
PREDGOVOR 


Ovaj se Leksikon temeljnih pojmova politike, prvi te vrste u nas, 
pojavljuje u vrijeme kada se po prvi put u našoj povijesti stekla 
mogućnost da na ovim prostorima stvorimo demokratsku zajednicu u 
kojoj će biti ustanovljene i zajamčene sve vrijednosti evropske libe- 
ralne i demokratske tradicije. Brojne su pretpostavke ozbiljenja ove 
mogućnosti. Jedna od bitnih je političko obrazovanje i liberalno-demo- 
kratski odgoj građana. Budući da su liberalizam i demokracija, zbog 
osobitosti naše povijesti, bili tako sustavno zatirani da nikada nisu 
postali konstitutivnim elementima naše političke kulture, politička 
neobrazovanost mogla bi biti znatnom preprekom ustanovljavanju 
demokracije. Priređivanjem ovog Leksikona htjelo se, ako ne već 
ukloniti, a ono barem umanjiti taj nedostatak. 

Leksikon bi prije svega trebao biti priručnik i prva informacija 
nastavnicima u srednjim školama koji obrazuju građane buduće 
demokratske zajednice, zatim pripomoć učenicima i studentima (pose- 
bice društveno-humanističkih znanosti — filozofije, sociologije, prava, 
politologije, ekonomije i tome slično). Leksikon je također namijenjen 
svim politički zainteresiranim građanima voljnim da razumiju ili 
pridonesu svojim razložnim djelovanjem promicanju demokracije. 

U Leksikon smo uvrstili samo one pojmove bez poznavanja kojih se 
ne mogu razumjeti politička zbivanja i ustrojstvo političke zajednice. 
Svjesni smo da njima nisu obuhvaćeni svi aspekti fenomena politike, 
no vjerujemo da to nije nauštrb osnovne namjene Leksikona. 

Obrazovna namjena Leksikona osnovni je razlog što pri njegovu 
uređivanju nismo sasvim poštivali neka uobičajena leksikografska 
pravila. Natuknice, na primjer, nismo razvrstali abecednim redom. Pri 
razvrstavanju natuknica, prema posve određenoj koncepciji (čiji je 
autor dr. Ž. Puhovski), pošlo se od uvjerenja da će korisnik Leksikona 
lakše razumjeti njemu nepoznate fenomene ako se temeljni pojmovi 
povežu u cjeline. Predočeni redoslijed natuknica upućuje na tu 
povezanost i time politički život prikazuje na način kako ga u 
demokratski uređenoj zajednici doživljava politički zainteresirani i 
djelatni državljanin. Nastojali smo da svaka natuknica sadrži osnovnu 
objektivnu znanstvenu informaciju i da upućivanje na literaturu. prije 
svega onu na našem jeziku. omogući korisniku samostalno obrazova- 
nje. Neke složenije natuknice raščlanili smo na podnatuknice kako bi 
istakli osobitosti određenog političkog fenomena. 

Upotrebu Leksikona olakšat će također abecedno Kazalo pojmova 
na kraju knjige, u koje su uvrštene sve natuknice, podnatuknice i ostali 

ključni pojmovi. Ključni pojmovi na kraju svake natuknice pak 
upućuju korisnika bilo na najznačajnija mjesta u tekstu. bilo na druge 
natuknice koje proširuju razumijevanje osnovnog teksta. Pored osta- 
log. valja naglasiti da ovaj rad smatramo u načelu otvorenim. Naime, 
bude li Leksikon valjano ispunjavao svoju namjenu. rad na njemu bit 
će nastavljen. Eventualno novo izdanje bit će i prilika da se isprave 
mogući propusti. 

Pri izradi Leksikona sudjelovali su vrsni stručnjaci s različitih 
područja društvenih znanosti. Oni su omogućili da se ostvari zamisao 
urednika, a to je da Leksikon ne bude pojmovnik jedne društvene ili 
humanističke znanosti, već da obuhvati cjelinu fenomena politike. 
Svima njima, kao i onima koji su pridonijeli da se ovaj posao obavi u 
najkraćem mogućem roku. zahvaljujemo na suradnji. 


ZNAKOVI I KRATICE 


Kratice 

a) Jezici: grč. grčki, lat. latinski. engl. engleski, njem. njemački, 
franc. francuski. 

b) Pojmovi. Pojam koji se izlaže natuknicom u tekstu je kraćen, 
na primjer, s. sloboda, j. jednakost, z. zakonodavstvo, p. pravednost. 
Izuzeti su citati ili sintagme, na primjer, »sloboda od«, »sloboda za«, 
negativna sloboda, pozitivna sloboda ; ili u citatu »Neka bude praved- 
nost, pa makar propao svijet«. Natuknice koje se sastoje od dviju ili 
više riječi u tekstu nisu kraćene, na primjer, sigurnost i blagostanje, 
prirodno pravo, demokratski socijalizam. 

c) Autori. Svi autori natuknica potpisani su inicijalima na kraju 
teksta. Imena i prezimena autora i osnovni podaci o njima nalaze se u 
abecednom popisu pod nazivom AUTORI na početku Leksikona. 


Uputnice 
— upućivanje na natuknice i podnatuknice koje pomažu da se bolje 
razumije smisao teksta ili da se tema produbi; natuknice su označene 


verzalom, a podnatuknice kurzivnim verzalom npr. > DEMOKRACIJA ; 
—> REPUBLIKA. 


Isticanja 

Ključni pojmovi 1 sintagme istaknuti su u tekstu natuknice poludebe- 
lim slovima. 

U kazalu pojmova poludebelo tiskana brojka označava broj stranice 
na kojoj se u Leksikonu nalazi natuknica ili podnatuknica (što znači 
da se o navedenom pojmu na tome mjestu može naći ono osnovno). 

Urednici 


UVOD — POJAM POLITIKE 


Politika je riječ koja ima gotovo isti oblik u svim evropskim 
jezicima, a dolazi od grčkoga ta politika (poslovi vezani uz polis). U 
osnovi. uza sva veoma brojna istraživanja u historiji političkog mišlje- 
nja. ovo je značenje i suvremenog poimanja politike — nastojanje oko 
zajednice, nastojanje da se uredi zajednički život ljudi. Pritom je riječ 
o svakoj mogućoj razini uspostave zajednice (od lokalne do svjetske). 
pa čak i o primjeni odgovarajućih obrazaca u intimnoj sferi (npr. u 
obiteljskim odnosima). 

Politika se u različitim razdobljima i teorijama najčešće vezuje uz: 
a) smisleno (racionalno) djelovanje koje teži uredenju zajednice. 
odnosno nekog od njezinih elemenata; b) djelovanje vezano uz moć. 
tj. uz mogućnost da se volja političkog subjekta nametne nasuprot 
otporu što ga pružaju volje drugih: c) ustanove (institucije) koje 
predstavljaju pravilnosti političkog (ali i socijalnog) djelovanja, čija 
običajnost postupanja nije isključivo vezana uz pojedinačnu volju; d) 
državu kao ključnu instituciju modernog političkog života posredstvom 
koje se, s jedne strane, institucionalizira moć kao vlast. a s druge. 
postaje mogućim prevođenje društvenih tendencija u pravne forme: e) 
mogućnost oblikovanja i javnog zastupanja objektivno različitih inte- 
resa i potreba članova zajednice na način optiranja (opredjeljivanja) 
za odredene vrste političkog ponašanja: f) svjesno stvaranje povijesti 
i uređenje ne samo odnosa među ljudima, nego i ljudi s okolinom. 

U grčkoj tradiciji politika se odnosi prije svega na djelovanje 
građana i njihovo nastojanje da se postigne j jedinstvo građanstva i 
zajednice (polisa). Kod Rimljana politika je posve j jasno vezana uz 
pravo. te odnose institucija, a republika je oznaka javnog djelovanja 
naspram privatnoga. Kod kršćana se uvodi mogućnost neposlušnosti 
spram (svjetovne) vlasti. U srednjem vijeku temeljni je problem 
politike upravo odnos svjetovne 1 crkvene vlasti. a tek s renesansom 
se stvaraju mogućnosti za moderno shvaćanje politike njezinim načel- 
nim odvajanjem od (kršćanske) etike (N. Machiavelli). U istome se 
razdoblju uvodi i samostalni pojam države. Za modernu politiku 
postaje karakteristično koncentriranje na djelovanje države, kako u 
nastojanju da je se učini moćnijom (naspram drugih država). tako. još 
više, u nastojanju da je se ograniči naspram podanika. Uvodi se kao 
bitni motiv dioba vlasti (Ch. Montesquicu). odnosno jamstvo indivi- 
dualnog opstanka naspram države (liberali). te konačno i danas 
modelski prevladavajući koncept predstavničke demokracije. U 18.1 
19. st.. kao i danas. politika se povezuje s političkom revolucijom. Lj. 

S nastojanjem da se koncentriranim djelovanjem silom ubrzaju ne 
samo politički. nego i povijesni procesi. Devetnaesto je stoljeće, 
također. i vrijeme prevlasti nacionalno orijentirane politike u Evropi. 
dok je za naše stoljeće karakterističan rast uloge države, porastom 
značenja međunarodnih političkih odnosa i za unutrašnje djelovanje 
države, te nastojanje da se što je moguće šira sfera opstanka ljudi 
oslobodi uplitanja države. U svim tim mijenama ključni problem svake 
politike ostaje razumno djelovanje koje je usmjereno na zajednički 
život ljudi, pri čemu se subjekti takva djelovanja uspostavljaju upravo 
samim svojim djelovanjem. 

Ma kakvi mogli biti motivi političkih djelatnika, oni se unutar polja 
političkih djelovanja prepoznaju po idealima za koje se neka vrsta 
političkog djelovanja zalaže, te po metodama realizacije tih ideala. 
Zbog toga je analiza političkih ideala pretpostavka svih ostalih razina 
političke analize. Tek ustrojivši se na osnovi razlikovanja nosivih 
ideala djelatnika, politika odista postoji kao polje intersubjektivnosti, 
tj. kao polje djelovanja u kojemu pojedinci (i skupine) postaju 
subjektima upravo u međudjelovanju s drugima. To što svi politički 
ideali nisu za sve jednako prihvatljivi ukazuje na razlike među 
recipijentima, ali i u okolnostima u kojima se o njima razmišlja. To 
pak što svi ideali nisu harmonički povezani nego su nerijetko i 
suprotstavljeni ukazuje na to da je i na ovoj razini riječ o preferencija- 
ma, dakle i o konkretnim uvjetima ljudskih (pa i političkih) djelovanja. 

Politika je oznaka jedne vrste ljudskoga djelovanja; ciljevi su tog 
djelovanja ideali, te odatle izvedene slike zajednice koju bi'trebalo 
doseći, realizirati ili očuvati. Te slike zajednice najčešće pokreću volju 
političkih djelatnika u smjeru koji ih povezuje s istomišljenicima, s 
ljudima koji imaju identične ili slične interese. Analiza je političkih 
djelovanja u ovome Leksikonu stoga i započeta naznakama o temelj- 
nim političkim idealima, da bi se nastavila analizom političkih doktrina. 
One, naime, iskazuju teorijske i programske, ali i konkretne koncepte 
tipa suživota (ko-egzistencije) kakav se političkim postupcima nastoji 
ostvariti. Doktrine, s jedne strane, utemeljuju politička djelovanja, s 
druge strane legitimiraju političke zajednice, a s treće predstavljaju 
pretpostavku kritike i odbacivanja nekih već uspostavljenih političkih 
formi. Riječju, od njih započinje osviješteno političko djelovanje, tim 
više što svaka doktrina, uz načelne slike poželjnog poretka, uračunava 
i načine djelovanja kojima se takav poredak može doseći ili očuvati. 

Politički poreci ne proizlaze samo iz prihvaćanja političkih doktrina. 
Jer političko djelovanje. kao i svako drugo koje uključuje više ljudi, 
nikada nije neposredna realizacija ciljeva političkih djelatnika. Ono 
svagda dospijeva u polje političkih sila koje djeluju na izvorni naum — 
to više što je političko djelovanje po svojoj najvišoj odredbi takvo da 
su mu ljudi ne samo subjekt nego i objekt. Politika. naime, radi s 


ljudima i nastaje djelovanjem ljudi. U idealnom slučaju radi se 0 istim 
ljudima u različitim ulogama, u svakome drugom slučaju neki djeluju 
na drugima. Zbog svih tih razloga potrebno je posebno analizirati 
tipove političkih poredaka, kako bi se razvili modeli podobni za 
analizu zbiljski nazočnih političkih ustrojstava. Ti su pak modeli nužni 
zato da bi se lakše razumio način funkcioniranja inače po mnogome 
nam nepoznate zajednice, ali i zato da bi se povezala teorijska analiza 
mogućih ustrojstava s već uspostavljenim načinima zajedničkoga živo- 
ta, te odatle izvidjele mogućnosti poboljšanja konkretno postojećih 
formi zajednice. 


Subjekti političkog djelovanja uspostavljaju se samim djelovanjem, 
a to znači i na osnovi nekih doktrina djelovanja, a unutar nekog od 
mogućih poredaka (pa makar i njemu nasuprot). Oni mogu biti 
različito konstituirani, njihovi se odnosi konzekventno različito odre- 
duju, no bitno je da tek razumijevanje uloge subjekta omogućuje 
poimanje političkih djelovanja ili procesa. Pritom načela konstruiranja 
doktrina i poredaka ukazuju na to da nijedan subjekt nije u stanju sam 
iz sebe započeti djelovanje ne uzimljući ranije dogođeno u obzir (kao 
teorijski ili praktički kontekst). 


Politički procesi su tipovi djelovanja subjekata koji su ustrojeni po 
načelima nekog poretka i djeluju na osnovi neke od doktrina. bilo da 
ju svjesno slijede, ili je njihovo djelovanje kao posve neovisno o 
stupnju poznavanja doktrina, objašnjivo na osnovi neke od njih. 
Procesi tog tipa nastoje održati uspostavljenu zajednicu. preurediti je, 
pa i dokinuti. Oni potrebuju politička sredstva za djelovanje. no to 
djelovanje pripada po veoma dugotrajnome iskustvu nekome od 
tipova političkih procesa koji su navedeni u odgovarajućem poglavlju 
Leksikona. 

Politički procesi u načelu teže uspostavljanju političkih ustanova. ili 
institucija. dakle jasno određenih okvira za normirana djelovanja s 
jasnim ciljevima, ovlastima i ograničenjima. Političke institucije stabi- 
liziraju i kanaliziraju političke procese, predodređuju političke subjek- 
te, ali i ovise o političkim procesima (katkada kao njihovo ispunjenje 
ili završetak). 

U uređenoj političkoj zajednici funkcioniranje vlasti je ključno 
političko pitanje. Ono omogućuje da se propita svrsishodnost doktrina, 
opravdivost poredaka, priznatost subjekata, pravilnost i racionalnost 
političkih procesa, konzekventnost institucija. Jer politika prije svega 
mora voditi računa o učincima specifičnih djelovanja koja ju tvore. Ti 
pak učinci ne mogu biti neovisni o načinu na koji se do njih dospijeva. 
Zato je kontrola bitan element dobro ustrojene vlasti. Kontrola polazi 
od mogućnosti zlouporabe vlasti, ali i od nužnosti zaštite svih pripad- 
nika zajednice od posljedica pogrešnog funkcioniranja vlasti. 

Zaštita subjekta počiva na potrebi da se svaki pojedinac zaštiti ne 
samo od zlouporabe, nego i od vlasti uopće. Jer ona, čak i kada djeluje 
po svim pravilima, može u ime općeg dobra ili dobra većine oštetiti 
neke (pa čak i brojne) pojedince. Upravo je stoga zaštita subjekta 
nužan aspekt svake politike. Najčešće je riječ o zaštiti pojedinaca i 
manjina, ali i o zaštiti čitava stanovništva, odnosno čak i države kao 
subjekta (što je karakteristično za tzv. izvanredna stanja). 

Da bi političko djelovanje (kao bitno su-djelovanje) bilo uopće 
moguće, nužno je da se djelatnici sporazumijevaju. Sposobnost komu- 
niciranja jedna je od bitnih karakteristika ljudi. No specifičnost 
političke komunikacije dolazi do izražaja tek u prethodno osviješte- 
nome kontekstu ustrojene političke zajednice. Takav kontekst omogu- 
ćuje da se — uz pretpostavku djelovanja nekih od institucija zajamčene 
zaštite subjekta ili djelovanja na osnovu sporazuma o svrsi same akcije 
— u cijelosti razumije posebnost političkog prenošenja poruka i načina 
njihova primanja. 

Načini razumijevanja političkih zbivanja nisu ovisni samo o točnom 
poznavanju činjenica. Nužno je raspolagati nekim teorijskim pretpo- 
stavkama, razvijenim na osnovu iskustva, koje će koncentrirati pažnju 
promatrača — analitičara na one činjenice koje su odista indikativne za 
neka djelovanja i njihove posljedice. Do uvida u stvarno stanje koje 
će odgovarati ne samo činjenicama nego i intencijama političkih 
djelatnika može se doći tek otkrivanjem da u zbilji djeluju karakteri- 
stike konstitutivne za neke od načina izvođenja političkih procesa. 
funkcioniranja institucija, komuniciranja među subjektima i sl. Takav 
postupak će eventualno omogućiti i anticipiranje budućih djelovanja u 
identičnim ili barem sličnim uvjetima. 

Ovaj je Leksikon, uvažavajući koncept o kojem je ovdje bilo riječi. 
izrađen u nastojanju da njegova unutrašnja podjela odgovara slijedu 
političkog života kako je on pokazan u ovom uvodu. Ističući poveza- 
nost političkog života odustalo se od inače standardnog abecedarnog 
redoslijeda pojmova. Temeljne pojmove politike moguće je, dakako. 
prikazati i posve drukčije. Osnovna intencija autora bila je da pruže 
koliko je moguće objektivnu i općerazumljivu informaciju o bitnim 
odrednicama političkog života. Namjera je pomoći pri razumijevanju 
političkih djelovanja. Sve ostalo izlazi iz realne ambicije ovog izdanja. 


Zagreb, 7. listopada 1990. Žurki Puhovski 


POLITIČKO-ETIČKI 
IDEALI 


SLOBODA (engl. freedom, njem. Freiheit, franc. 
liberte) je odsutnost vanjske prisile i mogućnost 
samoodredenja > SUBJEKTA oslobođenog vanjskih 
(prirodnih. kulturnih, političkih. religijskih, ideolo- 
gijskih) određenja. S. je u dvostrukom smislu te- 
meljni problem svake politike. S jedne strane, razni 
oblici političkog djelovanja zalažu se za ozbiljenje s., 
a s druge strane s. se zahtijeva nasuprot nekim 
postojećim političkim institucijama, idejama ili odno- 
sima. 

U obzoru politike razlikujemo tzv. negativnu slo- 
bodu (ili »slobodu od«) i pozitivnu slobodu (ili »slo- 
bodu za«). Negativna sloboda je odsutnost vanjske 
prepreke djelovanju subjekta po vlastitoj volji. U 
političkom smislu riječ je o uspostavljanju prostora 
(privatna »sfera«, civilno > DRUŠTVO i sl.), za djelo- 
vanje oslobođeno vanjskog nametanja, dakle slobodi 
od nametanja, prinude. stege. Pozitivna sloboda je 
pak sloboda za djelovanje koje odgovara volji (poje- 
dinačnog ili kolektivnog) subjekta, te tako predstav- 
lja ispunjenje prostora uspostavljenog negativnom 
slobodom. 

Već se u Platonovoj filozofiji, koja samu političku 
slobodu smatra bitno nedostatnom, povezuje poli- 
tička sloboda i unutrašnje moralno ustrojstvo osobe 
koja djeluje. Aristotel smatra da je slobodan onaj 
koji raspolaže samim sobom, »koji živi radi sebe 
sama, a ne radi drugoga«. Čovjek koji takve osobine 
nema je rob. S. je i kod Grka i kod Rimljana prije 
svega oznaka stanovite (u modernome smislu soci- 
jalne ili kulturne) privilegije punopravnih članova 
zajednice nasuprot onima koji su robovi, tj. neslo- 
bodna bića. Tek kršćanstvo počinje na općenit način 
povezivau_ s. i ljudsku egzistenciju, ponajprije u 
smislu neupitne pretpostavke da čovjek može slobod- 
no odlučivati i birati, te u skladu s time djelovati. 

Počevši od kršćanstva. s. se smatra mogućnošću 
čovjeka. a ne naprosto nekim njegovim urodenim 
svojstvom. Ta se mogućnost ostvaruje kroz neki od 
načina uređenja egzistencije pojedinca ili skupine, 

naravno pod pretpostavkom da o njima subjekt sam 
odlučuje. 

Th. Hobbes pod utjecajem fizike (mehanike) 
definira s. kao odsutnost izvanjske prepreke gibanju, 
jer čovjek je tim slobodniji u što se više pravaca 
može kretati. Takvo određenje pokazuje da je s. 
uvijek usko vezana uz slobodu kretanja kao simbol 
slobodnog djelovanja. 

Protestantski pokret i teorija koja se na taj pokret 
oslanja ističu važnost slobode savjesti, volje (liberum 
arbitrium). Nastavljajući i radikalizirajući izvorno 
kršćansko poimanje s. kao slobode za sve, bez obzira 
na političke naloge i stegu, protestanti smatraju da je 
savjest nužno slobodna od svih vanjskih ograničenja 
(J. Calvin). Time međutim nije dovedena u pitanje 
nužnost (vanjskog) pokoravanja postojećoj vlasti: 
vlast može čovjeka prisiliti da djeluje, ali ne i da 
misli na određeni način. Prostor osobne autonomije 
koji se na taj način konstituira bitna je pretpostav- 
ka postupnog oblikovanja koncepta slobodnog —> 
DRŽAVLJANINA. 

S. se tako postupno sve očitije veže uz subjek- 
tnost. Za I. Kanta biti slobodan znači biti sposoban 
započeti neko stanje od sebe, dakle biti autorom 
konteksta vlastita djelovanja (i djelovanja samoga). 
Nasuprot tom shvaćanju, kod B. de Spinoze, te 
zatim u filozofiji G. W. F. Hegela i kod F. Engelsa 
s. se razumijeva kao spoznata nužnost. To poimanje 
— iako filozofijski nedvojbeno relevantno — u politič- 
kom je smislu najčešće imalo neslobodarske konze- 
kvence (> REALNI SOCIJALIZAM). 

Liberalno poimanje s. — koje je imalo najviše 
utjecaja na suvremeno političko shvaćanje tog pojma 
— razvija se u nastavku na srednjovjekovno poimanje 
sloboština. U srednjem vijeku sloboštine označuju 
specifičnu poziciju pojedinaca ili skupina (cehova, 
pa i gradova) kojom su ovi oslobođeni od vladarove 
vlasti. U tom naslijeđu liberalna doktrina (>> LIBERA- 
LIZAM) jednoznačno se opredjeljuje za pojedinčevu 
privatnu slobodu (kao s. svakovrsnog djelovanja: 

privrednog, obrazovnog, političkog) nasuprot —> 
DRŽAVI, koja je shvaćena samo kao instrument oču- 
vanja sigurnosti slobodnih pojedinaca. Po tom shva- 
ćanju osnova je s. pojedinca u njegovoj s. > VLASNI- 
ŠTVA kao pretpostavci zadovoljenja temeljnih po- 
treba i jamstva čvrstoće pojedinčeve pozicije nasu- 
prot državi. U svakoj je zajednici bitno pitanje 
usklađivanja političke slobode subjekta s ostalim s. 
To se, posebno od 19. st., sve više pojavljuje ne 
samo kao politički, već i kao socijalni problem. 
Socijalisti stoga tvrde da je socijalna pretpostavka 
političke slobode uspostavljanje > SOCIJALIZMA kao 
uređenja u kojem je osiguran opstanak svih pojedi- 
naca, te s. od prinude u privrednoj sferi (eksploataci- 
ja), odnosno od posljedica depriviranosti proizvo- 
dača (otuđenje). 

Od Kanta nadalje, smatra se da s. u političkoj 
zajednici mora biti poopćiva, kako bi se omogućilo 
povezivanje s. pojedinca sa s. zajednice. Stoga se 
slobodnom može smatrati samo zajednica u kojoj 
postoje poopćivi > ZAKONI (koji propisuju prava 
koja se podjednako odnose na sve) doneseni u 
uvjetima slobodnog izjašnjavanja svih članova poli- 
tičke zajednice, na osnovi volje većine, a uz striktnu 
zaštitu prava svakog pojedinca i svih vrsta ma- 
njina. ŽP 


KLJUČNI POJMOVI: DRŽAVA, DRŽAVLJANIN. JEDNAKOST. CI- 
VILNO DRUŠTVO 


LITERATURA ; J. S. Mill, Izabrani politički spisi, I, Zagreb 1988; 
I. Kant, Um i sloboda, Beograd 1974; H. Laski, Sloboda u 
modernoj državi, Beograd 1985; W. Becker, Die Freiheit die wir 
meinen, Miinchen 1982. 


JEDNAKOST (engl. equality, njem. Gleichheit, 
franc. ćgalite) je pojam čiji se sadržaj razlikuje u 
predmodernom i modernom mišljenju. U predmo- 
dernom mišljenju j. i nejednakost koegzistiraju rav- 
nopravno: j. se shvaća kao načelo idealne države, 
locirane u dalekoj ili mističnoj prošlosti koju nije 

moguće ponovo uspostaviti, ili kao stanje kojem 
samo najmudriji ili najbolji mogu težiti, a nejedna- 
kost kao nužni poredak stvarnog > DRUŠTVA kao 
cjeline. Vjerojatno najraniji izraz predmodernog poi- 
manja j. sadrži starogrčki mit o Zlatnom dobu, a 
istovjetni motivi sadržani su u židovsko-kršćanskom 
vjerovanju u razdoblje izvorne nevinosti čovječan- 
stva, zatim u komunizmu Platonove države, u distri- 
butivnoj pravednosti Aristotela, u kršćanskoj indife- 
rentnosti prema svjetovnim razlikama i u komunizmu 
monastičkih bratstava i nekih od heretičkih sekti. 
Pokušaj integracije j. i nejednakosti u obliku primje- 
njivom na čitavo postojeće društvo predložio je 
Piaton. a nadopunio Aristotel načelom proporcio- 
nalne jednakosti. Predlažući da autoritet bude raspo- 
dijeljen prema nekom kriteriju koji bi ovisio o 
karakteru društva, kombinirao je vjerovanje u j. s 
vjerovanjem u nužnost i vrijednost hijerarhijskog 
organiziranja. Moderno mišljenje karakterizira na- 
stojanje da se prevlada dualizam j. i nejednakosti. 
Ono je izraženo u paroli američke i francuske revolu- 
cije o j. svih ljudi u njihovim pravima (> PRAVA 
ČOVJEKA I DRŽAVLJANINA). Tako se u američkoj 
Deklaraciji nezavisnosti (1776) navodi kao očevidna 
istina da su »svi ljudi stvoreni jednaki«, a u francu- 
skoj Deklaraciji o pravima čovjeka i građanina 
(1789) proklamira se da se »ljudi rađaju i žive 
slobodni (> SLOBODA) i jednaki u pravima«. To se 
potvrđuje i u Preambuli Opće deklaracije Ujedinje- 
nih naroda o ljudskim pravima (1948): u njoj stoji: 
»... sva ljudska bića rađaju se slobodna i jednaka u 
dostojanstvu i pravima«. 

J. je načelo prema kojem svi ljudi jesu ili treba da 
jesu jednaki u relevantnim pogledima. S obzirom na 
to razlikuju se barem četiri vrste jednakosti: politič- 
ka, pravna, socijalna i ekonomska. Politička jedna- 
kost znači da svi punoljetni gradani, bez obzira na 
spol, vjeroispovijest, nacionalnu pripadnost i soci- 
jalni položaj, trebaju imati jednako pravo na poli- 
tičku —> PARTICIPACIJU. To pravo uključuje pravo 

glasa i pravo da se bude biran, a čine ga efektivnim 
sloboda govora i udruživanja, sloboda savjesti i 
sloboda mišljenja, sloboda ličnosti i sloboda od 
nezakonitog lišavanja slobode i hapšenja kako su 
definirani pojmom vladavine prava. Pravna jedna- 
kost uključuje pravičnost i zakonitost (> ZAKON, > 
ZAKONODAVSTVO). Pravičnost znači da suci trebaju s 
jednakim slučajevima postupati jednako. Zakonitost 
znači savjesnu i dosljednu primjenu općih pravnih 
normi ili pravnih pravila na sve pojedinačne slučajeve 
s istim bitnim obilježjima naznačenim u tim normama 
ili pravilima. Zakonitost se razlikuje od pravičnosti 
po tome što ograničava razloge kojima se smije 
rukovoditi onaj tko primjenjuje pravo: dopušteni su 
samo oni razlozi koji su ustanovljeni pravnim nor- 
mama ili pravnim pravilima, a ne i razlozi koji su 
izvanjski samom pravu (prirodno pravo, moral, ili 
privatni hir). Socijalna jednakost znači j. mogućnosti 
svakog čovjeka da, neovisno o svom socijalnom 
položaju, razvije svoje sposobnosti i stekne znanja i 
da, recimo, njegova prijava na natječaj za zasnivanje 
radnog odnosa bude razmatrana isključivo na osnovu 
njegovih sposobnosti i znanja, a ne na osnovi po- 
datka o školi koju je pohađao ili o materijalnom 
položaju njegovih roditelja. Mogu se razlikovati tri 
interpretacije pojma j. mogućnosti. Prema prvoj 
interpretaciji jednakost mogućnosti znači »karijere 
otvorene talentima«, a njene pretpostavke su: nepo- 
stojanje ograničenja mogućnosti od strane javnih 
službenika ili društvenih pravila i očuvanje obrasca 
koji se stvara na osnovi djelovanja slobodnog tržišta 
mogućnosti. Druga interpretacija razlikuje se od 
prve po tome što zagovara ublažavanje nezasluženih 
koristi ili tereta koji proizlaze iz socijalnih okolnosti 
u kojima se pojedinci zatiču rođenjem. U svemu 
drugom ta interpretacija suglasna je s osnovnim 
laissez-faire pristupom prve interpretacije. Treća in- 
terpretacija j. mogućnosti razlikuje se od druge u 
dva pogleda: prvo, ona priznaje jedan širi skup 
mogućnosti na koje se j. ima odnositi zahtijevajući 

razmatranje značajnih razlika koje se javljaju kako 
u socijalnim startnim pozicijama pojedinaca tako i u 
njihovom prirodnom okruženju ; i drugo, ona zamje- 
njuje laissez-faire pristup koji ostavlja rezultate ona- 
kvim kakvi oni jesu jednim ne-laissez-faire pristupom 
koji ih dalje preuređuje. Takav je, na primjer, 
Rawlsov princip razlike prema kojem se socijalne 
nejednakosti imaju tako urediti da su one na najveću 
dobrobit najslabije stojećih. Ekonomska jednakost 
znači iste iznose prihoda i bogatstva (ukratko, novca) 
za sve pripadnike društva. 

Odbacivanje ideala j. zasniva se na tvrdnji da je 
savršena j. neostvariva u praksi, a da težnje za 
njenim ostvarenjem predstavljaju prijetnju ljudskoj 
—> SLOBODI. Ljudska bića se u velikoj mjeri razlikuju 
po svojim sposobnostima i znanjima, te je neizbježno 
da jedni budu uspješniji od drugih. Prirodnoj tenden- 
ciji prema nejednakosti može se suprotstaviti samo 
autoritarnim nasiljem nad individualnim sposobno- 
stima i težnjama. Mogući odgovor je inzistiranje na 
razlikovanju »jednakosti« od »jednoobraznosti«. J. 
ne znači jednoobraznost, a društvo j. ne bi bilo 
društvo u kojem se nitko ni po čemu ne bi isticao, 
nego bi to prije bilo društvo u kojem bi svi na 
različite načine i uz pomoć svojih različitih sposobno- 
sti mogli uživati jednako vrijedan i zadovoljavajući 
život. Osim toga, > SLOBODA i j. nisu antitetične, 
nego međusobno ovisne vrijednosti, a ideal slobod- 
nog društva, ako se ispravno shvati, koincidira s 
idealom društva j. MM 


KLJUČNI POJMOVI: PRAVEDNOST. ZAKONITOST, DRŽAVA. EKONO- 
MIJA 


LITERATURA: S. A. Lakoff, Equality in Political Philosophy, 
Boston 1968: J. Rawls. A Theory of Justice, Oxford 1972, vidi i 
»Naše teme«, br. 5 i 6, 1990; N. Visković. Pojam prava. Prilog 
integralnoj teoriji prava, drugo dopunjeno izdanje, Split 1981: S. 
Vrcan, Društvene nejednakosti i moderno društvo, Zagreb 1974. 

PRAVEDNOST (grč. dikaiosjne, lat. iustitia, engl. 
justice, njem. Gerechtigkeit, franc. justice) je princip 
odnosa među ljudima koji na osnovi općeg prihvaća- 
nja čuva subjektnost (> SUBJEKT), autonomnost i 
dignitet ljudi u > ZAJEDNICI. Opće poimanje p. jest 
osnova uređenja odnosa među ljudima, tako da ti 
odnosi odgovaraju svakome pojedincu na osnovi 
kvaliteta koje mu zajednica (ili društvo) priznaju. 

Već i etimologija p. u modernim jezicima upućuje 
na srodnost pojma sa značenjem »ići pravo«, »isprav- 
no«, »upravljen naprijed«. Visoko uvažavanje p. 
kao vrijednosti najbolje pokazuje tradicionalna latin- 
ska poslovica »Fiat iustitia, pereat mundus« (»Neka 
bude pravednost, pa makar propao svijet«). Jer ako 
je p. vrijednost za koju se može žrtvovati sve (i 
»propast svijeta«), očito je da ona predstavlja ideal 
iz kojega se nastoji izvesti ustrojstvo i djelovanje 
svakog tipa zajednice i društva. 

Kod Platona se p. određuje kao pojam najvišeg 
ranga određen zahtjevom »svoje činiti i u drugo se 
ne miješati«, jer je za njega samo ona zajednica 
primjerena umu koja je realizacija ideje p. U takvoj 
zajednici — izvedenoj u paraleli s ustrojstvom ljudske 
duše — svatko čini svoje kako bi harmoničnost cjeline 
pod vodstvom uma (i umnika) bila zajamčena. I za 
Aristotela je p. savršena vrlina, no on je raščlanjuje 
na izjednačujuću i diobenu ; prva se odnosi na među- 
sobne odnose ljudi i počiva na aritmetičkoj proporci- 
ji, a druga se vezuje uz odnos pojedinca spram 
zajednice i počiva na geometrijskoj progresiji. Već 
kod Aristotela je p. vezana uz »dobijanje po zako- 
nu«, a u rimskoj se tradiciji pravna izvedba načela p. 
još jasnije naglašuje. Odatle potječe i danas najčešće 
korištena Justinijanova definicija: »Pravednost je 
čvrsta i trajna volja da se svakomu dodijeli njegovo 
pravo«. 

U nizu pravnih doktrina pokazat će se odlučuju- 
ćim upravo naglasak na trajnosti volje da se svakomu 
dodijeli njegovo pravo (u starijoj našoj terminologiji: 
pravica). Upravo se time uopće i uspostavlja indivi- 


POLITIČKO-ETIČKI IDEALI 9 


10 


dua kao građanin, odnosno > DRŽAVLJANIN, tj. kao 
nositelj prava. P. se pritom dijeli neovisno o bilo 
kakvim osobinama —> SUBJEKTA koje su irelevantne 
za konkretan slučaj u kojemu se dodjeljuje (zato se 
P. ilustrira kao lik vezanih očiju). 

Kršćansko poimanje polazi od načelne pravedno- 
sti volje Božje, razlikujući navlastitu p. kao Božju 
osobinu (vezanu uz milosrđe i ostvarivanje njegovih 
obećanja), od ljudske p. koja je po kršćanskome 
svjetonazoru nedostatna, jer ju sam čovjek ne postiže 
isključivo vlastitim djelima, nego ju prima kao dar. 

Novovjeko >PRIRODNO PRAVO, posebice od Gro- 
tiusa nadalje, razlikuje p. koja slijedi iz prirode 
čovjeka od one koju dodjeljuje pozitivno pravo. 
Kako prirodno-pravni teoretici pretpostavljaju ugo- 
vorno zasnivanje zajednice, p. se razumije kao pridr- 
žavanje ugovora. Tako se, naime, osigurava ravno- 
pravnost u zajednici, ili, riječima F. Bacona: »Pra- 
vednosti dugujemo to da je čovjek čovjeku bog, a ne 
vuk«. Poimanje socijalne pravednosti polazi od ideje 
raspodjele u društvu izvedene iz načela p. Kritizira- 
jući nepravednost danog ustrojstva društva, novo- 
vjeki utopisti uzdižu p. do najvišeg načela zamišljenih 
konstrukcija zajednice i društva izvedenih iz kritike 
postojećih odnosa. P. se u novome vijeku posve 
jednoznačno smatra mogućom tek u političkoj zajed- 
nici, koja — kako to jasno formulira Spinoza — 
omogućuje da se svakomu dade ono što mu po p. 
pripada. 

Na sličan način p. razumiju i drugi značajni 
filozofi, te politički i pravni teoretici novoga vi- 
jeka. S vremenom pojam sve više dobija status 
ideala koji služi za procjenu kvalitete zakonskih 
sistema, ali i pojedinačnih djelovanja. J. J. Rousseau 
će kao uvjet p. uzeui ljubav spram bližnjega, 1. Kant 
će inzistirati na poopćivosti p. (koja postaje mogu- 
ćom u »pravnoj državi«). Marx će kritizirati naslije- 
deno poimanje p. kao »primjenu jednakog mjerila 
na nejednake ljude«, no konzekvencija je negiranje 
pojma p. Uporaba nejednakog mjerila s obzirom na 


POLITIČKO-ETIČKI IDEALI 


nejednakost ljudi onemogućuje usporedivost bez 
koje p. nije moguća kao pojam koji djeluje intersu- 
bjektivno, tj. koji kao općenit priznaju svi pripadnici 
zajednice. 

Suvremena je rasprava pod utjecajem ovih shva- 
ćanja, ali i utilitarističkog poimanja koje najjasnije 
iskazuje J. Bentham (»Pravednost, u jedinom smislu 
u kojem ima značenje, jest imaginarna osoba, zami- 
šljena za potrebe rasprave, čiji su diktati diktati 
korisnosti primijenjeni na određene posebne sluča- 
jeve«). 

P. je u našem stoljeću poimana i kao pravni i kao 
etički problem. često vezan uz > JEDNAKOST. B.Rus- 
sell to jednostavno formulira: »Pravednost su jed- 
naka prava«. Na tom tragu je veoma aktualna Teorija 
prevednosti J. Rawlsa, pa i pokušaj J. Habermasa da 
se razmotri problem u okviru »četiri koraka praktič- 
kog diskursa«. Rawls smatra p. temeljnom vrlinom 
društvenih institucija. a njezino je uspostavljanje 
kao osnovnog društvenog načela moguće tek posljet- 
kom posebice osiguranih pregovora o modusima 
uspostave zajednice. Konzekvencija je ovih prego- 
vora poimanje p. kao fairness što znači dvoje: 1) 
slobodu svakog pojedinca da slijedi vlastiti životni 
plan polazeći od samouvažavanja (> UVAŽAVANJE); 
2) socijalne i ekonomske nejednakosti moraju se 
tretirati tako da bude razumno moguće očekivati da 
pogoduju svakome uz uvjet da su sve pozicije i 
službe otvorene za sve. Rawlsovo je shvaćanje iza- 
zvalo posljednjih godina veoma opsežnu diskusiju. 

Problem nastojanja oko realizacije p. kao prak- 
tički racionalne solucije u konkretnim uvjetima je u 
tomu što ona potrebuje dvojake pretpostavke. S 
jedne strane, nužno je da opće prihvaćena i u izvedbi 
podržavana procedura bude ustanovljena kako bi se 
p. mogla odista »podjeljivati«, no s druge strane p. 
jest u biti karakteristika onoga čime spomenuta 
procedura rezultira (a što se katkada čini dostižnijim 
1 drukčijim. »skraćenim«, putovima koji nisu poop- 
Ććivi i stoga ne vode realizaciji p.). žp 

KLJUČNI POJMOVI: JEDNAKOST. DRŽAVA. PRIRODNO PRAVO. 
VRLINA 


LITERATURA: Aristotel, Nikomahova etika Zagreb 1982; X. 
Leon-Dufour (ur.), Rječnik biblijske teologije, Zagreb 1980; A. 
Romac, /zvori rimskog prava, Zagreb 1973; J. Rawls, Teorija 
pravde, »Naše teme«. br. 5. 1990. 


SOLIDARNOST (engl. solidarity, njem. Solidaritdi, 


franc. solidaritć) je uzajamna potpora članova > ZA- 
JEDNICE. S. označuje pripravnost na pomoć čla- 
novima vlastite ili druge zajednice, težnju za do- 
brom drugoga. S. se pojavljuje kao socijalna oznaka 
u 19. st., a nastavlja se na dulju tradiciju pojma 
bratstvo. 

Bratstvo od samih početaka znači dobronamjer- 
nost spram svih ljudi (kod Aristotela u pojmu eunoia, 
u kršćanskoj tradiciji u pojmu benevolentia), tj. uvid 
u unutrašnju vezu među ljudima na osnovi njihovih 
temeljnih identičnih potreba koje slijede iz njihova 
istovjetnog ustrojstva. Pritom je riječ o elementarnoj 
s. s onima koji fizički pate (od nasilja ili gladi) na 
osnovi poimanja svakog pojedinca što bi to za njega 
samoga značilo. No, riječ je i o s. s onima koji nisu 
slobodni, ili im nije dano da uživaju u obrazovnim, 
kulturnim ili civilizacijskim vrijednostima, a opet na 
osnovi uvida u vlastito stanje koje bi nastupilo s 
takvom  depriviranošću. Bratstvo u kršćanskome 
nauku označuje vezu ljudi koja nije ograničena na 
srodstvo po krvi. Na taj se način postupno formira 
značenje ovog pojma koje implicira zajednicu širu 
od svake nazočne političke zajednice, potencijalno: 
zajednicu svih ljudi. U revolucionarnome pojmu 
bratstva — koji se pojavljuje kao jedan od elemenata 
tročlane lozinke francuske revolucije: sloboda — jed- 
nakost — bratstvo — ovo je značenje razvijeno u 
punome dosegu. 

Bratstvo tako postaje u biti delegitimacijskim (> 
LEGITIMIRANJE PORETKA) pojmom, tj. pojmom koji 
se koristi za osporavanje legitimnosti svake dane 
političke zajednice. S jedne strane, njime se ukazuje 

na odsutnost s. sa svima onima u danome društvu 
čije temeljne potrebe nisu zadovoljene, čije moguć- 
nosti nisu ispunjene, a, s druge strane, na s. s ljudima 
izvan dane političke zajedice. S. se tako pojavljuje 
ne samo kao legitimacija socijalne skrbi (> soci- 
JALNA POLITIKA) nego i kao opravdanje progresivnog 
poreza (> FINANCIJE I POREZI). 

Kao pozitivan politički (i etički) program s. se 
povezuje ponajprije s devetnaestostoljetnim > Soci- 
JALIZMOM, ali ju kasnije prihvaćaju i druge političke 
doktrine. S. se uzimlje kao jedna od osnova kritike 
liberalnog svjetonazora (> LIBERALIZAM) s njegovom 
usredotočenošću na dobrobit pojedinca. U Francu- 
skoj se u 19. st. solidarizmom nazivlje nauk, koji u 
nastavku na Durkheimova shvaćanja nastoji podjed- 
nako oponirati izvornome liberalizmu, socijalistič- 
kome kolektivizmu, katoličkome korporativizmu i 
anarhosindikalizmu. Načela solidarizma umnogom 
su u našem stoljeću prihvaćena kao načela tzv. 
države blagostanja (> DRŽAVA). Ona zastupaju po- 
trebu intervencije u uvjete opstanka svih koji nisu u 
stanju sami osigurati život na minimalnoj materijal- 
noj i kulturnoj razini. 

Istovremeno neki teoretici > ANARHIZMA (prije 
svega P. Kropotkin) nastoje pokazati da s. kao 
nosivo načelo postoji među svim živim bićima, a 
posebice važno mjesto ima u životinjskome svijetu. 
Ljudima se stoga preporuča da, odustajući od diktata 
klasne civilizacije, i sami obnove izvornu pripravnost 
na s. Slično programatski zastupaju i druge socijali- 
stičke orijentacije. 

U suvremenim raspravama s. se pojavljuje kao 
bitan element internacionalizma, tj. kao stajalište po 
kojemu je nužno podržavati borbu za slobodu drugih 
naroda, pomoći narodima koji su pod represijom 
svojih upravljača, pomoći onima koji trpe zbog 
posljedica elementarnih nesreća, ili zbog permanen- 
tne gladi, bolesti, nepismenosti, itd. Ekologijski i 
mirovni pokret (> DRUŠTVENI POKRETI) posebice inzi- 
stiraju na takvome shvaćanju, nastavljajući motive 


POLITICKO-ETIČKI IDEALI 


13 


14 


internacionalističke s. (posebice s vijetnamskom bor- 
bom protiv SAD) konstitutivne za studentski pokret 
1968. 

Unutar suvremenih država s. je u sedamdesetim i 
osamdesetim godinama bila u sjeni uspjeha neolibe- 
ralne ekonomske i socijalne politike. S očitošću 
poteškoća, pa i neuspjeha te politike opet jačaju 
nastojanja da s. dobije značajnije mjesto među no- 
sivim vrijednostima suvremenih društava. Tim više 
što u suvremenim društvima raste broj starih i inva- 
lidnih osoba kojima je potrebna pomoć ostalih da bi 
preživjele u koliko-toliko prihvatljivim uvjetima. 

S. počiva na prenošenju svijesti o vlastitim (prije 
svega mogućim) ograničenjima na cjelinu zajednice 
kojoj pojedinac pripada. Pojmivši koliko je ranjiv, 
pojedinac tako postaje pripravnim pomoći drugima 
koji već jesu povrijeđeni, jer mu je jasno što to za 
svakoga može značiti. Institucionaliziranje s. moguće 
je posredstvom djelovanja države blagostanja (uz 
nimalo nisku cijenu. kako se je pokazalo), ali i nizom 
spontanih ili organiziranih djelovanja unutar civil- 
noga > DRUŠTVA. žP 


KLJUČNI POJMOVI: BRATSTVO. SOLIDARIZAM, DRŽAVA. DRŽAVA 
BLAGOSTANJA. ZAJEDNICA 


LITERATURA: M. Ozouf, Bratstvo, »Naše teme«. br. 1—2. 1990: 
X. Leon-Dufour (ur.). Rječnik biblijske teologije. Zagreb 1980: E. 
Dirkem. O podeli društvenog rada, Beograd 1972, 


MIR (lat. pax, engl. peace, njem. Friede, franc. paix) 
je harmonično društveno odnošenje među ljudima: 
u međunarodnim odnosima stanje suprotno ratnom, 
odnosno stanje u kojemu se u odnosima među 
državama ne primjenjuje sila. 

M. uopćeno označava postojanje normalnih odno- 
sa, »reda«, »harmonije« i »mirnoće«, koji se uspo- 
stavljaju nakon nereda, pobuna, oružanih borbi i 
sukoba. 

Najvažnije je značenje ovog termina ono koje 
ima u međunarodnim odnosima: m. se tada definira 

kao odsustvo ili prestanak rata između država, što ne 
znači da su ukupni međudržavni odnosi lišeni svih 
oblika sukoba i suprotnosti, neprijateljstava i nesla- 
ganja (> VANJSKA POLITIKA). 

M. u unutrašnjepolitičkom smislu označava stanje 
uspostavljenog reda, odnosno odsustvo nemira i 
pobuna. Pri tome se ni u kojem slučaju ne negira 
postojanje unutrašnjih proturječnosti, latentnih kla- 
snih i drugih socijalnih sukoba, političkih borbi 
između različitih grupa i stranaka, sukoba interesa, 
itd. Ali sve se to zbiva u granicama »poretka«. 

U sociologiji i suvremenoj politologiji dosta se 
diskutira o pitanju tzv. »klasnog mira«, tj. o moguć- 
nosti da različite klasne snage, međusobno suprot- 
stavljene po položaju i statusu u procesu proizvodnje 
i raspodjele, ipak nađu zbog nekog »višeg« i »zajed- 
ničkog« interesa osnovu uspostavljanja međusobnog 
m. i usklađivanja svojih akcija prema »mirnim« 
pravilima igre (>> KLASA; > LEGITIMIRANJE PORETKA). 

Problem moralne ocjene > RATA i m. nije nikao 
tek u suvremenom svijetu. Moralno odobravanje m. 
i moralni protesti protiv rata pojavljuju se u čitavoj 
povijesti filozofske i moralne refleksije. Oni se stolje- 
ćima pojavljuju u običnoj svijesti izraženi u sloganu 
»da se mačevi pretope u plugove«. 

M. je bio vjekovni političko-etički ideal života u 
zajednici — od pokušaja Hiang-Suia (oko 535. god. 
.pr. n. e.) da u Kini osnuje Ligu za mir, koalicije 
slabijih općina protiv jačeg napadača u antičkom 
Svijetu, ideje općeg mira u helenizmu, feudalnog 
izmirenja među zemljama (Landfriede) i gradovima 
(Burgfriede), Grotiusovog poziva za dokrajčenjem 
ratova (De iure belli ac pacis, 1625), prijedloga W. 
Penna za uspostavu miroljubivih arbitražnih sudova, 
Kantovih teza u raspravi Zum ewigen Frieden o 
prestanku ratova, stavljanja rata »van zakona« 
(Briand-Kellogov pakt) — do novijih težnji u okviru 
međunarodnih organizacija (Liga naroda, Ujedinjeni 
narodi) i suvremenog zagovaranja aktivne koegzi- 
stencije. 

Nakon drugoga svjetskog rata u znanosti međuna- 
rodnih odnosa razvija se interdisciplinarno istraživa- 
nje m. (Peace Research). Opća opasnost od rata 
navela je znanstvenike na neophodnost da vlastitim 
doprinosom pokušaju otkloniti ove opasnosti prije 
svega istraživanjem uzroka sukoba i uvjeta u kojima 
je moguće održavanje međunarodnog i unutrašnjeg 
m. Krajem pedesetih i početkom šezdesetih godina 
ovo istraživanje oblikuje se u čitav znanstveni pokret, 
da bi 1964. god. bilo osnovano Međunarodno udruže- 
nje za istraživanje mira — IPRA (International Peace 
Research Association), a 1966. god. i najuglednija 
institucija te vrste u svijetu Stockholmski međuna- 
rodni institut za istraživanje mira SIPRI (Stockholm 
International Peace Research Institute). 

O predmetu neposrednog istraživanja m. među 
znanstvenicima ne postoji uvijek potpuna suglasnost, 
ali iz razvoja ovih istraživanja prevladavaju uglav- 
nom dva osnovna pravca: 1. proučavanje > SUKOBA 
i uzroka koji do njih dovode i 2. proučavanje procesa 
suradnje i integracije između država koji osiguravaju 
održavanje međunarodnog m. FV 


KLJUČNI POJMOVI: HARMONIJA. RED. DRŽAVA. VANJSKA POLI- 
TIKA 


LITERATURA: M. Mihalik, Moral i rat, Beograd 1976; Lj. 
Aćimović, O istraživanju mira. »Međunarodni problemi«, br. 4, 
1971: M. Šahović, Pojam mira i savremeno međunarodno pravo. 
»Enciklopedija moderna«, br. 12, 1970. 


SUŽIVOT S PRIRODNOM OKOLINOM (engl. 
coexistence with the natural environment, njem. Koe- 
xistenz mit der natiirlichen Umgebung, franc. coexi- 
stence avec milieu naturel) je način uređenja odnosa 
čovjeka s prirodnom okolinom koji polazi od načela 
prilagođavanja ljudskih životnih potreba prirodi, od- 
nosno prirode ljudskim potrebama. 

Novovjekovni način života od industrijske revolu- 
cije bitno mijenja suživot čovjeka s njegovom prije 
svega prirodnom okolinom. Sve više prevladavaju 

ona načela i ono ljudsko ponašanje spram prirode u 
kojem se čovjek stavlja u središte univerzuma, kao 
gospodar svih drugih oblika života i nežive prirode. 
Potrošnjom, proizvodnjom i proizvodnjom otpada 
sve do 60-ih godina ovog stoljeća čovjek je stalno 
povećavao svoje zahtjeve spram prirode. Tada je 
homo(antropo)centrički stav spram prirode počeo 
pokazivati svoje ozbiljne mane, te se pojavilo i 
ukazivanje na opasnosti. Nasuprot homocentričkom 
pristupu sve se više naglašava ekocentrički pristup, 
čije je polazište ekosistem. Ekosistem je dio biosfere 
sa živim i neživim sustavom. Svi organizmi i njihova 
okolina čine ekosistem biosfere, tj. zemljinog omo- 
tača kao ukupnog životnog prostora organizama. 
Ekosistem čini opća struktura odnosa promjenjive 
izmjene materije, energije i informacija između pri- 
rode i društva, odnosno ukupnost kemijskih, fizičkih 
i bioloških zbivanja. 

Ekocentrički pristup pokazuje kako nije moguće 
nastaviti s ekspanzijom proizvodnje, potrošnje i ot- 
pada i u isto vrijeme osigurati čistu i sigurnu okolinu. 
Priroda kao predmet ljudske potrebe (i predmet 
rada) nije beskonačno otporna i elastična. Svi pri- 
rodni izvori nisu obnovljivi i zbog toga postoje 
granice i kritične točke do kojih se može koristiti a 
da se ne uništava okolina svakog ekosistema. Taj 
pristup naglašava da u prirodi postoje ravnoteža i 
sklad koje valja uvažavati i zaštititi zbog prirode 
same, neovisno o zadovoljavanju čovjekovih potre- 
ba. 

Ekocentrički se pristup iskazuje i u novim etičkim 
načelima koja određuju čovjekovo odnošenje spram 
prirode: načelo dominacije i eksploatacije zamije- 
njeno je načelom suživota s prirodnom okolinom. 
Ono zahtijeva promjenu ne samo procesa i struktura 
društvenih sistema nego i vrijednosti i ciljeva što ih 
ti sistemi ostvaruju. U svijetu suočenom s globalnom 
krizom sve je više onih koji naglašavaju hitnost te 
promjene. Konkretne radikalne promjene očituju se 
u afirmaciji modela »održivog društva« kojega prije 

svega obilježava ekonomski model održivog razvoja. 
Nasuprot dosadašnjim ekonomskim modelima koji 
su ekonomski razvoj razumijevali kao rast, modeli 
održivog razvoja uvažavaju prirodne granice eko- 
nomske djelatnosti i dozvoljavaju ekološki racio- 
nalno ekonomsko djelovanje, odnosno razvoj. Prin- 
cip ekonomske racionalnosti motiviran uvećavanjem 
profita, mora ustuknuti pred principom ekološke 
racionalnosti. Ekološki je racionalno ono ljudsko 
djelovanje koje ne uništava moć prirode da sama 
uspostavi poremećenu ravnotežu, što osigurava da 
društveni sistem ne dospije u ekološki deficit 1j. u 
stanje u kome je nestala prirodna podloga ekonom- 
skog djelovanja, te je daljnji ekonomski razvoj 
nemoguć. Ekološki se deficit tako očituje i kao 
ekonomski deficit. Ekološki racionalno ponašanje 
je, prema tome, i ekonomski racionalno, iako se to 
ne može sagledati iz izrazito kratkoročne i jednodi- 
menzionalne perspektive koja je karakteristična za 
ekonomsku racionalnost. Značajka je održivog raz- 
voja dugoročna i multidimenzionalna perspektiva. 
Uspostavljanje tog modela pretpostavlja redistribu- 
ciju > Moći. Distribuciju moći između pojedinih 
društvenih grupa valja zamijeniti distribucijom moći 
između sadašnje i budućih generacija čija će egzisten- 
cija doći u pitanje ne prihvati li se model održivog 
razvoja. Nakon izvještaja komisije UN (1987. god.) 
o okolini i razvoju ovaj je model i koncept postao 
obveza za sve članice UN. tj. za svjetsku zajednicu. 
On zahtijeva promjenu ponašanja država, lokalnih 
jedinica, te svakog pojedinca. 

Prijelaz s modela rasta na model održiva razvoja 
nije lak i neće biti brz. Valja elaborirati brojne nove 
i adaptirati postojeće institucije društvenih sistema. 
Tomu se opiru svi oni koji djeluju sukladno svojim 
kratkoročnim interesima i zanemaruju vlastiti dugo- 
ročni > INTERES i interes svojih potomaka. Ekološka 
Svijest i savjest što proizlaze iz principa suživota s 
prirodom bit će vrlo značajan faktor ove globalne 
transformacije. 1P$ 

KLJUČNI POJMOVI: EKOSISTEM. EKOCENTRIČKI PRISTUP. EKOLO- 
ŠKA RACIONALNOST. ODRŽIVI RAZVOJ. EKODEFICIT 


LITERATURA: I. Cifrić. Socijalna ekologija, Zagreb 1989: L. 
Brown. Building a Sustinable Society, New York 1987: Our 
Common Future, New York 1987. 


TOLERANCIJA (engl. rolerance, njem. Toleranz, 
franc. tolerance) je stav prema kojem u zajedničkom 
životu (> ZAJEDNICA) valja otrpjeti štetu što ju 
pojedincu ili grupi nanose drugi pojedinci ili grupe 
djelovanjem ili iskazanim mišljenjem i. u ime viših 
svrha zajedničkog življenja, odustati od inače bliski- 
jeg nasilnog onemogućavanja štetočiniteljskog mi- 
šljenja ili djelovanja. Trpeljiv (tolerantan) može biti 
samo onaj pojedinac. grupa ili zajednica koji nije 
prinuđen podnositi štetu koju mu nanosi mišljenje ili 
djelovanje različito od njegova. nego ima moć da 
slobodnom odlukom odustane od primjene sile protiv 
takva mišljenja ili djelovanja. Trpeljivost se očituje 
kao promicanje i jamstvo slobode onoga čije su 
mišljenje i djelovanje trpljeni. iako su različiti ili čak 
suprotstavljeni mišljenju ili djelovanju subjekta tole- 
rancije. Kao stav koji omogućava. promiče i univer- 
zalizira slobodu t. je vrlina i vrijednost zajedničkog 
života, te načelo postupanja u svim sferama života u 
zajednici — u ekonomiji, kulturi, > SVJETONAZORU, 
politici i dr. Ipak. politika je eminentno područje t. 
T. je. naime, i odnos različitih društvenih subjekata 
moći (> SUBJEKT: > MOĆ). Kao što trpeljiv može biti 
jedino onaj tko ima moć da slobodno odluči hoće li 
primijeniti silu prema štetočiniteljima ili će tu štetu 
trpjeti, tako i trpljen može biti jedino onaj tko ima 
moć da nanese štetu moćnijemu. Nemoćne sc ne 
tolerira nego ignorira. 

U modernom je društvu > DRŽAVA vrhovni auto- 
ritet koji ima monopol legalne 1 legitimne primjene 
sile. Ona je i institucija koja uobličuje zajedništvo (> 
ZAKONODAVSTVO; | —>  LEGITIMIRANJI: PORETKA). 
Upravo zato što raspolaže najvećom mogućnošću 

primjene sile država je odlučujući subjekt t. U 
političkom značenju t. je odustajanje od primjene 
sredstava državne prinude protiv iskazanog mišljenja 
i djelovanja pojedinaca i grupa, iako ona odstupaju 
od prevladavajućeg uvjerenja i sistema vrijednosti. 
Povijest zapadnoevropske civilizacije pokazuje 
kako je upravo sfera politike primarno područje 
prakticiranja t. U toj je tradiciji t. ponajprije zagova- 
rana u zahtjevima da vladar na području »svoje« 
države tolerira ispovijedanje različitih vjera i postoja- 
nje različitih crkava. Povod tim zahtjevima bili su 
žestoki vjerski ratovi koji su obilježili evropski sred- 
nji vijek, a čije razloge treba tražiti u razumijevanju 
funkcije religije u to doba. Objektivističkim tumače- 
njem religije vjerske su dogme razumljene kao apso- 
lutne istine. Istovremeno su ćudoredne norme zajed- 
ničkog života bile utemeljene u religiji. Otuda su 
politička i vjerska zajednica bile istovjetne. Vjersko 
uvjerenje, različito od prevladavajuće religije, proka- 
zano je kao hereza koja, dovodeći u pitanje službenu 
teologiju, podriva i temelje političke zajednice. Vjer- 
ski je raskol bio temeljni politički problem koji se 
uzaludno pokušao riješiti nasiljem. On je pridonio 
osvještavanju nužnosti da vladar u svojoj državi 
tolerira različite vjeroispovijesti i crkve. Zahtjevi za 
t. su obrazlagani etički (Erazmo Roterdamski) ili 
(osobito u pojedinim vjerskim sektama) pozivanjem 
na slobodu djelovanja božanskog duha. Nužnost t. 
prvi je sistematski i cjelovito, i danas važećim argu- 
mentima, obrazložio J. Locke u ogledu Pismo o 
toleranciji (1688). Lučeći crkvu od države, on je 
poricao objektivnu istinitost religioznih uvjerenja i 
pokazivao njihovo subjektivno značenje. Otuda je 
smatrao da postojanje više religija i crkava u jednoj 
državi ne ugrožava opstanak države ukoliko svaka 
zajednica ispunjava samo svoje funkcije. 
Prosvjetitelji su slično obrazlagali nužnost t. 
prema religijama, a liberali su (> LIBERALIZAM) 
kasnije općenitije formulirali ideju t. W. von Hum- 
boldt je ustvrdio da je država dužna građanima 

dopustiti slobodu obrazovanja i znanstvenog rada, a 
ne tek slobodu savjesti i vjerovanja. J. S. Mill 
(1806-1873) je u raspravi O slobodi osporavao pravo 
državi da silom sputava iskazivanje mišljenja i formi- 
ranje javnog mnijenja (> JAVNOST), bez obzira na to 
je li iskazano mišljenje razložito i istinito, ističući da 
samo sloboda unapređuje društvo. Ideja t. je tako 
općenito formulirana, a njezino važenje protegnuto 
na sva područja ljudskog života u kojima se zagova- 
raju različite vrijednosti, uvjerenja i ideologije. Za- 
htjev za općenitim važenjem t. liberali su obrazlagali 
preddržavnim temeljnim pravima čovjeka na slobodu 
i jednakost (> PRAVA ČOVJEKA I DRŽAVLJANINA) koja 
pravni poredak države mora jamčiti i štititi kao 
najvišu vrijednost. Stabilan je jedino onaj politički 
poredak koji je utemeljen u slobodi pojedinca i 
formalnoj —> JEDNAKOSTI građana. 

Zahtjevi za t. i njihova etička i filozofijsko-poli- 
tička obrazloženja iskazani su u društvu koje počiva 
i koje se razumije kao ukupnost odnosa među slo- 
bodnim i jednakim pojedincima, privatnim vlasni- 
cima vlastite osobe i radom stvorenog vlasništva, 
koji se (odnosi) uspostavljaju putem tržišta i općeni- 
tog prava. Razmjenom ustanovljena društvenost, te 
općenita i jednaka prava su socijalni okvir i pretpo- 
stavka t. kao političkog stava. Zajednički je —> 
INTERES pojedinaca kao privatnih vlasnika da slo- 
bodu i jednakost jamči država kao legitimna > 
VLAST. Ona mora biti dovoljno moćna da uspostavi 
slobodu i jednakost kao prava građana, ali domašaj 
njezine moći mora biti ograničen privatnim pravom 
građana i ustanovljenim mehanizmima kontrole vla- 
sti. Međutim, t. kao stav i političko ponašanje je 
moguća jedino prema onim uvjerenjima, mišljenjima 
i djelovanjima koja jednakost i slobodu priznaju kao 
prava svih članova zajednice i ne smjeraju njihovu 
nasilnom ukidanju. Otuda i zagovornici t. priznaju 
opravdanost netolerantnog ponašanja prema nasilni- 
cima. To je »paradoks tolerancije«, budući da se, 
strogo uzevši, t. zagovara samo prema onim mišlje- 

njima i djelovanjima koja nisu bitno različita. K. 
Popper je razložito pokazao kako se taj paradoks 
mora prihvatiti kao jedino moguć zato što odustaja- 
nje od nasilja spram nasilnika ili zagovornika nasilja 
znači odustajanje od > SLOBODE, —> JEDNAKOSTI i —> 
PRAVEDNOSTI kao temeljnih vrijednosti zajednice. 
Pokazujući kako je suvremeno građansko > DRU- 
ŠTVO — iako je zadovoljavanjem osnovnih egzistenci- 
jalnih potreba i ideologijskom manipulacijom uspjelo 
integrirati najveći dio svojih članova — utemeljeno na 
sili i eksploataciji, H. Marcuse je nastojao dokazati 
kako je t. u modernom građanskom društvu zapravo 
uvjet održavanja ustanovljenih odnosa dominacije i 
stoga bitno represivna. Zato je zagovarao pravo kri- 
tičkih pojedinaca koji su spoznali ustrojstvo toga dru- 
štva da. u ime emancipacije čovjeka. budu prema 
ustanovama toga društva netolerantni i primijene 
represiju. Slom poredaka koji su institucionalizirali 
represiju u ime apsolutnog i istinitog znanja povije- 
snih zakonitosti (> REALNI SOCIJALIZAM) još je jed- 
nom pokazao kako redukcija t. na istinite iskaze 
nužno ukida ne samo slobodu nego i povijesni 
napredak. 1 


KLJUČNI POJMOVI: SLOBODA. JEDNAKOST. DRŽAVA 


LITERATURA: J. Locke. Pismo o toleranciji, u Dve rasprave o 
vladi, 1. Beograd 1978; J. S. Mill, O slobodi, u Izabrani politički 
spisi, [. Zagreb 1988: Voltaire. Rasprava o toleranciji. Zagreh 
1988. 


SIGURNOST I BLAGOSTANJE (engl. security 
and welfare, njem. Sicherheit und Wohlstand, franc. 
securite et prosperite) kao društvene i političke vrijed- 
nosti označavaju okvir socijalne i političke zajednice 
koji omogućuje očuvanje i reprodukciju života te 
opstanak same političke zajednice i njezina unutra- 
šnjeg ustrojstva. Sigurnost osobito podrazumijeva 
zaštitu ljudskog života i poretka političke zajednice 
od nasilnog ugrožavanja, a blagostanje podrazumi- 
jeva dostupnost materijalnih sredstava za zadovolje- 
nje osnovnih ljudskih potreba. 

U predmodernim društvima sigurnost i blagosta- 
nje ostvaruju se u organski povezanim socijalnim 
zajednicama, prije svega u velikoj patrijarhalnoj 
obitelji, sastavljenoj od više generacija u zajednič- 
kom domaćinstvu i neslobodnih članova (robova, 
služinčadi), te u širim socijalnim zajednicama. poput 
zajednice srodnika (klan), seoske zajednice i zajed- 
nice po zanimanju (korporacija, ceh). Te zajednice 
počivaju na društvenom odnosu gospodstva koji po- 
drazumijeva obvezu patrijarhalnog gospodara da po- 
dređenima jamči sigurnost i zadovoljenje osnovnih 
potreba, kao i obvezu podredenih da se pokoravaju 
njegovu autoritetu. Odnos gospodstva obuhvaća i 
nosivi društveni odnos u proizvodnji između gospo- 
dara i neslobodne radne snage. Evropska politička 
zajednica antike i srednjega vijeka (grč. polis, lat. 
civitas), kao zajednica slobodnih pojedinaca (građa- 
na) opskrbljenih političkim pravima, počiva na prav- 
nom poretku koji svim građanima jamči sigurnost, a 
zauzvrat ih obvezuje da se solidarno brinu o sigurno- 
sti zajednice kao cjeline (> ZAJEDNICA). 

U modernom —> DRUŠTVU, koje se od renesanse 
postupno formira u Evropi. rastvaraju se tradicio- 
nalni oblici socijalnih i političkih zajednica koji su 
pojedincima jamčili sigurnost i blagostanje. U pro- 
cesu individualiziranja pojedinci, sposobni za privre- 
divanje, uspostavljaju se kao privatni vlasnici vlasti- 
tih radnih sposobnosti i rezultata rada, te se kao 
samostalni robni proizvođači sučeljavaju na tržištu, 
nastojeći zadovoljiti svoje potrebe. Dominantnom 
postaje predodžba o čovjeku kao izoliranom poje- 
dincu koji je u osiguranju svoje egzistencije potpuno 
upućen na sebe. Takav egoistični individualizam 
moderna liberalna teorija (> LIBERALIZAM) uteme- 
ljuje u slici »prirodnog stanja« koje prethodi politič- 
koj i socijalnoj povezanosti pojedinaca i u kojem 
vlada »rat sviju protiv svih« (Th. Hobbes). »Prirodno 
stanje« daje pojedincu apsolutnu slobodu. ali ga 
ujedno lišava svake sigurnosti, budući da nedostaju i 
minimalna pravila zajedničkog života. Zato je nužan 

prelazak iz »prirodnog« u »civilno«, odnosno »poli- 
tičko stanje«, u kojem suverena država (> DRŽAVA; 
—> USTAV) uspostavlja općeobvezujući pravni poredak 
i time jamči sigurnost svakom pojedincu kao osobi 
(pravni subjekt) i kao privatnom vlasniku. 

Tržišni način privređivanja i država, koja se uglav- 
nom ograničava na jamstvo pravnog poretka pomoću 
—> PRAVOSUĐA i policije (> ORGANI REPRESIJE), stva- 
raju nov okvir za realizaciju sigurnosti i blagostanja 
pojedinca. Pravni poredak jamči regularnost i stabil- 
nost tržišnih transakcija i čuva instituciju privatnog 
—> VLASNIŠTVA koja je pretpostavka subjektiviteta 
pojedinca. No ujedno je svaki pojedinac prinuđen da 
se sam brine za svoje blagostanje, koje ostvaruje 
pomoću vlastita rada i vlasništva. Tržišna privreda 
pruža privrednim akterima mogućnost postizanja 
blagostanja, ali za nju svojstvena konkurencija, te 
osobito privredne krize, koje se neminovno javljaju, 
donose i rizik potpunog gubitka sredstava egzistenci- 
je. 

Tržišna privreda također podrazumijeva bitnu 
neravnopravnost privrednih aktera, od kojih samo 
manjina raspolaže sredstvima za proizvodnju (kapita- 
lom), a velika je većina lišena vlastitih sredstava 
održavanja egzistencije, te opstanak osigurava pro- 
dajom svoje radne snage. Temeljni društveni odnos 
u proizvodnji između vlasnika kapitala i vlasnika 
radne snage — koji se u društvenoj znanosti tumači 
kao odnos eksploatacije (K. Marx) ili kao strukturno 
uvjetovana neravnopravnost položaja na tržištu (M. 
Weber) — rezultirao je u razdoblju kapitalističke 
industrijalizacije masovnom bijedom velikog dijela 
radnog stanovništva. Radnici žive u uvjetima eks- 
tremne egzistencijalne nesigurnosti i lišeni su moguć- 
nosti postizanja individualnog blagostanja. Radnički 
pokret, koji se javlja kao reakcija na te uvjete, 
nastoji kolektivnom akcijom i samoorganiziranjem 
radnika poboljšati njihov društveni položaj, te stvo- 
riti vlastite i iznuditi državne institucije za postizanje 
socijalne sigurnosti i blagostanja. U drugoj polovici 

20. stoljeća u zemljama s razvijenim kapitalističkim 
društvom uspostavlja se, zahvaljujući općem pravu 
glasa, te snazi i političkoj integraciji radničkog pokre- 
ta, tzv. država blagostanja odnosno socijalna država 
(> DRŽAVA). Ona pojedinca štiti od egzistencijalnih 
rizika koji proizlaze iz tržišne privrede, preuzimajući 
izričitu obvezu jamstva određene razine socijalne 
sigurnosti i blagostanja. 

Moderna država također uspostavlja niz institucija 
čiji je cilj jamstvo sigurnosti političke zajednice i 
blagostanja društva kao cjeline. Zaštiti od vanjskog 
ugrožavanja služe institucije obrambene i > VANJSKE 
POLITIKE, vojska i diplomacija (> ORGANI REPRESIJE ; 
—> UPRAVA). Pravni i politički poredak štite ustanove 
zadužene za unutrašnju sigurnost (pravosuđe, polici- 
ja, služba državne sigurnosti). Očuvanje socijalnog 
—> MIRA i društvenog blagostanja postiže se komplek- 
snim sredstvima ekonomske politike koja teži spreča- 
vanju cikličkih privrednih kriza, te raznolikim institu- 
cijama —> SOCIJALNE POLITIKE (uključujući i javno 
obrazovanje i > ZDRAVSTVO). U modernom društvu 
nastaju i novi oblici ugrožavanja sigurnosti, poput 
opasnosti primjene visokorizičnih tehnologija (npr. 
nuklearnih elektrana) i zagađivanja prirodnog okoli- 
ša, koji traže nove institucije i mehanizme zaštite (> 
SUŽIVOT S PRIRODNOM OKOLINOM). 

U otklanjanju ratne i ekološke opasnosti po sigur- 
nost i blagostanje ljudi moderne su države sve 
upućenije na međusobnu suradnju, budući da institu- 
cije pojedinačne države za to nisu dovoljne. NZ 
KLJUČNI POJMOVI: ZAJEDNICA. VLASNISIVO. DRŽAVA SOČI 
JALNA POLITIKA 


LITERATURA: E. Altvater, Popravka ili razgradnja socijalne 
države, »Marksizam u svetu«. br. 11, 1983: T. Meyer, Fundamen- 
talne vrednosti i obnova programa u demokratskom socijalizmu, 
»Marksizam u svetu«, br. 11, 1985; W. D. Narr. C. Offe (izd.). 
Wohlfahrtsstaat und Massenlovalitat, Koln 1975. 

LIBERALIZAM (engl. liberalism, njem. Liberalis- 
mus, franc. liberalisme) je politička filozofija za koju 
je —> SLOBODA temeljni kriterij vrednovanja svih 
društvenih ustanova. Međutim, mnoge se političke 
struje zalažu za slobodu. Na primjer, borci za nacio- 
nalnu slobodu ili za slobodu države (od tuđe vlasti) 
ne moraju biti liberali. Ni mnogi koji se zalažu za 
kolektivne slobode, kao što su klasne, rasne, stale- 
ške, nacionalne i dr. nisu liberali. To ne znači da se 
liberali ne zalažu i za te slobode, već da je za njih 
nešto drugo osobenije. 

Liberalno učenje polazi od individualizma. Iako 
se može govoriti o slobodnoj državi i neslobodnim 
pojedincima, 1. smatra da se u prvom slučaju riječ 
sloboda koristi metaforično, a u drugom ispravno. L. 
sve slobode promatra sa stajališta pojedinca i temelji 
ih na individualnim slobodama. Takvo shvaćanje 
ima dvije posljedice: prvo, sloboda se definira kao 
odsustvo prinude i drugo, čovjek se smatra obveznim 
da čini samo ono što dobrovoljno odluči. 

Sloboda shvaćena kao odsustvo prinude određuje 
i dužnost > DRŽAVE. Pojedinac je o njoj neovisan. 
Država štiti a ne propisuje. Državno miješanje je 
opravdano samo ukoliko ona treba da zaštiti poje- 
dince jedne od drugih ili od same vlasti. U svim 
drugim slučajevima država nelegitimno uzurpira 
prava pojedinaca i ograničava njihove slobode. 

Dobrovoljnost znači da se sve obveze, uključujući 
i političke, zasnivaju na dogovoru i ugovoru. Čovjek 
je slobodan da bira smisao svog života ukoliko ne 
ugrožava isto takvo pravo drugih ljudi i ukoliko 
ispunjava obveze koje je dobrovoljno preuzeo. Ovo 
pretpostavlja samostalnost u odlučivanju o onome 
što se čovjeka samog tiče, odnosno pravo na privat- 
nost. To se odnosi na sve ono što čovjek može 
nazvati svojim, pa je tako shvaćena sloboda opravda- 
nje privatnog —> VLASNIŠTVA. 

Ta dva vida liberalnog shvaćanja slobode nazivaju 

— se negativnom slobodom, jer se pojedinac određuje 
kao neovisan i samostalan, bez obveza prema bilo 

kojim višim ciljevima i kolektivnom životnom smislu. 
To je shaćanje možda najbolje izrazio I. Kant u 
svom učenju o čovjeku kao o biću koje autonomno 
određuje ciljeve svoga života. 

Budući da 1. smatra da država nema viših ciljeva 
od dobrobiti pojedinaca onako kako je oni odrede, 
on prirodno zagovara trpeljivost (> TOLERANCIJA). 
Ustvari, liberalno mišljenje se razvilo iz učenja o 
vjerskoj trpeljivosti i o dužnosti države da štiti pravo 
Svih na slobodno izražavanje vjere i na slobodu 
mišljenja uopće. Iz uopćavanja ideje trpeljivosti 
nastala je čuvena liberalna maksima koja predstavlja 
temelj svakog civiliziranog državnog poretka, a danas 
sve više i međunarodnih standarda: svi su ljudi 
jednaki, bez obzira na razlike u vjeri, ideologiji, rasi, 
naciji, klasi, spolu, staležu, profesiji. imućnosti i 
političkim uvjerenjima. 

Može se postaviti pitanje: kada se 1. pojavio? 
Neki povjesničari političke filozofije smatraju da je 
I. uvijek postojao kao struja političkog mišljenja na 
Zapadu. Sami, pak. liberalni mislioci, posebno B. 
Constant, L. Acton i J. S. Mill, poput starijeg 
liberala T. Hobbesa, smatrali su da se njihovo učenje 
o slobodi iz temelja razlikuje od onog koje se može 
naći kod Platona i Aristotela. Isticali su da je indivi- 
dualizam stran antičkoj misli. S tim se slažu i neki 
konzervativni politički filozofi, na primjer L. Strauss, 
iako iz drugog razloga. Naime, liberali smatraju da 
antički mislioci nisu dovoljno razlikovali osobno od 
javnog, te da je njihovo shvaćanje slobode kolektivi- 
stičko. Sljedbenici antičkih ideala su, opet, dokazi- 
vali da je slobodan u antičkom smislu onaj koji vodi 
računa o drugima, a ne onaj koji prije svega vodi 
računa o sebi. 

Ta se razlika često vulgarizira. pa se može čuti da 
su liberali oni koji propagiraju sebičnost. To nije 
točno. Razlika između moderne i antičke političke 
filozofije sastoji se najviše u shvaćanju osnovne 
svrhe političkog života. Najveći broj liberala smatra 
da je prvobitni cilj države da garantira sigurnost 


svojim građanima. Antička je, pak, misao osnovno 
opravdanje države vidjela u tome da ona osigurava 
pravdu. U tom smislu liberali u središte stavljaju 
negativnu slobodu (autonomiju pojedinaca), a an- 
tički mislioci pozitivnu slobodu (pravedno ustrojstvo 
države). 

Ne treba, međutim, misliti da su liberali zanema- 
rili pitanje pravde (> PRAVEDNOST). Naprotiv, ne 
samo tradicionalno dijeljenje pravde u skladu s 
krivičnim i obligacionim pravom, koji garantiraju 
sigurnost društvenog života, već je i socijalna pravda 
suglasna s 1. Vjerojatno je upravo J. S. Mill zaslužan 
za veliku popularnost tog pojma. Međutim, liberalno 
shvaćanje socijalne pravde bitno se razlikuje od 
anarhističkog, socijalističkog ili nacionalističkog. 
Osnovna razlika je u tome što manje-više sva druga 
shvaćanja socijalne pravde polaze od pretpostavke 
da su postojeće ustanove nepravedne, pa onima, koji 
u tim ustanovama prolaze gore, slijedi naknada na 
teret onih, koji prolaze bolje. Neki čak smatraju da 
se ta naknada ne može odrediti nikako drukčije do li 
revolucionarnom pravdom. 

Liberalno učenje o socijalnoj pravdi ima za cilj da 
ideal slobode pomiri sa drugim velikim političkim 
idealom — sa > JEDNAKOŠĆU. L. smatra da svakom 
građaninu pripada odreden skup dobara samo zato 
što je član te zajednice, ali ne zato što mu je na- 
nesena bilo kakva nepravda, već zato što je dobro da 
zajednica osigura određen stupanj jednakosti svojim 
građanima. Ovo se najprije odnosi na političku 
jednakost (jednako pravo glasa), ali i na obveze 
zajednice prema onima koji iz raznih razloga ne 
uživaju onaj nivo dobrobiti za koji zajednica smatra 
da bi ga trebali uživati svi. u skladu s njenim 
mogućnostima. Budući da se poželjni nivo jednakosti 
ne može odrediti na sudu ili u bilo kom meritornom 
organu, prepušta se demokratskim ustanovama, prije 
svega > PARLAMENTU, da odredi nivo socijalnih da- 
vanja koji je u skladu sa sukobljenim zahtjevima 
privredne efikasnosti i socijalne pravde. 

Kada se spomene demokracija, odmah treba do- 
dati da je 1. smatrao da je u demokratskom sistemu 
veoma važna zaštita manjine i obrana od trajnog, 
revolucionarnog populizma. Ta dva problema libe- 
ralna je misao dosta jednostavno i valjano riješila. 
Branu populizmu predstavlja konstitucionalizam, tj. 
—> USTAV koji se ne može mijenjati jednostavnom 
odlukom većine, već zahtijeva određen vid konsenzu- 
sa. Zaštita manjine nađena je u lokalnim autonomi- 
jama i u federalnom uređenju. Određena prava 
manjina se kulturno i teritorijalno zaštićuju i ne 
mogu se mijenjati bez suglasnosti tih manjina. Štovi- 
še, vlast se dodatno ograničava funkcionalnom i 
teritorijalnom podjelom. 

Liberalistička politička filozofija nije bez teškoća. 
Ne treba je smatrati idealnim odgovorom na problem 
političkog života ljudi. U mnogo čemu suvremene 
države odstupaju od slobodarskih ideja 1. i gledaju 
na državu sa više povjerenja nego što su na to bili 
spremni liberali. Ni ta djelomična promjena u politič- 
kim shvaćanjima ljudi nije trajna, pa se oživljavanje 
liberalne misli može ustanoviti i na Zapadu, a pogo- 
tovo na Istoku. No, ne može se osporiti činjenica da 
je |. zaslužan za gotovo sve osnovne političke usta- 
nove suvremenog svijeta: slobodna trgovina, sloboda 
misli i trpeljivost, konstitucionalizam i zaštita ljud- 
skih prava, demokracija, podjela vlasti, federalizam i 
autonomija, socijalna pravda; ukazivanje na indivi- 
dualne slobode i na političku jednakost predstavljaju 
posebne tekovine 1. Teško je odvojiti političku civili- 
zaciju u kojoj živimo od doprinosa takvih liberala 
kakvi su bili B. Spinoza, R. Descartes, Th. Hobbes, 
J. Locke, Ch. Montesquieu, D. Hume, I. Kant, J. S. 
Mill, A. de Tocqueville, J. E. Acton, J. G. Herder, 
a od suvremenijih F. von Hayek, K. Popper, J. M. 
Keynes, I. Berlin, J. Rawls i mnogi drugi. Bez obzira 
na to što danas ima više političkih mislilaca koji 
sumnjaju u valjanost liberalizma nego što ima doktri- 
nara, I. je prerastao u jezik političke filozofije kojim 
se služe i apologeti i najžešći kritičari. VG 


KLJUČNI POJMOVI: SLOBODA. INDIVIDUALIZAM. JEDNAKOST. 50- 
CIJALNA PRAVDA. DEMOKRACIJA 


LITERATURA: Monteskje. O duhu zakona, Bcograd 1989: J. 
Locke. Dve rasprave o vladi, Beograd 1978: J. S. Mill. /zabrani 
politički spisi, Zagreb 1989. 


KONZERVATIVIZAM (engl. conservatism, njem. 


Konservativismus, franc. conservativisme) je poli- 
tičko učenje koje je imalo značajan utjecaj na razvoj 
moderne državnosti i koje je glavni suparnik liberali- 
zmu. K. određuju, naročito radikalni politički mislio- 
ci, kao ono učenje koje brani status quo. Ispravnije 
je, međutim, reći da je to politička filozofija legalno- 
sti (> ZAKONODAVSTVO; > USTAV). »Bez prava nema 
države« je možda osnovna misao konzervativizma. 
Tek ukoliko se uzme u svom najboljem obliku. moći 
će se shvatiti i odredeni radikalizam koji se u toj 
misaonoj struji može pojaviti. 

Filozofijsku osnovu k. čini otpor racionalizmu. 
posebno kartezijanskoj filozofiji. Ideja o slobodnom 
umu koji samo u izvjesnosti o sebi ima svoj temelj 
vodila je racionaliste da optimistički shvaćaju moguć- 
nosti ljudi da spoznaju svijet i da prema toj spoznaji 
teže urediti svoj život. Racionalizam je. stoga. bio 
viđen kao sveobuhvatna kritika tradicije i apologija 
slobodnog izbora; shvaćen je kao subverzivno učenje 
koje ruši legitimnost svake legalnosti. 

Političku osnovu k. sačinjava upravo ta suprot- 
stavljenost legitimnosti i legalnosti. Svaki se zakon 
može osporiti sa stajališta njegove legitimnosti. 
Drukčije rečeno, čovjek može osporavati da je dužan 
činiti nešto što mu zakon nalaže (ili ne činiti nešto što 
mu zabranjuje) budući da se to kosi s njegovim 
interesima. Dakle, legalnost može izgubiti političku 
podršku. U krajnjem slučaju, racionalisti i liberali bi 
tvrdili da zakoni, koji se ne zasnivaju na suglasnosti 
onih na koje se odnose, ne mogu za njih biti obvezni. 
K. je ona politička filozofija koja brani legalnost i 
traži legitimnost u nečem drugom a ne u suglasnosti, 
odnosno u društvenom ugovoru. 

Prema tome. k. je političko učenje koje smatra da 
zakoni obvezuju bez obzira na političku suglasnost i 
koje ne vjeruje u racionalnost kao osnovu pojedinač- 
nog i društvenog života. 

Ovo učenje se poziva na bezuvjetno važenje 
prava, pa je prirodno da razvija učenje 0 > SUVERE- 
NOSTI kao o izvoru prava. Inzistiranje na pojmu 
suverenosti može se smatrati najvećim doprinosom 
ove misaone struje političkoj filozofiji. Po Bodinu 
suverenost je neprikosnoveno i nedjeljivo pravo 
donošenja odluke. Onaj koji u > DRŽAVI ima to 
pravo smatra se suverenom. Neprikosnovenost nje- 
govog prava proistječe iz činjenice da nitko drugi, 
nijedan suveren druge države ne može naređivati u 
toj državi. Nedjeljivost, opet, znači da nitko drugi u 
državi ne može uvjetovati odluke suverena. Pravno 
izraženo. suveren nema obveza prema međunarod- 
nom pravu i ne dijeli vlast ni sa kim prema ustavnom 
pravu. 

Ako se učenje o suverenosti poveže s onim o 
legalnosti. dolazi se do shvaćanja političke obveze 
koje je misaona osnova k. K. smatra da su ljudi 
dužni slušati suverenu vlast jer se ona ne zasniva na 
njihovoj suglasnosti. već na pravu. Pravo se, pak, 
poštuje bezuvjetno. pa nije moguće poslušnost uvje- 
tovati suglasnošću. Konzervativna misao polazi od 
tvrdnje da prošle odluke obvezuju. Štoviše, engleski 
konzervativci, naročito kritičari liberala Lockea. tvr- 
dili su da je »zakon utoliko bolji ukoliko je sta- 
riji«. 

Ta misao izražava duboku nesklonost konzervati- 
vaca prema racionalizmu i oslanjanje na dva mehani- 
zma koja nisu nužno racionalna: na moral i na 
spontanost. Po konzervativnoj misli vlast ne dijeli 
pravdu već slijedi pravo, a izvor prava nalazi se u 
moralnim normama. Same moralne norme ne nastaju 
nekim postupkom racionalnog odlučivanja, već spon- 
tano: kasniji konzervativci će se pozivati na evoluci- 
ju. To pozivanje na moralne osnove zajednice daje 
konzervativizmu odreden kolektivistički karakter, 


zbog čega je često bio nacionalan po svom političkom 
karakteru. 

K. je struja koja se u modernoj političkoj misli 
javlja prije > LIBERALIZMA, ali poseban značaj do- 
biva u vrijeme građanskih revolucija. Iako je sam bio 
liberal, engleski mislilac E. Burke se smatra jednim 
od najvećih konzervativnih političkih mislilaca. Nje- 
gov osnovni doprinos je osporavanje revolucije (> 
POLITIČKA REVOLUCIJA). za što je iznosio dva argu- 
menta. Prvo, čovjek se ne može osloboditi obveze 
samo zato što mu ona ne odgovara. Drugo, uklanja- 
nje legalnosti vodi dijeljenju revolucionarne pravde, 
a ona nužno teroru. 

Ne treba. međutim. misliti da engleski konzerva- 
tivci nisu bili za pravo na osporavanje legalnosti. 
Naprotiv, smatrali su da je potrebno osigurati poli- 
tičku mogućnost za osporavanje i promjenu zakona 
kako bi se izbjegle revolucije. Zato su zagovarali 
priznavanje poliučkog pluralizma i prava na stvara- 
nje > POLITIČKIH STRANAKA. Političkim se putem 
može osporavati legitimnost. a legalnim će se putem 
mijenjati zakoni. U tom smislu su konzervativci u 
višestranačkom sistemu našli rješenje za pomirenje 
legitimnosti i legalnosti. 

Kao i druge političke struje i konzervativna ima 
radikalnu stranu. Budući da se k. opire revoluciji. 
osnovna je politika konzervativaca restauracija. 
Kada dodu na vlast, konzervativci uklanjaju one 
ustanove koje su donijeli revolucionari. Danas se oni 
u tome sasvim slažu s liberalima, budući da i jedni i 
drugi teže što većoj liberalizaciji, t]. uklanjanju 
prepreka za širenje slobode. Medutim, u zemljama 
srednje Evrope je k., zbog neriješenih nacionalnih 
problema, težio da preraste u nacionalizam (> NACI- 
JA). oslanjajuši se na nacionalne vrijednosti i na 
nedjeljivu nacionalnu suverenost. To nije vodilo 
samo zahtjevima da se države zaokružuju u nacional- 
ne, već i tome da se druge nacije iz takve države 
istjeraju. Naime, čim sc zagovaraju nacionalne 
države i to se pravo pruža svima. zahtjev za nacional- 

nom državom ne sadrži samo cilj da svi pripadnici 
jedne nacije žive u istoj državi već i to da u njoj ne 
Živi nitko osim njih. To nije nužna implikacija k.. već 
pogrešno prilagođavanje političkim problemima na- 
stalim stvaranjem država u tradicionalno pluralistič- 
kom prostoru Evrope. Nacionalizam. međutim. ne 
izvire samo iz k.; on je vid ekstremizma koji može 
biti pridodat bilo kom političkom učenju. 

Suvremeni k. je u svom dominantnom obliku 
demokratski, samo što se više od drugih demokrat- 
skih struja zalaže za kontinuitet legalnosti i za suvere- 
Nost > AUTORITETA. Konzervativna misao suprot- 
stavlja se liberalnoj upravo u tome što ne vjeruje da 
se sve može prepustiti racionalnoj argumentaciji, već 
smatra da treba poštovati autoritet. posebno onaj 
zasnovan na pravu. To što se argumentima može 
osporiti neko pravo nije dovoljan razlog da se autori- 
tet prava ne poštuje — to je osnovni stav k. i razlog 
njegovog suprotstavljanja revolucionarnim promje- 
nama. VG 
KLJUČNI POJMOVI: PRAVO. LEGALNOST. SUVERENOST. NACIONA- 
LIZAM. RESTAURACIJA. SPONTANOST. ZAJEDNICA 


LITERATURA: L. Strauss. Prirodno pravo i istorija, Sarajevo 
1968: S. Jovanović. Država I-II, Beograd 1990. 


SOCIJALIZAM (engl. socialism, njem. Sozialismus, 


franc. socialisme) je teorija, pokret i poredak koji 
teži socijalizaciji, tj. podruštvljenju temeljnih uvjeta 
ljudske egzistencije. Ovaj neologizam pojavljuje se 
sredinom 19. st. u Francuskoj (1831. P. Leroux) i 
označuje ponajprije protimbu individualizmu, tj. 
oslanjanje na kolektivnost opstanka (prije svega 
onih koji su siromaštvom socijalno ugroženi). S. se 
nastavlja na utopije novog vijeka. a posebice na tzv. 
socijaliste-utopiste (C. H. Saint-Simon, Ch. Fourier. 
R. Owen). Najviša je vrijednost s. jednakost (razum- 
ljena ne samo u političkome, nego, bitno. u društve- 
nome smislu), a odatle i programska težnja za ukida- 
njem ili barem kontroliranjem privatnog vlasništva, 


te isticanje rada kao osnove ljudskog opstanka. 
Različite socijalističke doktrine (anarhizam. demo- 
kratski socijalizam — socijaldemokracija. boljševizam 
— komunizam, itd.) dovele su do niza sporova među 
socijalistima, ali su u realiziranju političkih poredaka 
djelovale samo socijaldemokratska i boljševička op- 
cija. žp 


ANARHIZAM (grč. anarhia, engl. anarchism, 
njem. Anarchismus, franc. anarchisme) je doktrina i 
pokret unutar socijalističke teorije i socijalističkog 
pokreta koja drži da je > ANARHIJA ideal pravednog 
društva, odnosno političkog poretka bez ikakve iz- 
vanjske prinude. Inspirirani nekim elementima uče- 
nja P. J. Proudhona i praksom Pariške komune iz 
1871. god. ruski anarhist M. Bakunjin (1814-1876) i 
P. Kropotkin (1842-1921) zalagali su se za društvo 
bez > DRŽAVE i privatnog —> VLASNIŠTVA. Anarhi- 
stički komunizam, najznačajnija struja a., zagovara 
zajedničko vlasništvo sredstava za proizvodnju i ras- 
podjelu prema potrebama. >DRUŠTVO je razumljeno 
kao agregat slobodno ujedinjenih komuna i pro- 
izvodnih udruženja u kojem ne djeluje ni jedna vrsta 
izvanjske prinude (državne, pravne. političke, eko- 
nomske) nad pojedincima. Princip odlučivanja je 
opća suglasnost na temelju morala. Po shvaćanju 
anarhističkih teoretičara to društvo > SLOBODE može 
se uvijek uspostaviti odmah i sada. 

A. je inzistirao na jedinstvu teorije i prakse kao 
svom osnovnom načelu. Odbacivao je ideju prela- 
znog perioda između građanskog i komunističkog 
društva, kao i sve oblike socijalističkog reformizma. 
Već u najranijem razdoblju radničkog pokreta suko- 
bio se s marksizmom i socijaldemokracijom (> DEMO- 
KRATSKI SOCIJALIZAM). Kasnije je a. bio značajan u 
kritici komunističkog > BOLJŠEVIZMA. 

Utjecaj a. osjećao se u Španjolskoj, Francuskoj, 
Italiji, Meksiku, Nizozemskoj i u Rusiji do oktobar- 
ske revolucije. Najznačajnije praktičko iskustvo a. 
su radničko samoupravljanje i poljoprivredne ko- 

mune u Španjolskoj za vrijeme građanskog rata 
(1936-1939). Od Pariške komune 1871. do student- 
skog pokreta 1968. god. anarhističke ideje bile su 
prisutne u svim revolucionarnim situacijama i pokre- 
tima u Evropi i Americi. LS 
KLJUČNI POJMOVI: KOMUNA. SAMOUPRAVLJANJE. KONSENZUS 
LITERATURA: L. Sekelj. O anarhizmu. Beograd 1987. 


BOLJŠEVIZAM (engl. bolshevism, njem. Bol- 
schewismus, franc. bolchevisme) je prvotno struja u 
ruskome radničkom pokretu. potom frakcija u Soci- 
jaldemokratskoj radničkoj stranci Rusije, a od 1912. 
god. samostalna politička stranka. Nakon prvog 
svjetskog rata razvija se u utjecajnu radničku > IDEO- 
LOGIJU i pokret. Nakon revolucije 1917. uspostavlja 
se kao državni poredak u Sovjetskom Savezu. a 
poslije drugog svjetskog rata i u nizu istočnoevrop- 
skih zemalja. Ideologijsku osnovicu b. čini lenjinizam 
(Lenjinova interpretacija Marxove i Engelsove teori- 
je) koji odbacuje dotad vladajući teorijski revizioni- 
zam i politički reformizam u socijalističkom pokretu 
(> SOCIJALIZAM). To označuje historijski raskid b. sa 
socijaldemokracijom (> DEMOKRATSKI SOCIJALIZAM). 
Lenjinizam sebe sama prikazuje kao »marksizam 
epohe impcrijalizma« koja se okončava socijalnom 
revolucijom proletarijata, osvajanjem političke vlasti 
i socijalističkom organizacijom društva. Novi se pore- 
dak naziva diktaturom proletarijata (> D/KTATURA). 
Počiva na podržavljenoj planskoj privredi i političkoj 
diktaturi komunističke partije. Službeni je cilj poli- 
tičke diktature ozbiljenje harmonične komunističke 
zajednice (> KOMUNIZAM). U njegovu ostvarenju 
dopuštena su sva sredstva, uključujući i teror (> 
TEROR). Kolektivistički poredak nadređen je temelj- 
nim ljudskim pravima i slobodama (> PRAVA ČO- 
VIJEKA I DRŽAVLJANINA). Neki analitičari razlikuju u 
povijesti b. lenjinističku i staljinističku (> REALNI 
SOCIJALIZAM) fazu. MK 


KLJUČNI POJMOVI: IDEOLOGIJA. KOMUNIZAM. REVOLUCIJA. DIK- 
TATURA 


LITERATURA: O. K. Flechtheim. Bolschewismus 1917-1967. 
Von der Weltrevolution zum Sowjetimperium, Beč 1967; F. Kool/ 
E. Oberlander (ur.). Arbeiterrate oder Parteidiktatur, Olten 1967; 
J. Ellenstein. Historija staljinskog fenomena, Zagreb 1980. 


DEMOKRATSKI SOCIJALIZAM (engl. de- 
mocratic socialism, njem. Demokratischer Soziali- 
smus, franc. socialisme democratique) u suvremenom 
političkom govoru označava ideologijsku orijentaciju 
koju je, nasuprot komunističkom > REALNOM SOCIJA- 
LIZMU, zagovarala većina zapadnoevropskih socijali- 
stičkih i socijaldemokratskih partija. One prvobitno 
nastaju kao radničke partije koje nastoje ustanoviti 
demokratska načela i u društvu i u državi. Uvažava- 
jući osobito marksistički prikaz i kritiku kapitalistič- 
kog društva one pored ustanovljavanja općeg, jedna- 
kog i tajnog prava glasa prvobitno zagovaraju ukida- 
nje kapitalističkog privatnog > VLASNIŠTVA. To je 
razumljeno kao pretpostavka ozbiljenja slobode i 
jednakosti svih ljudi. Izraz rabe njemački socijalde- 
mokrati već u 19. st. kako bi razlučili opozicijski 
sadržaj svojih zahtjeva od »državnog socijalizma«, 
kako su nazivani pokušaji njemačke vlade da podr- 
žavljenjem željeznice i pojedinih monopola, te stano- 
vitim proširenjem prava radništva prevlada depresiju 
privrede i integrira radništvo u poredak. 
Revolucionarna zbivanja početkom 20. st. i poku- 
šaj boljševika (> BOLJSEVIZAM) da svoje shvaćanje 
diktature proletarijata nametnu kao povijesno jedino 
moguć oblik socijalističkog poretka prinudili su vo- 
deće socijaldemokratske teoretičare (K. Kautsky. E. 
Bernstein, R. Hilferding) da cjelovitije istaknu pove- 
zanost > SOCIJALIZMA i > DEMOKRACIJE. 
Uspostavljanje nacionalsocijalističke diktature (> 
FAŠIZAM/NACIONALSOCIJALIZAM) u Njemačkoj je 
unaprijedilo spoznaju da su sloboda i dostojanstvo 
čovjeka temeljne vrijednosti koje može jamčiti je- 
dino demokratski ustrojena > ZAJEDNICA. Demo- 
kratsko je načelo shvaćeno kao općenito načelo, a 
osporena je znanstvena i politička valjanost razliko- 

vanja proleterske i građanske, odnosno formalne i 
zbiljske demokracije. 

Demokratski socijalizam kao cjelovita ideologij- 
ska orijentacija formuliran je nasuprot boljševičkom 
komunizmu (> BOLJSEVIZAM; > KOMUNIZAM) i nacio- 
nalsocijalizmu (> FAŠIZAM/NACIONALSOCIJALIZAM) 
tek nakon drugoga svjetskog rata. Temeljna su na- 
čela iskazana u deklaraciji pod naslovom Ciljevi i 
zadaci demokratskog socijalizma koja je usvojena 
prilikom obnavljanja Socijalističke internacionale 
1951. god. u Frankfurtu/M. 

Uvažavajući razvojnu sposobnost i tleksibilnost 
kapitalističkog privrednog poretka te integriranje 
radništva u taj poredak. zagovornici demokratskog 
socijalizma su odbacili vjerovanje u povijesnu nuž- 
nost uspostavljanja socijalizma i stav da je podrušt- 
vljenje proizvodnih snaga jedini oblik ozbiljenja 
socijalističkih vrijednosti. Ističući da je privredni 
napredak opravdan u onoj mjeri »u kojoj pridonosi 
oslobođenju i razvoju ljudske osobe«, demokratski 
socijalisti ne osporavaju kapitalizam prvenstveno iz 
ekonomskih motiva. nego zato što »vrijeđa ćudo- 
redni osjećaj«. Zahtjev da se ozbilji demokratski 
socijalizam kao umno zajedništvo je utemeljen u 
cjelokupnoj evropskoj humanističkoj tradiciji — od 
kršćanstva do suvremene političke filozofije. Moguć- 
nost ozbiljenja takva zajedništva uvjetovana je svje- 
snim političkim djelovanjem i suglasnošću ljudi. 

Programom Socijaldemokratske partije Njemačke 
usvojenim 1959. u Bad Godesbergu demokratski so- 
cijalizam uobličen je u otvorenu ideologijsku orijen- 
taciju temeljne vrijednosti koje su > SLOBODA, —> 
JEDNAKOST, > PRAVEDNOST i > SOLIDARNOST. One 
mogu biti ozbiljene uspostavljanjem političke demo- 
kracije, državnom intervencijom u tržišnu privredu. 
ozbiljenjem dobrobiti svih gradana u socijalnoj —> 
DRŽAVI i proširenjem demokratskih prava zaposle- 
nih. 

Ovako razumljeni demokratski socijalizam je bio 
utemeljen na tradicionalnom evolucionističkom razu- 


mijevanju društvenog napretka prema kojemu teh- 
nički razvoj i rast društvenog proizvoda eo ipso 
stvara pretpostavke ozbiljenja demokratskog socijali- 
zma. Razvoj suvremenog društva posljednja tri de- 
setljeća je pokazao kako ovako razumljeni napredak 
zagadivanjem i uništavanjem čovjekove prirodne 
okoline dovodi u pitanje ljudski opstanak (> SUŽIVOT 
S PRIRODNOM OKOLINOM). Stoga je u novijim progra- 
matskim deklaracijama iskazana svijest da se vrijed- 
nosti demokratskog socijalizma mogu ozbiljiti jedino 
ako se kritički respektiraju spoznaje i zahtjevi ekolo- 
gijskih pokreta. a napredak pojmi kao unapređivanje 
kvalitete življenja. IP 
KLJUČNI POJMOVI: IDEOLOGIJA. SOCIJALIZAM. DEMOKRACIJA. 
SOLINARNOST 


LITERATURA: T. Meyer. Demokratischer Sozialismus, Bonn 
1982; P. Vranicki. Historija marksizma, 3. izdanje. Zagreb 1975: 
Teorija i praksa socijaldemokracije, »Marksizam u svetu«. br. 
4-5. 1977. 


KOMUNIZAM (lat. communis, engl. commu- 
nism, njem. Konumunismus, franc. communisme) 
pojmovno obuhvaća različite teorije. utopije. pokre- 
te, organizacije i poretke (prvobitni komunizam, 
rani komunizam, anarho-komunizam, boljševički ko- 
munizam. komunizam savjeta, itd.). U novije vri- 
jeme taj se pojam vezuje uz teorijsku političku 
baštinu K. Marxa. Prema njegovom tumačenju k. 
obuhvaća znanost o povijesti i društvu, koja je 
utvrdila zakonitosti historijskog razvoja uključujući i 
nužnost propasti kapitalističkog društva zbog unutar- 
njih neprevladivih opreka, socijalni pokret koji će 
razriješiti te opreke ozbiljenjem nove ljudske zajed- 
nice i viziju nove, komunističke zajednice. K. se 
određuje kao druga ili kao viša faza jedinstvene 
komunističke organizacije ili kao besklasni društveni 
poredak (> KLASA); socijalizam je po kasnije nasta- 
lim shvaćanjima prva ili prijelazna faza nove forma- 
cije društva. U k. sredstva za proizvodnju su zajed- 
ničko > VLASNIŠTVO ljudi. Rad je izvor društvenog 
života i zbiljska ljudska potreba. Proizvodi društve- 

nog rada prisvajaju se neposredno, na osnovi indivi- 
dualnih potreba, a ne privatnih > INTERESA ljudi u 
procesu tržišne razmjene. Svi su ljudi socijalno jed- 
naki i svi slobodno razvijaju svoje tjelesne i duhovne 
sposobnosti. Iščezava podjela na tjelesni i umni rad, 
siromašne i bogate, upravljače i podređene. Nestan- 
kom klasnih opreka odumire i > DRŽAVA. Komuni- 


zam je asocijacija slobodnih i jednakih individuuma. 

. MK 
KLJUČNI POJMOVI: SOCIJALIZAM. ZAJEDNICA. DRUŠTVENI PO- 
KRETI, KLASA. DRŽAVA 


LITERATURA: Kool/Krause (ur.), Die Friihen Sozialisten, Olten 
1967; K. Korsch, Karl Marx, Frankfur/M. 1967; A. Heler. 
Vrednosti i potrebe, Beograd 1981: R. Bahro. Alternativa, Zagreb 
1981. 


REALNI SOCIJALIZAM (engl. real existing 
socialism, njem. real existierender Sozialismus, franc. 
socialisme rćel) je sintagma koju izvorno uvodi so- 
vjetska ideologija krajem šezdesetih godina 20. sto- 
ljeća da bi razgraničila socijalizam doveden do po- 
retka u istočnoj Evropi od nastojanja oko »socijali- 
zma s ljudskim licem« (na Zapadu) za kojeg se 
zalaže »nova ljevica«. Izraz se kasnije prihvaća i u 
kritičkim analizama, pa je danas široko prihvaćen 
kao oznaka režima nastalih po uzoru na poredak 
ustrojen nakon oktobarske revolucije u Sovjetskom 
Savezu. 

Oslanjajući se na Lenjinovu interpretaciju Marxa, 
te Staljinov koncept »socijalizma u jednoj zemlji«, 
realni socijalizam proizlazi iz temeljnih načela —> 
BOLJŠEVIZMA. Ideologijski on sebe opravdava poziva- 
njem na spoznate zakone povijesne nužnosti, kao 
»diktaturu proletarijata« (> DIKTATURA) koja je pri- 
jelazno razdoblje ka > KOMUNIZMU. Ovaj model 
zapravo počiva na nasilnom političkom nametanju 
reduktivne ideologijske slike svim odnosima i ustano- 
vama u društvu u kojemu je na vlasti. Proklamirajući 
dokidanje privatnog > VLASNSIVA, taj tip režima 
ukida samostalnost civilnog društva (> DRUŠTVO), 
nameće  poliuičko-ideologijske kriterije privredi i 
ukida ljudska prava u ime uvjerenja da razlike među 


ljudima nisu dopustive, a svaki pojedinac živi za 
dobro zajednice i budućnosti. 

Temeljna je formula realnog socijalizma vlast 
komunističke stranke u državi (odnosno partijskih 
foruma i funkcionara), prevlast političke sfere (drža- 
ve) nad društvenom, te ideologijsko nametanje obve- 
zatnih modela svakidašnjeg života, uključujući i pri- 
vatni. Ovaj se model pokazao privredno neefikasnim 
(osim u nekim etapama u posve nerazvijenim sredi- 
nama) i nesposobnim za jamčenje ljudskih prava (> 
PRAVA ČOVJEKA I DRŽAVLJANINA), te kulturno insufi- 
cijentnim. Ideologijsko inzistiranje na > JEDNAKOSTI 
imalo je kao rezultat ekonomsku sigurnost, premda 
na veoma niskoj materijalnoj razini svakidašnjeg 
života i ljudskih potreba, ali i nesigurnost spram 
državne represije i ideologijskog nametanja. žp 
KLJUČNI POJMOVI: BOLJŠEVIZAM. KOMUNIZAM. TOTALITARI- 
ZAM. SILA. JEDNAKOST 


LITERATURA: F. Feher. A. Heler. Đ. Markuš, Diktatura nad 
potrebama, Beograd 1986; Ž. Puhovski, Socijalistička konstrukcija 
zbilje, Zagreb 1990. 


FAŠIZAM/NACIONALSOCIJALIZAM (engl. 
fascism/nationalsocialism, njem. Faschismus/Natio- 
nalsozialismus, franc. fascisme/nationalsocialisme). 
Izraz »fašizam« je u političkom i znanstvenom govoru 
dvoznačan. F. je ime antiliberalnog (> LIBERALI- 
ZAM). antidemokratskog (> DEMOKRACIJA), antiko- 
munističkog i antisocijalističkog (> SOCIJALIZAM) 
svjetonazora. pokreta i poretka koji je u Italiji 
postojao između dva svjetska rata. Ime je izvedeno 
od latinske riječi fasces koja je označavala svežanj 
pruća sa sjekirom u sredini, a simbolizirao je jedin- 
stvo vrhovne vlasti u antičkom Rimu. Izraz su u 19. 
st. rabili sindikalisti kako bi istakli razliku svojih 
udruženja (fasci revoluzzionari) od političkih partija. 
Za vrijeme prvog svjetskog rata u Italiji nastaje 
pokret koji, pozivajući se na ovu tradiciju, formira 
fascio di combattimento (borbeni savez). Ovaj je 

savez nacionalističkih grupa 7. studenog 1921. usta- 
novio Nacionalnu fašističku stranku (Partito Nazio- 
nale Fascista) kojoj se 1923. pridružilo i Talijansko 
udruženje nacionalista (Assoziazione Nazionalista 
Italiana). Voda stranke bio je B. Mussolini. Poslije 
marša na Rim (u listopadu 1922) fašisti su ušli u 
koalicijsku vladu s drugim građansko-nacionalistič- 
kim strankama. Bio je to početak ustanovljavanja 
poretka koji će se kao jednostranački i totalitarni (> 
TOTALITARIZAM) stabilizirati krajem 20-ih godina. 
Fašistički poredak prestao je postojati 1943. go- 
dine, nakon kapitulacije Italije u drugom svjetskom 
ratu. 

Izraz »fašizam« se, drugo, rabi kao generički 
pojam koji označava ideologije, političke pokrete i 
organizacije te vladavinske poretke koji su po svojoj 
socijalnoj osnovi i političkoj funkciji, te metodama 
političkog djelovanja srodni talijanskom fašizmu. 
Osobito se rabi kao istoznačnica s izrazom nacional- 
socijalizam, koji je ime za njemački fašizam. Pojam 
»fašizam« nije u znanosti jednoznačno određen. Oso- 
bito historičari, naglašavajući razlike među pokre- 
tima u pojedinim državama i pojedinim fašističkim 
vladavinskim porecima, osporavaju analitičku valja- 
nost pojma »fašizam«. Ipak, znanstvenici različitih 
teorijskih orijentacija i političkih stajališta (E. Nolte, 
R. Kiihnl) su uvjerljivo pokazali kako fašistički 
pokreti i vladavinski poreci imaju dovoljno zajednič- 
kih značajki koje opravdavaju znanstvenu uporabu 
pojma »fašizam«. 

Povijesno je izlazište fašizma kriza kapitalističkog 
građanskog društva i liberalnih parlamentarnih pore- 
daka početkom ovoga stoljeća. Ona se ekonomski 
očitovala kao kriza kapitalske reprodukcije. Socijalni 
izraz krize je neintegriranost radništva u kapitali- 
stičko građansko društvo i liberalno-parlamentarni 
poredak, porast nezaposlenosti. te podjela društva 
na sve oštrije suprotstavljene osnovne > KLASE kapi- 
talističkog društva — buržoaziju i proletarijat. Poli- 
tički se kriza iskazuje kao nemoć tradicionalnih elita 


(krupne buržoazije, zemljovlasnika, birokracije, voj- 
ske, visokog svećenstva) da sredstvima parlamen- 
tarne demokracije prevladaju krizu, te kao nemoć 
organiziranog radništva da vlastitu emancipaciju una- 
prijedi revolucionarnim ukidanjem kapitalističkog 
građanskog društva i liberalne države. Kriza, osim 
toga, osviještava nelegitimnost ustanovljenog načina 
proizvodnje i reprodukcije, te liberalno-parlamentar- 
nog sistema vlasti. 

Osvještavajući razloge krize i mogućnosti njezina 
prevladavanja fašistički svjetonazor, nasuprot libera- 
lističkom individualizmu 1 socijalističkom internacio- 
nalizmu, zagovara uspostavljanje > ZAJEDNICE kao 
uvjeta i oblika prevladavanja krize. Zajednica je 
pojmljena kao jedinstvena, organski raščlanjena 
država (talijanski fašizam) ili kao nacija jedinstvo 
koje je zajamčeno krvlju i tlom (njemački fašizam). 
Zajednica je najviša ćudoredna vrijednost. Ona pret- 
hodi pojedincu i vremenski i logički, te ima pravo da 
pojedinca ili pojedine društvene grupe podvrgne 
svojoj volji. Jedinstvo zajednice je uvjet duhovnog, 
socijalnog, političkog i ekonomijskog preporoda, a 
iskazuje se u jedinstvenoj volji zajednice. Jedin- 
stvenu volju zajednice izražava i jamči vođa volja 
kojega je izlazište zakona zajednice. Antiliberalizam, 
antidemokracija i autoritarnost su konstitutivni ele- 
menti fašističkog svjetonazora. 

Borba je, prema fašističkom svjetonazoru, pri- 
rodni način čovjekova opstanka. Zagovarajući djelo- 
vanje koje nije posredovano prosvjetiteljskim racio- 
nalizmom i legalističkom parlamentarnom procedu- 
rom ova »filozofija čina« zagovara i nasilno zatiranje 
razlika koje sprečavaju ustanovljavanje neposredo- 
vanog jedinstva zajednice. Jedinstvo —> NACIJE valja 
uspostaviti osiguravajući krvnu čistoću članova zajed- 
nice. Zagovarajući nacionalizam, rasizam, osobito 
antisemitizam fašisti pripadnike _ manjinskih nacija 
prokazuju kao osnovne krivce za krizu poretka. 
Istovremeno valja nasilno ukinuti sve svjetonazor- 
ske, kulturne, vjerske. političke i dr. razlike koje 

samim postojanjem dovode u pitanje temelje zajed- 
ništva. > TEROR kao organizirano, trajno. brutalno i 
neograničeno nasilje je legitimno sredstvo za postiza- 
nje ovog ujednačavanja (Gleichschaltung). Fašistički 
—> SVJETONAZOR pretežno mobilizira tradicionalno 
politički inertne »prijelazne klase« građanskog dru- 
štva — sitne trgovce, obrtnike, seljaštvo, slobodne 
profesije, te socijalne grupe koje opstoje na margi- 
nama društva. Prihvaćaju ga i brojni, osobito nezapo- 
sleni i mladi radnici kojima postojeći poredak ne 
nudi nikakvu perspektivu. Fašistički se pokreti uobli- 
čuju u strogo hijerarhijski raščlanjene, centralizirane 
masovne organizacije u kojima je ustanovljen kari- 
zmatsko-personalistički aparat na čelu kojega je ne- 
prikosnoveni vođa. Oni osim toga formiraju vlastite 
uniformirane i naoružane, paravojne organizacije 
(npr. squadre d'azione u Italiji, Sturmabteilung u 
Njemačkoj) teror kojih stvara privid odlučnosti i 
efikasnosti. 

Fašistički pokreti u pojedinim porecima sudjeluju 
na izborima postižući različite uspjehe. lako su u 
pojedinim državama postizali značajne izborne rezul- 
tate, fašistički pokreti nisu nigdje na slobodnim 
izborima uspjeli zadobiti potrebnu većinu i tako 
osvojiti vlast. Dapače, historijski fašistički pokreti su 
jedino u Italiji (1922-1943) i Njemačkoj (1933-1945) 
uspjeli uspostaviti fašističke vladavinske poretke 
sklapajući kompromis s tradicionalno vladajućim eli- 
tama. I Mussolini u Italiji i Hitler u Njemačkoj su 
došli na vlast u koaliciji s tradicionalnim nacionali- 
stičkim strankama odustajući od izvorno antikapitali- 
stičkih elemenata svoga programa. Fašizam kao pore- 
dak ustanovljuje kompromis izmedu tradicionalno 
vladajućih elita i nove »elite« fašističkih pokreta. 
Ovim je kompromisom očuvan povlašteni položaj 
(ali ne i posvemašnja autonomija) osobito vlasnika 
monopolističkog kapitala i vojske i zajamčena rela- 
tivna autonomija političke fašističke elite. Fašistički 
je poredak > DIKTATURA koja ozbiljuje kompromi- 
som revidiranu fašističku ideologiju. U njoj su zatrti 


svi elementi liberalnog ustrojstva države (vlast zako- 
na, parlamentarno ustrojstvo vlasti, nezavisno sud- 
stvo, federalizam, višepartijski sistem, autonomna 
javnost i dr.) i društva (autonomija privrednih subje- 
kata, osobito radničkih sindikata i zadruga) te uspo- 
stavljeno samovlašće fašističke političke partije — 
pokreta. Partija — pokret ukida pravnu državu i 
uspostavlja policijsku državu u kojoj je djelovanje, 
osobito tajne, policije podvrgnuto isključivo interesu 
i kontroli fašističkih vođa. Proklamirano jedinstvo 
zajednice se, osim terorom koji mjestimice prerasta 
u genocid, pokušava ostvariti monopolom ujedna- 
čene propagande, te potčinjavanjem odgojnih i obra- 
zovnih institucija. Osnivanjem brojnih masovnih or- 
ganizacija ustanovljenih po različitim područjima 
života, dobi i spolu fašistička diktatura nastoji ostva- 
riti podršku poretku, ali i kontrolu stanovništva. 
Upriličavanjem čestih, pompeznih, pseudodemokrat- 
skih. populističkih svečanosti inspiriranih najčešće 
slavnom prošlošću nastoji se probuditi entuzijazam 
masa i trajna mobilizacija pučanstva u borbi za 
ozbiljenje nacionalnog jedinstva. 

Ekonomsku križu fašistički su poreci pokušavali 
rješavati državnom intervencijom u privredi, potica- 
njem privrednog razvoja državnim investicijama 
(javni radovi, naoružanje) te potiranjem socijalnih 
prava radništva. 

U razdoblju između dva svjetska rata fašizam je 
bio jedan od raširenih obrazaca rješenja krize gra- 
đansko-kapitalističkih društava. Tamo gdje se uspo- 
stavio kao poredak bio je smrtna prijetnja emancipa- 
cijskim dostignućima ranog građanstva i radničke 
klase. Otuda je antifašizam jednako star kao i sam 
fašizam. IP 


KLJUČNI POJMOVI: ZAJEDNICA. JEDINSTVO. NACIJA. DIKTATURA. 
AUTORITET. TEROR. TOTALITARIZAM 


LITERATURA: R. Kihnl. Oblici građanske vladavine — liberali- 
zam i fašizam, Beograd 1976; E. Nolte. Fašizam u svojoj epohi, 
Beograd 1990: Fašizam i neofašizam, Zagreb 1976. 

KORPORATIVIZAM (engl. corporativism, njem. 


Korporativismus, franc. corporatisme; od lat. corpus 
tijelo, corporatio udruženje) izvorno označava poli- 
tičku doktrinu koja je utemeljena u srednjovjekov- 
noj (odnosno šire: feudalnoj) predodžbi o konstitu- 
ciji političke zajednice posredstvom korporacija. tj. 
autonomno organiziranih kolektivnih političkih su- 
bjekata. Osnovne su postavke korporativističke dok- 
trine: 

a) korporativni politički subjektivitet: osnovni — 
SUBJEKTI političkog života koji tvore političku — 
ZAJEDNICU (u modernom shvaćanju: —> DRŽAVU) 
nisu pojedinci. nego organski strukturirane i politički 
institucionalizirane staleške. socijalne odnosno stru- 
kovne skupine ili manje teritorijalne cjeline (gradovi, 
općine); 

b) korporativna reprezentacija: politička se zajed- 
nica ne uspostavlja posredstvom reprezentacije indi- 
vidualnih volja, već reprezentiranjem i povezivanjem 
korporativno organiziranih grupnih —> INTERESA ; 

c) dekompozicija državne suverenosti: čvrsta unu- 
trašnja > SUVERENOST moderne države kao najviše i 
neprikosnovene —> VLASTI na određenom teritoriju 
rastvara se u korist predodžbe o pluralnom mozaiku 
međusobno isprepletenih vladavinskih kompetencija 
korporativnih subjekata. 

Tradicionalna korporativistička doktrina nije se 
do danas održala u svom integralnom obliku. ali se 
mnogi njezini elementi mogu naći u nizu modernih 
političkih doktrina. Evo kratkog pregleda tih dok- 
trina i clemenata preuzetih iz korporativizma: 

1. Fašizam (> FASIZAM/NACIONALSOCIJALIZAM) u 
svojoj kritici > PARLAMENTARIZMA i liberalnog na- 
čela individualne reprezentacije preuzima ideju kor- 
porativne reprezentacije: u uvjetima jednopartijske 
diktature sistemom korporativne reprezentacije razli- 
čiti socijalni interesi prinudno se integriraju u totali- 
tarnu državu > TOTALITARIZAM. 

2. Političke doktrine sindikalizma, savjetske de- 
mokracije i radničkog samoupravljanja iz perspektive 


radničkog. odnosno socijalističkog pokreta (> soci 
JALIZAM). suprotstavljaju tzv. »buržoaskom« parla- 
mentarizmu sistem korporativne. odnosno funkcio- 
nalne reprezentacije: riječ je o stupnjevanom sistemu 
posredovanja interesa granski organiziranih proizvo- 
dača u kojem se politika reducira na organizaciju 
materijalne reprodukcije društva. 

3. Politička doktrina pluralizma (> POLITIČKE 
STRANKE) sadrži element zamjene poliučkog subjek- 
tiviteta pojedinca predodžbom o interesnim grupa- 
ma, odnosno organiziranim interesima kao subjek- 
tima politike. ali. važno je istaći. u uvjetima liberal- 
nih jamstava temeljnih sloboda 1 prava čovjeka (> 
LIBERALIZAM; > PRAVA ČOVJEKA I DRŽAVLJANINA) i 
opstanka liberalno konstituiranog —> PARLAMENTA 
kao središnje političke institucije. Teoretičari plurali- 
zma (primjerice H. Laski) takoder smatraju upitnom 
suverenost moderne države. 

4. Neokorporativizam (kao analitički pojam i poli- 
tička doktrina javlja se tek sedamdesetih godina 20. 
st.) nadovezuje se na pluralističke modifikacije libe- 
ralno-demokratske političke teorije. ali ih nadopu- 
njuje nekim elementima koje preuzima iz korporati- 
vističke tradicije: 

a) posebnu pažnju poklanja političkim funkci- 
jama samoorganizacije socijalnih. odnosno profesio- 
nalnih grupnih interesa. oslanjajući se na rana promi- 
šljanja tog problema u klasika teorije >DRUŠTVA 
(primjerice na Hegelovo shvaćanje »korporacije« 
kao elementa samoorganizacije građanskog društva 
ili na Durkheimovo akcentuiranje organizacijskog 
učinka strukovnih udruženja); 

b) potpuno odbacuje ideju ekskluzivne državne 
suverenosti u korist konstrukcije političkog sistema 
kao mreže komplementarnih, funkcionalno specijali- 
ziranih javnih i korporativno-društvenih organizaci- 
ja. 

Pojmovi korporativizam ili korporatizam i neo- 
korporativizam rabe se i kao analitički pojmovi u 
kritičkoj politologiji kako bi se prikazao suvremeni 

preobražaj liberalnog građanskog društva. Taj se 
preobražaj očituje i kao rascjep između liberalnih 
vrijednosti (te na njima utemeljenih zakonskih nor- 
mi) i zbiljnosti u kojoj pojedine korporacije (udruže- 
nja poslodavaca, radnički sindikati i dr.) djeluju kao 
politički subjekti (iako ovo djelovanje nije zakonski 
normirano). Nasuprot ideologijskom samorazumije- 
vanju zagovornika poretka, ustrojstvo moderne plu- 
ralističke demokracije poprima tako korporativi- 
stičke značajke. NZ 
KLJUČNI POJMOVI: KORPORACIJA, INTERES. REPREZENTACIJA, 
PLURALIZAM. SUVERENOST 


LITERATURA: N. Zakošek. Pluralizam i korporativizam, »Naše 
teme«. 26. 1982: U. v. Alemann (ur.), Neokorporatismus. Fran- 
kturvM. 1981: G. Lehmbruch, P. C. Schmitter. Patterns_o| 
Corporatist Policvmaking. Beverly Hills 1982: H. Willke. Enr- 
zauberung des Sraates, Uberlegungen zu einer sozietalen Steuerung- 
stheorie, Frankfur/M. 1983. 

DEMOKRACIJA (engl. democracy, njem. Demo- 
kratie, franc. democratie; od grčkoga demokratia — 
vladavina naroda/puka) je jedan od tradicionalnih 
no upravo danas najčešće zastupan oblik vladavine, 
tako da i poreci koji nisu demokratski nastoje legiti- 
mirati (> LEGITIMIRANJE PORETKA) vlastito postoja- 
nje pozivanjem na d. Zbog toga je pojam u suvreme- 
nim raspravama dijelom izgubio preciznu određe- 
nost. 

Izvorno, starogrčko shvaćanje d. kao vladavine 
—>PUKA najčistije je razvijeno u atenskoj d. od Kliste- 
novih reformi 507. god. pr. n. e. Prostorna i brojčana 
ograničenost grčkog (posebice atenskog) polisa omo- 
gućila je da njegova d. bude direktna, tj. neposredo- 
vana vladavina svih građana kao naroda/puka. Aten- 
ska d. je počivala na pretpostavci jednake vrline 
građana, pa u načelu nije koristila izbore. Zato se — 
budući su svi načelno jednaki. pa i jednako sposobni 
za javne službe — kockom odredivalo tko će obnašati 
neku od njih. I Platon i Aristotel razmatraju d. kao 
jednu od formi vladavine. ali je ne zastupaju kao 
rješenje. D. je umnogome postala mit koji je kasnije 
nerijetko i veoma korisno djelovao na d. u srednjem 
i novom vijeku. 

Grčki ideal igra veliku ulogu prvo u rimskim 
raspravama (koje donose bitne novine u jasnom 
razlikovanju privatnosti i > JAVNOSTI, te u poimanju 
republike), ali i u počecima obnavljanja demokratske 
ideje u renesansnoj verziji kod Marsilija Padovanca. 
Tek kod njega je jasno uvedeno većinsko odlučivanje 
kao bitno za d., ali se i dalje radi o d. u gradovima, 
s ograničenim teritorijem i stanovništvom. Spinoza 
zastupa d. kao ustrojstvo zajednice najprihvatljivije 
za civilno stanje, jer se iz prirodnoga može najlakše 
prijeći u takvo stanje u kojemu je skup pojedinaca 
koji donose zakone identičan sa skupom onih na 
koje se ti zakoni odnose. (Nešto slično se već nalazi 
kod Aristotela.) Najčistiji demokratski model u mo- 
dernoj epohi zastupa Rousseau, no on i dalje ostaje 
kod neposredne demokracije ne uzimljući u obzir 

nužnost diobe vlasti. Rousseau stoga navodi uvjete u 
kojima bi takav model mogao funkcionirati (mala 
zajednica, sličnost običaja, socijalnih statusa i oda- 
nost zajedničkoj stvari) koji više nisu nazočni u 
modernim nacionalnim > DRŽAVAMA. Takav model 
je kasnije. djelomično zbog utjecaja na francusku 
revoluciju, kritiziran kao osnova totalitarne demo- 
kracije. jer ne uvodi jasne mehanizme zaštite pojedi- 
načnosti i posebnosti državljana. 

Suvremena d. je, međutim. reprezentativna, po- 
sredna demokracija. Ona uvodi > PARLAMENT kao 
predstavničko izabrano tijelo koje između > IZBORA 
djeluje umjesto naroda ili puka kao nositelja —> 
SUVERENOSTI. Prvi se modeli reprezentativne demo- 
kracije razvijaju u 18. st. (Hume 1741, Marquis 
d'Arganson 1764. Diderot 1765) i s vremenom po- 
staju paradigmom civilizirano uređenih političkih 
zajednica. To je poimanje d. djelatno prije svega u 
američkoj revoluciji (koju Tocqueville stoga uzima 
kao osnovu »demokratske revolucije«). S J. S. Mil- 
lom dolazi do povezivanja liberalne i demokratske 
teorije. koja zauzima bitno mjesto u suvremenoj 
teoriji d. 

U 20. stoljeću se veoma široko raspravlja o 
opasnostima »tiranije većine« unutar sve većih i 
kompleksnije demokratski uređenih zajednica. Nai- 
me. pažnja teoretičara i političara nije više usmjerena 
prvenstveno na jamstva vladavine većine, nego prije 
svega na zaštitu manjina. neovisno o načinu na koji 
se one uspostavljaju, i svakog pojedinca. U tom 
smislu teorija pluralizma obogaćuje demokratsku 
teoriju. a elitističke kritike (> ARISTOKRACIJA) uka- 
zuju na moguće nedostatke tog modela. 

Socijalistička doktrina (> SOCIJALIZAM) prigovara 
d. formalnost, usredsređenost na političku razinu 
egzistencije pojedinca. a zapostavljanje društvene 
(proizvodne) sfere koja. po tradiciji. kao privatna 
nije podložna demokratskom reguliranju. Stoga se 
razvija koncept socijalne demokracije koja bi tre- 
bala načela d. uvesti i u proizvodnu sferu. U tom se 


pogledu posebice inzistira na tzv. »demokraciji savje- 
ta«ili »radničkoj demokraciji« kao modelu koji bi i 
oblast zbrinjavanja materijalnog opstanka učinio 
podložnom neposredno demokratskome reguliranju. 

D. polazi od apstraktnog subjekta > DRŽAVLJA- 
NINA sjedinjenoga u > NARODU (PUKU), jer je samo 
na taj način održiva pretpostavka > JEDNAKOSTI na 
kojoj načelno počiva kao na najvišoj vrijednosti. 
Zbog toga je nužno da d. bude formalna, procedu- 
ralno izvedena sistematska osnova uređenja zajed- 
nice unutar koje se rješavaju zbiljska protuslovlja 
pojedinaca i skupina. Takva je d. odista vladavina na 
osnovi glasovanjem iskazane volje većine u uvjetima 
prihvatljivima za sve (što znači i jasnu zaštitu manji- 
ne). Prihvaljivost tih uvjeta pretpostavlja prvotni 
konsenzus (> LEGITIMIRANJE PORETKA) na osnovi 
kojega se prihvaća život u demokratskoj zajed- 
nici. ŽP 
KLJUČNI POJMOVI: JEDNAKOST. DRŽAVLJANIN, PRAVNA DRŽA- 
VA. PLURALIZAM 


LITERATURA: D. Held, Modeli demokracije, Zagreb 1990; F. 
Neumann. Demokratska i autoritarna država, Zagreb 1974; J. 
Schumpeter. Kapitalizam, socijalizam i demokracija. Zagreb 1981; 
H. Arendt. Vita activa, Zagreb 1990. 


REPUBLIKA (lat. res publica, engl. republic, 
njem. Republik, franc. republique). Launski izraz 
označuje stvar, opće dobro, stvar s kojom se ne 
može trgovati. Pojam je izvorno određen u političkoj 
teoriji antičkog Rima. M. T. Ciceron je ustvrdio da 
je res publica (opće dobro) res populi (stvar puka). 
Puk nije svaka grupa ljudi, nego »udruženje mnogih 
ljudi koji su se okupili s obzirom na zajedničko 
shvaćanje prava i zajedničku korist«. Volja da pravo 
bude utvrđeno kao temeljni odnos među pojedincima 
i svojstvo čovjeka. te da se ostvari korist svakog 
pojedinca — skupinu pojedinaca preobražava u zajed- 
nicu. 

Sadržajno obuhvaćajući normu koja tvori zajedni- 
cu, dobro kao njenu temeljnu vrijednost i proces 
njihova ozbiljenja, pojam r. izvorno iskazuje bit 

političke zajednice. a ne tek ustavom određen oblik 
i ustrojstvo > VLASTI. 

U novovjekovnoj političkoj teoriji pojam »drža- 
va« (> DRŽAVA) obuhvaća i sadržaj što ga je klasična 
politička teorija iskazivala pojmom »republika«. R. 
uglavnom označava oblik države i način ustrojstva 
vlasti. R. je oblik državne vlasti u kojoj. nasuprot > 
MONARHIJI. vlada više subjekata. Ch. Montesquieu 
je tako razlikovao demokratsku republiku (u kojoj > 
SUVERENOST pripada cijelom narodu) i aristokratsku 
republiku (> ARISTOKRACIJA) (u kojoj je subjekt 
suverenosti samo dio naroda). Sve suvremene r. se 
prikazuju kao demokratske. S obzirom na uspostav- 
ljeni odnos izvršne i zakonodavne vlasti razlikuju se 
predsjedničke i parlamentarne republike (> PARLA- 
MENT). U predsjedničkoj republici (npr. USA) izvr- 
šna je vlast neovisna o zakonodavnoj i samostalno 
obnaša niz poslova vlasti, dok je u parlamentarnoj 
republici izvršna vlast odgovorna parlamentu. 

Iskustvo totalitarnih diktatura (> TOTALITARI- 
ZAM) i parlamentarnih monarhija u 20 st. pokazuje 
kako razlikovanje oblika države nije dostatno za 
razumijevanje političkog ustrojstva države. Tek poli- 
tičke zajednice u kojima je ideja r. povezana s 
idejom pravne države. uvažavanjem > PRAVA ČO- 
VJEKA | DRŽAVLJANINA i idejom —> SOLIDARNOSTI 
mogu se doista uspostaviti kao »opće dobro«. Sklad 
liberalnih. demokratskih i socijalnih ustanova i na- 
čela u ustrojstvu društva i vlasti je osnovni smisao r. 
kao političke ideje. iP 


KLJUČNI POJMOVI: DRŽAVA. ZAJEDNICA. DIOBA VLASTI 


LITERATURA: F. Neumann: Demokratska i autoritarna država, 
Zagreb 1974. 


TIRANIJA (grč. tvrannis, lat. tvrannis, engl. tyranny, 

njem. Tvrannei, franc. tvrannie) je pojam izveden iz 
starogrčkog tvrannis gdje znači samovlast. T. je 
jedan od klasičnih oblika vladavine: ona je vladavina 


koja nije utemeljena u pravu (ilegitimna). T. počinje 
ilegitimnim dospjećem tiranina na vlast. tj. vladarom 
postaje osoba koja nije izabrana niti je priznato 
naslijedila vlast. Odlučujuće je, međutim, to što se t. 
uspostavlja neovisno o pravnim i običajnim normama 
koje važe u danoj sredini. 

Riječ t. se, kao i oblik vladavine koji označuje. 
pojavljuje kod Grka, od prvog grčkog jambografa 
Arhiloha nadalje. U preddemokratskoj fazi grčke 
povijesti tirani su bili vladari koji su vodili puk 
(demos) protiv > ARISTOKRACIJE grčkog srednjovje- 
kovlja (7. i 6. st. pr. n. e.). Obično se spominje da 
ih je bilo 106, a u pravilu su i sami potjecali iz 
aristokratske sredine. Tirani iz kasnijeg razdoblja 
(njih 128) djeluju bitno drukčije — oni obaraju 
demokratske poretke. Ta se sadržajna razlika iska- 
zuje već i različitim postupkom osvajanja vlasti; dok 
tirani prve faze dospijevaju na vlast najčešće uz 
pomoć naoružanih građana kojima je dozlogrdilo 
političko stanje u gradu u kojemu žive, tirani kasnije 
faze dospijevaju na vlast uz pomoć (nerijetko izvana 
dovedenih) plaćenika. To je utjecalo na prevladava- 
juće negativnu konotaciju pojma t. u kasnijoj fazi 
grčke povijesti i na njezino isključivo negativno 
vrednovanje u teorijsko-političkoj i historijskoj lite- 
raturi. dakle na razumijevanje tiranske vlasti kao 
protupravno zadobijene i izvršavane vlasti suprot- 
stavljene volji građana (koji postaju podanicima). 

Bilo je u grčkoj povijesti primjera drukčijeg kori- 
štenja pojma (npr. građani Akraganta nude Empedo- 
klu da im bude tiraninom, atenski polis to nudi 
Solonu). ali grčki filozofi jednoznačno razumiju t. 
kao izopačeni oblik vladavine. Tako Platon izvodi t. 
iz »bolesti demokracije«, Aristotel ju razumije kao 
»despotsku samovlast« koja pretpostavlja demagogi- 
ju. Izuzetak je. Ksenofont koji govori o »dobroj 
tiraniji«. 

Kod Rimljana t. je najčešće razumljena kao izro- 
den oblik > MONARHIJE u kojemu, neovisno o kvali- 
tetama tiranina, puk mora u svakome slučaju ropski 

služiti (Ciceron). Machiavelliju se, međutim, podrije- 
tlo vlasti, pa ni način njezina izvođenja ne iskazuje 
kao bitan problem, a Hobbes čak smatra da »ime 
tiranija ne znači ništa više niti manje do ime suvere- 
nosti, bila ona u jednome ili više ljudi, osim što za 
one koji rabe ovu riječ razumijemo da su ljuti na one 
koje nazivlju tiranima«. Nasuprot tomu autori kao 
M. Luther, T. Vitoria, J. Bodin, J. Locke, B. 
Spinoza ili J. S. Mill, unatoč svim razlikama među 
njima, pa i različitom definiranju t., smatraju da je 
pritom riječ o izrođenom obliku vlasti, a pažnja se 
modernih analiza pomjera ka granicama poslušnosti 
spram tiranske ili kako se često istoznačno određuje 
despotske vlasti (> GRAĐANSKA NEPOSLUŠNOST). 

Hegel se t. bavi posebice na primjeru francuske 
revolucije kao zaoštrenog izboja novovjeke metafi- 
zike subjektnosti i razumije ju kao vlast koja potječe 
»samo iz uvjerenja« i »koristi moć bez sudbenih 
formi«. No, nakon Kanta se više teoretici ne bave 
analizom tipova vladavine. pa se pojedini pojmovi iz 
takve tradicije koriste još samo za pobliže oznake 
konkretnih povijesnih događaja. Marx, a i većina 
njegovih nastavljača, ne smatra da su forme vlada- 
vine bitan problem, jer svaku državu razumije kao 
aparat za nametanje klasnog interesa. pa mu se stoga 
čini da »unutrašnje« ustrojstvo države nije drugo do 
izvedenica temeljnih klasnih odnosa. Ta shvaćanja 
zaoštrava Engels u Anti-Drihringu i Lenjin u Državi 
i revoluciji (> POLITIČKA REVOLUCIJA). Tek će Dimi- 
trovljev referat na 7. kongresu Kominterne izvući 
konzekvencije iz promjena koje nastaju u suvreme- 
nome svijetu nakon dolaska Hitlera na vlast, kada 
postaje očitim da se svi režimi građanskog svijeta ne 
mogu smatrati identičnima samo s obzirom na nji- 
hovu klasnu prirodu. 

U suvremenoj teoriji t. je razmjerno zapostavljen 
pojam. ali se često koristi u ideologijskim, novin- 
skim. pa i psihologijskim kontekstima (npr. »kućni 
tiranin« 1 sl.). T. se često miješa s despocijom (što su 
1 Grci činili. smatrajući ipak pretežno despociju 


vladavinom nad robovima vezanima uz zemlju), > 
DIKTATUROM, > TEROROM. pa i > TOTALITARIZMOM. 
U ovom je stoljeću na rehabilitaciji pojma t. nastojao 
prije svega L. Strauss, a u sintagmi »orijentalna 
despocija« djelomično srodan sadržaj analizirao je 
K. Wittfogel (čija je sintagma korištena i kao pokušaj 
objašnjenja > REALNOG SOCIJALIZMA). Bitno je da u 
današnjoj diskusiji t. označuje vladavinu neposredo- 
vanu > PRAVOM, vladavinu koja može biti djelatnom 
samo uz uvjet odustajanja od formalnog. procedural- 
nog konstituiranja vlasti, a to, u krajnjoj crti, uvijek 
znači odustajanje od utemeljenja političke zajednice 
na nužno formalno zasnovanoj —> JEDNAKOSTI. žp 
KLJUČNI POJMOVI: DIKTATURA. PRAVO. GRAĐANIN. PODANIK 


LITERATURA: L. Strauss. O tiraniji. Zagreb 1980; N. Machiavel- 
li. Vladar, Zagreb 1975: F. Neumann. Demokratska i autoritarna 
država. Zagreb 1974: K. Wiulfogcl, Orijentalna despocija, Zagreb 
1988: R. Bahro. Alrernativa. Zagreb 1982. 


DIKTATURA (lat. dictanira, engl. dictatorship, 
njem. Diktatur, franc. dictature; izvorno značenje u 
Rimu: diktiranje. kazivanje u pero) je vladavina 
jedne ili više osoba koje monopoliziraju svu vlast u 
državi bez izvanjskih ograničenja. Pojam d. se koristi 
uglavnom za opisivanje modernih političkih stanja u 
kojima dolazi do poništenja diobe > VLASTI, te do 
nametanja vlasti pojedinca ili skupine, za razliku od 
—> TIRANIJE koja povijesno prethodi modernome us- 
trojstvu vlasti i posve je jednoznačno i nenasljedno 
vezana uz jednu osobu. 

D. je u Rimu u prvoj fazi (prije Sulle) označavala 
vremenski unaprijed ograničenu vladavinu u razdob- 
lju krize, najčešće zbog rata. Jedan od konzula 
imenovao bi osobu koja bi diktirala odredbe nužne 
za funkcioniranje vlasti u razdoblju u kojemu njezini 
redovni organi ne mogu normalno funkcionirati. 
Rimski diktator nije imao zakonodavnih ni sudbenih 
ovlasti. 

U suvremenoj literaturi d. označuje vlast koncen- 
triranu u rukama osobe ili skupine koja je: a) došla 
na vlast nelegitimno (npr. državnim udarom), ili je 

b) prekršila pogodbu pod kojom je dotadašnja vlast 
na prihvaćen način funkcionirala (tj. suspendirala 
neka ustavna prava i sl.). U modernoj je politici 
često nastojanje da si, jednom izborena, d. naknadno 
priskrbi podršku pučanstva kao neku vrst nadomjes- 
tka za legitimaciju koja slijedi iz demokratske proce- 
dure (> DEMOKRACIJA). Ukoliko to uspije — u pravilu 
manipulirajući kolektivnim osjećajima podanika — 
riječ je o cezarističkoj diktaturi koja se može i dugo 
zadržati. Totalitarna diktatura je poredak u kojem se 
ovlasti diktatora proširuju i na privredno područje te 
na posvemašnju kontrolu privatnoga života podanika 
uključujući i nametanje obvezatnog svjetonazora (> 
TOTALITARIZAM). 

Diktatura proletarijata je sintagma koju uvodi 
Marx (najjasnije u Kritici Gothskog programa). a 
preuzimlju Engels, Lenjin, Staljin i boljševici (kao i 
neke druge komunističke frakcije). Kod Marxa ta 
vrst d. označuje nametanje (i to političkim sredstvi- 
ma) socijalnih uvjeta života proletarijata svim sta- 
novnicima kako bi komunizam postao moguć. U 
Lenjinovoj i Staljinovoj verziji — karakterističnoj za 
različite konstrukcije > REALNOG SOCIJALIZMA — dik- 
tatura proletarijata je označavala samovlast komuni- 
stičke stranke (njezina vodstva ili čak vođe) »u ime« 
proletarijata, koja je čitavome društvu nametala 
podređenost ideologiji i političkoj praksi neizabranih 
vlastodržaca. žp 
KLJUČNI POJMOVI: TIRANA. DEMOKRACIJA. REALNI SOCIJALI. 
ZAM. TOTALITARIZAM 


LITERATURA: F. Neumann. Demokratska i autoritarna država, 
Zagreb 1974. 


MONARHIJA (engl. monarchy, njem. Monarchie, 


TIPOVI POREDAKA 


franc. monarchie) izvorno znači vlast jednoga, jedno- 
vlada. U antičkoj grčkoj političkoj filozofiji (Platon. 
Aristotel) pojam m. se rabi unutar tipologije ustroj- 
stva i oblika vlasti u političkoj zajednici. Razvrstava- 
jući oblike vlasti s obzirom na broj osoba koje 


oblikuju političku volju i obnašaju temeljne funkcije 
vlasti, antički su filozofi pojmom m. označavali > 
VLAST u kojoj je subjekt vlasti jedna osoba. Oni su, 
ipak, razlikovali različite vrste m. M. koja ustanov- 
ljuje ideju > PRAVEDNOSTI i smjera ozbiljenju zajed- 
ničke koristi Aristotel naziva kraljevstvo (basileta). 
M. u kojoj se vlast ne vrši sukladno pravnim norma- 
ma, a smjera ozbiljenju koristi vladara je > TIRANIJA 
(tirannis). M. može biti nasljedna, izborna ili uzurpa- 
torska vlast. 

Izlazište značenja što ga pojam m. ima u suvreme- 
nom političkom govoru je vladavinski poredak kakav 
je u Zapadnoj i Srednjoj Evropi uspostavljen preo- 
bražajem feudalnog poretka. 

Feudalni vladavinski poredak. koji se u Evropi 
ustanovljuje nakon sukoba i susreta indogermanskih 
plemena s antičkom. rimskom civilizacijom bitno je 
određen sistemom lena. Plemenski poglavar ili vr- 
hovni vojskovođa u savezu plemena važi kao onaj 
koji je zaposjeo određeno tlo i održava ga kao 
vlasništvo i područje svoje volje nasuprot mogućim 
osvajačima. On kao sizeren (vrhovni vladar) dodje- 
ljuje dijelove zaposjednute zemlje, zbog ratnih za- 
sluga ili osobnih usluga, kao leno drugim pojedin- 
cima koji postaju njegovi vazali. Sa zemljom vazal 
dobiva povlasticu da na svom području, oikosu, 
organizira proizvodnju i ubire rentu nezavisno o 
oikosu vrhovnog vojskovođe. On istovremeno do- 
biva i pravo da tu primjenjuje silu, te obavlja sudsku 
i upravnu vlast. Vazal se, pak, obavezuje sizerenu da 
će ga materijalno, vojnički i savjetom pomagati u 
njegovu nastojanju da održi ili ratom proširi područje 
svoje vladavine. Osobna vjernost je konstitutivna za 
odnos vladara i vazala. 

Načelo lena prožima cijelu društvenu piramidu, 
tako da u ovom poretku hijerarhijski raščlanjen 
stalež svjetovnih i crkvenih vlastelina — zemljoposjed- 
nika kao privatni vlasnik uvjeta proizvodnje života 
vlada nad isto tako hijerarhijski raščlanjenim stale- 
žom seljaka i kmetova (> VLASNIŠTVO). Vladavina je 

istovremeno ekonomska i politička. Vlastelini nepo- 
sredno i očigledno prisvajaju višak proizvoda, a 
eksploatacija se ostvaruje otvorenom i neposrednom 
prinudom. Sredstva prinude su privatno vlasništvo 
vlastelina koji naoružane družine održava privatnim 
bogatstvom. Gospodarstvene funkcije i funkcije vla- 
sti su objedinjene u jednoj osobi. Jednovlašće je 
ustanovljeno na svakom stupnju hijerarhijskog po- 
retka, ali je važenje ovog načela ograničeno položa- 
jem vlastelina u hijerarhiji. Ipak, taj tip nije m. u 
suvremenom značenju toga pojma. Ekonomski au- 
tarkičan zemljoposjed, privatno vlasništvo nad sred- 
stvima prinude i osobne oružane družine. znatna 
autonomija u primjeni sredstava prinude na vlastitom 
teritoriju trajno su proizvodili nastojanja da se hije- 
rarhijski odnosi formaliziraju i ustanove kao trajne 
povlastice pojedinih staleža. Vladavina postaje sve 
decentraliziranija jer se tim povlasticama ustanov- 
ljuje znatna samostalnost kneževa spram vladara, 
vitezova spram kneževa. biskupa spram pape i svje- 
tovnih vladara i dr. lako su već u ranom feudalizmu 
očigledne tendencije da vladar centralizira i monopo- 
lizira vlast. u razvijenom se feudalnom poretku 
vladavina ustanovljuje kao svojevrsni savez najmoć- 
nijih velmoža koji biraju kralja odnosno cara kao 
vrhovnog funkcionara saveza i priznaju mu ovlasti 
vladara. 

U lenskoj državi (državi staleža), kakva je u 
Evropi prevladavala u 15. i 16. st.. staleži, kojima 
pored svjetovne i duhovne vlastele pripadaju i pred- 
stavnici srednjovjekovnih građana, su zajedno s kra- 
ljem činitelj vlasti. Dapače. kralj je u velikoj mjeri 
ovisan o njihovoj financijskoj podršci. 

Izbornost careva (iako je uglavnom izbor doživo- 
tan). ekonomska autarkija staleža i osobna sredstva 
prinude izraz su dvojnosti vladavine u carstvima 
utemeljenim u sistemu lena. Ona je u Evropi prevla- 
dana tek ustanovljavanjem apsolutističke vladavine 
kojim je dosljedno uspostavljeno monarhističko na- 
čelo — načelo jednovlašća u modernom značenju te 


riječi. Proces ustanovljenja apsolutizma odvija se 
različito u pojedinim dijelovima kontinentalne Evro- 
pe. Na području carstva njemačke nacije odvija se 
kao osamostaljenje najmoćnijih velikaša spram cara. 
Ti velikaši postupno preuzimaju vladarske ovlasti na 
svom području. Političkim brakovima, korištenjem 
nesloge među vlastitim vazalima, ratovima, te po- 
moću srednjovjekovnih gradova velmože postupno 
centraliziraju i koncentriraju sredstva (vojsku, upra- 
vu, te pravo propisivanja i sakupljanja poreza) i 
funkcije (zakonodavna, ekonomska, socijalna) vlasti 
na svom dvoru i uspostavljaju, na svom području, 
apsolutnu i jedinstvenu vlast. Prijelaz od kraljevstva 
na m. očituje se, osim toga, ustanovljavanjem prava 
prvorođenog sina da naslijedi oca. To je pravo 
sprečavalo dinastičke borbe, jamčilo trajnost vlasti i 
nedjeljivost teritorija. Kruna tako u m. nije tek 
funkcija u vladavinskom savezu. Ona je vlasništvo 
dinastije i načelo konstitucije vladavine. 

Porijeklo i funkcije vlasti su i u indogermanskoj 
tradiciji imale sakralne značajke. Sukladno zapadnoj 
kršćanskoj tradiciji i rezultatima sukoba crkve i 
svjetovnih vladara vlast monarha se ideologijski 
obrazlaže milošću Božjom. Dapače, i zakoni kojima 
monarh regulira odnose medu podanicima su izraz 
kršćanskog ćudoreda. Ipak, monarh nije, kao u 
azijskim i južnoameričkim despocijama. božanstvo. 

Funkcije i sredstva vlasti su u m. centralizirana i 
koncentrirana na dvoru najvećeg zemljoposjednika 
u vrijeme kada je zemlja odlučujući ekonomski 
činitelj, a zemljoradnja još uvijek temeljna proiz- 
vodna djelatnost. Vlasništvo i vlast, ekonomija i 
politika otuda nisu dosljedno razlučeni. Monarh 
upravlja »svojom« zemljom kao vlastitim gospodar- 
stvom. Čak ni prihodi s njegovih imanja i prihodi 
skupljeni od dadžbina potrebni za održavanje vlasti 
nisu razlučeni. Vlast monarha stoga prožima bitno 
proizvodnu, socijalnu, pa i ćudorednu sferu opstanka 
u zajednici. M. se tako ustanovljuje kao vlast koja je 
bitno podređena interesu vladara i suprotstavljena je 

—> REPUBLICI kao obliku vlasti koji smjera ostvarenju 
zajedničkog dobra. Uspostavljanjem apsolutne, je- 
dinstvene i trajne vlasti na odredenom području 
monarhova vladavina zadobiva > SUVERENOST kao 
specifično novovjekovno svojstvo vlasti. Monarh je 
suveren, a njegova volja izlazište > ZAKONA u njego- 
voj državi. 

Monarh svoju vlast ostvaruje posredstvom hijerar- 
hijski raščlanjenog birokratskog aparata vlasti (— 
UPRAVA). Taj aparat. utemeljen na podjeli rada i 
kompetentnosti, postupno zamjenjuje razvlaštene 
vlasteline i gradske uprave. Vlast tako postupno 
zadobiva općeniti i apstraktni značaj, a ustanovljenje 
apsolutne monarhije se istovremeno očituje kao pro- 
ces konstitucije moderne > DRŽAVE. Odnosi medu 
monarhovim podanicima se uspostavljaju kao pri- 
vatni odnosi regulirani privatnim pravom. To osobito 
važi za odnose što ih pojedinci uspostavljaju na 
temelju privatnog vlasništva — trgovački odnosi. pro- 
izvodni odnosi. Zagovornici monarhističke vladavine 
(Bodin) su naglašavali da je privatno vlasništvo 
jedna od granica koju ne smije prekoračiti vladavina 
apsolutnog monarha ako želi da bude pravedna. 
Konstitucijom apsolutne monarhije tako započinje 
proces odvajanja vlasništva i vlasti, ekonomije i 
politike i proces konstituiranja > DRUŠTVA kao po- 
sebne. autonomne. privatne sfere unutar političke 
zajednice. 

Osobito su unapređenje robne proizvodnje. raz- 
voj tehnike. znanstvena otkrića, uspon građanstva i 
sve općenitije uspostavljanje prava kao temeljnog 
odnosa među pojedincima pridonijeli spoznaji da 
tako ustanovljeno društvo može opstati jedino ako 
vladavinu monarha zamijeni vlast zakona. Zagovor- 
nici racionalističkog prirodnog prava i prosvjetitelji 
su, osim toga. isticali da se pojedinac može obvezati 
da poštuje zakone jedino ako on sudjeluje u njihovu 
donošenju. Oni su stoga nasuprot monarhovoj suve- 
renosti isticali pučku suverenost i zagovarali repu- 
bliku kao oblik države. Prvi pokušaj ozbiljenja tih 


ideja u francuskoj revoluciji (1789. god.) završio je 
neuspjehom. Vladavina zakona se postupno uspo- 
stavljala ustanovljenjem ustavne monarhije. Vlast 
monarha je ograničena > USTAVOM, a monarh obve- 
zan da prilikom donošenja zakona surađuje s —> 
PARLAMENTOM. lako je monarh jedini nosilac vlasti, 
ovim je odredbama započelo institucionaliziranje 
podjele vlasti kao bitne pretpostavke vladavine zako- 
na. U ustavnoj monarhiji monarh je vrhovni koman- 
dant vojske. On postavlja ministre koji su jedino 
njemu odgovorni. 

Uspostavljanjem m. ozbiljuje se u političkom 
poretku jednakost podanika, ali ne i jednakost građa- 
na. Npr. visoki oficirski činovi su dostupni gotovo 
isključivo plemićima. Izborno pravo u ustavnim mo- 
narhijama je ograničeno različitim, osobito imovin- 
skim, cenzusima. Razvoj kapitalističkog društva, im- 
perijalna osvajanja, nacionalistički i radnički pokreti 
su u drugoj polovici 19. st. sve više dovodili u pitanje 
monarhističku legitimnost i poticali ideju pučke i 
nacionalne suverenosti. U Francuskoj se već u drugoj 
polovici 19. st. stabilizirala republika kao državni 
oblik. U većini drugih zapadnoevropskih i srednjoe- 
vropskih zemalja je prvi svjetski rat okončao m. kao 
oblik vladavine. Započelo je razdoblje parlamentar- 
nih demokratskih republika, ali i raznovrsnih diktatu- 
ra. 

U Velikoj Britaniji je ustanovljen specifičan oblik 
m. koji ne odgovara »kontinentalnom« značenju 
toga pojma. Rezultat je specifičnog povijesnog raz- 
voja konstitucionalna monarhija u kojoj ustavna 
materija nije regulirana formalno prihvaćenim usta- 
vom, nego brojnim zakonodavnim aktima (Magna 
Charta 1215. god., Petition of Right 1628. god., 
Habeas Corpus Act 1679. god., Bill of Rights 1689. 
god. i dr.), sudskim odlukama koje važe kao preseda- 
ni, običajnim pravom i ustavnim konvencijama. Iz- 
vorno ustanovljena podjela i ravnoteža vlasti između 
monarha, predstavnika vlastele (House of Lords) i 
predstavnika gradova (House of Commons) je proce- 

som demokratizacije u 19. i 20. st. poremećena u 
korist Donjeg doma Parlamenta. Rezultat je ovoga 
procesa parlamentarna monarhija u kojoj je demo- 
kratski izabrani parlament središte vlasti. Funkcija 
monarha je uglavnom ograničena na predstavljanje 
države u odnosu prema drugim državama. Parlamen- 
tarna monarhija je ustanovljena i u dijelu kontinen- 
talnih evropskih država (Nizozemska. Švedska, Nor- 
veška i dr.). iP 
KLJUČNI POJMOVI: CARSTVO. DRŽAVA. USTAV. PARLAMENT. SU- 
VERENOST. VLASNIŠTVO 


LITERATURA: Monteskje. O duhu zakona, Beograd 1989: P. 
Anderson. Lineages of the Absolutist State, London 1974; Lj. 
Tadić. Tradicija i revolucija, Beograd 1972. 


ARISTOKRACIJA (grč. aristokratia, engl. aristo- 

cracy, njem. Aristokratie, franc. aristocratie). Grčki 
termin dolazi od oi aristoi, i znači najbolji. prvi. 
najodličniji, najplemenitijeg roda i kratos, vlast, sila. 
moć, vlada. Sistem vladavine u kojem sva politička 
vlast pripada isključivo odlikovanoj manjini. klasi ili 
kasti (> KLASA), koja se smatra i očituje kao elita 
društva. Pojmom elita (franc. elite od lat. eligere, 
izabrati) označava se grupa osoba koje imaju utjecaj 
i kontrolu nad nekim ili gotovo svim sektorima 
društvenog života. Odatle je izveden i pojam eliti- 
zma. Njime se označava takav pristup razumijevanju 
politike i historije prema kojemu u društvu uvijek 
vlada odlikovana manjina (elita). Ona donosi sve 
važnije odluke i u svojim rukama koncentrira svu 
društvenu moć. Pojam elitistički koristi se i u pejora- 
tivnom značenju kad se želi opisati politika koja 
izričito zastupa interes i korist manjine. a isključuje 
ostale članove društva: 

Ideja o vladajućoj političkoj manjini vrlo je stara. 
Pojam a. uvodi Platon u Državi, a pobliže ga odre- 
duje Aristotel kao poredak u kojemu je vlast sastav- 
ljena naprosto od najboljih. Za razliku od a. čija se 
odlikovanost najboljih temelji na vrlini, oligarhija 


označuje vlast odlikovanih na temelju bogatstva. U 
kasnijem razumijevanju pojam se sve više svodi na 
nasljedne privilegije plemstva, a potom i na sadržaj 
koji je Aristotel označio nazivom oligarhija. 

U srednjemu vijeku se pored aristokratskih 
—> MONARHIJA (u kojima plemstvo ima bitan utjecaj 
na dvor) razvijaju i aristokratske > REPUBLIKE, prije 
svih Venecija, Genova, te kod nas Dubrovnik. U 
njima se a. pojavljuje kao politički subjekt koji 
unutar sebe djeluje na republikanskim načelima, a 
nasuprot > PUKA kao kompaktna vladajuća elita, 
čime se tipski nastavlja sukob izmedu aristokrata i 
plebejaca započet u Rimu. Temeljnom vrijednošću 
aristokratskog poretka smatra se tradicionalnost, od- 
sutnost opasnosti od promjena. 

U novije vrijeme veoma se često govori o a. u 
aristotelovskom značenju (npr. »aristokracija duha«) 
ali izvan tradicionalnog političkog polja. 

Ideja o vladajućoj političkoj manjini ima značajno 
mjesto u socijalnoj i političkoj teoriji. na primjer u 
djelima N. Machiavellia, F. Nietzschea ili Ortege y 
Gasseta, autora knjige Pobuna masa. U modernoj su 
epohi, kao reakcija na takozvanu masovnu demokra- 
ciju, razvijene sistemske teorije elita. One smatraju 
da je vladavina elita ili manjina zajednička značajka 
svih društvenih sistema, bez obzira na njihov naziv. 
Polaze od uvjerenja da je društvo uvijek strogo 
podijeljeno na vladajuću, moćnu i neizbježnu manji- 
nu. s jedne, i podredenu, nekompeteninu većinu s 
druge strane. Odnos između elita i masa tumače kao 
bitnu karakteristiku postojanja i razvoja svakog dru- 
štvenog sistema. 

Najznačajniji utemeljitelji sistemskih teorija elita 
su V. Pareto (1848-1923), G. Mosca (1858-1941) i 
R. Michels (1876-1941). U svom glavnom djelu 
Rasprava o općoj sociologiji Pareto stavlja naglasak 
na psihološke osobine kao osnovu vladavine elite. 
On razlikuje dva tipa vladajuće elite: »elitu lavova« 
i »elitu lisica«. »Lavovi« vladaju pomoću sile (primje- 
rice. vojna diktatura). a »lisice« pomoću lukavstva. 

prevare i manipulacije. U povijesti se stalno zbiva 
promjena vladajućih elita. Jedne gube vlast, a druge 
je osvajaju. To je »cirkulacija elita«. Stoga povijest 
i nije ništa drugo nego »groblje aristokracija«, odno- 
sno elita. U djelu Vladajuća klasa Mosca dokazuje 
da je vladavina manjine neizbježna u svakom organi- 
ziranom društvu. U njemu se uvijek pojavljuju dvije 
klase: klasa koja vlada i klasa kojom se vlada. Prva 
je malobrojna ali uživa sve prednosti vladajućeg 
monopola, a druga je mnogobrojnija i djeluje po 
direktivama i pod nadzorom prve. I za Pareta i za 
Moscu —> DEMOKRACIJA je moguća samo kao domina- 
cija elite ili, u najboljem slučaju, kao predstavnička 
vlada u kojoj elita predstavlja interese naroda. Mi- 
chels, pak, u djelu Političke stranke smatra da je 
istinska demokracija puka tlapnja. Demokracija je, 
naime, nezamisliva bez organizacije (kao jedinog 
načina izražavanja i promicanja pojedinačnih —> INTE- 
RESA), ali organizacija istodobno najavljuje smrt 
demokraciji. Praktički je nemoguće da velik broj 
ljudi izravno sudjeluje u upravljanju organizacijom. 
Stoga se u > POLITIČKIM STRANKAMA i sindikatima, 
kao eminentnim organizacijama modernog doba, 
formira oligarhijski vrh koji donosi sve odluke bez 
sudjelovanja članstva. »Oligarhijska struktura cijele 
zgrade guši temeljno demokratsko načelo.« Organi- 
zacija nužno proizvodi oligarhiju, odnosno vladavinu 
elite. To Michels naziva »željeznim zakonom oligar- 
hije«. 

Izučavanje elita i elitizma predstavlja jednu od 
značajnih tema socijalne i političke znanosti 20. st. 
Prema Schumpeteru, u razvijenim industrijskim dru- 
štvima s parlamentarnom demokracijom elite su 
takmičarske manjine koje se bore za vlast. Demokra- 
cija je takmičenje elita. To je kompetitivna demokra- 
cija. Postoji, prema tome, više elita i zato o njima 
treba govoriti u pluralu. Vrlo je zanimljivo stajalište 
W. Millsa. On smatra da treba praviti razliku između 
klasa i elita. U tom se smislu, primjerice, može 
govoriti o eliti radničke klase ili o eliti seljaštva. No, 


slično Mosci, on ipak zastupa mišljenje da se elite 
udružuju, da tvore jedinstvo vlasti nad cijelim dru- 
štvom. Elite povezuje zajedništvo interesa pojedinih 
društvenih grupa ili institucija. U svom glasovitom 
djelu Elita vlasti on konstatira da visokorazvijeno 
američko društvo karakteriziraju tri frakcije jedne i 
jedinstvene vladajuće elite: politička elita, ekonom- 
ska elita i vojna elita. Millsovoj tezi o jednoj eliti 
vlasti suprotstavili su se socijalni analitičari koji 
zastupaju stav o pluralizmu elita. Tako, na primjer, 
R. Dahl i A. Rose dokazuju da se ni na lokalnoj ni 
na globalnoj razini ne može govoriti o jedinstvenoj 
eliti moći. Vlast je raspršena na različite interesne 
skupine i taj pluralitet (poliarhija) ne tvori unifici- 
ranu skupinu sa zajedničkim interesima. Pluralističko 
mišljenje zastupa i R. Aron. On upozorava da u 
modernim demokracijama dolazi do »fizičkog odva- 
janja« između onih koji obavljaju političke funkcije 
i onih koji obavljaju rukovodeće ekonomske funkci- 
je. Manjina koja rukovodi velikim industrijskim 
koncentracijama ne tvori jedinstvenu grupu, nema 
zajednički svjetonazor i jedinstvenu političku volju. 

Suvremene teorije, koje su nastale poslije drugog 
svjetskog rata, napustile su ideju klasičnih elitista 
(ponajprije Pareta) o prirodnoj superiornosti elita i 
njihovom prirodnom vladajućem položaju. One po- 
laze od toga da je status ono što pojedinca svrstava 
u elitu. Ne poriču postojanje elita ali smatraju da je 
elitarna zajednica neodrživa zbog sve izraženijih 
težnji prema participativnoj demokraciji, individual- 
noj autonomiji, građanskim, socijalnim i ljudskim 
pravima. 

Polazeći od kriterija vlasti i utjecaja sociolog G. 
Rocher smatra da je moguće razlikovati šest tipova 
elita. Tradicionalne elite crpe svoju moć, vlast i 
utjecaj iz daleke prošlosti i duge tradicije. Takav 
elitni status imaju nosioci plemićkih titula, plemenski 
poglavice, a djelomično i protagonisti religijskih 
institucija. Tradicionalne su elite osobito karakteri- 
stične za zemlje u razvoju. Tehnokratske elite zasni- 

vaju svoju moć i utjecaj na racionalnim zakonima, 
koji priznaju njihovu kompetentnost i omogućuju im 
komandne funkcije u hijerarhiji države, poduzeća, 
itd. Elite vlasništva sastoje se od društvenih grupa 
čija se moć i utjecaj temelje na posjedovanju bogat- 
stva i kapitala. To su ekonomske elite u koje spadaju 
veliki zemljoposjednici, veliki industrijalci. financij- 
ski moćnici. itd. Karizmatske elite crpe svoju moć i 
utjecaj iz iznimnih. gotovo magičnih osobina koje je 
M. Weber označio pojmom karizme. Takve se elite, 
sa stanovitim religijskim prizvucima. često javljaju 
kao vodstvo socijalnih i političkih pokreta. Ideološke 
elite sastoje se od grupa i osoba koje sudjeluju u 
definiranju. širenju i zagovaranju neke ideologije. 
Njihov utjecaj može biti dosta snažan čak i onda kad 
ne pripadaju eliti na vlasti. To su takozvane kontrae- 
lite. odnosno elite opozicije i osporavanja. Simbo- 
ličke elite zasnivaju svoj utjecaj na simboličkim 
vrijednostima svojih uloga. Tako. recimo. politički 
vode simboliziraju stanovite vrijednosti i ideje koje 
su privlačne velikom broju ljudi. Postoje osobe koje 
simboliziraju određene načine života. djelovanja i 
mišljenja. Kao primjer mogu se uzeti popularni 
umjetnici. pjevači. medijski idoli. sportaši. itd. U 
razvijenom medijskom društvu utjecaj simboličkih 
elita raste. ali je relativno kratkotrajan. RK 
KLJUČNI POJMOVI: VLAST. MOĆ. DEMOKRACIJA. SUKOBI. PO- 
DJELA RADA. INTELEKTUALCI. POL TARHIJA 


LITERATURA: R. Mils. Elita vlasti, Beograd 1964: T. Botomor. 
Elite i društvo, Beograd 1967; Ortega i Gaset. Pobuna masa. 
Gradac 1988; A. Schumpeter, Kapitalizam, socijalizam, demokra- 
cija, Zagreb 1981; K. Manhajm. /deologija i utopija. Beograd 
1968. 


TOTALITARIZAM (engl. totalitarianism, njem. 


Totalitarismus, franc. totalitarisme). Pridjev »totalita- 
ran«, čini se. prvi rabi Giovanni Amendolla u dnev- 
niku // mondo 12. 5. 1923. god. kao oznaku fašističke 
(> FAŠIZAM/NACIONAL SOCIJALIZAM) zloupotrebe  iz- 
bornog postupka u > PARLAMLNTU. On je. naime. 


nelegalni pritisak fašista u parlamentu nazvao sistema 
totalitario. U srpnju 1923. god. milanski dnevnik /! 
secolo je u nepotpisanom članku »Sistema totalita- 
rio« napao fašistički izborni zakon kojim je onemo- 
gućena opozicija. Početkom 1924. katolički narod- 
njaci pišu o »totalitarnim izborima« i »totalitarnoj 
duši fašizma«. Amendolla u veljači 1925. u predgo- 
voru kongresnim dokumentima Unione nazionale 
piše o dvije skupine ideja koje negiraju liberalnode- 
mokratsku državu > KOMUNIZAM i > FAŠIZAM. Poto- 
nje naziva »totalitarnim reakcijama« na > LIBERALI- 
ZAM | > DEMOKRACIJU. U ideologiji talijanskog faši- 
zma pojam totalitarizam ima, međutim, pozitivne 
konotacije. Mussolini je tako prvi rabio pridjev 
»totalitaran« u jednom govoru iz 1925. god. 

U političkoj teoriji se nerijetko u analizi totalitar- 
nih > DIKTATURA (fašističke. nacističke i boljševičke) 
polazi od Fricdrichovog idealnotipskog pojma totali- 
tarizma. Prema Friedrichu sve totalitarne diktature 
imaju šest zajedničkih karakteristika (od kojih su 
četiri tehnologijski uvjetovane). Prva je u detalje 
razradena —> IDEOLOGIJA koja obuhvaća sve bitne 
aspekte čovjekove egzistencije. Podanici moraju 
ideologiju bar pasivno akceptirati. U njoj je sadržan 
hilijastički zahtjev koji se temelji na radikalnom 
ukidanju postojećeg poretka i realizaciji novog. Dru- 
ga, u sistemu postoji jedna masovna partija (> 
POLITIČKE STRANKE) koju u pravilu vodi pojedinac. 
»diktator«. Partija obuhvaća do 10% populacije. 
Čvrsto jezgro partije je strasno i bespogovorno 
odano partijskoj ideologiji i nastoji pridonijeti nje- 
nom sveopćem prihvaćanju. Partija je. dakako. hije- 
rarhijski i oligarhijski strukturirana. Treća. na djelu 
je sistematski > TEROR koji provodi tajna politička 
policija koju podržava i nadgleda partija. Teror 
tajne policije je uperen kako protiv »vidljivih nepri- 
jatelja režima«, tako i protiv proizvoljno odabranih 
društvenih grupa. Tajna policija koristi suvremenu 
znanost, napose znanstvenu psihologiju. Četvrta. na 
djelu je. tehnologijski uvjetovan. potpuni monopol 

kontrole svih sredstava masovne komunikacije 
(štampa, radio, film). Peta, postoji sličan, tehnologij- 
ski uvjetovan monopol nad svim oblicima efektivne 
oružane sile. Konačno, šesta karakteristika je centra- 
lizirano upravljanje i kontrola cjelokupne ekonomije 
preko birokratske koordinacije ranije nezavisnih di- 
jelova > DRUŠTVA. 

S druge strane F. Neumann drži da totalitarna 
diktatura kao »najrepresivniji« politički poredak ima 
pet bitnih faktora. Prvo, izvršen je prijelaz od države 
koja se temelji na zakonima u policijsku > DRŽAVU. 
Naime, u totalitarnim državama izvršna tijela _ po 
svojem nahođenju raspolažu životom, slobodom i 
vlasništvom podanika. U pravnoj državi tako nešto 
nije moguće. Drugo, za razliku od liberalnodemo- 
kratskih država, u kojima je > VLAST raspršena, u 
totalitarnim porecima ona je koncentrirana. U njima 
nema mjesta diobi vlasti, federalizmu, višepartijskom 
sistemu. Treće, u totalitarnim porecima postoji mo- 
nopolistička državna partija. Ona ima apsolutnu 
kontrolu nad državom i društvom. Četvrto, umjesto 
pluralističke egzistira totalitarna kontrola društva. 
Ne postoji razlikovanje između građanskog društva i 
političke države. Društvo je »totalno prožeto politič- 
kom vlašću«. Kontrola društva se postiže sljedećim 
metodama: a) principom vođe — na taj način vrh 
osigurava svoje vodstvo i podređenost i odgovornost 
Svih ostalih institucija u sistemu samo vođi ; b) instru- 
mentalizacijom svih društvenih organizacija od 
strane vrhovnog vodstva; c) stvaranjem stupnjevane 
elite vrhovno vodstvo nastoji osigurati »unutrašnju 
kontrolu masa« i izvanjsku manipulaciju; d) atomizi- 
ranjem i izoliranjem pojedinaca koji stoje nasuprot 
svemoćnom Levijatanu. Kao surogat društvenim ve- 
zama individua utemeljenih obitelju, tradicijom ili 
pak prijateljstvom nameću se nediferencirane ma- 
sovne organizacije unutar kojih je individua još više 
izolirana i stoga pripravnija za manipulaciju; e) 
pretvaranjem kulture u propagandu, odnosno kultur- 
nih vrijednosti u robe. Peto, differentia specifica 


totalitarnog spram demokratskog poretka je oslanja- 
nje na teror, odnosno na upotrebu »neproračunljivog 
nasilja« kao permanentne prijetnje podanicima. 

Prevladavajući značaj za totalitarne režime imaju, 
čini se, ideologija i neproračunljivi masovni teror. 
Ideologijske proklamacije totalitarnog pokreta (> 
FAŠIZAM/NACIONALSOCIJALIZAM ; > BOLJŠEVIZAM) se 
mogu realizirati samo na teroristički način. Teror je 
stoga istinska bit totalitarne vladavine. Specifični 
totalitarni teror tajne policije usmjerava se protiv 
»objektivnog protivnika« kojeg određuje ideologija, 
a vrhunac mu je politika istrebljenja određenih 
grupa i naroda u koncentracionim logorima. Borba 
protiv neprijatelja je conditio sine qua non održanja 
totalitarnog režima. Bez postojanja neprijatelja nije 
moguće postići jedinstvenost i monolitnost. H. 
Arendt nalazi fundamentalnu razliku modernih dik- 
tatura od ranijih oblika diktatorske vlasti u specifič- 
noj povezanosti totalitarne ideologije i terora. Ma- 
sovnom primjenom terora stanovništvo se razbija u 
atomizirane i posve izolirane individue. Zbog osje- 
ćaja egzistencijalne ugroženosti i posvemašnje ne- 
moći podanici su, primjerice u Sovjetskom Savezu 
30-ih godina, masovno prakticirali javnu glumu (ket- 
man), tj. dvostruko ponašanje. Javno su iznosili ona 
uvjerenja koja su odgovarala vlastodršcima, a 
stvarna su zatomljivali i zadržavali u intimnoj sferi. 
Rezultat je nasilje nad svojim uvjerenjima, ali goli 
strah je bio velik. 

U totalitarnom režimu posebna se pažnja poklanja 
indoktrinaciji stanovništva, napose omladine. Partija 
preuzima kontrolu nad odgojem mladih, iz čijih 
redova regrutira i nove članove. Važno je uočiti da 
je stupanj institucionalizacije i ideologijske dogmati- 
zacije u fašističkim partijama znatno niži nego u 
partijama boljševičkog tipa (> REALNI SOCIJALIZAM). 
Prostor za »karizmatske proglase« vođe u boljševič- 
kim partijama je, prema M. Janickeu, bitno sužen, 
jer su se odluke donosile u »komitetima«, »biroima« 
i »sekretarijatima«. Službeno proklamirana ideolo- 

gija nameće se podanicima putem propagandne maši- 
nerije. Staljinistički ideolozi nastoje nametnuti prin- 
cip nesebične podređenosti pojedinca »višim« cilje- 
vima države, odnosno »socijalističke domovine«. Za 
to je presudna potpuna kontrola sredstava masovnog 
komuniciranja (> MANIPULACIJA). 

Istočnoevropska društva su pedesetih godina 
pretrpjela niz preinaka. Naime, nepredvidljivi teror 
je zamijenjen legalnim sistemom prinude. ukinuta je 
svemoć terorističke tajne policije i decizionistička 
vlast vođe i njegovih pristalica, službena ideologija 
više ne obuhvaća sva područja čovjekove egzistenci- 
je, ne postoji apsolutna kontrola sredstava priopća- 
vanja, itd. Totalitarni se poredak u razdoblju desta- 
ljinizacije pretvara u autoritarni. Za razliku od tota- 
litarnog, on se zadovoljava političkom kontrolom 
države bez namjere da ovlada cjelokupnim društve- 
nim i kulturnim životom zajednice. RB 
KLJUČNI POJMOVI: FAŠIZAM. SOCIJALIZAM. DRŽAVA. DIKTA TU- 
RA. TEROR 

SUBJEKTI 


SUBJEKT (engl. subject, njem. Subjekt, franc. sujer) 
je u socijalnoj i političkoj teoriji onaj tko izazivlje 
djelovanje. S. može biti pojedinac, skupina, klasa, 
nacija, puk, država, međunarodna zajednica, itd. U 
politici je s. moguće prepoznati: a) po vlastitoj 
deklaraciji nekoga od mogućih čimbenika, b) po 
rekonstrukciji djelovanja koje je poznato tako da se 
ustanovi tko je to djelovanje započeo, potakao, 
odnosno izvršio, c) po formalnim ovlaštenjima za 
djelovanje. 

U političkome djelovanju problem je prije svega 
u tomu što djelovanja različitih s. nisu u pravilu dana 
kao čista. Ona gotovo uvijek izazivlju protudjelova- 
nja ili se miješaju s djelovanjima s posve drukčijim 
pobudama. Pored toga političko djelovanje može 
uslijediti naprosto govorom (> POLITIČKI GOVOR), 
napisom, ali i fizičkim akcijama (uključujući nasilne, 
odnosno ratne). Svako djelovanje subjektivira nekog 
individualnog ili kolektivnog djelatnika. Kolektivni 
je djelatnik moguć onda kada se radi o sinhronizira- 
nome djelovanju većeg broja individua, ili pak kada 
je riječ o formalno ovlaštenome djelovanju u ime 
kolektiva (npr. suđenje »u ime naroda« i sl.). 

S. postoji, u načelu, dok djeluje, no djelovanja 
opisana pod c) vezana su uz permanentna procedu- 
ralna ovlaštenja (barem u pravno uređenim zajedni- 
cama). Ta se ovlaštenja odnose na institucije, ili 
ustanove (npr. vlada, sud, stranka, poduzeće), a ne 
na pojedince ili ad hoc uspostavljene kolektive. 

Liberalna teorija (> LIBERALIZAM) smatra indivi- 
duu bitnim s., a demokratska (> DEMOKRACIJA) 
polazi od djelovanja većine u ime —> PUKA koji ima 
suverenost. Niz analiza suvremenih društava i njiho- 
Vih političkih načina funkcioniranja ukazuje na to da 
su upravo visokoorganizirane institucije (> DRŽAVA 
prije svih) ključni s. modernog političkog života. 
Protiv takva stanja stvari djeluju neformalni, izvanin- 
stitucijski, pa i ilegalni subjekti (nerijetko poznati 
samo po rezultatima svojih djelovanja — usp. > 
TEROR). ŽP 

KLJUČNI POJMOVI: DRŽAVLJANIN, PUK. DRŽAVA. POLITIČKI GO- 
VOR 


LITERATURA: H. Arendt. Vita activa. Zagreb 1990. 


DRŽAVLJANIN (engl. citizen, njem. Sraatsbiirger, 
franc. citoyen) je politički subjekt u demokratski 
ustrojenoj zajednici. Pojam se od 17. st. rabi kao 
suprotnost oznaci podanik. Podanik označuje poli- 
tički status pojedinca u > MONARHIJI ili u drugome 
tipu uređenja u kojemu je > SUVERENOST pridana 
vladaru-pojedincu. Oznaka d. se koristi u dva smisla: 
prvo. u smislu pripadnosti državnoj zajednici (te se 
državljansko pravo stječe rođenjem. ili dobijanjem 
državljanstva): drugo u smislu prava na sudjelovanje 
u oblikovanju zajednice i upravljanje njome. 

Već rimsko pravo poznaje oznaku civis Romanus, 
koja dijelom odgovara suvremenome poimanju d. 
Međutim. civis Romanus je imao po pretpostavci tri 
temeljna svojstva: slobodu. građanska prava i pri- 
padnost obitelji. Ove se tri razine, posebice nakon 
francuske revolucije. u političkoj teoriji postupno 
razdvajaju u trojno određenje ljudske osobe kao 
čovjeka, građanina i državljanina. 

Čovjek je određen svojim prirodnim osobinama i 
vezama, prije svega obiteljskima i porodičnima. On 
obitava u sferi intimnosti. tj. u sferi u kojoj stupa u 
odnose koji su posredovani isključivo srodstvom ili 
osobnim izborom. Na toj razini — najčešće iskazanoj 
u formi obitelji koja može biti različito tradicijski ili 
pravno uobličena — čovjek zadovoljuje svoje pri- 
marne potrebe za drugim ljudima. U obitelji dijete 
prolazi kroz osnovne razine socijalizacijskog procesa, 
tj. procesa navikavanja na život u > DRUŠTVU i —> 
ZAJEDNICI. Taj je proces pretpostavka za život izvan 
obiteljskoga kruga, što je za odrasle ljude svakida- 
šnje iskustvo. U tradiciji je obiteljska. intimna sfera 
smatrana načelno slobodnom od izvanjskog zakon- 
skog i svakog drugog interveniranja i reguliranja. U 
novije vrijeme sve veći broj država teži pravnome i 


drukčijem utjecaju na život u obitelji (npr. mjerama 
—> SOCIJALNE POLITIKE) prije svega u cilju zaštite 
prava onih njezinih članova (najčešće djece i žena) 
koji bi mogli biti izvrgnuti pritisku na osnovi naslije- 
denog (patrijarhalnog) ustrojstva odnosa u obitelji. 

Građanin (u francuskome, gdje razlikovanje poči- 
nje, bourgeois) jest oznaka čovjeka kao subjekta u 
odnosima građanskoga (civilnog) društva, dakle u 
odosima zbrinjavanja materijalne egzistencije. Ti se 
odnosi zbivaju izvan obiteljskog, intimnog kruga (u 
načelu određenoga domom), u modernim društvima 
sve više unutar tržišnog ili sličnog sistema veza među 
pojedincima koji teže zadovoljenju svojih potreba. 
Građanin je stoga određen prije svega svojim —> 
INTERESOM koji zadovoljava kao ljudsko biće sa svim 
svojim konkretnim osobinama. Vezivanja se u tom 
kontekstu zbivaju kao interesna vezivanja, od —> 
INTERESNIH GRUPA do —> KLASA. Prava građanina se 
jamče civilnim i privrednim pravom. Pri tom se u 
suvremenim uvjetima nastoji samo zajamčiti egzi- 
stencijski minimum svim stanovnicima, a građanima 
— ako je moguće — jednake šanse za zadovoljenje 
njihovih potreba, koje ostaje u sferi privatnosti. 

D. je za razliku od čovjeka i građanina oznaka 
apstraktne osobe, koja je. načelno, svedena na poli- 
tičko pravo. Apstrahira se od fizičkih (spolnih. staro- 
snih), socijalnih (pripadnost sloju ili klasi), nacional- 
nih. političkih, religijskih i drugih specifičnih karak- 
teristika osobe. D. je tako individua u doslovnome 
smislu riječi (individuum znači dakle: posljednja 
točka diobe neke društvene cjeline, točka iza koje 
diobe više nema). Takva odredba ima smisla pod 
pretpostavkom postojanja —> JEDNAKOSTI kao te- 
meljne vrijednosti demokratskog poretka (> DEMO- 
KRACIJA). Svakidašnje iskustvo pokazuje da ljudska 
bića kakva odista jesu, ne mogu biti međusobno 
jednaka. Stoga zbiljski ljudi ne mogu biti subjektima 
zajednice demokratskog ustrojstva, jer bi razlike 
među njima (od fizičkih do svjetonazorskih) unapri- 
jed onemogućile zahtijevanu jednakost. 

D. jest —> SUBJEKT javne sfere (za razliku od 
intimne i privatne) i kao takav je nositelj prava, 
ravnopravan s drugima. To mu se priznaje na osnovi 
pretpostavke da je u stanju razumno prosuđivati o 
javnim poslovima. Punoljetnost se, npr., u suvreme- 
nim društvima priznaje automatski na osnovi određe- 
nih godina života. Druga je pretpostavka pripadnost 
određenoj političkoj zajednici (državljanstvo). Stiče 
se najčešće na osnovi rođenja. Svi kojima je priznat 
status državljana u načelu su ravnopravni, te nema 
smisla govoriti o »državljanima drugoga reda«, jer to 
onda i nisu d. nego podanici. 

Zajednica d. jest > PUK (ili »narod«). D. odlučuje 
O ustrojstvu i funkcioniranju zajednice polazeći od 
razumskog izbora među varijantama njezina boljitka. 
No, u praksi oni se veoma često opredjeljuju na 
osnovi svojih pojedinačnih ili skupinskih interesa 
(dakle: kao građani), ili na osnovi osobnih emocio- 
nalnih sklonosti za određene ličnosti ili stranke. U 
domaćoj je literaturi uvriježeno da se d. nazivlje 
također građaninom, čime se gubi spomenuta distin- 
kcija. Prava d. treba uzeti u obzir prije svega kao 
pozitivna, dok su prava građana ponajprije negativna 
prava na očuvanje privatnosti u civilnome društvu (—> 
PRAVA ČOVJEKA I DRŽAVLJANINA). Obveze d. izviru 
isključivo iz demokratski donesenih odluka uz uvjet 
da su prirodna prava čovjeka i državljanina pritom 
uzeta u obzir. žp 
KLJUČNI POJMOVI: ČOVJEK. GRAĐANIN. DEMOKRACIJA. JEDNA- 
KOST 


LITERATURA: D. Held. Modeli demokracije, Zagreb 1990; R. 
Sennett. Nestanak javnog čovjeka, Zagreb 1989. 


PUK/NAROD (engl. people, njem. Volk, franc. peu- 


ple) je skup > DRŽAVLJANA kao nositelja > SUVERE- 
NOSTI. Termin se javlja u srednjem vijeku nasljedu- 
jući latinski populus (populus Romanus označuje 
skup svih patricija i plebejaca Rima). Od početaka 
uporabe puk označuje neprivilegirane pojedince na- 


suprot plemstvu (> ARISTOKRACIJA). Kao većina 
(pars valencior kod prvog zastupnika pučke suvere- 
nosti Marsilija Padovanca) neprivilegirani podanici 
nemaju druge mogućnosti do nastojanja da svoju 
većinu prometnu u političku činjenicu. Dok manjina 
raspolaže častima po rođenju, te odgovarajućom 
moći i bogatstvom, većini na preostaje drugo do 
nastojanje da sve odrasle ljude tretira kao po rođenju 
jednake i stoga ravnopravne (>> PRIRODNO PRAVO). 

Već kod Grka demos označuje skup političkih 
subjekata. No atenska demokracija djeluje u okvi- 
rima i pod pretpostavkama koje više nisu ponovljive. 
I kasnije, u promijenjenim uvjetima ostaje ideal 
vladavine puka (> DEMOKRACIJA). On se postupno 
uobličuje u srednjem i posebice novome vijeku 
polazeći od političke depriviranosti i socijalne depri- 
vilegiranosti većine podanika monarhija i gradova — 
država tog vremena. Taj je ideal izražen u teoriji J. 
J. Rousseaua koji sa svim konzekvencijama analizira 
pučku suverenost. Njegova teorija ostaje, međutim, 
ograničena na neposrednu demokraciju, tj. na male 
zajednice u kojima je moguće da puk neposredno 
izvršuje svoju suverenu funkciju. Rousseauovo poi- 
manje opće volje omogućuje i tumačenje po kojemu 
nije dostatna odluka većine (»volja sviju«), nego joj 
treba postaviti neke sadržajne prepreke. Te se pre- 
preke kasnije — u liberalnoj demokraciji — postavljaju 
kao prepreke koje proizlaze iz jedinstvenosti svakog 
pojedinca kao člana > ZAJEDNICE. 

Razvoj modernih evropskih država — u 18. i 19. st. 
— dovodi do djelomične reinterpretacije pojma puk. 
Kako su te države u pravilu temeljene na dugotrajnoj 
teritorijalnoj i kulturnoj tradiciji, te etničkoj vezano- 
sti velike većine stanovništva, puk se interpretira kao 
nastavljač etnosa, dakle kao > NACIJA. To dovodi i 
do inzistiranja na nacionalnome oslobođenju, naj- 
prije kod evropskih, a poslije drugoga svjetskog rata 
i kod niza drugih nacija koje nemaju svoju državu. 
Hegelova filozofija tu tendenciju formulira stavom 
po kojemu se »politička sloboda puka sastoji u tomu 
da stvori državu«. 

Posljedica je tih zbivanja nastojanje da se > 
LEGITIMNOST država (posebice legitimnost nastojanja 
za stvaranjem novih država) utemelji u prošlosti, u 
»izvornome srodstvu« njihovih stanovnika. Tako se 
puk tumači kao nacija (za što je dobar prijevod naš 
izraz narod — jer oba imaju u korijenu pojam rada- 
nja). tj. kao zajednica koja je, u osnovi, proizišla iz 
srodničkih veza. Konzekvencija je u političkome i 
pravnome gubljenju ključnog sadržaja pojma puk. 
Jer, on označuje zajednicu apstraktnih osoba, tj. 
osoba koje imaju jednaka prava neovisno o svojim 
specifičnim (fizičkim, nacionalnim, socijalnim, reli- 
gijskim, te drugim osobinama). Ako se inzistira na 
podrijetlu kao osnovi nekog prava, zajednica nue 
može biti dosljedno demokratski ustrojena, a ako se 
na tomu ne inzistira, onda je oslonac na tradiciju 
prije svega simbolički i ritualno izveden. 

Puk je kao zajednica apstraktnih subjekata-držav- 
ljana, nužno i apstraktna zajednica. Zato on omogu- 
ćuje postavljanje i rješavanje političkih problema na 
apstraktnoj razini. U suvremenim zajednicama to se 
zbiva na posredan, predstavnički način (> DEMOKRA- 
CIJA). Puk svoju suverenost > IZBORIMA prenosi na 
predstavničko tijelo > PARLAMENT. No, pritom bit- 
nim pitanjem ostaje kako se na takvoj razini apstrak- 
cije postavljeni i eventualno riješeni problemi mogu 
»prevesti« u rješenja djelatna u svakidašnjem životu 
zbiljskih, konkretnih građana, odnosno ljudi. U pita- 
nju je. dakle, odnos > ZAJEDNICE i > DRUŠTVA, Lj. 
mogućnost njihova uredenja na identičnim načelima. 
Kako je suvremeno iskustvo pokazalo da to nije 
moguće u cijelosti, društvena se sfera nastoji ostaviti 
samoorganiziranosti. dok se puk smatra djelatnim na 
razini uređenja zajedničkih, javnih poslova koji se 
tiču sviju. 

Problem je, međutim, što puk ne djeluje uvijek 
kao skup razumnih individua kojima je stalo do 
dobra zajednice. Okrenutost pojedinačnim ili poseb- 
nim (skupinskim, itd.) interesima može djelovanje 
puka kakvo pretpostavlja demokratska teorija umno- 


gome omesti. S druge strane, suvremena sredstva 
propagande, skupa sa sve većom sličnošću uvjeta u 
kojima velik broj stanovnika modernih gradova (ali 
i suvremenih država uopće) svakodnevno živi, dovodi 
do omasovljenja puka. Kao masa. on više nije skup 
neovisnih i razumnih individua, nego transindivi- 
dualni > SUBJEKT (tj. subjekt koji se sastoji od 
tisuća. milijuna individua, a djeluje kao jedno biće). 
Dakako. u takvim uvjetima demokratsko odlučivanje 
nije smisleno moguće. 

Suvremena nova društvena gibanja utječu na šire- 
nje > SOLIDARNOSTI na naddržavnoj razini. Dolazi 
do političke suradnje pripadnika puka raznih država 
(kada je. primjerice. riječ o miru. ekologiji i sl.). 
lako naznačeni trend još. medutim, nije institucio- 
naliziran na svjetskoj razini. premda sama činjenica 
da Evropska zajednica ima neposredno izabran par- 
lament upućuje i na formalnu mogućnost tvorbe 
naddržavnoga puka. ŽP 
KLJUČNI POJMOVI: DRŽAVLJANIN. JEDNAKOST. DRŽAVA. NACIJA. 
ZAJEDNICA 


LITERATURA: J. J. Rousseau. Društveni ugovor, Zagreb 1978: 
J. S. Mill, /zabrani politički spisi, 11. Zagreb 1989. 


NACIJA (engl. nation, njem. Nation, franc. nation) je 
u svom klasičnom određenju stabilna i posebna 
globalna zajednica, koja sebe konstituira kao poli- 
tički suveren narod, i prema tome raspolaže teritori- 
jem. zasebnom kulturom i autonomnim privrednim 
životom. N. je izrasla iz slobode građanskog društva 
i iz preobražene apsolutne monarhije u pravnu drža- 
vu. Temelj je građanskog društva moralna, ekonom- 
ska i politička > SLOBODA gradana. koji na njoj 
grade svoju posebnu narodnu pripadnost proglašu- 
jući je nacionalnošću, odnosno osnovicom političke 
suverenosti. Prodor nacionalne ideje, po kojoj n. 
postaju jedinom legitimnom osnovicom modernih 
država, dobio je od svojih početaka (u nizozemskom 
oslobodilačkom ratu u 17. st., a potom u američkoj 

i francuskoj revoluciji u 18. st.) masovnu podršku 
kojom je nacionalni pokret rušio feudalni poredak. 

Promatramo li povijest modernoga društva, uočit 
ćemo da je nastanak slobodnog pojedinca > DRŽAV- 
LJANINA i slobodnog naroda — n., posljedica zbiljske 
pobjede novčane i robne privrede, demokratske i 
pluralističke politike, normativnog poretka i narodne 
suverenosti nasuprot suverenosti monarha. Državlja- 
nin u odnosu na pojedinca čini mogućim taj odnos i 
konstituciju n. naspram naroda. 

N. se konstituira kao ideološka i mobilizirajuća 
snaga, koja kao ideal sadrži niz vrijednosnih orijenta- 
cija koje postaju moralnom i djelatnom obvezom 
milijuna ljudi. Elementi koji su svojstveni n. kao 
zajednici između ostaloga su: 

— ideja samostalnosti zajednice 

— zahtjev za njezinim jedinstvom i nedjeljivošću 

— patriotizam 

— ideja bratstva naroda (misli se na razumijevanje 
i suradnju) 

— legitimirana nacionalna volja za političkom 
moći i za konstitucijom nacionalne > DRŽAVE. 

Riječ n. je nastala od lat. natio (zajednica nastala 
proširenjem porodice kao krvnosrodstvenog susta- 
va). Rimljani su rimskom narodu (populus Roma- 
nus), kao društvu pravno izjednačenih građana, su- 
protstavljali barbarske divlje nacije (nationes brutae) 
u kojima su pojedinci bili vlasništvo svojih plemen- 
skih vođa i gdje se pravo i razum nisu vinuli iznad 
nagona i osjećaja. 

Kršćanstvo je tijekom srednjeg vijeka uljudilo 
evropske narode i oni su nadolaskom građanske 
civilizacije počeli upotrebljavati riječ n. da bi označili 
nekoliko vrsta narodnog ustrojstva. Prekomorski, 
posebice anglosaksonski narodi, su riječju n. defini- 
rali onaj aspekt države što se naziva asocijacijom 
slobodnih građana, i koji kao državna zajednica 
posjeduje pravnu jedinstvenost, nedjeljivost i nezavi- 
snost. Velika većina novih poratnih država, pogotovo 
onih koje su bile engleske i francuske kolonije, 


prihvatile su i drže se ideje da su država i n. sinonimi. 
Trojstvo državljanin-asocijacija-država su ključne 
kategorije ovog shvaćanja n. 

Drukčije iskustvo i svijest o n. imaju evropski 
narodi. Oni su gradili nacionalnu ideju na tri, za 
Evropu tipična, narodna svojstva: na zajedničkoj 
kulturi, etnicitetu i dugotrajnoj povijesti. N. je u tom 
iskustvu kao tijelo koje se stalno obnavlja u izmjeni 
pokoljenja, ali koja u toj izmjeni postoji kao jedna 
te ista. 

N., u prvom određenju kao racionalna asocijacija 
građana, ne može održavati svoju stabilnost i trajnost 
ako se kulturno, povijesno, pa u neku ruku i etnički 
ne konstituira kao zajednica. Stoga se razvila po- 
sebna znanstvena disciplina — teorija izgradnje n., 
koja u novim državama prati plansko formiranje 
nove n. iz uspješno stvorene države. Ideal n. ostaju 
evropske n.; prekomorske takvom stupnju kulturnog 
jedinstva i etniciteta teže. 

Povijest modernog društva poznaje nekoliko pe- 
rioda uspješnog osamostaljivanja n. u nezavisne 
države, kao i nacionalnog oslobađanja od monarha i 
samodržaca. Revolucije u Nizozemskoj, Britaniji, 
Americi i Francuskoj dovele su do prvih nacional- 
nih država, da bi se u 19. st. konstituirale mnoge 
nacije-države, od latinoameričkih do onih u Evropi 
(Italija, Njemačka, Mađarska, Grčka, Bugarska, 
Srbija, itd.). Trećim periodom je smatrano vrijeme 
nakon prvoga svjetskog rata, kada se raspadaju 
Austro-Ugarska i Turska. Nakon drugoga svjetskog 
rata antikolonijalni i nacionalistički pokreti uvjetuju 
slabljenje i poraze velikih kolonijalnih sila — u to se 
vrijeme stvara mnogo novih država u Africi i Aziji. 
Danas smo svjedoci petog razdoblja okarakterizira- 
nog stvaranjem novih nacija-država, do čega dolazi 
konfederalizacijom, a možda i totalnim raspadom 
sovjetskog bloka i unitarnih federacija poput Sovjet- 
skog Saveza, Čehoslovačke i Jugoslavije. To peto 
razdoblje stvaranja nacija-država posljedica je pot- 
pune promašenosti i dotrajalosti moderne komuni- 

stičke diktature (> KOMUNIZAM) koja je ogroman dio 
čovječanstva silom odvajala od suvremenog znan- 
stveno-tehnologijskog svijeta i njegovih posljedica u 
privredi. kulturi i općem blagostanju. 

Od svoje prve pojave n. je postala temeljem 
jedne od najsnažnijih svjetskih ideologija. Ta je 
ideologija prisutna kao demokratski usmjereni nacio- 
nalizam. On n. želi pretvoriti u državu na temeljima 
demokracije i zaštite ljudskih prava. Nacionalizam 
ima i obličje populističkih narodnih pokreta i obličje 
državne nacionalne politike. U prvoj polovici ovoga 
stoljeća pojavljuje se u svojim totalitarnim formama 
kao —> FAŠIZAM/NACIONALSOCIJALIZAM i komunizam. 
Kako demokratske zasade i ponašanja nezaustavljivo 
prodiru u sva društva, narodi i n. postaju međusobno 
mnogo bliskiji i prijateljskiji. te se tako stvara višena- 
cionalan. sukladan i miroljubiv svijet. zu 
KLJUČNI POJMOVI: ZAJEDNICA. IDEOLOGIJA. DRŽAVLJANIN, PUK. 
DRUŠTVO 


LITERATURA: Z. Lerotić. Nacija. Zagreb 1985: A. Smith. 
Etmičko porijeklo nacija. Zagreb 1990: B. Anderson, Nacija, 
zamišljena zajednica, Zagreb 1990; 1. Banac, Nacionalno pitanje u 
Jugoslaviji. Zagreb 1986: A. Lijphart. Demokracija u pluralnim 
društvima. Zagreb 1990: D. Janjić, Država i nacija, Zagreb 1989. 


KLASA (lat. classis, engl. class, njem. Klasse, franc. 


classe) znači veliku skupinu ljudi koja se od drugih 
skupina razlikuje po svom položaju u > DRUŠTVU. 
Različite teorije o društvenim klasama tumače klasne 
razlike kao razlike između onih koji rade i onih koji 
dokoličare. razlike između upravljača i onih kojima 
se upravlja, razlike između bogatih i siromašnih. 
razlike prema zanimanju. itd. 

K. treba razlikovati od staleža. tj. grupe ljudi koji 
su povezani istim zvanjem i zajedničkim interesima, 
od društvenog sloja, tj. skupine ljudi koji na društve- 
noj ljestvici bogatstva. moći 1 ugleda zauzimaju isto 
mjesto, kao i od kaste. tj. strogo zatvorene društvene 
skupine koja je obilježena isključivošću svojega dru- 
štvenog položaja i strogo određenim pravima i duž- 


nostima svojih pripadnika. U suvremenim se teori- 
jama razlike prema bogatstvu i profesiji najčešće 
odreduju kao razlike među društvenim slojevima, 
dok se klasne razlike ograničavaju na razlike među 
ljudima s obzirom na njihovo mjesto u sistemu 
proizvodnje. Takvo tumačenje nije svojstveno samo 
marksističkim autorima (F. Engels, V. 1. Lenjin), 
nego i autorima drugih teorijskih orijentacija. Tako 
M. Weber naglašava da su k. smještene u ekonom- 
skoj sferi (za razliku od staleža koji pripadaju socijal- 
noj sferi). Ljudi se grupiraju u k. na osnovi različitog 
odnosa spram mogućnostima proizvođenja i prisvaja- 
nja dobara na tržištu, tj. na osnovi različitog položaja 
na tržištu roba. Jednu k. sačinjavaju svi oni pojedinci 
koji imaju istovjetne životne šanse u raspodjeli mate- 
rijalnog bogatstva, moć raspolaganja približno istim 
materijalnim bogatstvima, te sredstvima za stjecanje 
zarade i dohotka. Nasuprot tomu, R. Dahrendorf 
smatra da klasne nejednakosti proizlaze iz odnosa 
vlasti. Vladajuća i podređena k. ne konstituiraju se 
na temelju vlasništva, nego se —> VLASNIŠTVO (tj. 
ovlaštenje da se drugi subjekti isključe iz kontrole 
nad stanovitim dobrima) izvodi iz > MOĆI i > VLASTI. 

Premda nisu jedini inzistirali na važnosti koncepta k. 
i njegovoj ekonomskoj zasnovanosti, marksisti su u 
tome bili najdosljedniji. Marksističko shvaćanje k. u 
društvenim znanostima postalo je najutjecajnije, pa 
se pojam k. često vezuje uz marksizam. Po marksi- 
stičkoj interpretaciji k. i klasne razlike nisu postojale 
oduvijek, nisu prirodno i trajno obilježje svakog 
ljudskog društva. One su nastale na određenom 
stupnju razvitka društva. Pojavom viška proizvoda 
omogućeno je prisvajanje razultata tuđega rada. Na 
taj način stvorene su pretpostavke za eksploataciju 
ili izrabljivanje. pa time 1 za pojavu eksploatatorske 
klase i klase eksploatiranih. Eksploatatorska klasa 
sastoji se od onih pripadnika društva koji prisvajaju 
višak proizvoda tuđega rada. Oni članovi društva, 
čijim radom nastaje taj višak što ga prisvaja eksploa- 
tatorska klasa, sačinjavaju eksploatiranu klasu. Eks- 

ploatacija je najčešće vezana uz vlasništvo sredstva 
za proizvodnju. Vlasnici tih sredstava prisvajaju pro- 
izvode nastale radom pripadnika eksploatirane klase 
koji su lišeni vlastitih sredstava za proizvodnju. Iz 
suprotnosti ekonomskih interesa dviju k. proizlazi 
klasna borba. Klasna borba ne odvija se samo na 
ekonomskom planu, nego se proteže na sva područja 
društvenog života, od privrede i politike do > ŠKOL- 
STVA, > IDEOLOGIJE i kulture. U klasnoj se borbi 
uspostavlja i klasna svijest, tj. svijest neke k. o 
svojoj posebnosti i suprotstavljenosti drugim k., a 
ujedno i svijest pojedinaca o svojoj pripadnosti 
nekoj k., o svom položaju i interesima kao pripad- 
nika te k. 

Glavne k. u suvremenom građanskom društvu su 
buržoazija i proletarijat. Buržoaziju sačinjavaju vla- 
snici kapitala, a u širem smislu svi oni koji kontroli- 
raju sredstva za proizvodnju i raspodjelu viška vrijed- 
nosti. Proletarijat se sastoji od ljudi koji su lišeni 
vlasništva sredstava za proizvodnju i stoga prisiljeni 
na najamni rad. U vrijeme klasičnog kapitalizma 
izraz proletarijat je najčešće označavao sloj industrij- 
skog radništva. No, pojam proletarijata mnogo je 
širi od pojma industrijskog radništva, što se osobito 
jasno može vidjeti danas, kada tradicionalni indu- 
strijski radnici postupno zadobivaju sve marginalniju 
važnost u proizvodnji i društvu, bivajući nadomješta- 
vani tzv. novom radničkom klasom, uz sve značajniji 
udio intelektualnog i znanstvenog rada u proiz- 
vodnim procesima. Mnogi teoretičari danas dovode 
u pitanje tvrdnju o buržoaziji i proletarijatu kao o 
antagonističkim k. Glavni argumenti toga osporava- 
nja zasnivaju se na uvidu u jačanje srednjih slojeva, 
te u sve većoj prisutnosti buržoaske klasne svijesti 
kod pripadnika podređenih dijelova društva (što je 
vezano i uz slabljenje klasne borbe). Protiv toga 
osporavanja često se iznosi prigovor prema kojemu 
se najveći dio pripadnika srednjih slojeva ima sma- 
trati pripadnicima proletarijata, budući da su lišeni 
sredstava za proizvodnju i prisiljeni na to da se 


izdržavaju najamnim radom. Stoga su, tvrdi se, 
njihovi objektivni interesi antagonistički u odnosu na 
interese k. vlasnika i kontrolora kapitala. 

Mnogo je neosporniji prigovor koji se izriče na 
račun klasične marksističke postavke prema kojoj 
klasna borba između buržoazije i proletarijata nužno 
dovodi do > DIKTATURE proletarijata kao prijelaznog 
razdoblja nakon kojega nastupa besklasno društvo 
—> KOMUNIZAM. Pojam diktature proletarijata iskazao 
se ne samo kao teorijski problematičan i teško 
održiv, nego i kao moguće pokriće za nove oblike 
klasne dominacije, koji ne vode stvaranju besklasnog 
društva, nego rezultiraju društvenom stagnacijom, 
svojstvenom —> REALNOM SOCIJALIZMU. Iz iskustva s 
realnim socijalizmom očito je da se posredstvom 
navodne diktature proletarijata (zapravo diktature 
rukovodstva jedne proleterske partije koja je progla- 
sila monopol na odlučivanje o svim pitanjima držav- 
nog i društvenog života) ne može doći do besklasnog 
društva. O tomu hoće li čovječanstvo dospjeti do 
besklasnog društva odlučivat će ishodi budućih kla- 
snih borbi, do kojih će doći kada sadašnji proizvodni 
odnosi dodu do svojih granica. Čini se da se takve 
granice naziru u sve intenzivnijoj ugroženosti prirod- 
nog okoliša (> SUŽIVOT S PRIRODNOM OKOLINOM), 
izazvanoj intenzivnom industrijalizacijom vođenom 
težnjom za profitom. Svijest o ugroženosti samog 
opstanka čovječanstva dovodi do toga da se klasna 
borba u najrazvijenijim zemljama svijeta, u kojima 
vlada relativan klasni mir u uvjetima općeg blagosta- 
nja (> DRŽAVA), sve više artikulira kao borba onih 
koji su lišeni vlasništva sredstava za proizvodnju 
protiv svemoći kapitala i njegova bezobzirnog iskori- 
štavanja prirode. LV 


KLJUČNI POJMOVI: KLASNA BORBA. KLASNA SVIJEST, EKSPLOA- 
TACIJA, BURŽOAZIJA. PROLETARIJAT 


LITERATURA: V. 1. Lenjin, Imperijalizam kao najviši stadij 
kapitalizma, Zagreb 1973; S. Mallet, Nova radnička klasa, Beo- 
grad 1970; M. Veber. Privreda i društvo, Beograd 1976; N. 
Pulancas, Klase u savremenom kapitalizmu, Beograd 1978. 

SVJETONAZOR (cngl. world-view, njem. Weltan- 


schauung, franc. vision du monde) znači cjelovito 
sagledavanje svijeta, njegovih elemenata i unutarnjih 
odnosa, te položaja čovjeka u njemu. Riječ je o 
stavu spram svijeta kao cjeline i o vrednovanju 
njegovih dijelova. U izvornom smislu to bi trebao 
biti ne samo teorijski, nego i praktički, djelatan stav, 
i to pojedinaca, grupa i naroda. Zato je moguća 
njegova usporedba s pojmovima idcologije i slike 
svijeta. 

Termin je oblikovan u njemačkoj misaonoj tradi- 
ciji i to u njemačkih romantičara oko 1800. god. Iako 
ne znači tematiziranje pojma svijeta, pojava riječi s. 
svjedoči o tome da svijet više nije nešto samorazum- 
ljivo i da su u odnosu na njega moguća različita 
stajališta. Tako se u filozofiji poslije Kanta pojam 
svijeta rabi u najmanje dva značenja. S jedne strane 
shvaća se kao totalitet. a s druge strane kao svijet 
koji stvara čovjek u skladu sa svojom biti i prirodom. 

Najcielovitiju filozofsku razradu pojma s. nala- 
zimo u djelu W. Diliheyja. S. je za njega filozofski 
sistem, koji sačinjavaju metafizika i ontologija, ko- 
zmologija 1 antropologija s etikom i filozofijom 
povijesti. W. Dilthey razvija i tipologiju svjetonazora 
sadržanih u evropskoj tradiciji. Tipove s. određuju 
predmetna područja na kojima se s. ustanovljuje i 
misaoni oblici kojima se oblikuje. Tipovi s. su za 
Diltheyja materijalizam. mistički panvitalizam i idea- 
lizam. K. Jaspers razvio je psihologiju s. (u istoime- 
nom djelu). F. Engels je marksizam odredio kao s. 
koji, pretpostavljajući materijalno jedinstvo svijeta. 
uvažava istraživačke rezultate posebnih znanosti. ali 
dijalektičkim poimanjem prirode i povijesti iskazuje 
općenite i nužne zakonitosti njihova razvoja. U 
marksističkoj ortodoksiji različitih orijentacija (K. 
Kautsky. V. I. Lenjin, J. V. Staljin) svjetonazorsko 
razumijevanje marksizma je poslužilo da se > SOCIJA- 
LIZAM i > KOMUNIZAM prikažu kao znanstveno doka- 
zana svrha povijesnog zbivanja. Tako se legitimiralo 
političko djelovanje proleterskih partija. Ti su autori 


inzistirali na razlici između idealističkog i materijali- 
stičkog. te proleterskog i građanskog svjetonazora. 

Druga struja pak kritički osporava ideju s. zbog 
impliciranog pasivnog stava prema svijetu koji se. 
sukladno 40j ideji, javlja kao neizmjenjiv. U svakom 
slučaju. s. može u manjoj ili većoj mjeri biti prožet 
filozofskim, znanstvenim, mitskim ili religioznim uvi- 
dima i uvjerenjima, pa sc i na toj osnovi mogu 
razlikovati različiti s. 

Od — IDEOLOGIJE razlikuje se s. distanciranjem 
od izričitog političkog angažmana, od političkog 
okruženja i razlika u suvremenim društvima. Izvede- 
nica tog pojma slika svijeta uvriježila se u suvremenoj 
socijalnoj i socijalno-psihologijskoj teoriji (K. Ja- 
spers. J. Habermas). HB 
KLJUČNI POJMOVI: SVIJET. POJEDINAC, GRUPA. NAROD. TEORIJ- 
SKO. PRAKTIČKO. SLIKA SVIJETA 


LITERATURA: M. Heidegger. Doba slike svijeta. Zagreb 1969: 
K. Manhajm. Zdeologija i utopija. Beograd 1968. 

SUKOB (engl. conflict, njem. Konflikt, franc. conflit) 
je posebna vrst društvenih i političkih odnosa koji 
prije svega nastaju zbog neuskladivosti > INTERESA. 
S. u političkom smislu je nastojanje > SUBJEKATA da 
se sa svojim interesima nametnu onima koji imaju 
suprotstavljene ili drukčije interese. Volja subjekta, 
njegova moć, odnosno pravo su elementi koji bitno 
djeluju na političke konflikte. Osim interesa osno- 
vom za s. smatra se i težnja za > MOĆI, nastojanje da 
se subjektnost iskaže pobjedom nad drugime. (Vidi 
latinski flictus udaranje, lupanje koje je u osnovi 
internacionalno prihvaćene riječi konflikt.) 

Politički sukob je, za razliku od onoga koji se 
raznim povodima događa među pojedincima ili sku- 
pinama, posredovani s. Zbog toga je za rješavanje 
političkog sukoba potrebno djelovanje koje vodi 
računa o političkom posredovanju. tj. o nizu prije 
svega pravnih pravila kojima se s. uređuje kao 
politički odnos. To su npr. izborni zakon (> IZBORI), 
zakon o strankama. parlamentarna procedura (—> 
PARLAMENTARIZAM), ali i načela fair ponašanja u 
— JAVNOSTI ili pak odredbe međunarodnog prava o 
postupanjima u ratnim situacijama. > RAT je svakako 
granični slučaj političkog sukoba (bilo klasični rat 
između država. ili unutardržavni građanski rat). no 
većina se političkih sukoba zbiva na osnovi sukoblje- 
nosti interesa tako da sila nije direktno upletena. C. 
Schmitt. polazeći od sukobljavanja kao ključnog 
političkog procesa, interpretira politiku uopće kroz 
odnos > PRIJATELJ-NEPRIJATELJ. On se pritom nado- 
vezuje na teoriju M. Webera, te K. Marxa koji čitav 
društveni život poima kao okvir klasne borbe (> 
KLASA). 

S. se dijele na one koji se rješavaju > SILOM (što 
je u načelu iznimno i nezakonito u suvremenim 
društvima) i one koji se rješavaju političkim sred- 
stvima u užem smislu riječi (izborima, pregovorima i 
sl.). Uz s. koji završavaju nekim rješenjem (pobje- 
dom jedne strane ili kompromisom) postoje i oni 
trajni. koji djeluju za čitava trajanja stanovitih formi 

—> ZAJEDNICE ili > DRUŠTVA. Pluralistički ustrojene 
zajednice razlikuju se od ostalih upravo po tome što 
s. institucionaliziraju. One ih podređuju zajednički 
usvojenim pravilima, i time stvaraju mogućnost da 
postanu sastavni dio funkcioniranja zajednice, pa 
čak i njezin stabilizacijski čimbenik. Time se izbje- 
gava akumuliranje suprotnosti koje nemaju ni mo- 
gućnost ishoditi rješenja, a mogu dovesti do ozbiljnih 
političkih i društvenih poremećaja. U porecima u 
kojima pluralizam nije priznat (> DIKTATURA, > 
TOTALITARIZAM) cjelokupna se moć > DRŽAVE kon- 
centrira upravo na to da se spriječi konfliktnost u 
svakidašnjem životu, što samu državu dovodi u 
sukob s civilnim društvom, te slobodom pojedinaca 
— podanika. Pluralistička zajednica naime uspostavlja 
stalne uvjete optiranja, bez čega ni s. nisu mogući. 
Optiranje znači izbor među različitim mogućnostima 
opredjeljivanja na osnovi zajamčene slobode subjek- 
ta, a unutar pravila uređenih u samoj odredbi zajed- 
nice. 

S. se u načelu rješava pobjedom: u suvremenom, 
pluralističkom životu poražena strana priznaje prven- 
stvo interesa pobjednika 1 time sebe ukida kao 
politički subjekt. Takav ishod u suvremenom, plura- 
lističkom životu nije čest; češće se radi okompromisu 
(od lat. compromittere međusobno obećati, dogovo- 
riti se). Kompromis je moguć ako se nađe nepristrani 
sudac, kojega priznaju obje strane, te razriješi s. (što 
je bio smisao pojma kompromis u rimskom pravu), 
ili ako obje strane pregovorima dođu do zadovoljava- 
jućeg rješenja. Kompromis je moguć ako postoji 
međusobno > UVAŽAVANJE sukobljenih strana, od- 
nosno obostrano priznavanje unaprijed odredene 
procedure za rješavanje s., te približna ravnoteža 
moći, ili državno zajamčena ravnopravnost subjekata 
neovisno o njihovoj moći. Kompromis se u pravilu 
uspostavlja kada je riječ o s. partikularnih (prema J. 
Habermasu »nepoopćivih«) interesa. Parlamentarni 
izraz kompromisa je koalicija > POLITIČKIH STRANA- 
KA, zastupnika pojedinih interesa ili programa. 


S. koji su vezani uz interese podobne za poopćiva- 
nje mogu, međutim, dovesti do konsenzusa (od lat. 
consentire = suglasiti se, pristati). Riječ je o s. koji 
nastaju zbog različitih interpretacija interesa podob- 
nog da odgovara svima, kao što se, s druge strane, 
kompromisi među partikularnim interesima katkada 
predstavljaju kao prividni konsenzus. Kompromis 
znači pristanak na načelo donošenja pravila zajednič- 
koga života, odnosno na djelovanje vlasti u zajednici 
koja je na taj način legitimirana (> LEGITIMIRANJE 
PORETKA). Konsenzus u svakidašnjem životu znači 
da se stanovita pitanja povlače iz opticaja, jer se 
smatraju riješenima, a na tim se rješenjima uspostav- 
ljaju ustanove zajednice. 

Kako postojanje konsenzusa pretpostavlja sugla- 
snost svih sudionika neke zajednice, u pravilu se u 
realnim odnosima radi o metodičkoj pretpostavci 
konsenzusa, jer se izjašnjavanje svih (kao jednogla- 
snost) najčešće ne provodi, budući da bi u takvu 
slučaju svaki subjekt imao pravo veta, jer bi njegovo 
odbijanje značilo i odbijanje predloženoga konsenzu- 
sa. Stoga se u najvećem broju slučajeva pretpostavlja 
da sama činjenica obdarenosti čovjeka razumom 
dovodi do njegove predodređenosti za prihvaćanje 
nekih razumnih solucija kao opće osnove djelovanja 
u zajednici. Tako se, na primjer, demokratski pore- 
dak (> DEMOKRACIJA) legitimira pretpostavkom da 
svi članovi zajednice prihvaćaju odlučivanje na 
osnovi volje većine, dakako uz zaštitu manjine. 2» 
KLJUČNI POJMOVI: KOMPROMIS. KONSENZUS. INTERES. RAT. 
DRŽAVA. KOALICIJA. OPCIJA 


LITERATURA: J. Habermas. Problemi legitimacije u kasnom 
kapitalizmu, Zagreb 1982; N. Poulantzas, Politička vlast i dru- 
štvene klase, Beograd 1978. 


LEGITIMIRANJE PORETKA (lat. /egitimus, 
engl. legitimation, njem. Legitimationsprozess, franc. 
Ićgitimation) označava proces reprodukcije svjetona- 
zorskih sadržaja (> SVJETONAZOR; —> IDEOLOGIJA) 


POLITIČKI PROCESI 97 


98 


POLITIČKI PROCESI 


kao i političke postupke na temelju kojih članovi 
nekog društva prihvaćaju društveni, pravni i politički 
poredak kao valjan i opravdan. Legitimnost poretka 
podrazumijeva da pojedinci prihvaćaju poredak i 
djeluju u skladu s njim ne samo iz navike ili običaja, 
iz individualnog interesa ili straha od represije nego 
na temelju uvjerenja u njegovu valjanost i opravda- 
nost. U širem smislu legitimiranje poretka obuhvaća 
sve procese kojima se proizvodi i reproducira te- 
meljni »vrijednosni konsenzus« (T. Parsons), odno- 
sno »ideologijska hegemonija« vladajuće > KLASE 
(A. Gramsci) u društvu. U kompleksnim društvima 
valja razlikovati ukupni društveni poredak (koji oso- 
bito definira društvene odnose u proizvodnji) od 
političkog i pravnog poretka, društvenu od političke 
zajednice (> ZAJEDNICA). Pojam legitimiranja u 
užem smislu označava uvjerenje članova političke 
zajednice u opravdanost njezina političkog i pravnog 
poretka, tj. prihvaćanje određenog tipa političke 
vlasti (M. Weber) kao valjanog (> VLAST). 

Pojmovi legitimnosti i legitimiranja nastali su u 
evropskoj političkoj tradiciji u kojoj su osobito 
značajne dvije postavke: ideja političke zajednice 
kao zajednice slobodnih građana (> DRŽAVLJANIN), 
te razdvojenost političke (svjetovne) i vjerske vlasti. 
Potonja je postavka u evropskoj povijesti rezultirala 
rivalstvom i međusobnim ograničavanjem političkih 
vladara i vjerskih poglavara. To je bitno razlikuje od 
despotske tradicije velikih carstava Azije i pretko- 
lumbovske Amerike u kojima apsolutni vladar obje- 
dinjuje političku i vjersku vlast. 

Već izvorno značenje legitimnosti u antičkom 
Rimu upućuje kako na ograničenost vlasti pozitivnim 
zakonima (nasuprot arbitrarnim i pravno neuobliče- 
nim oblicima vladavine), tako i na usklađenost vlasti 
i pravnog poretka s predodžbom —> PRAVEDNOSTI i > 
PRIRODNOG PRAVA što prethode svakom pozitivnom 
poretku. Kršćanski politički mislioci srednjeg i novog 
vijeka povezuju legitimnost vlasti s predodžbom o 
njezinoj utemeljenosti u »božanskom mandatu«. Pri- 


rodni oblik takve, božjom voljom opravdane vlasti je 
—> MONARHIJA u kojoj legitimnost vlasti jamče pravila 
prijenosa vladalačkog mandata. Suprotnost legitim- 
noj vlasti je uzurpatorska vlast ili > TIRANIJA. Pre- 
dodžba o legitimnosti ne podrazumijeva samo valja- 
nost procedure dodjele vladalačkog mandata (izbo- 
rom ili nasljeđivanjem) nego i niz dodatnih sadržaj- 
nih i proceduralnih obilježja: usmjerenost na opće 
dobro, humanost i obzirnost u postupanju s potčinje- 
nima, pravednost, a često i slobodno iskazanu sugla- 
snost članova političke zajednice. Niz autora u toj 
tradiciji političke misli smatra da protiv nelegitimne 
vlasti — bilo da je ona posljedica nevaljana vladalač- 
kog mandata, bilo nepoštivanja sadržajnih normi 
vladanja — građani imaju pravo na otpor i pobunu 
(> GRAĐANSKA NEPOSLUŠNOST). 

U 18. i 19. st. liberalni i demokratski mislioci i 
politički pokreti zamjenjuju ideju božanskog man- 
data vladara idejom pučke suverenosti (> PUK/NA- 
ROD) kao jedinoga valjanog utemeljenja legitimne 
vlasti. Qblik vlasti koji odgovara pučkoj suverenosti 
je predstavnička demokracija (> DEMOKRACIJA; —> 
PARLAMENTARIZAM). Nasuprot ideji demokracije 
kao neposrednog samozakonodavstva puka (J.J. 
Rousseau) u kojoj identitet vladara i potčinjenih 
jamči legitimnost vlasti, ideja predstavničke demo- 
kracije utemeljuje legitimnost vlasti u racionalnim 
procedurama kojima se ona uspostavlja i funkcioni- 
ra. Riječ je o nizu formaliziranih, apstraktnih i 
univerzalnih procedura i institucija, od kojih su 
najvažnije sljedeće: 

a) ustavna (> USTAV) i pravna zaštita neotuđivih 
—> PRAVA ČOVJEKA I DRŽAVLJANINA koje vlast ne 
može jednostrano ukinuti ili ograničiti; 

b) definicija političke zajednice kao apstraktne 
ukupnosti državljanina, odnosno puka, čija se volja 
iskazuje > IZBORIMA političkih predstavnika puka u 
—> PARLAMENT i parlamentarnim odlučivanjem (> 
PARLAMENTARIZAM); 

c) većinsko načelo kao osnovno pravilo u proce- 

sima izbora i parlamentarnog odlučivanja ; 

d) uspostavljanje slobodne —> JAVNOSTI, tj. neo- 
metanog protoka i dostupnosti informacija, te plura- 
lizma političkih i svjetonazorskih pozicija u politič- 
kom procesu ; 

€) uobličenje rezultata parlamentarnog odlučiva- 
nja kao apstraktnih, općih i racionalnih > ZAKONA 
koji proizlaze iz argumentirane rasprave usmjerene 
ka općem dobru političke zajednice. 

Politički proces u predstavničkoj demokraciji zah- 
tijeva uspostavljanje konsenzusa svih članova poli- 
tičke zajednice o osnovnim vrijednostima i postup- 
cima izbora i odlučivanja. Taj konsenzus omogućuje 
da se konflikt (>> SUKOB) posebnih interesa po propi- 
sanim postupcima razriješi kompromisom, a da se 
pritom ne ugrozi cjelina političkog poretka. 

Polazeći od načina legitimiranja političkog poret- 
ka, M. Weber razlikuje tri »čista tipa« vlasti: racio- 
nalno-legalnu vlast (koja odgovara racionalnim pro- 
cedurama utemeljenim predstavničkom demokraci- 
jom), tradicionalnu vlast (odgovara predmodernim 
monarhijskim porecima i zasniva se na uvjerenju 
potčinjenih u svetost tradicije što je zastupa vladar) 
i karizmatsku vlast (utemeljenu na vjeri potčinjenih 
u izuzetna svojstva i poslanstvo »vođe« koji vlada 
neomeđen običajima i pravnim pravilima). Karizmat- 
ska vlast javlja se u 20. st. u prevratnim društvenim 
i političkim stanjima u kojima »vođa« uspijeva zado- 
biti plebiscitarnu podršku masovnoga političkog po- 
kreta. Ta podrška nije proceduralno uobličena i ne 
može se dugotrajnije stabilizirati. Karizmatska se 
vlast vremenom nužno pretvara ili u racionalno-le- 
galnu vlast ili u neki oblik totalitarnog političkog 
poretka (> TOTALITARIZAM). 

Totalitarni politički poreci (> FAŠIZAM; > REALNI 
SOCIJALIZAM), ne zasnivaju se na procesu legitimira- 
nja vlasti kao postupku pribavljanja podrške puka, 
nego počivaju na zastrašivanju i prinudnom politič- 
kom sudjelovanju »mase«, koje se postiže > TERO- 
ROM i ideološkom mobilizacijom. Posebno je obilježje 


staljinizma ukidanje razlike između ukupnog dru- 
štvenog poretka i političke vlasti: tu se ideološkom 
mobilizacijom i političkom prinudom održava cjelo- 
kupni društveni poredak (uključujući i organizaciju 
proizvodnje), a ne samo određeni oblik vlasti. NZ 
KLJUČNI POJMOVI: DRŽAVA, SUVERENOST. IZBORI, SUKOB. TOTA- 
LITARIZAM 


LITERATURA: F. Feher, A. Heler, Đ. Markus, Diktatura nad 
potrebama, Beograd 1986; J. Habermas, Problemi legitimacije u 
kasnom kapitalizmu, Zagreb 1982; N. Luhmann, Legitimation 
durch Verfahren, Frankfurt 1983; M. Podunavac, Politički legitimi- 
tet, Beograd 1988; C. Schmitt, Legalitit und Legitimitćt, Berlin 
1980; M. Veber, Privreda i društvo, Beograd 1976; T. Wiirtember- 
ger, Die Legitimitat staatlicher Herrschaft, Berlin 1973. 


IZBORI (engl. election, njem. Wahlen, franc. člection) 
su postupak kojim —> DRŽAVLJANI određuju svoje 
predstavnike. I. su način prenošenja > SUVERENOSTI 
—> PUKA, na izabrano predstavništvo, —> PARLAMENT, 
čime se tvori sistem predstavničke > DEMOKRACIJE. 
I. postoje već u grčkoj demokraciji, ali samo u 
načelu kao i. na osnovi slučajnosti, jer se obavljaju 
kockom. U svim kasnijim demokratskim ustrojenim 
zajednicama i. su bitan element posredovanja volje 
puka i funkcioniranja vlasti, a organiziraju se i u 
nedržavnim, pa i nepolfličkim organizacijama. 

Izabrana vlast je ona čiji sastav i politika slijede iz 
izbornog procesa, te je legitimna (> LEGITIMIRANJE 
PORETKA) samo ako se pridržava tih uvjeta. Budući 
da ni u jednoj suvremenoj > DRŽAVI nije moguće da 
svi nositelji suverenosti (čitav puk) neposredno izvr- 
šuju vlast, izborno prenošenje ovlasti postaje nuž- 
nim. Ključnim pitanjem pritom postaje kako najvjer- 
nije predstaviti raspoloženje državljana u izabranom 
predstavničkom tijelu. Osim toga veoma je važno 
osigurati demokratsku kontrolu nad cjelokupnim 
izbornim procesom (od kandidiranja, predizborne 
kampanje i izrade biračkih spiskova, te u mnogo 
čemu odlučujućeg određivanja izbornih jedinica, 
preko osiguranja jednakosti svih glasača, tajnosti 

njihova izjašnjavanja i jamstava njihove sigurnosti 
neovisno o političkome opredjeljenju, do prebroja- 
vanja glasova, utvrđivanja većine, razmatranja even- 
tualnih žalbi i prigovora, te proglašavanja rezultata u 
što je moguće kraćem roku nakon završetka izbora). 

Polazeći od demokratskog načela vladavine na 
osnovi volje većine, koja se upravo i. iskazuje, bitno 
je odrediti način na koji se ustanovljuje većina na i. 
To je važno za jasno prenošenje raspoloženja, odno- 
sno opredjeljenja tako utvrđene većine u predstav- 
ničko tijelo, ali i za postizanje zaštite manjine. Na i. 
se zaštita manjine postiže nastojanjem da i ona bude 
zastupljena u parlamentu. 

I. su mogući samo ako njihovi sudionici mogu 
birati među različitim opcijama. Na slobodnim izbo- 
rima u pluralističkom društvu ta je različitost ne 
samo personalna nego i politička, programatska, pa 
i svjetonazorska (> SVJETONAZOR), te interesna (> 
INTERES). Na tim se osnovama uspostavljaju > POLI- 
TIČKE STRANKE koje se organiziraju u cilju uspjeha 
na izbornom nadmetanju, odnosno u cilju realizira- 
nja izbornih rezuitata u parlamentarnom životu, ali i 
u drugim vidovima institucionalizacije vlasti i javnog 
djelovanja. 

Najstariji i najjednostavniji oblik utvrđivanja ve- 
ćine na i. je glasovanje označavanjem kandidata 
kojega birač preferira. U izbornoj jedinici, naime, 
ima više kandidata, a bira se samo jedan. Takav se 
izborni sistem najčešće naziva sistemom relativne 
većine ili »X-glasom«. Taj je sistem podoban i za 
nepismene, jer birač oznakom »X« daje svoj glas 
kandidatu kojega želi izabrati (a može mu se po- 
moći i likom, simbolom ili znakom koji se nalazi 
pored imena željenoga kandidata). U slučaju kandi- 
diranja samo dva kandidata, jedan će od njih imati 
apsolutnu većinu (više od polovine) glasova birača 
koji su sudjelovali na i. Kandidiraju li se tri ili više 
kandidata, pobjednik može dobiti i relativnu većinu, 
ali se činjenica da je dobio više glasova od protukan- 
didata smatra dostatnom za izbor. Pretpostavka na 


kojoj funkcionira ovaj sistem je da su i. zasebni u 
svakoj izbornoj jedinici. On omogućuje da se jasno 
pokaže opredjeljenje birača za pojedine kandidate u 
svakoj izbornoj jedinici, ali na razini čitave države 
može dovesti do disproporcija u predstavljenosti 
stranaka u parlamentu. (Naime, svi glasovi, osim 
onih koji su dani pobjedniku u pojedinoj izbornoj 
jedinici, gube značenje za parlamentarnu predstav- 
ljenost određene stranke, te je moguća parlamen- 
tarna pobjeda stranke koja nije dobila većinu svih 
glasova na i.) S druge strane, taj sistem omogućuje 
jasnu i razmjerno djelotvornu vezu birača i izabranih 
poslanika, pa i opoziv poslanika koji provode baš oni 
koji su ih i birali. Ovaj se sistem primjenjuje u SAD, 
Velikoj Britaniji, Kanadi, itd. 

Modifikacija tog sistema je sistem apsolutne veći- 
ne, koji u pravilu traži glasovanje u dva kruga. U 
prvom krugu se i. obavljaju kao i u sistemu relativne 
većine, ali tu završavaju samo ako je jedan od 
kandidata osvojio natpolovičnu, tj. apsolutnu većinu 
glasova. Ukoliko se to ne dogodi. glasovanje se 
ponavlja u drugom krugu. U tom ponovljenom 
glasovanju sudjeluju kandidati koji su dobili najviše 
glasova u prvom krugu (prva dvojica ili svi koji su 
dobili više od propisanog postotka glasova). Takav 
sistem i. relativira ključni nedostatak većinskih siste- 
ma, mogućnost »propadania« velikog broja glasova 
koji nisu bili dani pobjednicima, i to time što u 
načelu preferira koalicije i ne-ekstremne stranke, tj. 
one bliske centru. Sistem apsolutne većine karakteri- 
stičan je za Francusku (Peta republika), a primije- 
njen je i na prvim slobodnim izborima u Hrvatskoj, 
travnja i svibnja 1990. god. 

Proporcionalna reprezentacija (ili razmjerno pred- 
stavništvo) polazi od tzv. velikih izbornih jedinica 
(tj. takvih u kojima se bira više poslanika), za razliku 
od većinskog sistema koji načelno polazi od malih 
izbornih jedinica (s po jednim poslanikom u svakoj). 
Ključni je cilj tog sistema postići da omjer broja 
izabranih poslanika što je moguće preciznije odgo- 

vara omjeru glasova za njihove stranke. U načelu je 
proporcionalnost to potpunija što su izborne jedinice 
veće; u idealnom slučaju čitava bi država bila jedna 
izborna jedinica. U sistemu razmjernog predstavni- 
štva najčešće se određuje donja granica broja glasova 
koju mora prijeći stranka želi li ući u parlament 
(granica je obično između 2 i 5 posto glasova). Osim 
toga, proporcionalni sistem često zabranjuje koalicije 
prije i. (SR Njemačka), kako bi se stranačka snaga 
direktno iskazala. Bitno je pitanje izračunavanja 
odgovarajućeg razmjera — najčešće se koristi d'Hon- 
dtova metoda, koja pomaže većim strankama, ili 
metoda Sainte Laguća. Kako u proporcionalnom 
sistemu birač odlučuje među stranačkim listama, 
bitno je da li je u nekoj zemlji na djelu sistem 
zatvorenih (vezanih) lista (gdje glasač mora prihvatiti 
čitavu listu i redoslijed po kojemu se kandidati 
izabiru onako kako stranka za koju se opredijelio 
predlaže), ili pak sistem otvorenih (slobodnih) lista 
(gdje se birač može opredjeljivati i za pojedinačne 
kandidate, pa se broji broj glasova svakog kandi- 
data). 

Za ilustraciju razmjerno komplicirana funkcioni- 
ranja proporcionalnog sistema može se uzeti primjer 
i. na kojima se odlučuje o deset poslanika, a natječu 
se tri liste koje su osvojile: 2400 glasova (lista A), 
1500 glasova (B), odnosno 900 glasova (C). Postig- 
nuti broj glasova dijelit će se, primijeni li se d'Hon- 
dtova metoda, s brojevima 1, 2,3, ... 10 (koliko je 
mjesta na raspolaganju). Tako se dobija sljedeća 
tabela koja određuje redoslijed (rang) rezultata dije- 


ljenja neovisno o listama: 


2400 (1) 1 500 (2) 900 (4) 
1200 (3) 750 (6) 450 (10) 
800 (5) 500 (8) 300 (-) 
600 (7) 375 (-) 25 (=) 


580 (9) 300 (—) 180 (—) 


Daljnje dijeljenje nije potrebno jer je raspore- 
deno svih deset mjesta; lista A dobila je 5, lista B 3, 
a lista C 2 mjesta. Kod drugih metoda (Sainte Laguč, 
Droop, Hagenbach-Bischoff, itd.) se dobijeni rezul- 
tati dijele s drukčije odabranim brojevima kako bi 
se ispravile stanovite nepreciznosti prikazane meto- 
de. 

U novije se vrijeme opet dosta raspravlja o 
metodi prenosivog glasa (odnosno preferencijalne 
kvote). I taj sistem funkcionira u velikim izbornim 
jedinicama (s najmanje tri mjesta u predstavništvu). 
Birač se izjašnjava o kandidatima tako da na glasač- 
kome listiću označuje kandidata kojeg smatra najpo- 
željnijim brojkom 1, brojkom 2 označuje narednog 
kandidata po svojoj preferenciji, zatim trećeg kandi- 
data,.td. Kada se prilikom brojanja glasova ustanovi 
da je jedan kandidat dobio broj glasova koji je 
dostatan za izbor (u izbornoj jedinici s tri mjesta to 
je jedna četvrtina glasova plus jedan), više se ne 
računaju glasovi njemu dani, nego se sa listića na 
kojima je već izabrani kandidat upisan pod brojem 1 
uzima onaj koji je označen brojem 2, pa 3, itd. Tim 
se sistemom osigurava visok stupanj reprezentacije 
glasačkih opredjeljenja, kako u stranačkom pogledu, 
tako i u drugim aspektima. No, taj je sistem raz- 
mjerno rijetko u uporabi (Irska). 

Osim ovih sistema (od kojih je proporcionalni 
danas najprošireniji, posebice u Evropi) u praksi se 
primjenjuju i mnoge kombinacije (npra u SR Nje- 
mačkoj je proporcionalni sistem dijelom kombiniran 
s većinskim, jer svaki birač ima dva glasa — jedan 
daje stranačkim listama, drugi pojedinačnim kandi- 
datima u izbornoj jedinici). Time se žele izbjeći 
negativne strane pojedinih sistema — moguća nepra- 
vednost spram stranaka u većinskome, odnosno mo- 
guća predominacija stranačkih vodstava (koja odre- 
duju liste i redoslijed na njima, kao i eventualni 
opoziv poslanika), s druge strane. 

Ulogu i. ima i neposredno izjašnjavanje držav- 
ljana o političkim i drugim pitanjima, a to je referen- 

dum (odnosno plebiscit). Riječ je o bitnome ele- 
mentu neposredne demokracije, koji se koristi na 
osnovi pobude stanovitog broja državljana (npr. 
peticijom), ili na pobudu državnih organa. Referen- 
dum se koristi u Švicarskoj, gdje je jedino zadržan 
kao uobičajeni način odlučivanja o zakonima i dru- 
gim političkim pitanjima. Nekada je referendum 
često korišten u Sjedinjenim Američkim Državama, 
a u novije vrijeme u Grčkoj (da bi se odgovorilo na 
pitanje treba li zadržati monarhiju), u Francuskoj 
(da se odluči treba li predsjednika birati neposred- 
no), itd. Referendumom se često odlučuje i o pita- 
njima o kojima se stranke ne mogu dogovoriti, jer je 
riječ o svjetonazorskim, odnosno moralnim odlu- 
kama (npr. referendum o razvodu i abortusu u 
Italiji, zatim o ekologijskim pitanjima, itd.). Refe- 
rendumom se može manipulirati u korist vladara 
čvrste ruke (pa se i govori u tom smislu o plebiscitar- 
noj demokraciji). Razlog leži u mogućnosti da se 
karizmatski vođa posluži emocijama pučanstva kako 
bi — zaobilazeći parlament i prije svega opoziciju — 
ishodio neposrednu podršku protiv koje nije moguće 
lagano argumentirati. Podršku može ishoditi manipu- 
liranjem trenutkom raspisivanja referenduma, nači- 
nom postavljanja pitanja, propagandom, itd. Da bi 
referendum bio smislen, problem o kojem se odlu- 
čuje mora biti formuliran tako da se jednoznačno 
odgovara s da ili ne. Također mora biti zajamčeno 
jednako pravo sviju u sudjelovanju u odlučivanju, 
kao i jasan uvid u broj državljana s pravom glasa (svi 
državljani ili pak samo oni koji žive na teritoriji na 
kojoj se odlučuje). Uobičajeno je da se referendum 
smatra odlučenim većinom od broja upisanih birača, 
ali ima i slučajeva gdje se odlučuje većinom onih koji 
su sudjelovali na referendumu. ŽP 


KLJUČNI POJMOVI: DEMOKRACIJA. PARLAMENTARIZAM, PLURA- 
LIZAM, LEGITIMNOST, REFERENDUM, PLEBISCIT 


LITERATURA: J. Stefanović, Ustavno pravo I, Zagreb 1956; Si 
Deren-Antoljak. Sistem proporcionalne reprezentacije, »Naše 
teme«, 6, 1990. 


PARLAMENTARIZAM (engl. parliamentarism, 
njem. Parlamentarismus, franc. parlementarisme) u 
širem smislu znači sustav predstavničke vladavine u 
kojoj se narodna > SUVERENOST izražava na slobod- 
nim, općim i višestranačkim —>IZBORIMA. U užem 
smislu je to sustav parlamentarne vlade, kao oblika 
organizacije > VLASTI, u kojem izvršna vlast politički 
odgovara pred predstavničkim tijelom; karakteristi- 
čan je prvenstveno za evropske liberalne demokra- 
cije (>> LIBERALIZAM; > DEMOKRACIJA). Domovinom 
i »majkom« p. u oba značenja smatra se Engleska, u 
kojoj je sustav nastao dugotrajnim razvitkom čiji 
počeci sežu sve do 13. st. 

Koncepcija predstavničke vladavine polazi od is- 
kustvom utvrđene spoznaje da građani, iako u skladu 
s načelom narodne suverenosti predstavljaju izvorište 
i temelj vlasti, ne mogu neposredno donositi političke 
odluke okupljajući se na trgovima, kao što su to 
navodno činili u antičkoj Ateni i drugim ranim 
demokracijama. Zbog toga se narodna suverenost 
vrši izborom predstavnika, koji imaju u ime građana 
u općem interesu vršiti funkcije vlasti, i njihovim 
periodičnim podvrgavanjem provjeri putem ponov- 
nih izbora. Budući da su ljudi i njihovi interesi po 
prirodi stvari različiti, predstavnička vladavina nužno 
podrazumijeva slobodu udruživanja u > POLITIČKE 
STRANKE i druge oblike interesnog okupljanja. Svrha 
je izborne utakmice među strankama omogućiti javni 
dijalog o problemima političke zajednice i razborito 
organizirati sudjelovanje građana u donošenju poli- 
tičkih odluka. Budući da vršenje vlasti uključuje i 
mogućnost zloupotrebe, nositelje javnih funkcija je 
potrebno nadzirati. Vlada odgovara > PARLAMENTU 
i javnosti, koji je nadziru (odgovorna vlada). Iza- 
brani zastupnici u parlamentu predstavljaju suvere- 
nost naroda kao slijeda prošlih i budućih generacija, 
te se ne smiju ograničiti na zastupanje parcijalnih i 
sebičnih interesa svojih birača u izbornim jedinica- 
ma. Parlament nije skup ambasadora različitih i 
neprijateljskih interesa, već skupština cijele nacije 

koju predstavlja (E. Burke). Zbog toga predstavnički 
mandat isključuje mogućnost opoziva zastupnika ti- 
jekom ustavom predviđenog roka. Teoretski, vlada 
parlament. U stvarnosti, on imenuje nositelje izvršne 
vlasti, te nadzire, verificira i usmjerava njihovo 
postupanje. Oslanjanje vlasti na narod, putem općih 
i slobodnih izbora, najbolja je garancija protiv mogu- 
ćih zlouporaba, ali »čovječanstvo je iz iskustva nau- 
čilo da to nije dovoljno, već su potrebna i dodatna 
osiguranja« (J. Madison). Zbog toga se odgovornost 
vlasti osigurava diobom vlasti i sustavom »kočnica i 
ravnoteža«. 

U pretežnom dijelu anglo-američke tradicije pred- 
stavnička vladavina smatra se jedinim mogućim obli- 
kom > DEMOKRACIJE. Toj se koncepciji suprotstavlja 
ideja neposredne demokracije, kao neposrednog 
vršenja vlasti od strane naroda. J. J. Rousseau 
smatrao je narodnu suverenost nedjeljivom i nepre- 
nosivom, te zbog toga svaki zakon, koji narod ne 
potvrdi, nevaljanim i nepostojećim. Iz toga se izvodi 
imperativni mandat zastupnika, tj. pravo birača da 
opozovu svoje zastupnike ako smatraju da ne zastu- 
paju njihove interese. Klasične institucije nepo- 
sredne demokracije su referendum, narodna inicijati- 
va, narodni veto, te peticija kao pravo obraćanja 
najvišim državnim organima. Predstavljanje se sma- 
tra nužnim zlom i nastoji se svesti na najmanju 
mjeru. Osnovni je problem pritom mogućnost ustro- 
javanja takvog oblika svenarodnog odlučivanja. U 
punoj mjeri on je neostvariv. Ali potreba uključiva- 
nja građana u političko odlučivanje dovela je u 
suvremenim državama do šire primjene institucija 
neposredne demokracije kao nadopune predstavnič- 
kog sustava. Među njima se posebno svojim tradici- 
jama ističe Švicarska. U najradikalnijoj varijanti 
ideje neposredne demokracije razrađen je delegatski 
sistem u Ustavu SFRJ iz 1974. god. kojim se delegati 
smatraju samo prenositeljima odluka svojih birača. 
Nastojanja na primjeni takvog sistema pokazala su 
ne samo da je on skup i složen već i suštinski 


neostvariv. U jugoslavenskim republikama upravo 
se obnavlja predstavnički sustav; nakon općih više- 
stranačkih izbora 1990. u tom procesu prednjače 
Hrvatska i Slovenija. 

Predstavnička vladavina uključuje problem orga- 
nizacije izbornog postupka, te izborni zakoni pred- 
stavljaju temeljne akte ustavnog značaja. Najvažnija 
pitanja izbornog postupka jesu: demokratičnost kan- 
didacijskog postupka, utvrđivanje izbornih rezultata, 
djelotvorna zaštita izbornog prava, te pravedno odre- 
đivanje izbornih jedinica (> IZBORI). Način kako je 
uređen svaki od tih elemenata utječe na demokratič- 
nost «izbornog procesa i na stvarnu reprezentativnost 
izabranog parlamenta. Tri su moguća sistema utvrđi- 
vanja rezultata: 1) sustav tzv. relativne većine u 
malim izbornim jedinicama, gdje između više kandi- 
data pobjeđuje onaj koji dobije najviše glasova 
birača koji su izašli na izbore; 2) sustav apsolutne 
većine s izborima u dva kruga u malim izbornim 
jedinicama, gdje se za izbor zahtijeva natpolovična 
većina glasova (svih birača, ili samo onih koji glasu- 
ju), a ako se ne postigne tada u drugom krugu, u koji 
ulazi samo ograničeni broj kandidata (npr. oni koji 
su dobili 7 posto glasova upisanih birača, kao u 
Hrvatskoj) odlučuje relativna većina; 3) sustav raz- 
mjernog predstavništva, gdje se nastoji da svaka 
stranka u velikoj izbornoj jedinici, gdje se bira više 
zastupnika, dobije broj zastupnika u razmjeru s 
dijelom biračkog tijela koji joj daje podršku, uz 
primjenu određene metode proračunavanja. Prvi 
oblik tradicionalno primjenjuje Velika Britanija i 
SAD, drugi Francuska, treći Belgija, Italija i druge 
evropske zemlje, a moguća je i kombinacija, kao 
npr. u SR Njemačkoj. Svaki od izbornih sustava ima 
sa stajališta demokratičnosti i vjernog odražavanja 
stavova biračkog tijela svoje dobre i loše strane, tako 
da efekti primjene pojedinog od njih zavise o nizu 
drugih čimbenika, kao što je stranački sustav, poli- 
tička kultura, tradicije, i slično. U Hrvatskoj je na 
prvim višestranačkim izborima 1990. primijenjena 

jedna varijanta sistema apsolutne većine u malim 
izbornim jedinicama. 

Predstavnička vladavina podrazumijeva postoja- 
nje institucionalizirane oporbe, pa i »vlade u sjeni« 
koju financira država. To je izraz političke mudrosti 
koja polazi od spoznaje da »svaka vlada može više 
naučiti iz kritike svojih protivnika, nego iz pohvala 
svojih laskavaca« (H. Laski). Sudbina tzv. socijali- 
stičkih režima (> REALNI SOCIJALIZAM) najbolje je 
pokazala kako gušenje i zabrana djelovanja opozicije 
vodi teškim promašajima i u krajnjoj liniji propasti 
režima. 

Potreba da se u složenim višestranačkim uvjetima 
formira vlada koja uživa povjerenje većine zastup- 
nika u parlamentu rezultira čestim stvaranjem koali- 
cija. Koalicija izvorno znači grupu ljudi, odnosno 
zastupnika, koji se privremeno udružuju zbog posti- 
zanja nekih ograničenih ciljeva, a u parlamentu zbog 
formiranja vlade; članovi takve grupe su labavije 
povezani nego članovi istih stranaka ili interesnih 
grupa. Za pojedine, suštinski značajne ciljeve (kao 
što je npr. izmjena ustava) ili u kriznim situacijama 
znanost preporuča formiranje tzv. velike koalicije, 
tj. udruživanje stranke na vlasti i stranke u oporbi. 

U užem smislu organizacije vlasti parlamentarna 
vlada označava poseban, blaži oblik primjene diobe 
vlasti, čija je najvažnija značajka politička odgovor- 
nost vlade pred parlamentom. Vlada ostaje u funkciji 
dok uživa povjerenje većine zastupnika u parlamen- 
tu. Da bi provjerila stav biračkog tijela prema svojoj 
politici, ona može raspustiti parlament (što na savjet 
vlade formalno čini državni poglavar) i raspisati 
izbore za novi parlament. Državni poglavar nije 
politički odgovoran i ne može biti opozvan, ali 
upravo zato odluke donosi jedino uz »premapotpis« 
nadležnog ministra, koji time preuzima odgovornost. 
Formalno, parlament može izglasavanjem nepovjere- 
nja opozvati vladu. U stvarnosti, međutim, vladu 
nije moguće srušiti dok je stranačka većina u parla- 
mentu disciplinirana. Osnovnu razliku parlamentar- 


nog u odnosu na skupštinski sustav čini pravo raspu- 
štanja parlamenta, a u odnosu na jednostranački 
postojanje institucionalizirane opozicije koja kriti- 
zira vladu i priprema se za nastup na sljedećim 
izborima. BS 


KLJUČNI POJMOVI: PREDSTAVNIČKA VLADA, POLITIČKO PRED- 
STAVLJANJE. PREDSTAVNIĆKI MANDAT, DIOBA VLASTI, ORGANIZACIJA 
VLASTI, OPOZICIJA. KOALICIJA 

ZAKONODAVSTVO (lat. legislatio, engl. legisla- 
tion, njem. Gesetzgebung, franc. legislation) u najši- 
rem i uobičajenom smislu podrazumijeva donošenje 
općih propisa obvezatnih za sve građane. U užem i 
stručnom smislu znači donošenje > ZAKONA, najviših 
općih propisa poslije > USTAVA, od strane predstav- 
ničkog tijela. Osim toga, z. je i jedna od grana ili 
funkcija državne vlasti (Uz > UPRAVU i > PRAVOSU- 
ĐE). Uobičajeno je primjerice kazati da je nešto 
zabranjeno zakonom, iako se ustvari radi o uredbi 
izvršnog vijeća ili odluci općinske skupštine. Ta se 
dilema razrješava razlikovanjem pojma z. u formal- 
nom i materijalnom (sadržajnom) smislu. Formalno, 
zakon je svaki onaj akt koji po zakonodavnom 
postupku donese predstavničko tijelo, bez obzira na 
sadržaj. Sadržajno, to je samo opći propis koji, 
jednako za svakog na koga se može odnositi, na 
apstraktan način uređuje unaprijed nepoznat broj 
slučajeva koji se mogu dogoditi u životu. Formalni 
pojam zakona važan je jer iz njega proizlazi nadređe- 
nost zakona aktima i propisima koje donose izvršni 
organi, obveza sudova da ga se pridržavaju i zahtjev 
za nesuprotnošću akata lokalne samouprave. No 

suštinski, pojam zakona i zakonitosti vezan je uz 
koncepciju ustavnosti i pravne države (> DRŽAVA). 
Zbog toga pojam zakonitosti uključuje i zahtjev za 
poštivanjem ustavnosti, kao i sistem institucija i 
postupaka kojima se može tražiti i ostvariti pravna 
zaštita protiv neustavnih i nezakonitih akata svih, pa 
i državnih organa. 

Porijeklo pojma leži u latinskom lex, što je u 
rimskom pravu označavalo posebnu vrst pravnog 
propisa najviše pravne snage, utemeljenog na direk- 
tnoj odluci naroda (> PUKMNAROD) ili njegovog najvi- 
šeg predstavnika, npr. Senata. Pervertiranjem su- 
stava u apsolutnu > MONARHIJU javlja se drugo 
tumačenje: zakon je ono što odredi vladar. Određe- 
njem pojma zakona izražavaju se osnovne koncepcije 
države i društva. Tako se tvrdilo da zakon predstavlja 
opću volju naroda (J. J. Rousseau) i zbog toga se 
mora donositi neposredno. Doktrina vladavine prava 
naglašava objektivnu prirodu zakona i njihovu odvo- 
jenost od politike i vlasti (»Ne pokoravamo se 
ljudima, nego zakonima«; A. V. Dicey). Marksi- 
stička teorija ističe klasnu suštinu zakona, kao izraza 
volje vladajuće > KLASE. Zakoni su najbolja obrana 
od tiranije; gdje zakon prestaje, započinje tiranija 
(W. Pitt). Ali, zakonitost zahtijeva pristanak naroda 
(Heraklit). I, konačno, zakonodavac mora biti umje- 
ren i čuvati dignitet zakona (»Kada je država najpo- 
kvarenija, najviše je zakona«; Tacit). 

Načelo zakonitosti ili legalnosti temeljni je princip 
teorije pravne države u Njemačkoj, odnosno vlada- 
vine prava u angloameričkoj tradiciji. Bez obzira na 
realne društvene —> INTERESE koji uvijek stoje iza 
odredbi zakona, ono što je važno jest njegova opće- 
nitost — zakon se mora jednako primjenjivati na sve 
građane. Sve što nije zakonom, ili na zakonu zasno- 
vanom propisu zabranjeno, dopušteno je uz pretpo- 
stavku poštivanja određenih moralnih i političkih 
načela koja utvrđuje ustav. Svaki akt javne > VLASTI 
mora se zasnivati na ovlaštenju sadržanom u zakonu, 
i vršiti u okviru ograničenja koje postavlja zakon. 


Kazniti se može samo za djelo prethodno opisano u 
zakonu kao zabranjeno. U načelu, samo se zakonom 
mogu nametati tereti, obveze i dužnosti građanima 
ili utvrditi ograničenja njihovih prava. Svi su dužni 
pokoravati se zakonima, a protiv nezakonitog pona- 
šanja javnih vlasti i građana osigurana su sredstva 
pravne zaštite, na prvom mjestu nezavisno pravosu- 
đe. 

U zbilji suvremene države to naravno nije tako. 
Velik broj odnosa uređuje se podzakonskim aktima. 
Delegacija zakonodavnih ovlaštenja dovela je u su- 
vremenim državama do toga da najveći dio onog što 
se smatra z. ustvari donose izvršni organi (npr. 
nezavisne regulatorne agencije u SAD, ministarstva 
u Velikoj Britaniji i drugim zemljama), ili pak 
»nedržavni« organi (kao što su u nas bile samou- 
pravne interesne zajednice), ali uz postojanje prava 
nadzora predstavničkog tijela i garanciju sudske za- 
štite. To je nužno u uvjetima ogromne regulatorne 
djelatnosti suvremene države. U nas se i dalje inzi- 
stira na zabrani delegacije zakonodavnih nadležnosti, 
što je dovelo do donošenja ogromnog broja propisa 
koji se nazivaju zakonima, ali se često donose po 
hitnim postupcima gdje malo dolazi do izražaja volja 
zastupnika u predstavničkom tijelu, pa i samih izvr- 
šnih organa koji samo posreduju pri donošenju akata 
koje su pripremili stručnjaci u organima uprave. 
Kriza suvremene pravne države zahtijeva redefinira- 
nje pojma zakona i ograničavanje zakonske regula- 
cije samo na područja od značaja za ostvarivanje 
ustavno garantiranih sloboda i prava. 

Sistem zaštite zakonitosti čini srž državne djelat- 
nosti i najvažniji dio pravnog sustava. Tamo gdje se 
daje neko pravo mora postojati i put pravne zaštite 
(ubi jus ibi remedium). Zakonitost pojedinačnih 
pravnih akata (upravnih rješenja i sudskih odluka) 
štiti se institucijama žalbe i upravnog spora. Zakoni- 
tost i ustavnost propisa kontroliraju ustavni sudovi, 
skupštine i izvršni organi, s ovlaštenjem uklanjanja 
nezakonitih propisa iz pravnog sustava. BS 

PRAVOSUĐE (lat. judiciarius, engl. judiciary, njem. 

Gerichtsbarkeit, franc. judicature) podrazumijeva su- 
stav institucija koje vrše funkciju suđenja, tj. autori- 
tativno utvrđuju što je pravo u slučajevima sporova 
među građanima ili ponašanja suprotnih zakonom 
utvrđenim društvenim pravilima. Arbitriranje u spo- 
rovima i izricanje sankcija za društveno nedopustiva 
ponašanja značajka je svih ljudskih —> ZAJEDNICA. 
Zbog toga p., iako danas pretežno državno organizi- 
rano, predstavlja i značajnu društvenu funkciju. Dva 
se zahtjeva postavljaju pred p. i isprepliću u njegovoj 
djelatnosti: suđenje po zakonu i > PRAVEDNOST. 

U sustavima apsolutne > MONARHIJE vladar se 
smatrao vrhovnim sucem. Ali već u doba —> REPU. 
BLIKE u antičkom Rimu razvija se shvaćanje da se 
suci imaju pridržavati isključivo zakona, običaja i 
pravednosti. Razvija se i posebna profesija pravozna- 
naca, formaliziraju sudski postupci i izgrađuju insti- 
tucije koje u osnovi izražavaju ideju nezavisnosti 
sudaca stručnjaka uz sudjelovanje javnosti. Suprot- 
no, u antičkoj Ateni shvaćanje > DEMOKRACIJE 
vezano je uz sustav narodnog suđenja, gdje vrhovnu 
sudsku funkciju vrši skupština od pet tisuća članova, 
koja sudi u vijećima od dvije stotine do tisuću ljudi. 
I u suvremenim pravosudnim sistemima zahtjev za 
sudjelovanjem —> JAVNOSTI, kao garancije prvednosti 
suđenja, isprepliće se sa zahtjevom stručnosti, kao 
garancije poštivanja > ZAKONA. I neki suvremeni, 
naročito tzv. revolucionarni poreci, razvijali su oblike 
narodnog suđenja, posebno u krivičnim stvarima. 
Danas se pak jednim od temeljnih zahtjeva praved- 
nog suđenja smatra pravo na nezavisnog i stručnog 
suca, zabrana presuđivanja od strane političkih skup- 


ština (tzv. bill of attainder), ali i sudjelovanje javnosti 
putem sudaca — prisjednika (kao u nas) ili velike 1 
male porote (jury) u anglo-američkom sistemu. 
Borba za uspostavljanje ustavnosti i vladavine prava 
odvijala se u okviru zahtjeva za stručnošću i nezavi- 
snošću sudaca, zaštitom prava sudionika u sudskim 
postupcima, posebno okrivljenih u krivičnom postup- 
ku, inzistiranjem na ukidanju torture i ispitivanja 
osumnjičenih pod zakletvom, ograničavanju moguć- 
nosti i trajanja pritvora, utvrđivanju materijalne 
istine, pravu na obranu, itd. Radi oslobađanja sudaca 
od utjecaja političkih moćnika razvija se shvaćanje 
po kojem su suci naprosto neka vrsta registratora 
zakonskih normi, ljudi koji nemaju svoje volje već 
»samo izgovaraju riječi zakona« (Ch. Montesquieu). 
Normativistička teorija inzistira na izdvojenosti i 
cjelovitosti pravnog sistema koji postoji i djeluje 
svojom vlastitom logikom, nezavisno o vanjskim 
(metajuridičkim) okolnostima (H. Kelzen). Tako već 
na prvi pogled nerealne, te su teorije nastale u 
funkciji uspostavljanja temeljnih principa pravednog 
suđenja: slobodnog sudačkog uvjerenja, traganja za 
materijalnom istinom, instancione zaštite zakonito- 
sti, kontradiktornosti postupanja (audiatur et altera 
pars), javnosti, itd. 

U revolucionarnim, posebno tzv. socijalističkim 
režimima (—> SOCIJALIZAM), sudovi postaju instru- 
menti državne vlasti i politike komunističkih partija. 
Od njih se traži da »služe interesima radničke klase«. 
Sredstva utjecaja na suce su pretežno prikrivena i 
neformalna, ali ih nalazimo i u pravnom sustavu 
(npr. propis o periodičnom reizboru sudaca od strane 
političkih skupština, zahtjev za tzv. moralno-politič- 
kom podobnosti, propisivanje disciplinske odgovor- 
nosti sudaca). U pojedinim granama p. (u nas neka- 
dašnji sudovi udruženog rada) napuštaju se neki 
temeljni principi p., kao npr. zahtjev za strogim 
poštivanjem postupovnih pravila i zakonitosti odluči- 
vanja. Trajnost imenovanja sudaca, iako donosi rizi- 
ke, nužna je sa stajališta zahtjeva za njihovim osamo- 

staljenjem od politike. Jedna od najvažnijih zadaća 
u cilju uspostavljanja pravne države je izgradnja 
nezavisnog i kompetentnog p. 

Osnovne grane p. su krivično i građansko pravo, 
ali u većini zemalja postoje i specijalni trgovački, 
pomorski, radnopravni i drugi sudovi, odnosno tribu- 
nali ili poluadministrativni organi koji sporove rješa- 
vaju uz mogućnost priziva redovnom sudu. P. u 
širem smislu obuhvaća i druge organe koji sudjeluju 
u obavljanju sudske funkcije (tužilaštvo, prvobranila- 
štvo, odvjetništvo, sudovi za prekršaje i branitelj 
prava građana — ombudsman). 

Dva su temeljna tipa krivičnog postupka: anglo- 
američki optužni postupak i evropski inkvizitorni 
postupak. U optužnom postupku naglasak je na 
načelu da se svatko smatra nevinim dok mu se ne 
dokaže krivnja, tako da optuženi ima status ravno- 
pravne stranke u postupku koji se odvija pred su- 
dom, dok pravorijek o krivnji daje velika ili mala 
porota. U evropskom inkvizitornom postupku težište 
je na djelovanju suda koji nastoji utvrditi materijalnu 
istinu. Postupak je podijeljen u dvije glavne faze: 
istragu, koju vodi istražni sudac, te glavnu raspravu 
sa sudskim vijećem u kojem, pored stručnjaka, 
sudjeluju i prisjednici. 

U građanskom postupku, u kom se presuđuju 
imovinski sporovi, manje je naglašeno načelo materi- 
jalne istine. Dozvoljeni su određeni oblici formalnih 
dokaza na temelju kojih se bez daljnjeg izriče sudska 
odluka (npr. platni nalog i priznanje tužbenog zahtje- 
va). Stranke mogu disponirati svojim pravima u 
postupku (npr. sklopiti nagodbu i sl.). U upravnom 
sporu sudovi pružaju zaštitu zakonitosti protiv konač- 
nih akata organa uprave. Prije pokretanja spora 
potrebno je iscrpsti žalbeni put unutar upravne hije- 
rarhije. Ustavno sudovanje predstavlja specifičan 
oblik nadzora nad ustavnošću zakona, te ustavnošću 
i zakonitošću postupanja svih državnih organa. Ono 
može biti organizirano kao akcesorno, tj. ono koje o 
ustavnosti zakona odlučuje kao o prethodnom pita- 


nju od kojeg ovisi rješenje konkretnog spora (ame- 
rički sistem), ili apstraktno, tj. ono koje uspoređiva- 
njem utvrđuje međusobnu usklađenost pravnih pro- 
pisa u formalnom i materijalnom smislu (kao u nas). 

Suština funkcije suđenja izražava se načelom za- 
konitosti ili legalnosti (> ZAKON, > ZAKONODAV- 
STVO). Nikome se ne može izreći kazna za djelo koje 
nije prethodno u zakonu opisano kao kažnjivo i za 
koje nije propisana kazna. Zabranjeno je suđenje po 
sličnosti (analogija). Strogo pridržavanje postupov- 
nih pravila garancija je prava stranaka u postupku, 
te njihovo kršenje (bitne povrede postupka) dovodi 
do nevaljanosti presude. Zakonitost se osigurava 
instancionim suđenjem. Pravo na žalbu ustavom je 
garantirano, te se zakonom može isključiti samo 
izuzetno, kada je osiguran drugi put sudske zaštite. 
Žalba je devolutivni pravni lijek, što znači da se 
predmet u cijelosti prenosi pred viši sud, koji ga i 
sam može riješiti različito od prvostepenog (apelaci- 
ja). Drugačije je kod kasatornog priziva, gdje viši 
sud odlučuje samo o zakonitosti, te sam ne može 
izvoditi nove dokaze. BS 
KLJUČNI POJMOVI: ZAKON. ZAKONITOST, LEGALNOST, PRAVED- 
NOST, POSTUPAK, PRAVNA ZAŠTITA. ŽALBA 

DRUŠTVENI POKRETI (engl. social movements, 
njem. Soziale Bewegungen, franc. mouvemenis so- 
ciaux). Društveni pokret je kolektivna, javna, dobro- 
voljna, masovna, manje ili više spontana akcija ljudi 
koja izrasta iz nezadovoljenih potreba, izražava odre- 
dene sukobe interesa, pokreće rješavanje značajnih 
društvenih pitanja i stremi manjim ili većim društve- 
nim promjenama. 

Sintagmu je među prvima u širu sociološku pri- 
mjenu uveo L. von Stein 1850. god. svojom knjigom 

Povijest društvenog pokreta u Francuskoj od 1789. do 
danas. Od tada se riječ pokret u društvenim naukama 
u pravilu upotrebljava u kombinaciji s različitim 
atributima, kao npr.: »historijski pokret«, »pokret 
masa«, »narodni ili nacionalni pokret«, »revolucio- 
narni pokret«, »oslobodilački ili emancipatorski po- 
kret«, »politički pokret«, »kulturni pokret«, »pokret 
otpora«, »opozicioni pokret«, i dr. 

Nastajanje, uspon i brže ili sporije iščezavanje 
društvenih pokreta s povijesne scene jedno je od 
najznačajnijih obilježja suvremene epohe. Društveni 
i politički život modernog doba teško je zamisliti bez 
postojanja i djelovanja društvenih pokreta. Rađanje 
prvih društvenih pokreta, u današnjem smislu te 
riječi, išlo je ruku pod ruku s osvajanjem demokrat- 
skih prava i širenjem prostora za političke slobode 
građana (> PRAVA ČOVJEKA I DRŽAVLJANINA). Za 
razliku od tradicionalnih društava u kojima je dina- 
mika promjena bila isključivi prerogativ onih na 
vlasti, u suvremenim društvima društveni pokreti 
imaju konstitutivnu ulogu u razvoju i promjenama. 
Sa stajališta društvenog razvoja može se reći da 
društveni pokreti predstavljaju važne aktere dru- 
štvene dinamike i najmoćnije subjekte socijalnih 
promjena. 

Osnovni elementi određenja i razlikovanja dru- 
štvenog pokreta od društvenih pojava su: kolektivna 
akcija, dobrovoljnost i otvorenost (za uključivanje 
drugih), masovnost, stav prema društvenoj promjeni, 
značaj društvenog konflikta, interesna osnova okup- 
ljanja, nezadovoljene potrebe, javnost djelovanja, 
spontanost, difuznost i elastičnost, društvena značaj- 
nost problema. 

Najšira podjela društvenih pokreta je ona na 
emancipatorske i neemancipatorske. Emancipatorski 
su oni pokreti koji proširuju polje ljudske slobode i 
demokracije, a neemancipatorski oni koji sužavaju 
prostore slobode. 

S obzirom na različite društvene sadržaje i njihove 
osnovne socijalne nosioce pokreti mogu biti klasni, 


politički, nacionalni, populistički, rasni, vjerski, kul- 
turni, omladinski, sportski, i dr. A u odnosu na 
širinu teritorija koji zahvaćaju mogu biti: regionalni, 
nacionalni i internacionalni. 

U novije vrijeme uspostavlja se i podjela na 
klasične i nove (alternativne) društvene pokrete. 
Klasični pokreti su karakteristični za 19. st. i prvu 
polovicu 20. st., među njima je radnički pokret jedan 
od najznačajnijih. Novi društveni pokreti su nastali 
nakon šezdesetih godina 20. st., a najreprezentativ- 
niji među njima je ekološki. 

Za razliku od klasičnih, novi društveni pokreti 
imaju određena specifična obilježja: nisu direktno 
usmjereni prema > VLASTI, već su prvenstveno okre- 
nuti kvaliteti života pojedinca i > DRUŠTVA ; nemaju 
univerzalne političke pretenzije, nego se samorazu- 
miju kao pokreti oko jednog pitanja ili problema ; 
nemaju klasni karakter (> KLASA), autonomni su u 
odnosu na postojeće > POLITIČKE STRANKE i organiza- 
cije i rezervirani prema institucijama; uglavnom su 
indiferentni prema ideološkim (> IDEOLOGIJA) po- 
djelama (razlikovanje na »lijevo« i »desno«); opre- 
djeljuju se za nenasilne oblike djelovanja i koriste 
nove metode i forme akcija (zaposjedanje ulica i 
trgova na način sif-in, pasivni Otpor, > GRAĐANSKA 
NEPOSLUŠNOST i dr.); koriste nov jezik, atraktivni 
medijski nastup, razvijaju novu opozicionu ili alter- 
nativnu političku kulturu. 

Spektar novih pokreta je vrlo širok i raznovrstan; 
studentski pokret možemo smatrati njihovim začet- 
kom. Svoj uspon doživljava krajem šezdesetih godi- 
na, a 1968. je jedna od politički najburnijih godina 
na mnogim sveučilištima Zapadne Evrope i Sjeverne 
Amerike. Pokret započinje buntom studenata i nji- 
hovim zahtjevima za demokratizacijom univerzitet- 
skog obrazovanja, ali u mnogim zemljama (Zapadna 
Njemačka, SAD, Francuska) zahtijeva radikalnu 
demokratizaciju društva i politike. Kontrakulturni 
pokreti (> KULTURNA POLITIKA) mladih za drugačiji 
sistem kulturnih vrijednosti i obrazaca ponašanja, 

odijevanja, stila življenja (od hipi pokreta do rock, 
POP. i punk pokreta iskazuju se prije svega u sferi 
umjetnosti, muzike, mode, underground kulture). 
Neofeministički pokret izrasta kroz kritiku klasičnog 
feminističkog pokreta i ukazuje na mnoge značajne, 
a ranije zapostavljene, dimenzije ravnopravnosti 
među spolovima (radikalna kritika patrijarhalnog 
društva, kritika pro-muške civilizacije od književno- 
sti, jezika i historije do nauke i politike). Ekološki 
pokret (> SUŽIVOT S PRIRODNOM OKOLINOM) nastaje 
sredinom sedamdesetih godina i u središte svojih 
aktivnosti stavlja pitanja odnosa čovjeka i prirode i 
zaštitu čovjekove okoline (borba protiv zagađivanja 
zraka. vode, hrane i zemljišta, protiv uništavanja 
šuma od kiselih kiša i za zaštitu ugroženih biljnih i 
životinjskih vrsta, revitalizaciju pustinja, zaštitu at- 
mosferskog omotača — problem tzv. ozonskih rupa i 
ukazivanje na moguće pogubne posljedice tzv. efekta 
staklenika). Mirovni pokret (> MIR; > RAT) nastavlja 
tradicije nešto starijeg pacifističkog pokreta, a u 
novije vrijeme javlja se u tri velika ogranka (najprije 
kao pokret protiv atomske bombe i hladnoratovskih 
blokovskih. podjela, zatim kao pokret protiv rata u 
Vijetnamu, a u sedamdesetim i osamdesetim podi- 
nama kao masovni pokret protiv postavljanja novih 
raketa s nuklearnim glavama u Evropi i za nuklearno 
razoružanje, demilitarizaciju, konverziju vojne u 
mirnodopsku industriju itd.). Antinuklearni pokret 
(> RAT; > SUŽIVOT S PRIRODNOM OKOLINOM) pove- 
zuje mirovni i ekološki pokret, jer u svom središtu 
ima borbu protiv upotrebe nuklearne energije, kako 
u vojne, tako i u miroljubive svrhe (ne samo zbog 
mogućnosti lakog i brzog transformiranja nevojne u 
vojnu nuklearnu industriju, nego i zbog nemogućno- 
sti zaštite čovječanstva od radijacije). Posebno sna- 
žan vid tog pokreta je pokret protiv izgradnje nu- 
klearnih elektrana (koji je nakon nesreće u Černo- 
bilu dobio punu potvrdu), s tim povezani protesti 
protiv neriješenih problema odlaganja nuklearnog 
otpada, itd. 


Osim tih u nove pokrete se ubrajaju i pokreti za 
alternativnu ekonomiju komunalnog ili zadružnog 
tipa, za alternativnu tehnologiju i energiju, pokreti 
za etničku, kulturnu i regionalnu autonomiju, za 
građanska prava i građanske inicijative, pokreti za 
rasnu jednakost i ravnopravnost, novi urbani pokreti, 
pokreti za alternativnu školu, alternativnu medicinu, 
antipsihijatrijski pokret, psihoterapeutski pokreti, 
pokreti za zdravu hranu, za zdravo tijelo, za ravno- 
pravnost marginaliziranih seksualnih grupa, duhovni 
i neoreligijski, mistički i okultni pokreti. ve 


KLJUČNI POJMOVI: JAVNOST, EKOLOGIJA. FEMINIZAM. MIR 


LITERATURA: A. Turen, Sociologija društvenih pokreta, Beo- 
grad 1983; Obnova utopijskih energija, (zbornik. priredio V. 
Pavlović), Beograd 1987; V. Pavlović, Poredak i alternativa, 
Nikšić 1987; C. Offe. Nova družbena gibanja: izziv mejam 
institucionalne politike, Ljubljana 1987. 


GRUPE ZA PRITISAK (engl. pressure groups, 
njem. Druckgruppen, franc. groupes de pression) su 
One —> INTERESNE GRUPE, koje svoj (pojedinačni, 
posebni, zajednički i/ili opći) interes nastoje ostvariti 
ili zaštititi različitim pritiscima na pojedince, javnost 
ili strukture moći. Metode djelovanja (vršenja priti- 
ska) mogu biti različite: od veoma suptilnih metoda 
razgovora i nagovora, preko ekonomskih pritisaka, 
ucjena i korupcije, do političkih pritisaka posred- 
stvom javnosti. Grupe za pritisak mogu biti formalne 
(npr. sindikat) ili neformalne (npr. korisnici javnog 
prijevoza u nekom gradu), mogu egzistirati kao 
relativno trajne (npr. zastupnici nuklearnog lobbyja) 
ili se formiraju ad hoc za postignuće stanovitog cilja 
i ostvarenje nekog trenutnog interesa (npr. grupa 
koja traži postavljanje ili rušenje nekog javnog spo- 
menika). 

Grupe za pritisak i interesne grupe često se rabe 
kao sinonimi. Treba, međutim, istaći da su grupe za 
pritisak samo način i metoda djelovanja interesnih 
grupa. Na koncu, svaki oblik manifestacije i upotre- 

be moći (> MOĆ) je vrsta »pritiska« u procesima 
donošenja političkih odluka. A grupe za pritisak su 
jedan od načina — često veoma efikasan, iako ne 
uvijek i transparentan — da se ekonomska i socijalna 
moć prometne u političku odluku. Najmoćnije grupe 
za pritisak imaju svoja stalna predstavništva u naj- 
značajnijim središtima u kojima se donose odluke 
koje bi mogle utjecati na njihove interese. Oko 
centara zakonodavne, izvršne i sudske > VLASTI (> 
USTAV; > ZAKON; > UPRAVA) formiraju se i djeluju 
institucije lobbyja (engl. lobby — predvorje, hodnik). 
U parlamentarnoj političkoj praksi (> PARLAMENT) 
lobby označava prostor i aktivnost izvan dvorane u 
kojoj se legalno i javno donose odluke (engl. lobby 
through — progurati, nešto sprovesti iza javne, poli- 
tičke scene). 

U političkoj praksi parlamentarnih demokracija 
lobiranje je postalo gotovo legaliziran način »pri- 
preme odluka«. Određene interesne grupe i političke 
partije imaju svoje stalne, dobro plaćene i poslu 
vične agente (lobisti) koji profesionalno vrše ovu 
»pripremu«. Lobiranje koristi različite forme utjeca- 
ja: od osobnih veza i poznanstva, anonimnih pisama 
i prijetnji do mita i korupcija velikih razmjera, 
ovisno o značaju odluke koju treba donijeti (ili 
spriječiti) i ličnosti i organa o kojima ovisi donošenje 
odluke. 

Da bi osigurale trajnost, sigurnost i efikasnost 
djelovanja svojih lobbyja, neke grupe formiraju po- 
sebne fondove za lobiranje. Prema interesima koje 
zastupaju, lobbyji dobivaju i različite nazive (npr. 
farmerski, medicinski, vojni, naftni). Nerijetko se 
oko moćnih i uglednih međunarodnih organizacija i 
parlamenata najmoćnijih država formiraju nacionalni 
lobbyji, koji rade za račun svoje matične države, 
nacije ili etničke grupe. 

Lobiranje i drugi oblici grupnih pritisaka u izrazi- 
tom su porastu posljednjih godina. Nije riječ samo o 
kvantitativnom porastu različitih grupa za pritisak, 
već i o promjenama u njihovoj strukturi i djelovanju. 


Dok su ranije te grupe, u pravilu, predstavljale 
široke asocijacije (»federacije«) različitih interesa, 
one se danas sve više diferenciraju u grupe posebnih 
interesa. JM 


KLJUČNI POJMOVI: LOBBY. MOĆ. INTERES. PARLAMENT 


LITERATURA: J. Mirić, Interesne grupe i politička moć, Zagreb 
1973; K. Lawson. P. H. Merkl (ur.), When Parties Fail: Emerging 
Alternative Organizations, Princeton 1988. 


PARTICIPACIJA (lat. participo, engl. participation, 
njem. Mitbestimmung, franc. participation) općenito 
znači sudjelovanje građana u procesima odlučivanja 
i u aktivnostima na svim područjima društvenog 
života: u privredi i javnoj > UPRAVI, društvenim 
udruženjima i > POLITIČKIM STRANKAMA, > ZDRAV- 
STVU i > ŠKOLSTVU, kulturi i masovnim medijima (> 
KULTURNA POLITIKA) i dr. Po tome je neposredno 
povezana s ustrojstvom cjelokupnog društvenog po- 
retka. U užem smislu, p. znači sudjelovanje zaposle- 
nih u odlučivanju o radnim/privrednim poslovima u 
poduzećima i javnim ustanovama (> RADNI ODNOSI). 
Po tome je izravno povezana s ustrojstvom privred- 
nog poretka. P. se zasniva na legalnim pravima 
(zajamčena ustavom, zakonima, kolektivnim ugovo- 
rima) i supsistemskim tijelima (odbori, komisije, 
savjeti, vijeća i sl.) koja jamče određenim interesnim 
grupama sudjelovanje u procesima odlučivanja na 
različitim područjima i razinama društvenog života. 
Supsistemska participacijska tijela mogu imati savje- 
todavnu, kooperativnu i suodlučujuću funkciju. Sa- 
stavljaju se po načelu paritetne, srazmjerne ili simbo- 
ličke zastupljenosti. Na osnovi ovlasti i utjecaja tih 
tijela govori se o različitim tipovima p.: posrednoj i 
neposrednoj, djelomičnoj i punoj i sl. P. valja na- 
čelno razlikovati od općeg »podruštvljenja« odlučiva- 
nja koje odgovara radničkom i društvenom samou- 
pravljanju. MK 
KLJUČNI POJMOVI: UPRAVA, DEMOKRACIJA. INTERESNA GRUPA. 
DRUŠTVO u 

LITERATURA: R. Supek, Participacija, radnička kontrola i sa- 
moupravljanje, Zagreb 1974; D. Weiss, Industrijska demokracija, 
Zagreb 1980; M. J. Crozier, S. P. Huntington i dr., Kriza 
demokracije i participacija, Zagreb 1982. 


TEROR (lat. terrčo, engl. terror, njem. Terror, franc. 


terreur) je u najširem smislu strahovlada, a u novije 
vrijeme: izazivanje straha nasilnim (> SILA/NASILJE) 
djelovanjem s političkim ciljem. T. se kao politički 
termin pojavljuje u francuskoj revoluciji u razdoblju 
1793-1794. (»jakobinski teror«), iako se već mnogo 
ranije koristi u svakidašnjem govoru. 

T. je bitno novovjeki fenomen prije svega zato što 
tek tada — posebice nakon francuske revolucije — 
postoji jasna i rasprostranjena svijest O —> PRAVIMA 
ČOVJEKA I DRŽAVLJANINA koja takva vlast očito krši. 
Osim toga, bit je t. da njegove žrtve — u političkom 
smislu — nisu oni koji su neposredno mučeni ili 
ubijeni, nego svi ostali, koji, znajući za pogubljenja 
ili slične akte, žive u strahu. Da bi takvo djelovanje 
bilo moguće, nužna je i neka vrst komunikacijske 
mreže, koja se također razvija tek u novome vijeku. 
Jakobinski teror — kao i neki drugi koji ga slijede — 
ne rabi posebno originalne metode, no kako je već 
razvijena svijest o nužnosti ograničenja državne vla- 
sti, djelovanje nove vlasti kao neograničene (u revo- 
lucionarne svrhe) doživljeno je kao šok. Pod pretpo- 
stavkom »ugroženosti revolucije izvana i iznutra« 
jakobinska vlast teži istrebljenju »kontrarevoluciona- 
ra«; pritom su sva sredstva dopuštena i, što je bitno, 
nitko nije siguran da i sam neće biti žrtvom — 
atmosfera opće nesigurnosti karakteristična je 
upravo za društvo pod t. 

Krajem 19. st. Evropu obilježava niz individualnih 
nasilnih akcija protiv suverena svjetskih velesila. 
Tako se, kao teror »odozdo«, pojavljuje terorizam, 
tj. djelovanje protiv vlasti koje također nastoji stra- 
hom ugroziti (ili barem delegitimirati) danu vlast. 
Taj je tip t. najčešće nazivan anarhističkim, premda 


se većina vođa i teoretičara > ANARHIZMA nije sugla- 
šavala s takvim djelovanjima. U prvoj trećini našeg 
stoljeća uspostavljaju se dva totalitarna sistema (> 
TOTALITARIZAM), kojima je t. također bitna karakte- 
ristika — nacionalsocijalizam (> FAŠIZAM), odnosno 
boljševizam/staljinizam (> SOCIJALIZAM). U tim siste- 
mima riječ je o tehnički uznapredovalim sredstvima 
korištenim u svrhu t. Sve veća uloga sredstava 
masovnog komuniciranja kao specifičnog propagan- 
dnog aparata ide pritom uz klasično djelovanje t. S 
jedne strane, u koncentracijskim logorima ili ustano- 
vama tipa »Gulag« stradavaju, po strani od očiju 
javnosti, milijuni ljudi za koje se, nerijetko, nitko i 
ne pravi da zna u čemu se sastoji njihova konkretna 
krivica. S druge pak strane, javno se izaziva mržnja 
protiv čitavih socijalnih skupina, nacija (Židovi, Sla- 
veni, itd.), odnosno slojeva (kulaci, ostaci razvlašte- 
nih klasa i sl.) čime se priprema njihovo likvidiranje. 
Budući da su, međutim, karakteristike tih skupina 
nedostatno precizno i prepoznatljivo određene, a 
radi se o milijunima ljudi, i budući da se uvodi opća 
kategorija izdajice odnosno urotnika, svaki je pojedi- 
nac ugrožen, te vlast odista funkcionira kao straho- 
vlada (čak i spram onih koji ju posve iskreno svjeto- 
nazorski podržavaju). 

Sličan je sistem, s nizom nebitnih izvedbenih 
odmaka, preuzet u državama koje su djelovale po 
nacionalsocijalističkom/fašističkom , odnosno po real- 
socijalističkom modelu, ali i u nekima od bivših 
kolonijalnih područja koja su, naročito u šezdesetim 
godinama ovog stoljeća, u velikom broju dobivale 
(ili uspijevale izboriti) neovisnost. Suvremeni t. (npr. 
u Iranu, Južnoafričkoj Republici, Albaniji i sl.) 
nastavlja na tim osnovama nerijetko i u novonastalim 
državama »trećeg svijeta«. Terorizam je u novije 
vrijeme bio vezan uz nacionalnooslobodilačke pokre- 
te, te uz emigrantske organizacije nacija koje nisu 
imale priznatu samostalnost (Palestinci. Baski, Irci, 
itd.). S druge strane, naročito u sedamdesetim godi- 
nama, terorizam se vezuje uz ideologijsko odbijanje 

života u suvremenim građanskim (kapitalističkim) 
uvjetima, kao nastojanje da se »odgovori« pritisku 
kapitalističke svakodnevice. Skupine koje organizi- 
raju taj tip t. nastoje pokazati da je demokratičnost 
suvremenih razvijenih društava privid koji skriva 
eksploataciju vlastitog radništva i nerazvijenog dijela 
svijeta. Stoga su direktne žrtve najčešće visoki fun- 
kcionari vlasti (talijanski premijer Aldo Moro je 
svakako najpoznatiji primjer), odnosno poznati fun- 
kcionari krupnog businessa. Najpoznatije (dakako: 
ilegalne) organizacije takve orijentacije su njemačka 
»Frakcija crvene armije«, »Crvene brigade« i »Prva 
linija« iz Italije, te niz manje poznatih i djelotvornih 
organizacija u drugim zemljama Zapadne Evrope. 
Premda su brojni pripadnici tih organizacija pohap- 
šeni (neki i pobijeni), premda je čitava aktivnost te 
vrste znatno izgubila na intenzivnosti, djelovanje tih 
ili sličnih organizacija još se ponegdje sreće. Još je 
uvijek nedostatno jasno kakve su veze te organizacije 
imale s nizom obavještajnih agencija (istočnoevrop- 
skih prije svega), te s nekim oslobodilačkim pokre- 
tima (prije svega palestinskim). Ostaje činjenica da 
je njihovo djelovanje izazvalo dvije značajne poslje- 
dice u čitavoj Zapadnoj Evropi. Ono je, ponajprije, 
dovelo do pooštravanja niza kontrolnih policijskih 
mehanizama (prije svega u zračnom saobraćaju), ali 
i do pooštrenja nekih pravnih propisa (čime je, 
djelomice obistinjeno ono što su ideolozi tih organi- 
zacija tvrdili da postoji već i na počecima njihova 
djelovanja). S druge strane, evropska je ljevica bila 
natjerana na jasnije određenje spram nasilja u poli- 
tici i spram ustanova liberalno-demokratske pravne 
države. žp 

RAT (lat. bellum, engl. war, njem. Krieg, franc. 
guerre) je oblik društvenog konflikta (> LEGITIMIRA- 
NJE PORETKA) koji se nastoji riješiti upotrebom oru- 
žja. R., kao najžešći oblik sukoba između političkih 
zajednica (od preddržavnih do modernih), ima za cilj 
da se neprijateljska strana uništi ili prisili na prihva- 
ćanje diktiranih uvjeta —> MIRA. 

R. je stanje > DRUŠTVA u kojem svijet oduvijek 
živi. U zadnjih dvadeset i pet stoljeća postojanja 
ljudske civilizacije bilo je 1400 godina r. i većih 
oružanih sukoba. Međutim, ako se uzmu u obzir svi 
oružani sukobi od preko 3300 godina povijesti po- 
znate čovjeku, na r. otpada više od 3100 godina, a 
samo 200 godina na mir. Npr. između 1889. i 1936. 
god. održan je ukupno 31 svjetski pacifistički kon- 
gres, pa ipak su u tom razdoblju. pored ostalog, 
izbila dva svjetska rata. U r. dolazi do izražaja 
agresivna strana ljudske prirode. Izrazi kao što su 
»svjetski rat«, »totalni rat«, »ograničeni rat«, »lo- 
kalni rat«, »regionalni rat«, »perifcrni rat«, »mali 
rat«, »gerilski (partizanski) rat«, »vjerski rat«, »gra- 
danski rat«, »osvajački rat«, »oslobodilački rat«, 
»hladni rat«, »posrednički rat«, »pravedni i nepra- 
vedni rat«, »specijalni rat« obilježavaju ne samo 
vrste r. u prošlosti i sadašnjosti nego predstavljaju i 
oznake kojima se opisuje, ali i opravdava, karakter r. 

Antički Grci imali su dva naziva za r.: stasis i 
polemos. Stasis je označavo r. među Helenima, a 
polemos r. s barbarima ili r. u pravom smislu riječi. 
Sve do francuske revolucije (> POLITIČKA REVOLUCI- 
JA) r. je bio stvar vladara, neka vrsta »kraljevskog 
sporta« u kojem su sudjelovale plaćeničke profesio- 
nalne vojske. No, od vremena francuske revolucije u 
r. sudjeluje ne samo vojska nego i narod. 

Do tada relativno ograničeni rat (po mobilizaciji 
ljudstva i širini sukobom zahvaćenog prostora) dobio 
je šire razmjere. Revolucionarni ratovi 1792-1797, 
kada se francuska republika branila od invazije 
apsolutističkih monarhija, zatim Napoleonovi pohodi 
1799-1802, ali i oslobodilački ratovi protiv Napo- 

leona do 1813. god. bili su direktni povod da K. von 
Clausewitz formulira doktrinu r. kao »nastavka poli- 
tike drugim sredstvima«. On je shvaćao r. kao 
»instrument politike«, a politiku kao »inteligenciju« 
koja vodi r. i koja je u stanju kontrolirati masovno 
nasilje određujući njegove okvire i maksimalne gra- 
nice. To ovisi uglavnom o: 1) potrebi brzog rješava- 
nja određenog državnog problema, 2) opasnosti da 
se promijeni odnos snaga na štetu određene —> 
DRŽAVE, 3) procjeni da li će ciljevi ostvareni r. 
odgovarati uloženim naporima, 4) pitanju postoje li 
izgledi za pobjedu u konkretnom odnosu snaga, 5) 
tome je li zemlja iznutra dovoljno čvrsta da podnese 
napor r., 6) tome jesu li izvršene prethodne pripreme 
(vojne, ekonomske, političke, moralne) za vođenje r. 
Ipak, uništavajuća snaga r. nije u prijašnjim fa- 
zama međunarodnih odnosa značila kraj ljudskog 
roda. U najvećem broju slučajeva radilo se o tzv. 
ograničenom ratu. Iznimke su pohodi Asiraca koji su 
potpuno uništili svoje susjedstvo ne štedeći ni materi- 
jalna dobra ni stanovništvo, zatim rimsko razaranje 
Kartage, španjolski pokolji Maura i sl. Mnogo su 
češći bili ratni sukobi osvajačkog karaktera koji nisu 
težili potpunom uništenju stanovništva. Te vrste r. 
bile su ograničene u izboru protivnika, ciljeva, pro- 
stora djelovanja i sredstava koja su se primjenjivala. 
R. su u srednjem vijeku u Evropi klasičan primjer 
takvog djelovanja. Posjedi i dvorci oduzimani su 
prilikom osvajačkih pohoda, a stanovništvo je mo- 
ralo služiti novim gospodarima. »Povijest ratova u 
tom dijelu svijeta nije povijest naroda koji potpadaju 
pod tuđu vlast i srušenih imperija. već povijest 
osvojenih i predanih gradova, bitaka koje ne odlu- 
čuju ni o čemu. poraza koji su korisniji od pobjeda, 
velikog napora i neznatnih dobitaka« (A. Hamilton). 
Čak i kasniji kolonijalni ratovi imaju uglavnom 
ograničene ciljeve ; borbe se vode za tržišta, sirovine, 
komunikacijske putove, strategijske točke ili pak 
zbog prestiža pojedine države. Vodile su se daleko 
od metropola, čije je stanovništvo bilo sasvim uda- 


ljeno od sukoba koji su bjesnili na kolonijalnim 
prostorima. Takvi r. nisu predstavljali unutrašnju 
opasnost za napadnutu metropolu, i nisu mogli uni- 
štiti njezinu privrednu moć. Iako je poražena država 
u načelu gubila na svom rangu i snazi, ona ipak nije 
gubila svoj nacionalni identitet ni —> SUVERENOST. 

Međutim, —> SUKOBI proizašli iz religijske ili dru- 
štvene motivacije znatno su drugačiji. Umjesto ma- 
nje važnih taktičkih ciljeva u takvim se r. kao 
najvažnija ističu ideološka i svjetonazorska pitanja 
(> SVJETONAZOR), kao što je to bilo u doba prote- 
stantizma, francuske revolucije ili stvaranja nacional- 
nih država. U takvim sukobima je i intenzitet među- 
sobnog uništavanja ljudskih života i dobara znatno 
veći; samo u tridesetogodišnjem ratu stradalo je 
između 60-70% stanovništva zemalja uključenih u 
sukob. 

U 19. st. nije bilo krupnih pitanja zbog kojih bi se 
vodili ratovi duge vrste, pa se činilo da će u budućno- 
sti dominirati ograničeni ratovi. No, prvi svjetski rat, 
koji je po ciljevima trebao biti ograničenog karakte- 
ra, bez značajnijih mijenjanja geografske karte Evro- 
pe, ubrzo je poprimio mnogo šire dimenzije (oko 10 
milijuna ljudi je poginulo, a ratna šteta iznosila je 
260 milijardi zlatnih dolara). 

Drugi svjetski rat, planiran kao osvajanje svijeta 
od strane Hitlerove Njemačke i njezinih saveznika, 
ubrzo je po ciljevima, angažiranim snagama i sred- 
stvima pokazao da je riječ o totalnom ratu u koji su 
posredno ili neposredno bile uključene gotovo sve 
zemlje svijeta; r. je odnio oko 51 milijun života i 
koštao oko 3300 milijardi zlatnih dolara. Usporedbe 
radi u svim r. tokom tri stoljeća, koja su prethodila 
prvom i drugom svjetskom ratu. poginulo je oko 25 
milijuna ljudi, a od toga samo u Evropi 13,7 milijuna: 
17 st. — 3 milijuna ljudi, u 18 st. oko 5,2 milijuna, a 
u 19 st. — 5,5 milijuna ljudi. 

Promjene do kojih je došlo u svijetu nakon 
svjetskih ratova odrazile su se mnogo dalje od 
granica na kojima su se vodile bitke. To je primjeri- 

ce, raspad kolonijalnih imperija, stvaranje novih 
zemalja u Aziji i Africi, stvaranje vojnih blokova, 
itd. 

Po razmjerima konflikata, po ciljevima i karak- 
teru svi r. vođeni poslije drugoga svjetskog rata tj. 
posljednjih 45 godina mogu se uvrstiti u kategoriju 
ograničenih ratova lokalnog karaktera. Bez obzira 
na to jesu li u njima sudjelovale velike sile ili se oni 
vode između manjih zemalja, ti r. imaju striktnu 
tendenciju održavanja na određenom prostoru, po- 
stavljeni su kao pokušaj realizacije ograničenih vanj- 
skopolitičkih ciljeva i imaju točno fiksirane savezni- 
ke. Čak ni r. u kojima su bile sučeljene velike sile 
(Koreja) nisu vodili proširivanju r. Nastojanja rato- 
bornih američkih generala, predvođenih McArthu- 
rom, da se r. proširi bacanjem atomske bombe na 
NR Kinu nisu prihvaćena, a nakon smjenjivanja 
generala započeli su efikasniji politički pregovori. 
Nešto slično zbivalo se i u Vijetnamu od 1962. do 
1975. godine. Ratovi na Bliskome Istoku su također 
ograničenih ciljeva preko kojih nisu htjele ići države 
u sukobu, a ni velike sile koje su ih podržavale. 

Ako je do drugog svjetskog rata vođenje r. bilo 
prije svega vezano uz političku odluku da se do kraja 
ne uništi protivnik ni njegovi resursi, u današnjim 
uvjetima postavljanje ograničenog cilja još se više 
veže i uz političko i uz vojno odlučivanje. Naime, u 
svijetu razvijenog nuklearnog oružja država, koja 
raspolaže takvom silom, dobrovoljno se ograničava 
obvezujući se da neće upotrijebiti to oružje u slučaju 
r. Tehnološko usavršavanje ratnih sredstava elimi- 
nira sve to više otvoreni rat kao način rješavanja 
sukoba jer svakom napadaču prijeti efikasna odma- 
zda. 

Uspostavljanje ravnoteže na vojnom planu, mo- 
gućnost rješavanja političkih pitanja političkim sred- 
stvima i pojačan utjecaj javnog mnijenja glavni su 
nosioci onih limita koji ne samo da otežavaju već i 
znatno eliminiraju mogućnost globalne primjene r. 
kao sredstva za rješavanje političkih pitanja. Poznata 


Clausewitzeva definicija mogla bi se stoga danas 
postaviti ovako: r. (bar u globalnim okvirima) više 
nije sredstvo za vođenje politike, već bi vođenje 
(svjetskog) r. automatski značilo kraj svake politi- 
ke. EV 

POLITIČKA REVOLUCIJA (engl. political revo- 
lution, njem. Politische Revolution, franc. revolution 
politique) je nezakonita, u pravilu nasilna promjena 
političkog poretka. Političku revoluciju valja razliko- 
vati od socijalne, kulturne i civilizacijsko-tehničke 
(npr. industrijske i informatičke) revolucije, te od 
metafilozofijskog pojma revolucije a, naravno, i od 
izvornog astronomijskog značenja toga pojma. Sro- 
dan pojam je državni udar. Međutim, državni se 
udar razlikuje od političke revolucije po tome što se 
njime vrši isključivo neregularna promjena vlade, a 
u monarhiji dolazi do neregularnog nasljeđivanja 
prijašnjeg vladara. Drugim riječima, državni udar ne 
dovodi ni do kakve promjene političkog sistema. 
Državnim se udarom jedna vladajuća grupa samo 
nadomješta drugom, kao što je to slučaj s latinsko- 
američkim Pronunciamento, kada se jedna vojna 
hunta nadomješta drugom. Državni udar najčešće 
provode oružane snage (> ORGANI REPRESIJE). On se 
vrši ili po naredbi šefa države, kada se ukidaju 
parlamentarna i druga ograničenja vlasti šefa —> 
DRŽAVE, ili pak protiv šefa države, kada se on 
nasilno smjenjuje, pa se na njegovo mjesto postavlja 
novi (veoma često kolektivni) nosilac najviše državne 
—> VLASTI. 

Ako nakon državnog udara dođe do promjene 
temeljne strukture političkog sistema, radi se o trans- 

formaciji državnog udara u političku revoluciju (tzv. 
revolucija »odozgo«). Takva politička revolucija 
može biti popraćena i mijenjanjem temeljnoga us- 
trojstva društva. Tada govorimo o proširenju poli- 
tičke u socijalnu revoluciju. Državni udar, međutim, 
najčešće ne rezultira ni političkom, a još manje 
socijalnom revolucijom. 

Političku revoluciju »odozgo«, provedenu na te- 
melju nasilne promjene vlade voljom nosilaca ili 
dijela nosilaca državne moći, mnogi autori razlikuju 
od političke revolucije »odozdo«. Revolucija »odo- 
zdo« predstavlja najčešći oblik političke revolucije. 
Njezin je osnovni pojavni oblik nasilan ustanak u 
kojemu sudjeluju narodne mase. Tim se ustankom 
svrgavaju ili uništavaju regularna državna vlast i 
organi te vlasti, te se uspostavljaju organi nove 
revolucionarne vlasti. Bitno značenje političke revo- 
lucije očituje se u odlukama koje donose novouspo- 
stavljeni centri političke vlasti (karakteristični su 
primjeri takvih odluka zakoni što ih je kolovoza 
1789. god. donijela Nacionalna ustavotvorna skup- 
ština u Francuskoj ili Dekret o privremenoj radničko- 
-seljačkoj sovjetskoj vladi donijet nakon uspješnog 
zauzimanja vlasti u oktobarskoj revoluciji). U njih 
spadaju djelatnost revolucionarnog zakonodavstva i 
organa sigurnosti usmjerena na zaštitu revolucije od 
unutrašnjeg neprijatelja, nadomještanje administra- 
tivnog aparata revolucionarnim organima (koji su 
uglavnom privremenog i komesarskog tipa), potvrđi- 
vanje tekovina revolucije plebiscitima, nastojanje da 
se za revoluciju pridobiju što šire narodne mase, 
izgradnja revolucionarne armije koja treba štititi 
revoluciju od vanjskih neprijatelja, itd. Svim tim 
aktivnostima nove vlasti i onoga dijela stanovništva 
koje tu vlast podržava mijenja se politički poredak 
zemlje. Te promjene mogu — ali ne moraju — dovesti 
i do socijalne revolucije, tj. do bitnih promjena u 
ustrojstvu društva. 

Poseban oblik političke revolucije predstavlja pro- 
mjena političkog poretka do koje dolazi vojnom 


intervencijom neke strane sile (»izvoz revolucije«). 
Klasični slučajevi takvog »izvoza revolucije« su poli- 
tičke promjene koje je francuska armija (napose u 
napoleonskom razdoblju) nametnula nizu evropskih 
zemalja, te sovjetski »izvoz revolucije« u brojne 
istočnoevropske zemlje nakon 1945. god. S druge su 
strane poznati i brojni slučajevi da neka strana sila 
vojnom intervencijom sruši revolucionarni poredak 
uspostavljen u pojedinoj zemlji i nasilno restaurira 
staru vlast. 

Politička revolucija je u pravilu nasilna (> SILA/NA- 
SILJE), no u vezi s tim ne vlada opća suglasnost. Neki 
autori (npr. Ch. Johnson) tvrde da je nenasilna 
revolucija besmislen pojam, proturječan u sebi samo- 
mu. Drugi autori upućuju na to da je narodnooslobo- 
dilačka revolucija u Indiji izvršena pomoću taktike 
građanske neposlušnosti zasnovane na Gandhijevom 
učenju o nenasilju. Narodnooslobodilačka revolucija 
u Indiji imala je sva obilježja političke revolucije, pa 
ti autori stoga tvrde da je ipak moguća nenasilna 
politička revolucija. U literaturi se spominje još 
jedan tip nenasilne političke revolucije, tzv. revolu- 
cija konsenzusom, tj. mijenjanje političke vlasti po- 
moću izbora. No, ako promjena vlasti nije popraćena 
i promjenom temeljne strukture političkog sistema, 
ne može se govoriti o političkoj revoluciji, nego 
samo o promjenama u okviru postojećeg poretka. 
Iznimku predstavljaju npr. one istočnoevropske zem- 
lje u kojima je jednopartijski politički sistem zamije- 
njen višepartijskim bez nasilja. U tim zemljama 
izbori nisu značili samo uobičajenu promjenu zako- 
nodavne i izvršne vlasti u okviru postojećeg politič- 
kog sistema nego i bitnu promjenu samog sistema. 

LV 

DRŽAVA (engl. state, njem. Staat, franc. ćtat) je 
politička > ZAJEDNICA onih koji vladaju i onih ko- 
jima se vlada, uređena na osnovi pravila koja prihva- 
ćaju (svojevoljno ili pod prinudom) svi članovi. U 
užem smislu d. je aparat > SILE koji načelno jamči 
—> SIGURNOST svih članova zajednice. Kako to i ter- 
min u našem jeziku pokazuje, ona o-država stanovito 
stanje odnosa među ljudima u > DRUŠTVU. Od 
latinske riječi status (stanje) tako i dolaze nazivi za 
d. u najvažnijim suvremenim jezicima. 

D. se kao zaseban aparat pojavljuje tek u novome 
vijeku; poseban termin uvodi tek N. Machiavelli. U 
grčkoj i rimskoj tradiciji polis i civitas (ili res publica), 
kao ni srednjovjeki izraz regnum, nemaju još zna- 
čajke d. u suvremenome smislu. U svim se tim 
slučajevima, neovisno o značajnim razlikama među 
njima, radi o stanju u kojemu je razlikovanje zajed- 
nice i formaliziranog aparata njezina održavanja 
nedostatno jasno ili ga uopće nema. Pored toga d. je 
određena svojom funkcijom uređenja odnosa u dru- 
štvu, a sfera se društva oposebnjuje tek u novom 
vijeku. 

U opisanom smislu d. se po prvi puta uspostavlja 
kao apsolutna monarhija u 17. i 18. st. (navlastito u 
Francuskoj). Takva tvorba je po prvi puta u stanju 
da na teritoriji, na kojoj se stanovnici ne mogu 
odnositi direktno (jer je prevelika, a stanovnika ima 
odviše), uspostavlja jedinstvene odnose zajamčene 
silom, a osigurava ih provođenjem općih pravila (> 
ZAKON). Takvo stanje omogućuje standardiziranje 
uvjeta opstanka stanovnika, kao i proračunljivost 
uvjeta proizvodnje, što utječe na razvoj odnosa 
među državama i unutar njih. 

Apsolutna monarhija je doduše omogućila formi- 
ranje modernih evropskih d., ali je njima uspostav- 
ljena vlast težila kontrolirati, a ne samo osiguravati 
opstanak svojih stanovnika — podanika (> MONARHI- 
JA). Upravo nasuprot praksi apsolutne monarhije 
konstituira se liberalna teorija d. (koja započinje s J. 
Lockeom). Ta teorija nastoji odrediti d. polazeći od 

privatne egzistencije pojedinca osiguranog > VLASNI- 
ŠTVOM. D. je stoga negativno pojmljena: ona djeluje 
tamo i tada, gdje i kada pojedinci ne mogu sebi 
neposredno osiguravati mir i sigurnost, a povlači se 
tamo gdje su oni u stanju sami brinuti o tomu. Stoga 
je taj koncept nazvan »noćobdijskom državom«. 

Da bi se postigli odnosi kakve pretpostavlja libe- 
ralna teorija d., uvodi se dioba vlasti (od J. Lockea, 
preko Ch. Montesquieua, do suvremenih teoretiča- 
ra). Diobom vlasti na zakonodavnu, izvršnu i sudsku 
postiže se da pojedine vlasti kontroliraju jedna drugu 
kako bi pojedinci ostali barem djelomice slobodnima 
od presizanja državnog djelovanja. Osim toga, dioba 
vlasti omogućuje pojedincima kao političkome na- 
rodu (> PUK/NAROD), da im djelovanje d. bude 
preglednije, te podložnije kontroli. To je shvaćanje 
moguće jedino ako se d. shvati kao instrument, 
aparat, organ društva (kao vlasničkog društva), od- 
nosno naroda/puka, u krajnjoj liniji pojedinaca- 
državljana (> DRŽAVLJANIN) koji samo tako izbjega- 
vaju sudbinu podanika. Temeljne značajke liberal- 
nog koncepta d. svode se na sljedeće: 

1) d. se što je moguće manje miješa u život 
društva, reducirajući svoje djelovanje na brigu oko 
njegova održavanja u danome ustrojstvu ; 

2) sve se društvene promjene, ako su potrebne, 
mogu izvesti zakonodavnim putom ; 

3) > ZAKONODAVSTVO je djelovanje d. u određi- 
vanju fiksiranih, općih i apstraktnih pravila i to 
isključivo unaprijed; 

4) donošenje je zakona monopol zakonodavstva ; 

5) izvršna vlast (i njezina administracija) ne izvodi 
društvene promjene sama, nego primjenjuje opća 
pravila u konkretnim slučajevima ; 

6) sudska je funkcija logička, sudac je glasnogo- 
vornik zakona (što vrijedi za »kontinentalno«, ali ne 
i za anglosaksonsko pravo). 

Liberalni se model vezuje s vremenom uz model 
pravne države, odnosno vladavine prava. Taj model 
polazi od tri temeljne pretpostavke: 


a) zakon isključuje djelovanje arbitrarne vlasti 
(tj. građanin može biti kažnjen samo zbog kršenja 
zakona i ni zbog čega drugoga); 

b) —> JEDNAKOST svih osoba pred pravom i jed- 
naka podložnost svih građana i funkcionara odlu- 
kama redovnih sudova (> PRAVOSUĐE); 

c) ustav nije izvor > PRAVA ČOVJEKA I DRŽAVLJA- 
NINA, nego je rezultat sloboda i prava koje su 
individuama dane zakonima i sudskim presudama. 

Riječju, pravna država je ona d. u kojoj su sva 
prava poopćiva (tj. važe jednako za sve u istim 
uvjetima). To nije bilo koja d. u kojoj postoje 
zakoni. U pravnoj državi vlada striktno formalna 
procedura. Pravna država nije naprosto instrument 
ili aparat za realiziranje danih > INTERESA, nego 
sistem, mehanizam realiziranja formalne > PRAVED- 
NOSTI kao jednakopravnosti. > SILA je dopustiva 
samo uz pretpostavku kršenja normi koje udovoljuju 
navedenim uvjetima, a sam prekršaj ustanovljen je 
procedurom koja istim uvjetima udovoljuje. 

Duga tradicija > DEMOKRACIJE kao poželjnog 
političkog poretka utječe na teoriju d. tako da ona 
čini pomak ka pučkoj > SUVERENOSTI, tj. ka legitimi- 
ranju d. njezinim ispunjavanjem volje puka. Demo- 
kratska država u prvoj modernoj verziji (kod J.J. 
Rousseaua) polazi od neposrednog iskazivanja volje 
puka, no s vremenom postoje jasno da moderna 
demokratska država već i zbog veličine može biti 
jedino reprezentativna, parlamentarna država (> 
PARLAMENTARIZAM). Teorija reprezentativne države 
se tijekom 19. st. vezuje uz izvorne liberalne motive 
tvoreći koncept liberalno-demokratske države, koji 
se danas, uza sve razlike pojedinih ostvarenja, smatra 
poželjnim okvirom uređenja suvremene d. 

Socijalistička kritika liberalnog koncepta d. (> 
SOCIJALIZAM), a posebice ona koja se nastavlja na 
Marxa, također polazi od instrumentalnog poimanja 
d. No, u verziji koju razvijaju Engels i ostali nastav- 
ljači Marxa, d. je svedena na aparat klasne vladavine, 
na »poslovodni odbor krupnog kapitala«. Nikakva 

opća funkcija d. nije uzeta u obzir — posebice u 
kasnijoj kritici građanske države. Zbog toga oni 
zastupaju »dokidanje države« (Marx). odnosno »o- 
dumiranje države« (Engels, Lenjin, Staljin). Njihova 
je pozicija stoga teorijski nepodobna za novo organi- 
ziranje i uspostavljanje d., te se pod vlašću ideologija 
izvedenih iz ovih shvaćanja d. reducira na čisti aparat 
sile, bez elementarnih jamstava podanicima. Kritika 
suvremenih d. s ovih polazišta pogađa nedostatke 
njihove socijalne djelatnosti, ali ne i striktno poli- 
tičke probleme njihova djelovanja. 

Utjecaj socijalističkih ideja, te niz socijalnih i 
političkih > SUKOBA dovodi krajem prošlog stoljeća 
do shvaćanja o nužnosti proširenja tradicionalno 
(liberalno) pojmljene djelatnosti d. i na područje 
civilnoga društva. Ta shvaćanja se razvijaju u našem 
stoljeću do koncepta države blagostanja, tj. do kon- 
cepta socijalne države. Riječ je o d. koja ne jamči 
samo elementarnu sigurnost i dogovorena politička 
prava svojih državljana i ostalih stanovnika, nego 
jamči i minimum socijalne sigurnosti i skrbi (> 
SOCIJALNA POLITIKA). Taj se minimum s vremenom 
povećava — posebice nakon što je kriza svjetske 
privrede krajem dvadesetih godina ovoga stoljeća 
dovela do svijesti o tomu da je i kapitalističkoj 
privredi nužna izvanjska pomoć d. 

Druga velika privredna kriza sedamdesetih godina 
označuje, međutim, krizu tog koncepta (koji prije 
svega realizira zapadnoevropska socijaldemokraci- 
ja). On se pokazuje odveć skupim i birokratiziranim, 
te se opet inzistira na poduzetništvu i nužnosti da 
svatko sam brine o vlastitoj egzistenciji. Dakako, niz 
se bitnih socijalnih elemenata države blagostanja ne 
može ukinuti, te oni ostaju djelatnima, premda u 
suženome opsegu. Socijalna, ili država blagostanja 
je dovedena u pitanje prije svega u svojoj intervencij- 
skoj ulozi, u funkciji podstrekača, pa dijelom i 
upravljača privrednih poslova. 

Nasuprot takvoj, institucijski i funkcionalno proši- 
renoj d., u raspravi su ponovo shvaćanja o liberalnoj, 


minimalnoj državi, pa čak i zastupanje ultramini- 
malne države (R. Nozick), koja bi praktički sve 
vitalne funkcije tradicionalno pripadajuće d. — uklju- 
čujući dijelom i sigurnost — ostavila pogodbi poje- 
dinca i odgovarajućih institucija. Evropska tradicija 
(u kojoj je socijalno osiguranje već desetljećima 
neupitan element socijalnog djelovanja d.), utječe 
na to da prevladavajući model organiziranja d. u 
Evropi ima i nadalje brojne socijalne funkcije. U 
SAD i Japanu te su funkcije bitno reducirane u 
odnosu na evropske standarde. Unatoč rasapu si- 
stema > REALNOG SOCIJALIZMA, njegovo inzistiranje 
na sigurnosti (unatoč visokoj cijeni koju je za to 
trebalo plaćati, a koja je proizišla iz pozicije d. kao 
apsolutnog subjekta društva) također utječe na svi- 
jest o nužnosti socijalnog djelovanja suvremenih d. 

Legitimiranje suvremenih d. najčešće se izvodi iz 
demokratičnosti ustanova i procedure, te njihove 
efikasnosti (uz uvjet najniže moguće cijene koja se 
za to plaća, te uz pretpostavku da postoji društveni 
konsenzus o područjima prihvatljiva djelovanja d.). 
Tradicionalno se, međutim, d. utemeljuju teritorijom 
i stanovništvom koje je po pretpostavci i podrijetlom 
etnički povezano. Nacionalna država se kao pretežno 
devetnaestostoljetni koncept (koji se posljednjih go- 
dina pojavljuje kao program u dijelu područja što su 
desetljećima bila unutar realsocijalističkih režima) 
uspostavlja upravo na tim pretpostavkama. Zbog 
toga se s vremenom razvija shvaćanje po kojemu je 
razvijena > NACIJA tek ona koja je oformila vlastitu 
d., te na taj način postala čimbenikom međunarodne 
(svjetske) politike (odnosno zadobila suverenost 
prema van). Ključnim pravnim i političkim proble- 
mom d. koje su formirane na etnički više-manje 
jedinstvenim teritorijama postaje odnos spram ma- 
njina drugog podrijetla. To u novije vrijeme postaje 
problemom i u državama koje su smatrane posve 
»čistima« u tom pogledu — npr. Francuska — do čega 
dolazi kako suvremenim migracijama, tako i buđe- 
njem svijesti o pripadnosti nekim, kako se činilo, već 

zaboravljenim etničkim i kulturnim posebnostima. 
Ideologijska obrana od procesa raspadanja držav- 
nih cjelina uspostavlja se kao patriotizam, koji na- 
stoji d. interpretirati kao otadžbinu, tj. kao zajednicu 
osjećaja pripadnosti »iskonskoj cjelini«, a ne kao 
zajednicu koja je utemeljena slobodnim optira- 
njem. 

D. se u nekim slučajevima uspostavlja kao slože- 
na, tj. kao d. koja je ne samo zajednica državljana, 
nego i administrativnih jedinica ili čak u biti samo- 
stalnih d. Složena d. se organizira kao federacija ili 
kao konfederacija. Od J. Althusiusa u 16. st. teorija 
federalizma i konfederalizma odgovara potrebama 
za zajedničkim životom stanovnika (tradicijski, poli- 
tički, kulturno) različito ustrojenih zemalja ili država. 
Uza sve razlike među pojedinim modelima (kojih 
danas ima u svijetu na desetke) federacija je, u 
osnovi, zajednica državljana i federalnih jedinica. 
Ona, dakle, predstavlja suverenu d. ustrojenu na 
dvostrukome načelu što — kao neka vrst diobe vlasti 
u vertikalnome smislu između federativne razine i 
razine federalnih jedinica — prije svega odgovara 
liberalnim načelima. Ingerencije pojedinih razina 
odlučivanja mogu se odrediti na različite načine, no 
federacija funkcionira samo uz uvjet svoje dvostruke 
odredbe, polazeći i od interesa državljana i od 
interesa federalnih jedinica. To u načelu dovodi do 
konstituiranja dvodomnih parlamenata s vijećima 
državljana, odnosno federalnih jedinica. 

Konfederacija pak nije d., nego savez d. Ona je 
ugovorni oblik stalne suradnje neovisnih d. koje su 
posve slobodne i suverene u svojim odlukama, a 
organima konfederacije povjerava samo one funkcije 
koje su sve d. članice jednoglasno odlučile prenijeti 
na konfederativnu razinu (najčešće su to obrana i 
vanjski poslovi). Uobičajeno se smatra da je Nje- 
mački Savez (1815-1866. god.) posljednja konfedera- 
cija, premda se u novije vrijeme nerijetko Evropsku 
ekonomsku zajednicu naziva konfederacijom (iako 
ona ima, posebice uzmu li se u obzir promjene koje 


će nastupiti nakon 1. siječnja 1993. god., i neke 
federativne elemente). ŽP 


KLJUČNI POJMOVI: LIBERALIZAM. DEMOKRACIJA. PRAVNA 
DRŽAVA. NACIONALNA DRŽAVA, FEDERACIJA/KONFEDERACIJA, 
DRŽAVA BLAGOSTANJA. PATRIOTIZAM 


LITERATURA: F. Neumann, Demokratska i autoritarna država, 
Zagreb 1974; Hamilton — Medison — Džej, Federalistički spisi, 
Beograd 1981; C. Schmitt. Pojam politike, Zagreb 1943; S. 
Jovanović, Država I-II, Beograd 1990. 


SUVERENOST (engl. sovereignty, njem. Souveriini- 
tt, franc. souverainete) znači najvišu vlast, vrhovni- 
štvo. Pojam se razvija od kasnolatinskoga pridjeva 
superanus, odnosno latinskoga super (iznad), označu- 
jući vlast nad kojom nema druge vlasti. 

U današnjem smislu pojam s. uvodi J. Bodin kao 
oznaku neograničene vlasti suverena nad podanici- 
ma. Suveren je u tradiciji razumljen kao osoba koja 
vlada drugima (monarh > MONARHIJA), da bi se, 
posebice od J. J. Rousseaua, s. pripisalo puku kao 
političkom tijelu. 

U tom se smislu razlikuje s. kao najviša vlast koja 
slijedi na osnovi pravno ili običajno ustanovljene 
hijerarhije, od s. kao konačne vlasti nad svakom 
hijerarhijom (što je suvremeni slučaj bilo pučke 
suverenosti ili s. parlamentarnog monarha koji odlu- 
čuju nakon prethodno provedenog postupka u skladu 
s unaprijed propisanom procedurom). 

Bodin već određuje suverenu vlast kao onu kojoj 
je karakteristika legibus solutus, tj. moć vladanja po 
vlastitu nahođenju (s time da su božji, odnosno 
prirodni zakoni pretpostavljeni kao neizmjenjivi 
ljudskim djelovanjem). Utoliko s. u punom smislu — 
kao permanentna i nepodijeljena vlast — odista može 
postojati samo u apsolutnoj monarhiji, odnosno u 
suvremenoj autoritarnoj diktaturi. Zato C. Schmitt i 
navodi pravo na proglašenje izvanrednog stanja u 
kojemu su ustavno proklamirana prava suspendira- 
na, kao oznaku s. u suvremenoj državi. U nastojanju 

da se takva situacija i načelno izbjegne, liberalno-de- 
mokratska tradicija je, posebice u SAD, a nakon 
drugoga svjetskog rata i u nizu evropskih država, 
razvila institucijsku diobu vlasti kao sistem »kočnica 
i ravnoteža« koje onemogućuju nadmoć bilo koje — 
zakonodavne, izvršne ili sudske — vlasti nad ostalima. 
Isto važi i za »vertikalnu« diobu vlasti karakterističnu 
za federalističke modele. Upravo stoga konzekven- 
tno razvijena praksa diobe vlasti (> DRŽAVA) u 
suvremenim —> USTAVIMA faktički rastvara klasičnu 
doktrinu koja polazi od krutog pojma s. Čim se s. 
počinje shvaćati kao atribut države, a posebice pučke 
(demokratske) države više nije moguće njezino posve 
konzekventno određenje u skladu s navedenim teo- 
rijskim postavkama (čak i u Rousseauovoj demokrat- 
skoj koncepciji u kojoj nije predviđena dioba vlasti). 
U takvoj koncepciji s. djeluje kao konačna vlast, ali 
ne više kao jedina, čak: neomeđena vlast. Iz nje se 
više ne izvode atributi vlasti (pa ni njezini niži 
organi), nego je i sama konačna vlast izvedena iz 
postojanja države, odnosno — u slučaju pučke (narod- 
ne) suverenosti — iz izbornog prenošenja izvorne s. 
slobodnog pojedinca, člana zajednice (> DRŽAVLJA- 
NIN) na predstavništvo (> PARLAMENT) i njegove 
organe. 

U suvremenim teorijama s. se uzimlje u obzir kao 
unutrašnja i vanjska. U prvome smislu riječ je o 
isključivim ovlastima države da izvršuje nesmetano 
najvišu vlast na vlastitoj teritoriji, nad vlastitim 
stanovništvom. U slučaju pučke suverenosti riječ je 
O primarnim ovlastima državljana kao birača nad 
predstavničkim tijelom i, posredno, nad drugim orga- 
nima države. Vanjska suverenost je priznanje oko- 
line (drugih država) da neka država ima suverenu 
vlast. Ona se načelno iskazuje aktom formalnog 
priznanja postojanja neke države. Pritom se, naj- 
češće unutrašnje političke promjene, pa i promjene 
režima, ne smatraju relevantnima za vanjske čimbe- 
nike i ne iziskuju ponovno priznanje. Načela državne 
suverenosti su, pored ostalih, proklamirana deklara- 


cijom o Principima međunarodnog prava (rezolucija 
2625) koju je usvojila Generalna skupština Ujedinje- 
nih nacija 1970. 

Na osnovi prava naroda na samoodređenje (ili 
samoopredjeljenje) u našem se stoljeću govori o 
nacionalnoj suverenosti. Pritom je riječ o pojmu s. 
koji nije pravno izveden, nego je deklariran na 
temelju prava naroda (puka) razumljenoga kao —> 
NACIJA da sam određuje svoju sudbinu, način suži- 
vota s drugim nacijama i državno ustrojstvo. Pote- 
škoća je ovakva modela u tomu što se pri njegovu 
raščlanjivanju pretpostavlja nacionalna unificiranost 
stanovništva, ili se dospijeva u sukob s nacionalnim 
pravima pripadnika drugih nacija. ŽP 
KLJUČNI POJMOVI: DRŽAVA. PUK/NAROD. NACIJA. DRŽAVLJANIN. 
VLAST, IZVANREDNO STANJE 


LITERATURA: C. Schmitt, Pojam politike, Zagreb 1943; Lj. 
Tadić, Filozofija prava, Zagreb 1983. 


PARLAMENT (engl. parliament, njem. Parlament, 
franc. parlement) je u najširem smislu predstavničko 
tijelo koje donošenjem —> ZAKONA, te izborom i 
nadzorom nad nositeljima izvršne vlasti (tj. vladom) 
izražava —> SUVERENOST naroda. U užem smislu, za 
razliku od kongresa i skupštine, p. je predstavničko 
tijelo samo u zapadnoevropskim sistemima organiza- 
cije vlasti, nastalim na engleskom uzoru. 

Britanski parlament sastavljen je od Doma lor- 
dova (House of Lords) i Donjeg doma (House of 
Commons) i smatra se nositeljem ničim ograničene 
suverenosti, tako da svojim aktima može izmijeniti i 
sam ustav zemlje, odnosno ono što se smatra —> 
USTAVOM. Razvijao se postupno još od početka 13. 
st. iz savjetodavnog tijela monarha (Veliki savjet). U 
tzv. Uzornom parlamentu iz 1295. oblikovana je 
temeljna dvodomna struktura: obični građani, sitni 
plemići i niže svećenstvo zasjedali su odvojeno od 
poimenično pozvanih barona. Već tada je usvojeno 
jedno od temeljnih načela engleskog ustavnog prava, 

suštinski značajno za razvitak P. — da kralj ne može 
raspisivati > POREZE bez pristanka građana, koji će 
ih plaćati, izraženog putem njihovih predstavnika 
(no taxation without representation). Tijekom vre- 
mena, a naročito nakon reformi izbornog sustava u 
19. st., odnosi su se između domova mijenjali, te 
danas (od Zakona o parlamentu iz 1911) Dom 
lordova nema nikakvog značajnijeg utjecaja; nije 
ukinut isključivo zbog njegovanja tradicije. P. je 
teoretski svemoćan; kaže se da »može učiniti sve 
osim pretvoriti muškarca u ženu, a ni u tom pogledu 
nije ograničen pravnim razlozima«. Ustavnopravna 
formula kaže da zakone donosi monarh u p. Stvar- 
nost je, naravno, drugačija — u suštini odlučuje prvi 
ministar u Kabinetu (predsjednik vlade), dok disci- 
plinirana stranačka većina samo potvrđuje tako do- 
nesene odluke. 

U drugim zemljama p. se smatra podređenim 
ustavu. To je najizrazitije u američkom ustavnom 
modelu Kongresa, jedne od tri ravnopravne »grane 
vlasti«, od kojih svaka djeluje u svojoj domeni. 
Kongres donosi zakone, Predsjednik vodi brigu da se 
oni vjerno izvršavaju. a Vrhovni sud daje pravorijek 
kada se pojavi sumnja u pogledu konkretnog zakona. 
Sud također nadzire pošivanje Ustava, i intervenira 
kada ga bilo tko, uključujući i Kongres, po njegovu 
mišljenju krši (> ZAKONITOST). Članovi legislative ne 
mogu biti istovremeno članovi egzekutive, kao ni > 
PRAVOSUĐA. Kongres se, zbog federativnog uredenja 
države, sastoji od dva doma: Predstavničkog doma i 
Senata. Dioba vlasti u američkom ustavu ne iscrp- 
ljuje se postojanjem triju vlasti, već je provedena u 
gotovo svim detaljima razdiobe nadležnosti, tvoreći 
sistem »kočnica i ravnoteža« uređen tako da presiza- 
nje svakog nositelja pojedine funkcije može biti 
spriječeno. To izražava i izborna osnova najviših 
organa federacije: u Predstavničkom domu zastup- 
ljeni su građani koji biraju po jednog »kongresmena« 
u svakoj od 435 izbornih jedinica. U Senatu su sa po 
dva senatora zastupljene države članice federacije. 


Predstavnici se biraju na dvije, senatori na šest 
godina, ali se svake dvije bira trećina od njih. Budući 
da Predsjednika u suštini biraju neposredno građani 
na četiri godine, vidi se kako su tvorci američkog 
ustava i na taj način nastojali osigurati međusobnu 
nezavisnost najviših organa. 

Treći temeljni model suvremenih demokracija je 
švicarski skupštinski sistem koji se, zbog kolegijalnog 
sastava izvršnog organa, naziva i direktorijalnim. 
Ustav Švicarske iz 1874. koji je, s brojnim izmjena- 
ma, i danas na snazi, određuje da Savezna skupština 
vrši vrhovnu —> VLAST (»uz ograničenje pravima 
naroda i kantona«, što izražava federalni princip i 
načelo neposredne demokracije). Sastavljena je od 
dva doma: Nacionalnog vijeća, kao predstavništva 
svih građana, i Vijeća država u koje svaki kanton 
šalje po dva, a svaki polukanton po jednog predstav- 
nika. Funkcija vlade objedinjena je s funkcijom 
državnog poglavara u Saveznom vijeću od sedam 
članova. Članovi Vijeća ne mogu istovremeno biti 
zastupnici u Skupštini, niti mogu biti dvojica iz istog 
kantona. Primjenjuju se i druga složena običajna 
pravila kojima se u sastavu Saveznog vijeća osigurava 
nacionalna, stranačka, jezična, vjerska i regionalna 
zastupljenost. Predsjednika i potpredsjednika bira 
Skupština na godinu dana, a članove na četiri godine. 
Ograničenja ponovnog izbora nema, i članovi se 
najčešće ponovo biraju. Savezno vijeće po Ustavu 
izvršava upute koje mu daje Skupština, ali ga ona u 
tijeku mandata ne može opozvati, tako da je veoma 
stabilno u funkciji i ono pretežno vodi Skupštinu. 

Dvodomni sistem smatra se nužnim u federativnim 
državama, ali ga primjenjuju i unitarne (> DRŽAVA). 
U Francuskoj, Italiji i drugim evropskim parlamen- 
tarnim zemljama pored neposredno izabranog pred- 
stavništva postoji i senat, koji se bira posredno (bira 
ga posebno oformljeno biračko tijelo, ili se za izbor 
zahtijeva viša životna dob) i u pravilu na duži rok 
nego predstavnički dom. Potreba za senatom obra- 
zlaže se nužnošću osiguranja stabilnosti i kontinuiteta 

politike p., te kočenja naglih i nepromišljenih pro- 
mjena. Koncepcija senata kao »doma razumnih«, u 
nas dugo kritizirana kao izraz klasne diktature gra- 
danske klase, pokazuje se danas izrazom političke 
mudrosti stečene povijesnim iskustvom. U situaciji 
veoma podijeljenih političkih snaga i postojanja veli- 
kog broja > POLITIČKIH STRANAKA, a napose onda 
kada veliku snagu u p. imaju nedemokratske snage, 
javlja se problem nestabilnosti vlade koji može ugro- 
ziti i samo postojanje > PARLAMENTARIZMA. Zbog 
toga su neke parlamentarne zemlje nastojale raciona- 
lizirati sistem i smanjiti opasnost blokiranja djelova- 
nja državnih institucija ograničavanjem odlučujuće 
uloge p., a očuvanjem njegove nadzorne i izborne 
funkcije. Najpoznatiji takav sistem, poznat i kao 
polupredsjednički sistem, uvela je Francuska usta- 
vom iz 1958. god. Elemente racionaliziranog parla- 
mentarizma sadrži i Osnovni zakon SR Njemačke iz 
1949. godine. 

Tzv. socijalističke države oslanjale su se na us- 
tavnu fikciju modela skupštinske vlade kao izraza 
demokratskog jedinstva vlasti. Ustvari je uloga p. u 
tim zemljama bila bez iznimke beznačajna, jer je 
nekontrolirana i neograničena vlast bila koncentri- 
rana u vrhovnim organima komunističkih partija. 
Pokušaji primjene tzv. društveno-ekonomskog pred- 
stavništva, kao izraza suverenosti radničke klase 
(radnih ljudi, radnog naroda, i sl.) doveli su u 
Jugoslaviji do specifičnih struktura skupština kakve 
ne poznaje nijedna suvremena država. Uz općepoli- 
tička vijeća uvedena su vijeća proizvođača (1953), 
kasnije zamijenjena vijećima radnih zajednica 
(1963), što je rezultiralo čak peterodomnom (odno- 
sno šesterodomnom, zbog postojanja Vijeća naroda) 
strukturom skupština. Od Ustava iz 1974. god. dje- 
luje trodomni sustav na razini općina, gradskih zajed- 
nica i republika: vijeće udruženog rada, vijeće općina 
(mjesnih zajednica) i društveno-političko vijeće. 
Skupština SFRJ sastoji se od Saveznog vijeća koje, 
po ustavnim izmjenama iz 1988. god. biraju nepo- 


sredno građani, te Vijeća republika i pokrajina koje 
čine delegacije njihovih skupština, i koje najvažnije 
odluke donosi na temelju suglasnosti tih skupština. 
Usprkos formalnom naglašavanju skupština kao nosi- 
telja najviše vlasti, one nikada nisu uspjele ostvariti 
nikakav značajniji utjecaj na političko odlučivanje. 
Vlast je uistinu podijeljena između predsjedništava i 
izvršnih vijeća, uz prevagu na strani državnog pogla- 
vara. Višestranački opći i slobodni > IZBORI u Hrvat- 
skoj i Sloveniji 1990. god. otvorili su mogućnost 
razvitka p., ali i nametnuli pitanje prikladnog modela 
organizacije vlasti, na koje trebaju odgovoriti novi 
ustavi. 

Osnovne funkcije svih p. su: odobravanje držav- 
nog proračuna (budžeta) i nadzor nad njim, donoše- 
nje zakona i kontrola njihova izvršavanja, formulira- 
nje temeljnih pravaca politike koju provode izvršni 
organi, izbor nositelja izvršne funkcije i državnog 
poglavara, tamo gdje ga građani ne biraju neposred- 
no, te opći nadzor i ostvarivanje odgovornosti nosite- 
lja izvršne vlasti. Ključna funkcija p. je kontrolna; 
njezino naglašavanje karakterizira uspješan p. U 
zakonodavstvu zbiljska uloga p. ne dolazi do izražaja 
onako kako to propisuju ustavi; zakone pripremaju 
izvršni organi i samo ih provode kroz p. Tamo gdje 
se, kao u nas, inzistira na uređivanju svih odnosa 
zakonima, oni se često izglasavaju a da se zastupnici 
uopće nisu upoznali s njihovim sadržajem. Zbog 
toga sve suvremene države putem tzv. delegiranog 
zakonodavstva povjeravaju regulatorne funkcije izvr- 
šnim organima, pridržavajući si pravo nadzora. Mo- 
dernizacija p. u nas veoma naglašava značaj delegira- 
nog zakonodavstva. BS 

POLITIČKE STRANKE (engl. political parties, 


njem. politische Parteien, franc. partis politiques). 
Pojam »stranka« nije u znanosti jednoznačno odre- 
den pored ostaloga i zato što je značaj političkih 
stranaka određen ustrojstvom političkog poretka 
unutar kojega stranke djeluju. U parlamentarnim i 
modernim demokratskim porecima (> DEMOKRACI- 
JA; > PARLAMENTARIZAM) politička je stranka grupa 
ljudi koja se prije svega sudjelovanjem u > IZBORIMA 
bori za ovlasti odlučivanja u > DRŽAVI, odnosno za 
neposredni utjecaj u odlučivanju. Sudjelovanje u 
izborima bitno razlikuje političke stranke od drugih 
udruženja (sindikata, udruženja poslodavaca, saveza 
ratnih veterana i sl.) koja također imaju politički 
značaj, a svoj utjecaj nastoje ostvariti posredno, a ne 
sudjelovanjem u izborima. 

U komunističkim porecima i razvojnim diktatu- 
rama trećeg svijeta politička stranka, odnosno poli- 
tička partija označava organizaciju koja nastoji 
upravljati > DRUŠTVOM posredstvom vremenski neo- 
graničenog kontroliranja svih ili bar najvažnijih pozi- 
cija u državi i društvu (> SOCIJALIZAM ; > DIKTATURA ; 
—> TOTALITARIZAM). U ovim diktaturama su izbori, 
parlamenti i satelitske partije ponegdje tek prividno 
demokratska legitimacija vladavine jedne partije ili 
sredstvo kontrole i mobilizacije društva. Te organiza- 
cije, kojima su podređeni i država i društvo, imaju u 
političkom sistemu poziciju suverena i ekonomskog 
gospodara. Ovladavajući cjelinom zajedničkog života 
one u pojedinim porecima uopće ne sudjeluju na 
izborima, iako posredstvom različitih mehanizama, 
svojim članovima osiguravaju kontrolu odlučujućih 
vladavinskih funkcija (npr. SKJ u političkom sistemu 
SFRJ do 1989). U pojedinim slučajevima (Kina, 
Poljska), političke su stranke tek produžena ruka 
vojne vlasti. Upravo zato što ove organizacije ovlada- 
vaju cjelinom vladavinskih funkcija u političkom 
poretku one nisu, strogo uzevši, političke stranke. 
Unatoč tomu one se nazivaju političkom strankom, 
odnosno političkom partijom uglavnom zato što su 


prije uspostavljanja svoje vlasti imale neke značajke 
političke stranke. 

Iako pojedini znanstvenici dokazuju kako su poli- 
tičke stranke postojale već u antičkom Rimu (L. 
Ross-Taylor) u znanosti je uvriježena spoznaja da su 
političke stranke moderna društvena tvorba. Prvi su 
oblici političkih partija vigovci (Whigs) i torijevci 
(Tories), koji se formiraju kao grupe unutar engle- 
skog pariamenta u drugoj polovici 17. st., u vrijeme 
osobitog jačanja moći engleskog parlamenta. Revo- 
lucije u Francuskoj i SAD u 18. st. su podstakle 
razvoj političkih stranaka u tim državama (npr. 
federalisti i republikanci u SAD). U većini evropskih 
država političke stranke se formiraju u 19. st. 

Temeljna je pretpostavka nastanka političkih stra- 
naka ustrojstvo vladavine u novovjekovnoj državi. 
Ta se vladavina prvobitno konstituira centralizacijom 
i koncentracijom —> VLASTI na monarhovu dvoru (> 
MONARHIJA). Monarh vlada nad brojnim podanici- 
ma, koji nastanjuju prostrano područje, posredstvom 
posebnog vladavinskog staleža. Ustanovljavanjem 
posebnog staleža, te koncentracijom i centralizaci- 
jom vlasti ustanovljuje se država kao sfera zajedni- 
štva i kao jedinstvena i suverena vlast (> SUVERE- 
NOST) koja skrbi o zajedničkim interesima i sigurnosti 
raspolažući monopolom legitimne primjene — SILE. 
Odnosi među pojedincima se uspostavljaju kao od- 
nosi među privatnim osobama koje kao subjekti 
privatnog prava u uzajamnim odnosima zadovolja- 
vaju svoje potrebe. Ukupnost tih privatnih odnosa 
tvori novovjekovno civilno ili građansko društvo. 
Unutrašnja raščlanjenost novovjekovne političke za- 
jednice na državu i društvo socijalni je i politički 
kontekst unutar kojega nastaju političke stranke. 
One su izraz ustanovljenja izabranih > PARLAME- 
NATA kao zakonodavne vlasti u državi, te demokrati- 
zacije izbornog procesa i prava glasa. Osobito gra- 
danske stranke nastaju uglavnom tako što članovi 
parlamenta za stavove što ih zastupaju traže podršku 
izvan parlamenta. Radničke ili pučke stranke češće 

nastaju tako da stranke kao subjekti različitih dru- 
štvenih interesa ili zagovornici različitih uvjerenja 
nastoje izboriti utjecaj na državne odluke, osobito 
na zakonodavstvo. Bez obzira na način nastanka 
stranke se konstituiraju i djeluju u prostoru između 
»privatnog« civilnog društva i »političke« države. 

Osnovne su političke funkcije stranaka u parla- 
mentarnim i demokratskim porecima osvještavanje 
društvenih > INTERESA i formuliranje mišljenja o 
temeljnim političkim pitanjima, formiranje parla- 
mentarne većine i time demokratsko legitimiranje 
političkih odluka vlasti (> LEGITIMIRANJE PORETKA), 
promicanje političke kulture i regrutiranje političkog 
čelništva. U svrhu izvršavanja ovih funkcija ustanov- 
ljuju se stranke kao organizacije kojima mogu pripa- 
dati pojedinci ili korporacije (npr. sindikati). 

Političke se stranke mogu razvrstavati po različi- 
tim kriterijima. Obzirom na tip organizacije M. 
Duverger razlikuje partije-komitete (osnovne orga- 
nizacije ovih stranaka su labavo povezane grupe, 
npr. francuski radikalni socijalisti u Trećoj i Četvrtoj 
Republici); partije kojih osnovne jedinice čine mje- 
sne organizacije (većina demokratskih partija u SR 
Njemačkoj); partije organizirane po ćelijama u po- 
duzećima -(većina komunističkih stranaka); te 
stranke-milicije (talijanska fašistička stranka). 

Obzirom na programske ciljeve i način obrazlože- 
nja političkih zahtjeva mogu se razlikovati konzerva- 
tivne, liberalne, socijalističke, komunističke ili faši- 
stičke stranke. Prema tomu koje socijalne grupe 
oslovljavaju i koje interese zastupaju moguće je 
razlikovati klasne (radničke, seljačke, građanske) ili 
pučke stranke. 

Značaj političkih stranaka spoznatljiv je tek iz 
ustrojstva liberalne države i njezina odnosa prema 
društvu. Uspostavljanjem države koja je priznata 
kao apsolutni i jedini subjekt vlasti koji ustanovljuje 
i jamči zajednički interes pojedinaca-privatnih vla- 
snika, država je formalno-pravno i institucionalno 
uspostavljena kao posebna sfera > ZAJEDNICE, razli- 


čita i načelno odvojena od društva. Otuda i ambiva- 
lentan, ili čak odbojan stav pojedinih liberala prema 
političkim strankama. Smatrajući da političke stran- 
ke, artikulirajući posebne društvene interese dovode 
u pitanje autonomnu i neutralnu poziciju države 
poneki su liberali odricali ne samo potrebu, nego i 
svrhovitost postojanja političkih stranaka (> LIBERA- 
LIZAM). Čak su i neki zagovornici demokracije (J. J. 
Rousseau) smatrali da se ustanovljavanjem političkih 
stranaka dovodi u pitanje jedinstvo političke zajed- 
nice i osporavali opravdanost njihova postojanja. 
Pravni je izraz osporavanja političkih stranaka nepo- 
stojanje ustavnih, odnosno javno-pravnih normi o 
položaju političkih stranaka u ustavima liberalnih 
država. Politički se osporavanje stranaka očituje 
zabranama udruživanja. 

Političke stranke nastaju, nasuprot ovom ospora- 
vanju kao izraz potrebe da se različiti društveni 
interesi artikuliraju i iskažu utjecajem na državnu, 
osobito zakonodavnu vlast (> PARLAMENT). One su, 
utoliko, institucionalni izraz osobitog »podruštvlje- 
nja« države. Iskazujući različite društvene interese i 
uvjerenja stranke posreduju ove interese iz autonom- 
nog, pravno-privatnog društva u državu. Nastojeći 
da izbornom borbom u uzajamnoj konkurenciji zado- 
biju demokratsku legitimaciju za obnašanje funkcija 
vlasti, stranke nužno uopćavaju posebne interese 
dajući im oblik prihvatljiv za što veći broj pripadnika 
zajednice. Posredujući posebne, privatne interese 
one im daju politički oblik. One to čine priznajući 
državu kao institucionalizaciju zajedničkog interesa i 
sigurnosti i kao vrhovnu vlast. Upravo ovo priznava- 
nje čini stranke konstitutivnim elementima političkog 
sistema. To je, međutim, rezultat dugotrajnog pro- 
cesa razvoja suvremene > DEMOKRACIJE. 

Nastajući u državama u kojima nije bilo ustanov- 
ljeno općenito, jednako i tajno pravo glasa osobito 
su radničke organizacije prvobitno osporavale i uspo- 
stavljene društvene, osobito ekonomske odnose, ali 
i državnu vlast i zagovarale njihovo revolucionarno 

ukidanje. Nastojeći ozbiljiti ove programske ciljeve 
one su se ujedinjavale u internacionalne organizacije 
(IL. i II. internacionala) koje su bitno određivale 
njihovo političko djelovanje. 

Tek u 20. st., nakon iskustva dvaju svjetskih 
ratova, postojanja totalitarnih poredaka (> FAŠIZAM ; 
—> BOLJŠEVIZAM), te iskustva demokratskih poredaka 
u Zapadnoj Evropi i SAD osviještena je nužnost 
uzajamnog priznavanja države i političkih stranaka. 
Ovo je priznavanje posljedica ekonomskog napretka 
industrijski i civilizacijski razvijenih društava, te 
demokratizacije izbornog procesa kojima je omogu- 
ćena integracija različitih interesa i svjetonazora u 
jedinstvenu cjelinu. To se iskazuje ustanovljavanjem 
pluralizma kao načela ustrojstva društva i države. 

Institucionalizacijom pluralizma se priznaje legi- 
timnost postojanja mnoštva pojedinaca i organizira- 
nih grupa koje imaju različite interese, te zagovaraju 
različite svjetonazore. Ovo mnoštvo opstoji i djeluje 
unutar jedinstvenog poretka. Jedinstvo, međutim, 
nije unaprijed dano (idejnim ili nacionalnim zajedni- 
štvom) nego se uspostavlja djelovanjem pojedinih 
subjekata. Ono se uspostavlja u cjelini poretka svrha 
kojega je ostvarivanje zajedničke dobrobiti svih ele- 
menata. Zajednička dobrobit nije razumljena kao 
objektivno postojeća opća volja koja unaprijed jamči 
jedinstvo -poretka. Zajednička dobrobit je regula- 
tivna ideja političkog djelovanja. Ona je predmet 
institucionalno zajamčena diskursa sučeljenih grupa. 
U pluralističkom društvu i pluralističkoj demokraciji 
je osviještena spoznaja da je > SUKOB »normalno 
stanje« društva, a njegovo postojanje legitimno. Isto 
je tako osviještena spoznaja da jedino konsenzus o 
temeljnim vrijednostima zajedničkog života jamči 
stabilan opstanak konfliktnog poretka. Iako je prije- 
por o minimumu o kojemu mora postojati konsenzus 
trajan, nedvojbeno je da mora postojati konsenzus 
svih o nužnom institucionaliziranju prava na razliku. 
Otuda institucionalizacija pluralizma zahtijeva pri- 
hvaćanje demokracije kao konkurencije u kojoj je 


legitimno pravo svake grupe ili pojedinca da se 
natječe za povjerenje birača, te da svoj obznanjeni 
interes i programske ciljeve nastoji ozbiljiti zaposje- 
danjem odlučujućih mjesta u državnom aparatu. To 
je nastojanje legitimno ukoliko se zbiva po određe- 
nim pravilima. 

Uzajamno priznavanje države i političkih stranaka 
se nakon drugog svjetskog rata formalno-pravno 
iskazuje ustavnim i zakonskim normiranjem položaja 
stranaka koje propisuje temeljna načela njihova 
ustrojstva, njihove funkcije i način financiranja, te 
zabranjuje zagovaranje nasilnog rušenja države (> 
POLITIČKA REVOLUCIJA). 

Demokratizacija izbornog procesa kojom je su- 
vremena demokracija uspostavljena kao masovna 
demokracija, je jedan od najvažnijih razloga da su se 
političke stranke uspostavile kao institucije bez kojih 
se puk (> PUK/NAROD) ne može konstituirati kao 
politički subjekt. Artikulirajući različite društvene 
interese i osvještavajući njihovo mjesto unutar cje- 
line poretka političke stranke oblikuju političku volju 
puka i iskazuju ju u parlamentu. Političkim obrazo- 
vanjem osobito vlastitih članova one potiču konsen- 
zus različitih grupa i unapređuju stabilnost poretka. 

Središnje značenje političkih stranaka u uspostav- 
ljanju jedinstva cjeline poretka je jedan od razloga 
što pojedini autori (G. Leibholz) smatraju da je 
suvremena demokratska država zapravo »država 
stranaka«. Ova je bliskost stranaka i države izlazište 
suvremene kritičnosti prema političkim strankama. 
Nasuprot tradicionalno nedemokratskom osporava- 
nju političkih stranaka zbog navodnog razbijanja 
jedinstva države suvremeni kritičari, ne osporavajući 
nužnost postojanja političkih stranaka, upozoravaju 
na personalno  ispreplitanje većinske stranke i 
državne uprave koje omogućava podređivanje države 
trenutno vladajućoj stranci. Ova nedvojbena opa- 
snost se može spriječiti jedino institucionalno zajam- 
čenom mogućnošću da vladajuća stranka na izborima 
postane opozicija. IP 

KLJUČNI POJMOVI: DRŽAVA. PLURALIZAM. DEMOKRACIJA, IZBO- 
RI. PARLAMENT, LEGITIMNOST 

LITERATURA: V. Goati, Savremene političke partije, Beograd 
1984; M. Diverže, Demokratija bez naroda, Beograd 1968; Lenk/ 
Neumann, Theorie und Soziologie der politischen Parteien, Frank- 
furt 1974. 


VLASNIŠTVO (engl. property, njem. Eigentum, 


franc. proprićte) ili svojina podrazumijeva skup prava 
koja određeni pravni > SUBJEKT ima u odnosu na 
određeni predmet. Kad se, dakle, kaže da »stvar X 
pripada osobi A«, to znači da spomenuta osoba ima 
određena prava u odnosu na određenu stvar. Odnos 
pripadnosti se jednostavno izražava tako što se kori- 
sti neka lična zamjenica, pa se kaže: »Ovo je moje«; 
»To je tvoje«, itd. Može se, dakle, govoriti o mojim, 
tvojim, našim, njihovim, itd. stvarima. Budući da je 
riječ o pravnom odnosu, stvari i osobe mogu biti bilo 
što što pravo priznaje. Stvari mogu biti fizičke, 
duhovne ili jednostavno prava, a osobe mogu biti 
fizička ili pravna lica. Važno je razumjeti da stvar 
pripada nekoj osobi na temelju prava, a ne na 
prirodan način, kao što na primjer veličina pripada 
bilo kom fizičkom predmetu. 

Razlika između prirodnih i pravnih kvaliteta je 
važna zato što ima ljudi koji smatraju da se v. može 
opravdati pozivanjem na > PRIRODNO PRAVO. Vjero- 
jatno je najviše takvom shvaćanju v. pridonio J. 
Locke, koji je dokazivao da radne sposobnosti pri- 
rodno pripadaju pojedincu, pa je svako v. opravdano 
tako što će se reći da »stvar pripada onome tko je 
pomiješao svoj rad s njom«. No, on je dodao »uz 
uvjet da ima dovoljno te iste stvari i iste kvalitete i 
za sve druge«. Jednostavnije rečeno, stvar, po Loc- 
keu, pripada onome tko ju je proizveo ukoliko se 
time nitko drugi ne sprečava da proizvede istu tu 
stvar, iste te kvalitete, u istoj toj količini. Jednosta- 
van primjer je sa zemljom, za koju se može reći da 
pripada onome tko je obrađuje, pod pretpostavkom 


da ima dovoljno kvalitetne zemlje za sve koji žele da 
je obrađuju. 

To shvaćanje ima više mana, ali je osnovna da se 
odnosi samo na prisvajanje nečega što još nije ničije. 
Jer, to što netko miješa svoj rad s nekim predmetom 
ne čini taj predmet njegovim ukoliko je on već 
nečiji. Prema tome, Lockeova se teorija odnosi na 
tzv. prvobitno prisvajanje, a ne na pravno već odre- 
deno v. No, budući da se on poziva na pravdu (»da 
ima dovoljno iste stvari i od iste kvalitete za sve«), 
jasno je da i prvobitno ničiji predmet podliježe 
određenom —> AUTORITETU, odnosno > VLASTI. U 
tom smislu, određeno pravo mora da postoji kako bi 
vlasnička prava uopće postojala. Štoviše, iako izgleda 
kao da čovjeku njegova radna sposobnost prirodno 
pripada, njegovu stvarnu > SLOBODU može zaštititi 
samo pravni sistem, jer inače ništa osim —> SILE ne 
sprečava druge da ga porobe. Prema tome, vlasnička 
prava teško je zamisliti izvan određenog pravnog 
sistema. 

Takav pravni sistem. koji je jasno definirao vla- 
snička prava, je rimsko pravo. Tamo se v. vezuje za 
tri prava: prisvajanje, raspolaganje i otuđivanje. I u 
svim drugim pravnim sistemima ta se prava vezuju za 
v., a i sva su druga izvedena iz njih. Pod prisvajanjem 
se podrazumijeva kako prvobitno prisvajanje tako i 
stjecanje na osnovu posjedovanja; to jednostavno 
znači da prinos pripada onome kome pripada i 
glavnica. Pod raspolaganjem se podrazumijeva pravo 
da se posjedom upravlja, odnosno da se on povjerava 
nekom drugom na upravljanje ; ovdje je važno pravo 
sklapanja ugovora s drugim ljudima koji mogu raditi 
s nečijim v. Konačno, pod otuđivanjem se podrazu- 
mijeva pravo da se v. prenese na nekog drugog, bilo 
prodajom, darovanjem ili ostavljanjem u nasljed- 
stvo; ovdje je još važno i pravo da se otuđi dio 
posjeda, a ne uvijek njegova cjelina. Ta tri osnovna 
prava u raznovrsnim oblicima i kombinacijama čine 
pojam v., odnosno određuju ono što se suvremenim 
jezikom naziva skupom vlasničkih prava. 

Budući da je sve što je vezano za v. pravno 
određeno, postoje složeni oblici reguliranja vlasnič- 
kih prava. Činjenica da nema prirodnog prava vlasni- 
štva i da su vlasnička prava veoma složeno regulira- 
na, navodila je neke da misle da vlasnička prava nisu 
naročito važna (ili da nisu uopće važna). Na primjer, 
ima onih koji se zalažu za ukidanje vlasničkih prava 
ozakonjavanjem sveobuhvatnog društvenog vlasni- 
štva. Gubi se, međutim, iz vida da se ukidanjem v. 
ne uklanja i potreba reguliranja raspodjele na »moje 
i tvoje«; štoviše stupanj regulacije raste. Stoga valja 
razumjeti da svi moderni oblici reguliranja vlasničkih 
prava polaze od toga da se ona štite. Tek kada su ona 
zajamčena i zaštićena, mogu se regulirati prava 
prisvajanja, raspolaganja i otuđivanja, prije svega sa 
stanovišta javnih potreba, odnosno sa stanovišta 
jasno određenog javnog interesa. 

Vlasnička prava su važna kako sa stanovišta stje- 
canja neposredne koristi, tako posebno u prometu. 
Zapravo, potreba za reguliranjem vlasničkih prava 
javlja se posebno u prometu, odnosno u trgovini. 
Trgovina, uostalom, nije ništa drugo do razmjena 
vlasničkih prava. Bez obzira na to da li se razmjena 
obavlja na osnovu ugovora ili neposredno, učesnici 
moraju imati određenu sigurnost da neće biti preva- 
reni ili da neće na sasvim određenu razmjenu biti 
prisiljeni. I zaista, značaj vlasničkih prava se širi s 
povećanom ulogom tržišta u privrednom životu. U 
temelju ove međusobne ovisnosti v. i tržišta nalazi se 
činjenica da nema tržišta bez jasno određenih vlasnič- 
kih prava. Da bi moje postalo tvoje i obrnuto, mora 
se znati što je čije. 

V. nije vezano samo za fizičku osobu. Svako 
pravno lice može biti vlasnik. Povijesno je poznato 
privatno, državno, institucionalno (na primjer, cr- 
kveno), zajedničko, a i razne kombinacije tih vlasnič- 
kih odnosa. Međutim, širenjem trgovine i industrije, 
privatno vlasništvo je postalo prevladavajuće. To 
nije čudno i zato što sam pojam v. sadrži pozivanje 
na lice, a u društvima sa koliko-toliko priznatim 


individualnim pravima prirodno je da se lice vezuje 
za ličnost, dakle za pojedinca. U tom smislu, danas 
se pod vlasničkim pravima misli na privatno vlasni- 
štvo, a svi drugi vlasnički odnosi se oblikuju po uzoru 
na njega. 

Klasično privatno vlasništvo sadržalo je puno 
pravo na prinos od glavnice (kapitala), ali i potpunu 
imovinsku odgovornost vlasnika za poslovni ili duž- 
nički rizik. No, veći i trajniji poslovi zahtijevali su i 
veću količinu kapitala i osiguranje od rizika, tako da 
je nastao specifičan vlasnički odnos koji se naziva 
dioničkim. Riječ je o stvaranju poduzeća sa korpora- 
tivnim vlasništvom (korporacije), gdje postoji ogra- 
ničena odgovornost vlasnika za obveze poduzeća. 
Vlasnici imaju dioničke papire, koje mogu prodati, a 
preko rasta ili pada njihove vrijednosti snose rizik za 
poslovanje poduzeća, a i razmjerno udjelu sudjeluju 
u dobiti. Ali je imovina poduzeća odvojena od 
njihove. Zbog toga oni upravljaju poduzećima izbo- 
rom menedžera, koje kontroliraju preko skupštine 
dioničara i upravnog odbora. Taj se oblik privatnog 
vlasništva pokazao izuzetno efikasan, pa je posebno 
rasprostranjen u industriji, bankarstvu i u velikim 
multinacionalnim kompanijama. 

Vlasnička prava, a naročito privatna. opravdavana 
su na različite načine. Zaista, od samih početaka 
političke misli na Zapadu postoje dvoumljenja oko 
opravdanosti stjecanja po osnovu v. Mnoge religije, 
pa i kršćanska, osjećaju određenu nelagodu pred 
činjenicom da se na trgovini zarađuje, posebno na 
pukoj trgovini novcem. Pravo naplaćivanja kamate 
mnogima izgleda nepravedno. Iz tih dubokih izvora 
nastaju otpori kapitalizmu. Posebno su socijalistička 
i komunistička učenja (> SOCIJALIZAM) bila spremna 
sasvim ukloniti privatno vlasništvo. No, zamjena 
vodi ogromnim nepravdama kao i izuzetno neefika- 
snoj upotrebi materijalnih dobara. 

Ističu se dva opravdanja, posebno privatnog vla- 
sništva. Po prvom, v. se opravdava pozivanjem na 
pravo. Svatko tko je nešto stekao na pravno dopu- 

šten način može raspolagati tom stvari, jer inače 
nema ničega što će biti brana nasilnom stjecanju i 
raspolaganju (pljački). Po drugom, privatno se vla- 
sništvo opravdava pozivanjem na njegovu veću pri- 
vrednu efikasnost od svih drugih oblika v. Stvar 
pripada onome tko njome može postići najbolje 
rezultate. Ukoliko se raspodjela vlasničkih prava 
može poboljšati nekim oblikom državne preraspodje- 
le, to se smatra opravdanim. U suvremenim društvi- 
ma, opravdanje vlasničkih prava traži se u nekoj 
kombinaciji legalnosti i efikasnosti. Tako uz za- 
štitu privatnih vlasničkih prava ide i briga za javni 
interes. VG 
KLJUČNI POJMOVI: RIMSKO PRAVO. VLASNIČKA PRAVA, TRŽIŠTE. 
KAPITALIZAM. KORPORACIJA 


LITERATURA: A. Gams. Svojina, Beograd 1988; J. Locke, Dve 
rasprave o vladi, Beograd 1978. 


INTERESNE GRUPE (engl. interest groups, njem. 


Interessengruppen, franc. groupes de intćresse) su 
one grupe koje se formiraju radi promicanja i zaštite 
posebnih interesa u političkom sistemu. Način djelo- 
vanja ovih grupa ovisi o karakteru, organizaciji i 
ciljevima koje teže postići. Tako će, primjerice, 
sindikati posegnuti za štrajkom, dok će neke profe- 
sionalne organizacije posrednim putem nastojati 
ozbiljiti svoje interese (djelovanjem na > JAVNOST 
posredstvom masmedija). 

U —> DRUŠTVU ne vlada harmonija nego stalni 
sukobi > INTERESA. Razvitkom društva ti se interesi 
umnažaju i ukrštaju. Što je društvo na višem stupnju 
materijalog, kulturnog i općecivilizacijskog razvitka, 
to je veća i njegova unutarnja razlikovanost, a odatle 
i sve više potencijalnih konflikata među pojedincima 
i grupama. 

Većina čovjekovih interesa ima, u krajnjoj liniji, 
svoje izvorište u materijalnoj sferi. I djelatnost inte- 
resnih grupa poglavito je usmjerena k materijalnim 
elementima zadovoljavanja različitih potreba, što je 


temeljna pretpostavka i drugih, nematerijalnih, izve- 
denih interesa. Međutim, aktivnost interesnih grupa 
nije pretežno usmjerena na ekonomiju, nego na 
politiku. Takva usmjerenost interesnih grupa na 
politiku uvjetovana je dvama osnovnim razlozima: 
prvo. politika je još uvijek dominantna, autoritativna 
sfera raspodjele društvenih vrijednosti i drugo, po- 
sebni interesi se posredstvom politike hoće predsta- 
viti kao zajednički i opći, kako bi se lakše ozbiljili. 

lako interesne grupe postaju tema političke zna- 
nosti tek početkom ovoga stoljeća (u djelu A. F. 
Bentleyja, The Process of Government, 1908), one 
su stare koliko i samo ljudsko društvo, a u političkim 
procesima značajan su činilac. Kao reakcija na ideje 
i praksu o svemoći države i političke strukture koja 
mehanizmom države rukuje. javlja se teorija intere- 
snih grupa kao filozofija koja polazi od zbilje građan- 
skog društva kao pluralističkog. Ta filozofija osvje- 
štava postojanje pluralizma i čini ga legitimnom 
osnovom konstitucije i funkcioniranja političkih si- 
stema. Još je A. de Tocqucville (Democracy in 
America) isticao da je > SLOBODA organiziranja i 
udruživanja jedan od bitnih clemenata slobode čo- 
vjeka kao društvenog bića. Asocijacije su način 
komuniciranja i zadovoljavanja raznovrsnih i sve 
bogatijih ljudskih potreba. 

Svaka moderna > DRŽAVA (ne samo ona federa- 
tivno uređena) je i zajednica građana i zajednica 
zajednica. Između pojedinca i države instaliraju se 
različite organizacije kao različiti stupnjevi i oblici 
posredovanja. Ta je interesna i politička razvedenost 
temeljna odrednica suvremenih pluralističkih dru- 
Štava i političkih poredaka. Stoga je danas teško 
zamisliva > DEMOKRACIJA koja ne bi bila plurali- 
stička (»demokracija grupa«). Mnoštvo relativno au- 
tonomnih grupa i organizacija može ublažiti posto- 
jeću hijerarhiju i dominaciju. 

Udruživanje u interesne grupe razlikuje se kako 
po motivima i strukturi. tako i po načinu i metodi 
udruživanja. Motivi i mogućnosti udruživanja vrlo su 

široki. Osnovni je smisao i motiv udruživanja da se 
kroz selektivno uobličavanje interesa i organizaciono 
objedinjavanje njihovih nosilaca poveže, artikulira i 
usmjeri aktivnost na ostvarivanje različitih (socijal- 
nih. kulturnih. umjetničkih. humanitarnih, stručnih, 
sportskih, pasionerskih i drugih) interesa i potreba 
pojedinaca i kolektiviteta. Usklađivanje pojedinač- 
nih. posebnih. zajedničkih i općih interesa po smislu, 
sadržaju i dinamici veoma je složen i proturječan 
proces, ali on vodi do mogućnosti > ZAJEDNICE i 
bogatstva njezinih oblika. 

Interesne grupe, organizacije i udruženja građana 
predstavljaju različite oblike organiziranja samoinici- 
jativnog 1 slobodnog udruživanja izvan okvira njiho- 
vog profesionalno-radnog i političkog organiziranja 
u užem smislu. Takav način organiziranja i djelova- 
nja predstavlja integralni element i bitni sadržaj 
svakog demokratskog poretka. To je. između osta- 
log. način i sredstvo demokratizacije društvenih od- 
nosa, a to znači i socijalizacije ljudske ličnosti. 
izgrađivanje njezine samoodgovornosti. solidarnosti 
i uzajamnosti. Zadovoljavanjem egzistencijalnih ma- 
terijalnih potreba udruživanje sve više gubi klasna i 
staleška obilježja i postaje izraz različitosti interesa i 
potreba suvremenog čovjeka u pojedinim oblastima 
njegova rada i života. 

Kako je teško omediti i klasificirati čovjekove 
interese, tako je teško i beskorisno sačiniti neku 
pouzdanu klasifikaciju interesnih grupa. organizacija 
i udruženja građana. Danas već možemo govoriti o 
tisućama različitih organizacija i udruženja iz najra- 
zličitijih oblasti: znanost, kultura. privreda. obrazo- 
vanje, odgoj, informiranje, zdravstvo i socijalna 
zaštita, tehnička kultura, sport i fizička kultura. 
ekologija. Pored klasičnih oblika: sindikati. udruže- 
nja poslodavaca. profesionalna udruženja. udruženja 
korisnika javnih službi, udruženja posebnih prava 
(npr. stanari, zemljoposjednici) postoje i udruženja 
vozača pojedinih tipova vozila. društva ljubitelja 
pojedinih planina. regija, gradova, društva i udruže- 


nja građana koji pate od iste bolesti, društva falerista 
(kolekcionara značaka), društva i klubovi obožava- 
laca pojedinih estradnih zvijezda, sportaša, glumaca, 
itd. 

Iako nitko ne raspolaže preciznim podacima. pret- 
postavlja se da broj članova u različitim interesnim 
grupama, organizacijama i udruženjima premašuje 
ukupni broj stanovnika suvremenih država. JM 


KLJUČNI POJMOVI: INTERES. PLURALIZAM, ZAJEDNICA. DEMO- 
KRACIJA 


LITERATURA: A. F. Bentley. The Process of Government, 
Cambridge 1967: J. Mirić. Interesne grupe i politička moć. Zagreb 
1973; M. Zečević. Društvene organizacije i udruženja, Beograd 
1976; E. H. Kirchner (ur.). Liberal Parties in Western Europe, 
Cambridge 1988. 


DRUŠTVO (lat. soctetas, engl. society, njem. Gesell- 
schaft, franc. societe) u najopćenitijem smislu ozna- 
čava oblik povezanosti među ljudima. Pojam d. je 
višeznačan, a izveden je iz pojma drug (lat. socius): 
drugovi su izvorno supuitnici ili ljudi koji su dobro- 
voljno povezani zajedničkim ciljevima ili zajednič- 
kom željom za nesvrhovitim i neobaveznim druže- 
njem. Jezično porijeklo pojma upućuje na veze 
medu ljudima koje se zasnivaju na dobrovoljnosti. 
prijateljstvu (»drugarstvo«), odnosno zajedničkim —> 
INTERESIMA i ciljevima. Taj je pojam suprotan pojmu 
—> ZAJEDNICE koji izvorno označava životnu poveza- 
nost utemeljenu na srodstvu, zajedničkom vlasništvu 
ili korištenju imovine, prije svega zemlje, odnosno 
na zajedništvu stanovanja. 

Osnovna suvremena značenja pojma d. obuhvaća- 
ju: 1) apstraktnu cjelinu veza medu pojedincima 
koju čine međusobno ovisni dijelovi, a koja je 
sposobna za vlastitu reprodukciju: ta se cjelina na- 
ziva društveni sistem (T. Parsons), odnosno totalitet 
društvenih odnosa (K. Marx); 2) povijesno specifi- 
čan oblik organizacije ljudskog djelovanja koji se 
označava kao građansko/civilno društvo, a suprot- 

stavljen je političkoj zajednici (> DRŽAVI); 3) pose- 
ban tip svrhovitog udruživanja pojedinaca, koji se u 
sociologiji i u pravu suprotstavlja zajednici kao druk- 
čijem tipu socijalnog povezivanja. 

1. Društveni sistem (prema T. Parsonsu, sociolo- 
ški najmjerodavnijem teoretičaru d.) označava naj- 
obuhvatniji oblik socijalnog sistema. Pod socijalnim 
sistemom podrazumijeva se sistem veza među lju- 
dima (poput obitelji. religije, privrede) koji nastaje 
kombinacijom društvenih uloga. tj. kulturno određe- 
nih obrazaca ponašanja. Riječ je o vezama koje su 
stabilizirane i regulirane posebnim pravilima, te su 
stoga složenije od ostalih (bioloških. psiholoških i 
društvenih) procesa i djelovanja u okolini. Pomoću 
stabiliziranih kulturnih obrazaca ljudske se ličnosti u 
socijalnim sistemima rasterećuju pritiska samostal- 
nog odlučivanja u odnosima s okolinom. D. je 
socijalni sistem. koji je na određenom stupnju povi- 
jesnog razvitka najsamostalniji u odnosu na okolinu 
i obuhvaća sve društvene funkcije. Takav apstraktni 
pojam d. može se jednako primijeniti na sva d. (od 
jednostavne rodovske ili plemenske zajednice do 
modernog d. omeđenog nacionalnom državom). 

Prema T. Parsonsu svaki se društveni sistem 
reproducira ostvarujući četiri temeljna preduvjeta 
svoga funkcioniranja: a) adaptaciju spram prirodne 
okoline pomoću proizvodne djelatnosti i organizacije 
privrednog života; b) unutrašnju integraciju sistema 
pomoću nekog tipa normativnog poretka (tj. skupa 
običajnih i pravnih normi) koji se društvenim razvit- 
kom uobličuje kao sistem pozitivnog prava i odredeni 
poredak > VLASTI; €) definiciju hijerarhije društvenih 
ciljeva i načina njihova ostvarivanja koju uspostavlja 
politički > AUTORITET; d) održavanje dominantnog 
kulturnog obrasca vrijednosti. kojime se reproducira 
temeljni »vrijednosni konsenzus« kao osnova dru- 
štvene stabilnosti. 

U procesu socijalne evolucije društveni sistem 
povećava svoj kapacitet prerade složenosti okoline 
tako što povećava svoju unutrašnju strukturiranost. 


Taj se proces zbiva kao funkcionalno diferenciranje 
d. na izdvojene podsisteme koji su specijalizirani za 
obavljanje određenih funkcija: d. se dijeli na rela- 
tivno autonomne podsisteme (ekonomski. politički. 
obrazovni i sl.). Kontrola unutrašnje društvene slože- 
nosti i povezivanje diferenciranih podsistema ostva- 
ruje se pomoću poopćenih posredničkih medija kao 
što su novac, pravo i moć. 

2. Pojam građanskog/civilnog društva potječe od 
societas civilis. latinskog prijevoda grčkog pojma 
koinonia politike. On izvorno (u skladu s Aristotelo- 
vom definicijom) znači »udruženje«. »općinu«, »za- 
jednicu« građana kao političku zajednicu. tj. najviši 
(i ujedno »prirodni«) oblik združivanja slobodnih 
građana (> DRŽAVLJANIN) radi zajedničkog odlučiva- 
nja o poslovima > ZAJEDNICE. Građansko je društvo 
izjednačeno s političkom zajednicom. ali je poj- 
movno suprotstavljeno kući, odnosno kućnom dru- 
štvu. Sudjelovanje slobodnih građana u građanskom 
društvu, u kojem se njihovi međusobni odnosi ure- 
đuju pomoću prava. pretpostavlja postojanje odvo- 
jene sfere kućnog društva, u kojem su njegovi 
neslobodni članovi (robovi. djeca. žene) potčinjeni 
patrijarhalnom gospodstvu »domaćina«. Reproduk- 
Cija života, zadovoljenje potreba, odnosi gospodstva 
kao i neslobodni članovi kućnog društva nisu dio 
građanskog društva. U srednjem vijeku zadržava se 
izvorno značenje pojma građanskog društva koje 
odgovara vladajućim društvenim i političkim odnosi- 
ma. 

U novome se vijeku postupno, od 16. do 18. st.. 
mijenjaju temeljni društveni odnosi i političke insti- 
tucije. Zbog toga pojam građanskog društva zado- 
biva novo značenje: oslobađanjem radne snage i 
privatnog vlasništva od patrijarhalnih stega kućnog 
društva, te uspostavljanjem suverene države kao 
novog oblika političke vlasti nastaje moderni pojam 
građanskog/civilnog društva. Građansko je društvo 
poprište reprodukcije materijalnog života. Uteme- 
ljeno u slobodnom radu i pravu privatnog —> VLASNI- 

ŠTVA, ono se uspostavlja kao »sistem potreba« (He- 
gel), tj. tržišno posredovana i pravno regulirana 
zajednica privatnih vlasnika i robnih proizvođača. 
Svi se članovi građanskog društva sistemom pozitiv- 
nog prava apstraktno izjednačuju kao osobe. Tržišni 
sistem potiče razvoj društvene podjele rada, specija- 
lizaciju proizvodnih vještina, nastanak i zadovoljenje 
sve uglađenijih potreba i civiliziranog komuniciranja: 
civilno se društvo razvija i kao »civilizirano« društvo. 
Nadovezujući se na analizu građanskog društva u 
Hegelovoj filozofiji i klasičnoj političkoj ekonomiji, 
K. Marx pokazuje da se ono reproducira kapitalistič- 
kim načinom proizvodnje života; riječ je o procesu u 
kojem vlasnici sredstava za proizvodnju eksploatiraju 
radnike koji su, lišeni svakog drugog izvora egzisten- 
cije, prinuđeni prodavati svoju radnu snagu po nepo- 
voljnim, tržišno odredenim uvjetima. Pozicija rad- 
nika u kapitalističkom sistemu onemogućuje po Mar- 
xovu shvaćanju njihovo ravnopravno sudjelovanje u 
tržišnim transakcijama građanskog društva. Taj si- 
stem stoga valja prevladati socijalnom revolucijom 
koja bi ukinula kapitalističko privatno vlasništvo i 
omogućila da sami udruženi radnici upravljaju proiz- 
vodnjom. 

Dok proizvodnja. razmjena i privatno komunici- 
ranje ulaze u sferu građanskog društva, politička se 
zajednica izdvaja u obliku suverene političke vlasti 
odnosno moderne (apsolutističke) države (> MONAR- 
HIJA). Država izgrađuje poseban aparat za uspostav- 
ljanje i održavanje sveobuhvatnog pravnog poretka 
(> PRAVOSUĐE). Ona proizvodi pravne norme i drži 
monopol nad sredstvima institucionaliziranog nasilja 
u obliku zasebnog i od »civilne sfere« odvojenog 
vojnog i policijskog aparata (> ORGANI REPRESIJE). 
Tu se javlja pitanje legitimnosti tako organizirane 
političke vlasti (> LEGITIMIRANJE PORETKA). koje se 
u 18. i 19. st. razrješuje demokratskim utemeljenjem 
vlasti (> DEMOKRACIJA), preciznim razgraničenjem 
između građanskog društva i države pomoću institu- 
cije ustavno zajamčenih > PRAVA ČOVJEKA I DRŽAV- 


LJANINA. te uspostavljanjem > JAVNOSTI koja omogu- 
ćuje kontrolu rađa državnih organa. U 20. st. razgra- 
ničenje države i građanskog društva postaje proble- 
matično zbog državnog intervencionizma u ekonomi- 
ji, relativiranja privatnog vlasništva institucijama so- 
cijalne demokracije i > PARTICIPACIJE zaposlenih. 
izgradnje socijalne države (> DRŽAVA). utjecaja inte- 
resnih organizacija (> INTERESNE GRUPE) na rad > 
PARLAMENTA i državne > UPRAVE, te nastanka korpo- 
rativističkih političkih struktura koje nadopunjuju ili 
zamjenjuju djelovanje državnih organa. 

Dinamika razvoja građanskog društva rađa u 20. 
st. sve veću potrebu za proizvodnom i tržišnom 
integracijom i to iznad razine nacionalne države. Sve 
složeniji splet ekonomskih. pravnih i političkih veza 
ujedinjuje pojedina građanska društva u globalno 
odnosno svjetsko društvo. 

3. U sociologiji niz autora razlikuje d. i zajednicu 
kao oblike povezivanja individualnih djelovanja lju- 
di. F. Tonnies definira d. kao umjetnu i prolaznu 
vezu, utemeljenu u materijalnom interesu i racional- 
noj kalkulaciji pojedinca. D. nastaje na temelju 
ugovora. jamči individualnost i anonimnost pojedi- 
naca i uključuje njihovu međusobnu konkurenciju. 
Zajednicu Tonnies određuje kao trajan. nedobrovo- 
ljan. organski oblik veze medu pojedincima, zasno- 
van na njihovu povjerenju, intimnosti i slozi. a 
reguliran običajima. U zajednici imperativ jedinstva 
stvara ovisnost pojedinca o cjelini. Na sličan način 
M. Weber definira d. kao socijalni odnos utemeljen 
na racionalno motiviranom kompromisu interesa, a 
zajednicu kao odnos zasnovan na subjektivnom osje- 
ćaju povezanosti. 

U građanskom pravu (primjerice u privrednom 
pravu) d. označava ugovorom utemeljeni oblik pove- 
zivanja djelovanja više subjekata koji ih obvezuje da 
promiču zajednički cilj 1 snose troškove tog djelova- 
nja. NZ 
KLJUČNI POJMOVI: ZAJEDNICA. GRADANSKO DRUŠTVO. DRU 
ŠTVENI SISTEM. DRŽAVA 

USTAV (lat. constitutio, engl. constitution, njem. Ver- 
fassung, franc. constitution) je u suvremenom i uobi- 
čajenom smislu najviši temeljni > ZAKON: akt koji 
uspostavlja politički i pravni poredak i s kojim imaju 
biti usuglašeni svi akti i postupci javne > VLASTI i 
građana; izraz > SUVERENOSTI naroda koji donoše- 
njem u. odlučuje o ustrojstvu političkog života i 
poretka zemlje. U suvremenim državama to je, uz 
rijetke iznimke. pisani dokument. usvojen po poseb- 
nom postupku, složenijem od postupka donošenja 
zakona, zbog čega stoji na vrhu hijerarhije pravnih 
normi. Iznimka je Velika Britanija, zemlja veoma 
snažne tradicije ustavnosti, koja ni danas nema 
pisani U.: najvišim pravnim aktima smatraju se 
zakoni > PARLAMENTA, a najvažnija ustavna pravila 
čine ustavni običaji (konvencije) nastali praksom. 
Zbog toga je važno razlikovati u. u formalnom od u. 
u materijalnom (sadržajnom) smislu. 

U materijalnom smislu svaka > DRŽAVA ima u. 
kao sustav temeljnih pravila o ustrojstvu javnih 
vlasti, te statusu i pravima građana. Ta temeljna 
pravila ne moraju biti pisana, a ne moraju biti 
vezana ni uz demokraciju i narodnu suverenost. U 
apsolutnoj > MONARHIJI se radilo o nekoliko rudi- 
mentarnih normi (npr. »Zakon je ono što vladar 
odredi«) uz nužno utvrđivanje nasljednih redova. Iz 
toga slijedi niz drugih pravila za stanovnike takve 
države: oni su podanici. dužni su se pokoravati vlasti 
i nemaju nikakvih prava. No i u to rano doba 
postavljeno je pitanje obveze samog vladara da 
poštuje zakone koje sam donosi. kao i pitanje pošti- 
vanja božjih zakona. te s tim u vezi prava na pobunu 
(Magna Charta Libertatum, 1215). Sadržaj ustavne 
materije je organizacija države, položaj i uzajamni 
odnosi najviših državnih organa. ovlaštenja i način 
donošenja zakona i drugih propisa, ustrojstvo politič- 
kih institucija koje omogućavaju politički život (npr. 
izbori). te garancije sloboda. prava i dužnosti građa- 
na. U. zemalja, koje su se proglasile socijalističkim, 
pored toga nastoje urediti i temelje društveno-eko- 

nomskih odnosa. Ponekad to čine veoma detaljno. 
za što je najizrazitiji primjer Ustav SFRJ iz 1974. 
god., koji je, iako s mnogobrojnim izmjenama, još 
uvijek na snazi. 

U formalnom smislu u. je pisani pravni i politički 
dokument čija je pravna snaga veća od snage zakona. 
Ona izvire iz posebnosti donositelja u. (npr. ustavo- 
tvorna skupština-konvent). odnosno iz specijalne 
složene procedure njegova donošenja i mijenjanja 
(revizioni sustav). Prvi takvi u. donošeni su tijekom 
18. st. u engleskim kolonijama u Sjevernoj Americi. 
kasnijim članicama američke federacije. Ustav SAD 
donesen je 1787. godine 1 (s 26 amandmana) još je 
na snazi. U Evropi je prvi bio francuski Ustav 
ograničene monarhije iz 1791. god. Oba navedena u. 
su rezultat i izraz revolucionarne borbe za ograniča- 
vanje nositelja vlasti. Njihova je zadaća da svečano. 
u pisanom obliku, uspostave državno ustrojstvo ute- 
meljeno na uzajamnim pravima i dužnostima nositc- 
lja vlasti i onih koji su vlasti podvrgnuti. te da 
pridonesu njegovom održavanju. Zbog loga suvre- 
meno shvaćanje u. uključuje pojmove koji se obično 
vežu uz postojanje > DEMOKRACIJE: narodna suvere- 
nost, jednakost pred zakonom, jednaka garancija i 
zaštita sloboda i prava (> PRAVA ČOVJEKA 1 DRŽAV- 
LJANINA). U germanskoj tradiciji ono je vezano uz 
pojam pravne države (Rechtstaat). u anglo-američkoj 
uz vladavinu prava (rule of law). U. ima omogućiti 
djelovanje vlasti u javnom interesu, ali je istovre- 
meno ograničiti i spriječiti zloupotrebu. Na to uka- 
zuje i porijeklo izraza u hrvatskom jeziku: ustava — 
brana. prepreka. 

Osigurati da se oni, kojima je povjerena vlast. 
pridržavaju u. jedno je od temeljnih pitanja politič- 
kih i pravnih znanosti. Neki se klasični pisci oslanjaju 
na visoku svijest i moralnost suverena kao utjelovlje- 
nja vlasti (Th. Hobbes, J. Austin). drugi. pak. 
smatraju da to nije dovoljno. te nastoje razraditi 
ustavnu tehniku kojom bi se ograničili vladatelji (J. 
Locke. Ch. de Montesquieu). Kao najvažnije sred- 

stvo preporučaju diobu vlasti i po horizontali (zako- 
nodavstvo, uprava i pravosude) i po vertikali (terito- 
riju: federalizam i lokalna samouprava). Takva dioba 
imala bi osigurati uzajamni nadzor i ograničavanje. 
te »pergamentne barijere« ustava (J. Madison) uči- 
niti djelotvornim. Francuska Deklaracija prava čo- 
vjeka i građanina iz 1789. izjednačava primjenu 
diobe vlasti, uz garancije sloboda i prava, sa samim 
pojmom u. Najtemeljitije je načelo diobe vlasti 
razrađeno američkim Ustavom iz 1787. god., čime je 
postavljen temelj razvitku sustava »kočnica i ravnote- 
ža« na svim razinama i u svim institucijama organiza- 
cije vlasti. Samo suprotstavljanje ambicije ambiciji 
omogućit će djelotvornost ustavnih ograničenja: je- 
dino vlast može ograničavati drugu vlast (Federalisti, 
1781). Blažu varijantu diobe vlasti primjenjuju 
evropske parlamentarne države. 

U. tzv. socijalističkih zemalja (> REALNI SOCIJALI- 
ZAM) ovaj su problem zanemarivali, prihvaćajući 
koncepciju tzv. demokratskog jedinstva vlasti, koja 
bi imala biti koncentrirana u skupštinama. Ta kon- 
cepcija, iako se i ranije javljala u političkoj misli 
(npr. jakobinaca), nikada nije niti može biti ostvare- 
na. Zbog toga je u svim takvim zemljama naročito 
zaoštren problem tzv. realnog ustava. Uvijek i svug- 
dje postoji, naime. određeno odstupanje stvarnog 
ponašanja političkih institucija od opisa sadržanog u 
u. Zbog toga teorija razlikuje pojmove: normativni. 
nominalni, i semantički ustav (K. Loewenstein). 
Normativni ustav u velikoj mjeri odražava stvarne 
političke odnose, tako da se približava pojmu realnog 
ustava, iako pisani tekst uvijek nadopunjuju običaji 
nastali praksom. Takva je većina u. zapadnih demo- 
kracija. Nominalni ustav predstavlja deklaraciju 
javne vlasti od koje se očekuje da u budućnosti 
postane zbiljom. Takve u. donose države koje pod 
utjecajem zapadne tradicije proglašavaju namjeru 
uspostavljanja ustavnosti, ali je ne uspijevaju stabili- 
zirati, poput nekih južnoameričkih ili afričkih zema- 
lja. Semantički ustav predstavlja ustvari samo zastor 

iza kojeg se prikrivaju stvarni odnosi vlasti, a svrha 
im je stvaranje privida demokratskih političkih pro- 
cesa. U. tzv. socijalističkih zemalja, kao i drugih 
jednostranačkih režima. primjer su te kategorije. 
Uvođenje višestranačkog sustava (> POLITIČKE 
STRANKE) predstavlja stoga nužan uvjet i šansu ostva- 
renja ustavnosti. Kraljevina u Jugoslaviji (1918- 
1941) imala je dva ustavna akta: Ustav Kraljevine 
SHS. tzv. Vidovdanski ustav iz 1921, te Ustav Kralje- 
vine Jugoslavije, tzv. Oktroirani ustav iz 1931. god. 
Važan ustavni akt bila je i Uredba o Banovini 
Hrvatskoj iz 1939. Nakon rata doneseni su Ustav 
FNRJ iz 1946; Ustavni zakon o osnovama društvenog 
i političkog uređenja i saveznim organima vlasti iz 
1953. god.: Ustav SFRJ iz 1963. s izmjenama 1967, 
1968. i 1971. god.; te Ustav SFRJ iz 1974, mijenjan 
1981. i 1988. godine. Ustav SR Hrvatske iz 1974. 
god. mijenjan je 1981. 1986, 1989. te dvaput 1990. 
godine. Republika Hrvatska priprema donošenje 
novog, cjelovitog u. Sudbina saveznog Ustava je 
neizvjesna i ovisi o sudbini političke zajednice jugo- 
slavenskih republika kao federacije ili konfederacije 
(> DRŽAVA). Savezni ustav moguće je izmijeniti 
samo uz suglasnost svih republika i autonomnih 
pokrajina koju daju njihove skupštine. ns 

ZAKON (grč. nomos, lat. lex, engl. law, njem. Geserz, 


franc. (01) je pojam s veoma širokim opsegom upotre- 
be, kako u prirodnim, tako i u društvenim znanosti- 
ma, posebice u etici, politici i pravu. I u najširem 

smislu njegovo je značenje dvojako — on s jedne 
strane označava uočenu i očekivanu pravilnost od- 
nosa i ponašanja (naročito u tzv. empirijskim znano- 
stima). dok s druge strane (naročito u pravnim i 
političkim znanostima) ima značenje zapovijedi koju 
viši autoritet (bog. država ili pojedinac) upućuje 
određenom krugu adresata (pojedincima i zajednica- 
ma) da bi motivirao njihovo ponašanje u željenom 
smjeru. prijeteći u protivnom slučaju nekom nepo- 
željnom posljedicom (sankcijom). 

Ključno mjesto pojam z. svakako ima u pravu, na 
što upućuje već i jezična istovjetnost izraza za »za- 
kon« i »pravo« u nekim jezicima (npr. engl. law). 
Pojam z. nije međutim jednoznačan ni tamo: pone- 
kad označuje sankcioniranu zapovijed (pravnu nor- 
mu). skup normi ili dio norme, ali može označavati 1 
pravni akt koji sadrži pravne norme ili njihove 
pojedine dijelove. Tom se aktu onda eventualno 
postavljaju i određeni uvjeti u pogledu njegova 
sadržaja i/ili načina donošenja (> ZAKONODAVSTVO ; 
—> NOMOTEHNIKA). 

Prirodoznanstveni i pravni pojam z. izvorno imaju 
jedinstveno, porijeklo: u starogrčkom nomos-u kao 
vječnom i nepromjenjivom svjetskom poretku (lex 
aeterna et perpetua) koji objedinjuje teorijsku (opis 
odnosa u prirodi) i praktičku (etičku i pravnu) 
dimenziju. U ranim kulturama inzistira se osim toga 
i na božanskom porijeklu z. (teonomija), iz koga 
autoritet crpu i prvi mitski zakonodavci (Hamurabi, 
Mojsije, Solon). Za ispravnost pravorijeka često se 
traži poštivanje određenih strogo formaliziranih ri- 
tualnih obrazaca, uz svečano izricanje propisanih 
formula (legum dictio). Počevši od sofista, počinje se 
međutim razlikovati pojam prirodnog i božanskog 
zakona (lex naturalis, lex divina) od pojma političkog 
i ljudskog zakona (lex positiva, lex humana). Potonji 
se naime počinje svoditi na pozitiviranu volju nosi- 
laca političke moći: z. kao »pravo jačega« može 
sadržavati proizvoljnu zapovijed vladara, koja njega 
samoga ne obvezuje. 

Paralelno s takvim voluntarističkim poimanjem z. 
održava se međutim i racionalističko učenje o > PRI- 
RODNOM PRAVU: Z. treba biti najviši izraz uma (Lex 
est summa ratio; Ciceron). Umnost z. cijeni se 
pritom prema vladajućim moralnim standardima. 
Dok je voluntarističko shvaćanje indiferentno prema 
sadržaju z., tj. smatra da se z., bez obzira na njegov 
sadržaj mora poštivati (strogi legalizam). nepravedan 
z. prema racionalističkoj teoriji nije z. (Lex iniusta 
non est lex), dakle pravno ne obvezuje i svako ga 
može prekršiti (> GRAĐANSKA NEPOSLUŠNOST). Kom- 
promisno stajalište nalazimo kod T. Akvinskoga i 
neotomizma koji razlikuju moralnu (»unutarnju«, in 
foro interno) i pravnu obveznost (»vanjsku«, in foro 
externo). Nepravedan z. prema Akvinskome moralno 
ne obvezuje, ali ga se pravno mora poštovati. da bi 
bilo izbjegnuto veće zlo (umjereni legalizam). 

S povećanim stupnjem formalizacije pravila pona- 
šanja i djelovanja, te odgovarajućim narastanjem 
važnosti pravne regulative (juristifikacija) već u rim- 
skoj civitas. a zatim i u srednjovjekovnoj Evropi 
počam od 12. st., razvijene su i daljnje pravnoteh- 
ničke distinkcije. Jedna od njih, koja potječe iz 
Justinijanovog doba, je razlikovanje između »starih« 
i »novih« izvora prava — nepisanog običajnog prava 
(ius) i pisanog, autoritativno objavljenog prava (lex). 
Slično je i srednjovjekovno razlikovanje između mos 
i lex — tradiranog (nepisanog) i kodificiranog (pisa- 
nog) prava. Dugo vođena diskusija oko primata 
jednog od ta dva pravna izvora bila je ovisna o 
pitanju dosega vladarevih zakonodavnih kompetenci- 
ja, koje je u početku rješavano nedvosmislenom 
vezanošću vladara uz »stare pravice« (Lex, non 
voluntas, facit regem). Tek nakon što je usvojeno 
stajalište da suveren nema samo ovlaštenje tumačiti 
i nadopunjavati staro običajno prvo, već može dono- 
Siti i nove propise, prihvaćen je primat novog, 
pisanog prava i načelo mjerodavnosti kasnijeg z.: 
Lex posterior derogat legi priori. 

Iz rimskog prava potječe, isprva neodlučno, i 

zahtjev za općenitošću z. s odgovarajućom distinkci- 
jom lex/privilegia. Nasuprot apstraktno formuliranog 
općeg pravila (lex), privilegija (od privi legis — pojedi- 
načno pravo, povlastica) predstavlja pojedinačnu 
pravnu mjeru koja dodjeljuje i imunitete individuali- 
ziranim pravnim subjektima. Dok u pravu starog 
Rima z. igraju relativno značajnu ulogu, sustav 
privilegija čini osnovnu karakteristiku pravnog parti- 
kularizma srednjeg vijeka. Počeci raspada feudalnog 
i staleškog ustrojstva praćeni su upravo intenzivnom 
borbom protiv privilegija i nastojanjem za centraliza- 
cijom i koncentracijom vlasti u rukama monarha. 
Teoretičari suverenosti, počevši od J. Bodina, sma- 
traju da baš monopol na donošenje općih zakona čini 
osnovno obilježje vrhovne državne vlasti (> DRŽA- 
VA; > SUVERENOST). Prve apsolutne monarhije na- 
staju realizacijom te teze — kralj postaje lex animata, 
utjelovljenje z. 

Prvi novovjekovni teoretičari, sukladno postulatu 
o odvajanju etike i politike, te o svođenju politike na 
faktičke odnose moći (N. Machiavelli) potenciraju 
još uvijek voluntaristički pojam z., ponekad međutim 
čineći obrat izražavajući apsolutne zakonodavne pre- 
rogative nosiova političke moći i prirodopravnim 
terminima (B. de Spinoza). Vezanost z. uz samovolju 
suverena nalazimo u čistom obliku i kod Th. Hob- 
besa — Authoritas, non veritas facit legem. Medutim 
njegova definicija z. vezana je i uz teoriju društvenog 
ugovora: osnovna svrha pokoravanja suverenovim 
zapovijedima! je očuvanje vlastitog života. te su 
neobvezujući svi z. koji ugrožavaju pravo na život 
podanika. 

Daljnjim razvitkom teorija društvenog ugovora, 
ovaj put u njihovom liberalnom i demokratskom 
obliku (> LIBERALIZAM; > DEMOKRACIJA) pronalaze 
se umjesto prirodnog prava (koje sve češće, u kon- 
zervativnom obliku, preuzimaju pobornici apsoluti- 
zma) novi obrasci sužavanja i ograničavanja pojma 
z. To se događa u tri osnovna pravca: naglašavanjem 
formalnih zahtjeva postavljenih strukturi Z. i pravnog 

sistema, borbom za što širu participaciju pri donoše- 
nju Z. i podjelu vlasti, te ograničavanjem dosega z. 
njegovim svodenjem na instrument zaštite tzv. 
osnovnih prava pojedinaca (> PRAVA ČOVJEKA 1 
DRŽAVLJANINA). 

Liberalizam polazi od pretpostavke primata indi- 
vidualne slobode i pravne jednakosti pojedinaca, 
čija je zaštita ujedno i svrha udruživanja u političku 
zajednicu (J. Locke, J. S. Mill). Individualna sloboda 
najčešće se specificira navođenjem spiska tzv. osnov- 
nih prava, u koje se država načelno ne smije miješati. 
Z. je načelno opravdan jedino ukoliko ta prava štiti 
određujući granice gdje korištenje individualnih 
prava počinje zadirati u isto takva prava drugih (1. 
Kant). S obzirom na načelnu jednakost skupa prava 
svakog pojedinca, z. mora biti općenit i apstraktan, 
dakle odnositi se na unaprijed neodređen krug sluča- 
jeva i adresata. no mora biti dovoljno određen da bi 
omogućio nedvoznačnu interpretaciju (zabrana tzv. 
općih klauzula i pravnih standarda). Također, z. ne 
smije imati povratnu snagu i mora biti dostupan 
javnosti (zabrana retroaktivnosti: »Zakon s povrat- 
nim djelovanjem nije zakon« — B. Constant). Napo- 
sljetku. sistemski je zahtjev liberalizma da skup z. 
neproturječno pokriva sve potencijalne sporne sluča- 
jeve: pravni sistem treba biti zatvoren i konzistentan. 
bez tzv. pravnih praznina. 

Unatoč sužavanju pojma z., njegova važnost u 
životu političke zajednice u doba liberalizma raste. 
Prema liberalizmu naime svaka se vlast smije vršiti 
isključivo na osnovu z. i mora biti utemeljena u z. 
(načelo zakonitosti): »Biti slobodan znači ne biti 
ovisan ni o čemu drugome do o zakonu« (Voltaire). 
Na toj se tezi temelji i doktrina o vladavini zakona, 
a ne ljudi, odnosno o pravnoj državi. U tu svrhu, 
suci se pri primjeni prava strogo vežu za z. (dogmat- 
ska, egzegetska interpretacija). te se oštro razlikuju 
kompetencije > ZAKONODAVSTVA i > UPRAVE, a 
neke se vrste društvenih odnosa izuzimaju iz dosega 
pojedinačnih akata (zakonski rezervati). 

Demokratska teorija (> DEMOKRACIJA), uz inzisti- 
ranje na formalnoj općenitosti z. postavlja dodatne 
zahtjeve ličnosti zakonodavca. Z. kao izraz opće 
volje treba biti proizvod autonomije svakog pojedin- 
ca, iz čega proizlazi zahtjev za osobnim sudjelova- 
njem svakog člana političke zajednice u zakonodav- 
nom tijelu (J. J. Rousseau). Iako neprovediv u tako 
radikalnom smislu, zahtjev za što širom participaci- 
jom naroda u legislativi bio je postupno realiziran u 
praksi evropskog > PARLAMENTARIZMA i predstav- 
ničke > DEMOKRACIJE. da bi danas bila opće prihva- 
ćena teza o nužnosti demokratske legitimnosti z. (> 
LEGITIMIRANJE PORETKA). Teorija o podjeli vlasti na 
zakonodavnu. sudsku i izvršnu vlast (Montesquieu) 
dodatno je pridonijela postupnom izuzimanju pogla- 
vara iz procesa zakonodavstva. U složenoj igri među- 
sobno kontrolirajućih nosilaca vlasti ona je također 
postavila dodatne proceduralne zahtjeve pojmu z. Z. 
se sada smatra samo akt donesen u odgovarajućem 
obliku, u propisanom postupku i od ovlaštenog 
donosioca (otuda potječe i razlikovanje z. u formal- 
nom i z. u materijalnom smislu). 

lako liberalno i demokratsko poimanje z. pred- 
stavlja još uvijek okosnicu suvremene pravne teorije. 
neke nove socijalne pretpostavke značajno utječu na 
promjenu uloge i funkcije z. u suvremenim društvi- 
ma. Njegovo mjesto kao glavnog instrumenta soci- 
jalne regulacije ozbiljno ugrožava pojava tzv. paradr- 
žavnih (privrednih, društvenih) regulativa. često po- 
znatih samo uskom krugu osoba. Uloga > POLITIČKIH 
STRANAKA u transmisiji vlasti i gotovo isključiva 
zakonodavna inicijativa uprave često onemogućava 
široku > PARTICIPACIJU i ulogu > JAVNOSTI pri dono- 
šenju z. U uvjetima vladavine monopola općenitost 
Z. više ne jamči pravnu > JEDNAKOST. Poplava z., ali 
i tzv. podzakonskih akata u tzv. socijalnoj državi 
dovodi do hipertrofije propisa. Mnoge uvjete koje 
liberalna teorija postavlja z. niječu korporativističke 
i totalitarne —> IDEOLOGIJE (> KORPORATIVIZAM: —> 
TOTALITARIZAM). Unatoč svemu, z. ostaje i dalje 

najznačajniji regulativni instrument suvremenih de- 
mokratskih država, a načelo zakonitosti jedan od 
osnovnih jamaca poštivanja ljudskih prava. AU 
KLJUČNI POJMOVI: DRŽAVA. PRAVO. PRIRODNO PRAVO. SUVERE- 
NOST. DEMOKRACIJA 


LITERATURA: Monteskje. O duhu zakona, Beograd 1989; F. 
Ncumann. Demokratska i autoritarna država, Zagreb 1974; M. 
Jovičić. Zakon i zakonitost, Beograd 1977. 


UPRAVA (lat. administratio, engl. administration, 
njem. Verwaltung, franc. administration) je skup 
organizacija u kojima ljudi kao svoje stalno zanima- 
nje obavljaju društvene poslove na temelju trajne 
podjele dužnosti i ovlasti. Društveni poslovi nisu 
uvijek i svugdje jednako određeni. Izvorno, oni 
znače obranu vanjske i unutarnje sigurnosti postoje- 
ćeg političkog poretka izraženog u > DRŽAVI. Stoga 
je i u.. izvorno. državna uprava. 

Suvremena državna uprava počela se razvijati u 
Evropi u 17. st. iz svite i dvorova kasnofeudalnih 
vladara. Umjesto počasne službe dvorjanika — ple- 
mića i svećenika. vladar prenosi ovlasti i raspodje- 
ljuje dužnosti na profesionalne upravne službenike. 
Ta sistematizacija i profesionalizacija u. omogućuje 
koncentraciju vlasti u rukama vladara. Poslovi 
državne uprave podijeljeni su na pet osnovnih pod- 
ručja ili resora: vojska (> ORGANI REPRESIJE), —> 
VANJSKI POSLOVI, > PRAVOSUĐE, unutarnji poslovi 
(policija > ORGANI REPRESIJE), > FINANCIJE. 

Politička kritika > MONARHIJE u građanskim refor- 
mama i revolucijama u 18. i 19. st. zahvatila je i u. 
kao instrument monarhove vlasti. Umjesto apsolutne 
vlasti vladara uvode se skupštine izabranih zastup- 
nika gradana koje politički kontroliraju državnu 
upravu. Skupštine (> PARLAMENT) postavljaju i smje- 
njuju vladu koja vodi u. i odgovara za nju. Zastupnici 
mogu postavljati pitanja. pokretati istrage i zahtije- 
vati sankcije u vezi s radom ili neradom državne 
uprave. Skupštine donose > ZAKONE koji su obavezni 

za u., a poštivanje tih propisa kontroliraju neovisni 
sudovi. Posljedica je tih mjera stvarna dekoncentra- 
cija državne vlasti. Ali ideje o dekoncentraciji idu 
još dalje. Smatra se da državnu djelatnost valja 
ograničiti na najmanju mjeru, na kontrolu da li se svi 
pridržavaju zakona. To je ideja tzv. noćobdijske 
države. Ideolozi socijalističke orijentacije toga vre- 
mena idu još dalje tvrdeći da će država u budućem 
besklasnom društvu (> KOMUNIZAM) biti uopće nepo- 
trebna, pa će odumrijeti. 

Stvarni razvoj društava u 19. 1 20. st., međutim, 
krenuo je u obratnom smjeru. Industrijalizacija i 
urbanizacija značajno je proširila krug društvenih 
poslova. Trebalo je regulirati industriju da se spriječe 
štete koje bi ona mogla nanijeti ljudima. Trebalo je 
organizirati poslove koje na selu stvarno svako ku- 
ćanstvo obavlja za sebe — kao što je opskrba vodom. 
rasvjeta, grijanje, otprema otpada. pa i obrazovanje 
djece, briga o zdravlju i o bolesnima i nezbrinutima. 
Trebalo je poduzimati mjere da bi se izbjegle poslje- 
dice povremenih kriza u tržišnom gospodarstvu. S 
vremenom se razvija shvaćanje da bi država trebala 
biti odgovorna za minimalnu ekonomsku i socijalnu 
sigurnost svakog pojedinca. Te su potrebe dovele do 
značajnog porasta državne uprave. centralne i lokal- 
ne, koja je preuzela odgovarajuće poslove. Pored 
izvornih pet funkcija u. kao vlasti nastaje pet novih 
velikih područja u. kao javne službe. To su privredne 
službe za regulaciju. nadzor i unapređivanje pojedi- 
nih privrednih grana; zatim društvene službe za 
školstvo i prosvjetu (> ŠKOLSTVO), za > ZDRAVSTVO. 
za socijalnu zaštitu, socijalno osiguranje i —> soci- 
JALNU POLITIKU ; tehničke službe za promet u svim 
vidovima. za komunikacije svim sredstvima, za ops- 
krbu energijom u svim oblicima: komunalne službe 
za sve veći broj djelatnosti — od saobraćaja do čistoće 
i od urbanizma do rekreacije — koje su uvjet egzisten- 
cije suvremenih gradova; konačno. informacijske 
službe — kao što su statistika. katastar ili hidrometeo- 
rološka služba — koje prikupljaju informacije i stav- 

ljaju ih na raspolaganje neodređenom krugu intere- 
senata. Došlo je, u stvari, do nove koncentracije 
državne uprave koja, u svojim ekstremnim oblicima 
potpune kontrole privrede i društva, otvara problem 
birokratske vlasti. naime vladanja, ne na temelju 
mandata dobivenog na periodičkim > IZBORIMA, već 
osloncem na silno narasli i opet, zapravo, nekontroli- 
rani državni upravni aparat. 

To je i polazište za novo kretanje u suprotnom 
smjeru. U drugoj se polovici 20. st. ponovo otkrivaju 
mogućnosti samoregulacije putem tržišta koje je 
sada organiziranije i složenije nego prije 200 godina. 
Ponovo se cijene prednosti demokratskog političkog 
uređenja (> DEMOKRACIJA) i političke kontrole 
državne uprave. Osim toga. društvena diferencijacija 
stvara sve veći broj paralelnih centara utjecaja u 
društvu i time iznutra dovodi u pitanje monopol 
utjecaja države i državne uprave, dok povezivanje 
ljudi i organizacija izvan državnih granica. pa i 
povezivanje samih država, dovodi u pitanje —> su- 
VERENOST pojedine > DRŽAVE prema ostalom svije- 
tu. Posljedica je tog razvoja nova dekoncentracija 
državne uprave koja. u stvari. prestaje biti isključivo 
državna budući da pojedine upravne organizacije 
izlaze iz sklopa državne uprave i počinju funkcioni- 
rati autonomno (na primjer mreže školskih. zdrav- 
stvenih ili socijalnih ustanova). a da pojedine dru- 
štvene poslove preuzimaju organizacije koje su od 
svog početka nedržavne (kao što su komore, sindika- 
ti. ili udruženja građana). Umjesto o državnoj upravi 
sve je smislenije govoriti o upravi javnog sektora. 

EP 
KLJUČNI POJMOVI: DRŽAVA. POLITIČKA KONTROLA. KONCEN- 
TRACIJA | DEKONCENTRACIJA. BIROKRACIJA, JAVNI SEKTOR 


LITERATURA: E. Barker. The Development of Public Services in 
Western Europe 1660-1930, Oxford 1944; F. X. Kaufmann, D. 
Majone, V. Ostrom, Guidance, Control and Evaluation in the 
Public Sector, Berlin - New York 1986, E. Pusić, Upravni sistemi, 
Zagreb 1985. 

FINANCIJE I POREZI 


FINANCIJE (engl. finance, njem. Finanz, franc. 
finance) su u najširem smislu novčano gospodarstvo, 
ali i nauka o financijama, financijska znanost, 
državni prihodi, gotovina, pa i organ državne uprave 
(> UPRAVA) u čijem je djelokrugu razrez i naplata 
poreza. Riječ »financije« potječe iz srednjovjekov- 
nog latinskog finare, a općenito je značila plaćanje. 
U današnjem se smislu prvi put javila u Francuskoj 
u 15. st. odakle se u istom značenju i s istim nazivom 
proširila po Evropi. F. obuhvaćaju financijsku djelat- 
nost države i javno-pravnih tijela, bankarskih i dru- 
gih financijskih organizacija, fizičkih 1 privatno- 
-pravnih osoba. 

Financijska djelatnost > DRŽAVE naziva se javnim 
financijama. Time se izražava razlika u odnosu na 
privatne financije. Ta se razlika očituje u načinu 
stjecanja, upravljanja i trošenja financijskih sredsta- 
va. Država ih stječe prinudnim putem, ali i djelat- 
nošću svojih organa i privređivanjem. Fizičke i pri- 
vatno-pravne osobe stječu ih pretežno privrediva- 
njem. Djelatnost privatnih osoba usmjerena je na 
ostvarenje dobiti, a djelatnost države u prvom redu 
na zadovoljavanje društvenih potreba (> INTERES). 

Osnovne institucije javnih financija su prihodi i 
rashodi (koji se nazivaju i javnim, javno-pravnim, 
odnosno državnim) i instrumenti njihova ostvarenja. 
Instrumenti ostvarenja javnih prihoda su porezi, 
carine, takse, doprinosi, javni zajmovi i dr. Država 
ih ostvaruje na osnovi svoje financijske > SUVERENO- 
STI. Instrumenti javnih rashoda su budžet, fond, 
financijski plan, financijski program i dr. Namije- 
njeni su financiranju zadataka državnih organa i 
organizacija. 

Porezi su najizdašniji dio javno-pravnih prihoda. 
U ukupnim prihodima suvremenih država sudjeluju 
s više od 90%. Bili su poznati još u antičko doba. 
Prije 200 godina su dobili značenje koje imaju danas. 
Taksa je naknada za nematerijalnu, intelektualnu 

uslugu koju je državni organ učinio taksenom obve- 
zniku na njegov zahtjev. Takse mogu biti savezne, 
lokalne, sudske, administrativne, konzularne, carin- 
ske i sl. Plaćaju se u taksenim vrijednostima ili u 
gotovu novcu. Doprinos se plaća državi za stvarnu ili 
pretpostavljenu materijalnu korist koju obveznik 
ima od neke njene aktivnosti. Npr. izgradnja nasipa 
u javnom interesu sprečava poplavljivanje njegove 
zemlje. Doprinosom se nazivaju i davanja nedržav- 
nim organima i organizacijama (doprinosi za soci- 
jalno osiguranje. doprinosi privrednim komorama, 
vodni doprinosi. itd.). 

Sve su to redovni i nepovratni prihodi države. 

Javni zajam je izvanredan i povratan prihod drža- 
ve. Najpoznatiji su unutrašnji i vanjski. dobrovoljni, 
patriotski i prisilni javni zajam. 

Najvažniji instrument javnih rashoda je budžet, a 
postoje još fond. financijski plan, financijski program 
i posebni račun. Budžet je u pravilu jednogodišnji 
plan prihoda i rashoda države ili užeg javno-pravnog 
tijela. Donosi ga predstavnička skupština (> PARLA- 
MENT). Na sadržaj budžeta, njegovu izradu, donoše- 
nje i izvršenje primjenjuju se određena budžetska 
načela (potpunosti, realnosti. ravnoteže, javnosti, 
prethodnog odobrenja i dr.). Fond čine novčana 
sredstva namijenjena određenoj svrsi. Primjenjuje 
se za financiranje djelatnosti koja zahtijeva stabilan 
i trajan izvor prihoda i poslovan odnos prema njiho- 
vom trošenju. Fond ima svoje organe (upravni odbor 
i dr.). Može biti samostalan ili vezan uz budžet. 
Financijski plan je instrument planiranja prihoda i 
raspodjele sredstava u organima uprave, sudovima, 
poduzećima i dr. Donosi se za razdoblje od jedne 
godine. Pojedine države donose višegodišnje finan- 
cijske planove koji imaju ekonomsku funkciju. Fi- 
nancijski program je instrument kojim se financiraju 
akcije neprivrednog karaktera, a traju duže od go- 
dine dana. 

Banka je najpoznatija financijska organizacija. 
Njena je osnovna djelatnost uzimanje i davanje 


FULNKCIONIRANJE VLASTI 


kredita i posredovanje u novčanim plaćanjima. 
Obavlja se prema načelima likvidnosti, sigurnosti 1 
rentabilnosti. Banke mogu biti centralne ili emisione, 
komercijalne, razvojne, poslovne i štedionice. Osigu- 
ravajuća društva su financijske organizacije posebne 
vrste. 

Financijska djelatnost pravnih osoba naziva se 
poslovnim financijama. Tom se djelatnošću pribav- 
ljaju financijska sredstva i optimalno raspoređuju 
radi ostvarenja njihovih ciljeva. 


POREZ (lat. tributum, engl. tax, njem. Steuer, 
franc. #1p01) je nastao pretvaranjem povremenih i 
dobrovoljnih davanja u stalna i prisilna. P. se plaća 
pod prijetnjom državne prisile temeljene na njenoj 
financijskoj > SUVERENOSTI. Sredstva ubrana p. su 
nepovratna, u pravilu nemaju unaprijed utvrđenu 
namjenu niti država za njih daje neposrednu nakna- 
du. P. se uvijek ubire u javnom interesu, a danas 
gotovo isključivo u novcu. 

Oporezivanje sc provodi prema financijsko-poli- 
tičkim, ekonomsko-političkim, socijalno-političkim i 
porezno-tehničkim načelima. Oporezivanje je postu- 
pak utvrđivanja činjenica koje se odnose na poreznu 
sposobnost poreznog obveznika. utvrđivanje osno- 
vice od koje se plaća p.. primjene vrste porezne 
stope, priznavanja porezne olakšice ili oslobođenja. 
izračunavanje iznosa poreznog duga i naplate p. 

Porezna sposobnost ili porezna snaga je ekonom- 
ska mogućnost poreznog obveznika da plati p. Pore- 
zni obveznik je fizička ili pravna (korporacija, usta- 
nova) osoba koja je prema propisima dužna izvršiti 
poreznu obvezu. Porezna je osnovica u najširem 
smislu vrijednost poreznog objekta. Porezni je 
objekt svaka ekonomska činjenica (prihod. dohodak. 
potrošnja i sl.), koja je osnova za uvođenje p. 

Porezna stopa je u postotku (rjeđe u apsolutnom 
iznosu) izraženi dio vrijednosti porezne jedinice po- 
moću koje se utvrđuje porezna obveza. Porezne 
stope mogu biti proporcionalne i progresivne. Pro- 

porcionalne se ne mijenjaju promjenom osnovice. 
Progresivne rastu s porastom osnovice. 

U poreznom sustavu svake države postoji više 
vrsta p. ili poreznih oblika. Njihovim se ubiranjem 
uvijek ostvaruje fiskalni cilj. jer se svi porezni prihodi 
slijevaju u državnu blagajnu. Međutim, primienom 
odgovarajućih vrsta p. kao i određenom poreznom 
politikom mogu se ostvarivati ekonomski. socijalni i 
drugi ciljevi. 

Svi se p. mogu grupirati prema određenim kriteri- 
jima i promatrati s određenih stajališta. Najpoznatija 
je podjela p. na neposredne i posredne. Neposredni 
porezi se plaćaju prije trošenja dohotka. npr. porez 
na dohodak. a posredni se plaćaju prilikom njegova 
trošenja. npr. porez na promet. 

Specifičan oblik poreza na promet su carine. 
Plaćaju se na robu koja prelazi carinsku granicu. 
Najpoznatije su uvozne i izvozne s obzirom na smjer 
kretanja robe, a s obzirom na cilj fiskalne. ekonom- 
ske i socijalne. LH 


KLJUČNI POJMOVI: BANKA BUDŽET. JAVNI PRIHODI. JAVNI RAS- 
HODI. POREZ. POSLOVNE FINANCIJE 


LITERATURA: B. Jelčić. Nauka o financijama i financijsko 
pravo. Zagreb 1990: A. Katunarić, Banka, Zagreb 1988: ]. 
Lovčević. Žustitucije javnih finansiju, Beograd 1979; R. Musgrave, 
Teorija javnih financija. Beograd _ 1973; A. Perić. Financijska 
teorija i politika. Beograd 1981. 


KULTURNA POLITIKA (engl. culrural policy, 
njem. Kulrurpolitik, franc. politique culturelle). u 
suvremenom značenju riječi razvila se od kraja dru- 
gog svjetskog rata pod okriljem UNESCO-a. Ozna- 
čuje ukupnost planiranih kulturnih akcija na temelju 
globalne vizije društvenog i kulturnog razvitka. odre- 
dene kulturne situacije i kulturnih potreba, te zateče- 
nog kulturnog standarda. Kulturnom se politikom 
usmjeruje i unapreduje kulturni život > ZAJEDNICE u 
rasponu od kulture svakidašnjeg života do umjetnič- 
kog stvaralaštva. U svojim projekcijama kulturna 

politika polazi od datosti, ali se naglašeno određuje 
prema budućnosti (dugoročnim planiranjem kultur- 
nih akcija). Konkretna zadaća kulturne politike je. 
primjerice, utvrđivanje kulturne situacije, odrediva- 
nje kulturnog standarda i kulturnih potreba, vredno- 
vanja rada kulturnih institucija i njihovih programa, 
praćenje | unapređivanje sistema financiranja, poti- 
canje kulturnog stvaralaštva, obrazovanje kadra za 
kulturne djelatnosti, demokratizacija kulturnog živo- 
ta, zaštita kulturne baštine. stvaranje uvjeta za nove 
oblike kulturnog izražavanja, multikulturna suradnja 
i dr. 

Da bi se pripremila dugoročna projekcija kultur- 
nog razvitka, valja raspolagati neophodnim pokaza- 
teljima. Analitička deskripcija (sociografski pristup) 
kulturne situacije jedna je od prvih zadaća djelotvor- 
nog planiranja kulturnih akcija. Deskripcijom kul- 
turne situacije utvrđuje se dostignuti kulturni stan- 
dard (materijalni uvjeti za kulturni život zajednice 1 
pojedinca, broj i opremljenost kulturnih institucija: 
biblioteke, izdavačka poduzeća, knjižare, kazališta. 
muzeji, galerije, kinematografi. obrazovne i medij- 
ske institucije, omladinski kulturni centri, te druge 
srodne institucije). Kulturne potrebe (uspostavljanje 
aktivnog odnosa izmedu čovjekove predispozicije i 
nekog kulturnog sadržaja) je također neophodno 
odrediti. Deskripcija kulturne situacije. zatečenog 
kulturnog standarda i kulturnih potreba pretpostavka 
su planiranja u kulturi i utvrđivanja željenog kultur- 
nog standarda. Kulturna politika se konkretizira u 
akciji. Uvidom u kulturnu akciju očituje se uspjeh ili 
neuspjeh planiranih kulturnih sadržaja. Vrednovanje 
rada (socio-kulturološki pristup) kulturnih institucija 
i njihovih programa pokazuje da li je kulturna akcija 
upravo one kvalitete koju se želi postići imajući na 
umu planirane kulturne ciljeve. Analiza sadržaja 
rada je svojevrsna elaboracija aktivnosti u odrede- 
nom vremenskom razdoblju i objektivni pokazatelj 
bez kojega se ne može vrednovati uloga i mjesto 
neke kulturne institucije. 

Demokratizacija kulture podrazumijeva ostvare- 
nje prava na kulturu (poput prava na rad). Sistemom 
financiranja i planiranja kulturnih akcija valja stvoriti 
preduvjete za masovno sudjelovanje u kulturnom 
životu, za slobodno izražavanje kulturnih raznoliko- 
sti uz maksimalnu toleranciju svih inicijativa u kulturi 
koje pridonose kulturnom razvitku. Uvidom u posto- 
jeće koncepte kulturne politike u svijetu moguće je 
raspoznati njena dva modela: humanistički i tržišni. 
Ta je podjela uvjetna, budući da se oni često isprepli- 
ću. Humanistički model temelji se na uvjerenju da 
kultura bitno određuje pojedinca (> DRŽAVLJANIN) i 
— DRUŠTVO u cjelini. Ako se neko društvo nije u 
stanju kulturno odrediti. ono gubi svoj kulturni 
identitet. Društvo je dužno osigurati što efikasniji 
protok kulturnih informacija (sadržaja) i što pode- 
snije uvjete za njihove tvorbe, te mogućnosti njihova 
prihvata. Tržišni model u kulturnoj politici vrednuje 
kulturne sadržaje kao potrošna dobra podvrgnuta 
zakonima tržišta. Tržišno usmjerenje forsira ono što 
se trenutno potražuje. bez obzira na to da li se radi 
o autentičnom kulturnom sadržaju. Sljedbenici takve 
orijentacije često nude isprazne sadržaje kao kultur- 
ne. Takva je pozicija u biti nastojanje da se deproble- 
matizira čovjekov život. osigura bijeg u fiktivne 
svjetove (šund literatura, kič tv-serije. i sl.). Tržišna 
pragmatičnost odriče kulturi njen humanistički 
aspekt ili ga stavlja u drugi plan. TM 
KLJUČNI POJMOVI: KULTURNA SITUACIJA. KULTURNI STANDARD. 
KULTURNE POTREBE 


LITERATURA: E. Girard, Kulrurni razvoj. Iskustva i politike, 
Zagreb 1977: T. Martinic, Kultura kao samoodređenje, Zagreb 
1986. 


POPULACIJSKA POLITIKA (engl. population 


politics, njem. Populationpolitik, franc. politique de 
population) označava niz sustavnih zakonskih mjera 
i akcija > DRŽAVE u usmjeravanju razvoja vlastitog 
stanovništva. 

Na brojčani rast i strukturu stanovništva neke 
zemlje utječu autonomni, ali i neautonomni činitelji. 
Većina država stoga nastoji razvoj vlastitog stanovni- 
štva uskladiti sa svojim gospodarskim. društvenim i 
političkim programima razvoja. Populacijska politika 
u užem smislu označava, međutim, državnu interven- 
ciju u razvoj stanovništva iz »isključivo demografskih 
razloga« (pri čemu su svi ostali ciljevi zapravo prikri- 
veni). Kao takav »isključivo demografski cilj« navodi 
se. na primjer. ublažavanje rasta stanovništva (zem- 
lje u razvoju) ili poticanje rasta (visokorazvijene 
zemlje sjeverno-zapadne Evrope). Tako shvaćena 
populacijska poliika danas se rijetko primjenjuje. 
Susrećemo je još samo u propagandi nekih međuna- 
rodnih organizacija (primjerice UNFPA — svjetski 
fond za populacijske aktivnosti) u zemljama u razvo- 
ju, te u mjerama državne regulative u Kini. 

Većina država, u kojima je populacijska politika 
ozakonjena, provodi populacijsku politiku u širem 
smislu. Ona podrazumijeva skup mjera i akcija koje 
provode nacionalne ili lokalne vlasti 1 organizacije ili 
grupe građana sa zajedničkim —> INTERESIMA kojima 
se, direktno ili implicitno. utječe na veličinu. stopu 
rasta. strukturu i razmještaj stanovništva (Fuchs i 
Demko). a koje su usklađene s postavljenim cilje- 
vima gospodarskog, socijalnog i političkog razvoja. 

Znanost koja proučava zakonitosti porasta i opa- 
danja. strukture i razmještaja stanovništva zove se 
demografija. Osnovni demografski procesi vezani su 
uz prirodno kretanje stanovništva (natalitet) 1 meha- 
ničko kretanje stanovništva (migracije). Suvremena 
demografija razlikuje kvalitativne i kvantitativne ti- 
pove populacijskih politika. Cilj je kvalitativne popu- 
lacijske politike (u teoriji se najčešće spominje euge- 
nička) usmjeravanje kvalitete vlastita stanovništva. 
To poboljšanje kakvoće prirodnih 1 društvenih oso- 
bina stanovništva (M. Friganović) ne podrazumijeva 
nužno i jedino ozloglašenu politiku rasne ili nacio- 
nalne čistoće, koja pod pritiskom demokratskih 
snaga u civiliziranome društvu uglavnom iščezava. 

Osnovni tipovi kvantitativnih populacijskih politika 
(usmjerenih na brojčanost stanovništva) su: 

1. ekspanzivna — podupire visoku stopu nataliteta 
i useljavanje (imigraciju) radi osiguravanja repro- 
dukcije stanovništva na istom ili višem nivou; npr. 
Izrael, Australija, neke zemlje Zapadne i Sjeverne 
Evrope: 

2. restriktivna — zalaže se za nizak prirodni prirast 
i iseljavanje (emigraciju) svog stanovništva radi uspo- 
ravanja rasta vlastita stanovništva; npr. neke azijske 
i afričke zemlje: 

3. redistributivna — potiče unutarnje migracione 
tokove najčešće iz prenapučenih u manje napučene 
krajeve; npr. u Jugoslaviji poznate »kolonizacije« 
nakon oba svjetska rata. 

Osobine i ciljevi pojedinih tipova populacijske 
politike mogu biti nacionalni, socijalni, ekonomski, 
vojno-politički i drugi, a ostvarenje kratkoročno, 
srednjeročno i dugoročno. Riječ je, dakle, o taktici 
(kratkoročno) i strategiji (dugoročno) vodećih snaga 
neke zemlje prema stanovništvu. U prostornom po- 
gledu populacijska politika može biti opća. regio- 
nalna i posebna. 

Mjere kojima se provodi populacijska politika 
mogu biti: dječji i obiteljski dodaci (> SOCIJALNA 
POLITIKA), mjere fiskalne (> FINANCIJE I POREZI) 
politike (posebni porez na neženje, nagrade maj- 
kama s većim brojem djece; diferencijalni porez na 
dohodak ovisno o broju djece u obitelji, politika 
dodjele stanova ili dodjele pomoći nezaposlenima i 
sl.), mjere koje olakšavaju funkciju materinstva 
(produženje porodiljskog dopusta, veća ulaganja u 
dječje jaslice, vrtiće i dr.), te primjenjivanje sred- 
stava protiv začeća i sl. (A. Wertheimer—Baletić). 

Uspješnost mjera populacijske politike u prvome 
redu ovisi o visini uloženih sredstava, o vrsti i 
obuhvatnosti tih mjera, ali i o načinu njihove primje- 
ne. (Tako je šezdesetih godina zabrana pobačaja u 
Rumunjskoj u dvije godine podigla nivo rodnosti 
gotovo za trećinu, što nije bio slučaj s Francuskom, 

Madarskom ili Japanom koji su uz zabranu pobačaja 
uveli i produženi porodiljski dopust. te povećani 
dječji dodatak.) Porast stanovništva u nekoj zemlji 
može varirati po regijama. ovisno o gospodarskoj i 
kulturnoj razvijenosti ili etničkom i vjerskom sasta- 
vu. U Jugoslaviji je porast stanovništva vrlo različit 
(npr. Vojvodina i Hrvatska imaju danas porast od 
0.1%., Crna Gora, Makedonija i Bosna i Hercegovina 
1%. Kosovo 2.5%. itd.). što govori o nemogućnosti 
provođenja jedinstvene populacijske politike. 
Danas se u svijetu općenito smatra da populacij- 
ska politika čini sastavni dio ukupne razvojne politi- 
ke. Usmjeravanje kretanja stanovništva se stoga vrši 
u okviru planiranja ukupnog društvenog razvoja. U 
mjeri u kojoj kretanje stanovništva (prirodno i meha- 
ničko) proizlazi iz populacijske politike u širem 
smislu, a to znači iz razvojne politike. samo stanovni- 
štvo postaje nosiocem razvoja (endogena varijabla). 
za razliku od tradicionalnog planiranja u kojem je 
stanovništvo tretirano kao puki objekt planiranja, 
odnosno egzogena varijabla. JG 


KLJUČNI POJMOVI: DEMOGRAFIJA. STANOVNIŠTVO. SOCIJALNA 
POLITIKA. RAZVOJ 

LITERATURA: A. Werthcimer-Baletic, Demografija, stanovni- 
stvo i ekonomski razvoj. Zagreb 1982: D. Breznik. Demografija, 
Beograd 1980: M. Friganović, Stanovništvo svijeta, Zagreb 1987: 
J. Gelo. Demografske promjene u Hrvatskoj od 1780. do 1981. 
godine. Zagreb 1987. 


RADNI ODNOSI (engl. labour relations, njem. Ar- 
beitsverhiiltnisse, franc. relations de travail) su pra- 
vom uređeni društveni odnosi između > SUBJEKATA 
tih odnosa, a to znači pravni odnosi između radnika 
i organizacije odnosno poslodavca s utvrđenim pra- 
vima i obvezama. Sadržaj radnog odnosa jeste rad 
kao proces povezanih aktivnosti radno sposobnih 
pojedinaca i vlasnika sredstava rada i predmeta rada. 
Radni odnos. kao pravni odnos. jeste skup prava. 
obveza i odgovornosti subjekata tog odnosa. 


FUNKCIOMRANJE VLASTI = [91 


192 


Radni odnos jeste uvijek uzajamna veza dvaju 
subjekata na radu i u vezi s radom. Radnik obavlja 
radne operacije koje određi poslodavac. To je sadr- 
žaj rada na radnom mjestu: u određenom trajanju, 
pod određenim uvjetima i za određenu plaću (osobni 
dohodak, naknada. berivo). »Pod radnim odnosom, 
u smislu ovog zakona, razumijeva se dobrovoljni 
odnos između radnika i organizacije odnosno poslo- 
davca radi obavljanja određenih poslova i ekonomski 
svrsishodnoga i odgovornog korištenja sredstava i 
ostvarivanja prava i obveza što se stječu na radu i po 
osnovi rada« (član 1. stav 2. Zakona o osnovnim 
pravima iz radnoga odnosa »Sl. list SFRJ« br. 60/89). 

Radni odnos određuju bitni (opći) elementi. koji 
ga razlikuju od drugih društvenih i pravnih odnosa 
(> ZAKONODAVSTVO). Pravovaljan je samo onaj 
radni odnos koji ima sve bitne elemente kumulativno 
ispunjene. 

Bitni elementi radnog odnosa su: dobrovoljnost. 
uključivanje radnika u organizaciju ili kod poslodđav- 
ca, faciendi necessitas, tj. obveza radnika da će 
osobno obavljati rad u propisanom radnom vremenu 
(osobna radnopravna funkcionalna veza), subordina- 
cija (podređenost), oneroznost (osobni dohodak. 
plaća). profesionalnost radnika i pravnost (pravna 
reguliranost). 

Aku kojima se reguliraju radni odnosi različiti su 
u različitim državama. Ti akti su: > USTAV. > ZAKON. 
akti predsjednika. podzakonski akti. kolektivni ugo- 
vori. odluke arbitražnih organa. sudska praksa. pra- 
vila unutrašnjeg rada. akti međunarodnog porijekla. 
običaji i dr. Reguliranje radnih odnosa u Jugoslaviji 
vrši se brojnim heteronomnim i autonomnim propisi- 
ma. U heteronomne propise spadaju: ustav, zakoni. 
podzakonski akti. autentična tumačenja. univerzalni 
i regionalni međunarodni propisi (aku Ujedinjenih 
naroda, konvencije i preporuke Međunarodne orga- 
nizacije rada) i bilateralni međunarodni ugovori koje 
je Jugoslavija zaključila. Autonomni propisi su opći 
akti i kolektivni ugovori. 

Radni odnos nastaje između dva subjekta. Jedan 
subjekt jeste uvijek fizička osoba, radno sposobna, 
koja neposredno izvršava određenu vrstu rada u 
organizaciji odnosno kod poslodavca. To je radnik, 
posloprimac, osoblje, namještenik, službenik i dr. 
Drugi subjekt jeste pravna ili fizička osoba koja ima 
materijalne elemente rada i koja radi njihove upo- 
trebe angažira radnika u radnom odnosu: »organiza- 
cija« (poduzeće, organizacija društvenih djelatnosti, 
banka. organizacija za osiguranje. zadruga i sl.), 
odnosno »poslodavac« (građansko-pravna i fizička 
osoba, poljoprivredno gospodarstvo, predstavništvo 
stranih tvrtki. diplomatsko i konzularno predstavni- 
štvo u SFRJ i dr.). 

Postupak zasnivanja radnih odnosa predstavlja 
zakonom, kolektivnim ugovorom i općim aktom 
utvrđena ovlaštenja organizacije odnosno poslodavca 
da u odredenim rokovima i na način utvrđen tim 
aktima angažiraju radnika u radnom odnosu. U tom 
postupku ima nekoliko faza: utvrđivanje potrebe za 
novim radnikom, objavljivanje te potrebe, izbor i 
stupanje radnika na rad. Radni odnos se zasniva na 
neodređeno i na određeno vrijeme, danom stupanja 
radnika na rad na temelju odluke o izboru odnosno 
ugovora o zapošljavanju. Radni odnos može zasno- 
vati osoba starija od 15 godina i koja posjeduje opću 
zdravstvenu sposobnost odnosno i druge heteronom- 
nom ili autonomnom normom predviđene posebne 
uvjete (uzrast, spol, stručna sprema, radno iskustvo, 
posebna zdravstvena sposobnost i dr.). 

Prava, obveze i odgovornosti subjekata čine sadr- 
žaj radnih odnosa i propisuju se unaprijed. 

Osnovna prava radnika su: ograničeno radno 
vrijeme, odmori i odsustva, zaštita na radu, plaća 
odnosno osobni dohodak. posebna zaštita omladine, 
žena i invalida na radu. učešće u upravljanju i pravo 
na organiziranje u sindikate. Radnikove radne ob- 
veze (dužnosti) su unaprijed utvrđene. Radne obveze 
su opće, koje se odnose na sve radnike i posebne, 
koje se odnose na samo određene poslove ili radna 

mjesta (osobno. odgovorno i uredno obavljanje ra- 
da). 

Prava poslodavca odnosno organizacije su da do- 
nosi odluke o: prijemu radnika. respoređivanju na 
radna mjesta, radnom vremenu, radnoj disciplini. 
odmorima i dopustima. plaći i raznim nagradama te 
drugim pitanjima utvrđenim propisima. Obveza po- 
slodavca odnosno organizacije jeste da svoja prava 
realizira na način i u rokovima unaprijed reguliranim 
(raspoređivanje radnika na odgovarajuće radno mje- 
sto, isplata plaće. osiguravanje zaštite na radu. od- 
mora i dopusta. vođenje evidencije i dr.). 

Disciplinska odgovornost radnika jeste posebna 
odgovornost za povredu radne discipline. Do po- 
vrede radne discipline dolazi kada radnik svojom 
krivnjom povrijedi neku od radnih dužnosti. Radne 
dužnosti su opće i posebne. Radne dužnosti moraju 
biti unaprijed utvrđene. Povrede radnih dužnosti 
mogu biti lakše i teže. Disciplinske mjere izriču se 
radniku koji je učinio povredu radne dužnosti. Mjere 
propisuje zakon. To su: javna opomena. novčana 
kazna i prestanak radnog odnosa. Disciplinske mjere 
izriču disciplinski organi. u disciplinskom postupku. 
Disciplinski postupak jeste skup pravila kojima se 
reguliraju radnje sudionika u postupku utvrđivanja 
povreda radne dužnosti i izricanja disciplinske mjere 
(sankcije). Disciplinski organi su poslovodni organ 
organizacije odnosno poslodavac. disciplinska komi- 
sija i organ upravljanja. Disciplinski postupak je 
dvostepen. 

Radnik ostvaruje pojedinačna prava iz radnog 
odnosa u organizaciji odnosno kod poslodavca. Rad- 
nik čije je pravo povrijeđeno može zahtijevati zaštitu 
pred organima u organizaciji. od poslodavca. pred 
nadležnim sudom. društvenim pravobraniocem sa- 
moupravljanja, sindikatom. inspekcijskim i drugim 
organima. Postupak zaštite prava radnika uređuje 
zakon. opći akt i kolektivni ugovor. 

Brojne su i različite klasifikacije radnih odnosa. 
Najčešće | najviše prihvaćene su: prema vremenu 

trajanja radnog odnosa; prema dužini radnog vre- 
mena koje je radnik dužan provesti na radu; prema 
utjecaju volje subjekata na sadržaj radnog odnosa, 
prema stalnosti i profesionalnosti radnika, prema 
djelatnosti organizacije i poslodavca i dr. 

Izrazitu specifičnost imaju: radni odnosi sezonskih 
radnika, dopunski radni odnos, radni odnos na po- 
kus, radni odnos pripravnika, radni odnosi radnika u 
zdravstvu, školstvu. u upravi i pravosuđu, u saobra- 
ćaju. u rudarstvu. radni odnosi lučkih radnika, pomo- 
raca i drugih radnika u organizacijama privrednih 
djelatnosti morske tehnologije i dr. 

Zakonom se utvrđuju uvjeti i način prestanka 
radnog odnosa. Radni odnos prestaje: jednostranom 
izjavom volje radnika. na temelju sporazuma radnika 
i organizacije odnosno poslodavca, bez suglasnosti 
radnika, a voljom organizacije odnosno poslodavca i 
po sili zakona. U Jugoslaviji te osnove utvrđuje 
Zakon o osnovnim pravima iz radnog odnosa (»SI. 
list SFRJ« broj 60/89). MĐU 


KLJUČNI POJMOVI: ZAKON. DRUŠTVO, SUBJEK1. DUŽNOST 


LITERATURA: M. Baltić. Radni odnosi u teoriji i praksi, Beograd 
1968: B. Šunderić, Radni odnos, Beograd 1990; M. Učur. Kolek- 
tivni ugovor. Rijeka 1990. 


ZDRAVSTVO (lat. valetudinis curandae ars, engl. 
health care, njem. Gesundheitswesen, franc. service 
de sante), ili zdravstveni sustav (sustav zdravstvene 
zaštite) specijalizirani je društveni podsustav osnovna 
svrha kojeg je briga o biologijskoj i psihosocijalnoj 
disfunkcionalnosti pojedinca ili širih ljudskih zajedni- 
ca. Problemi kojima se bavi z. u engleskom se jeziku 
nazivaju »pet D«: smrt (death), bolest (disease). 
nesposobnost (disability), neugoda (disconfort) i ne- 
zadovoljstvo  (dissatisfaction). Tih pet elemenata 
određuju osnovne ciljeve zdravstvenog sustava. Sam 
se zdravstveni sustav sastoji od niza elemenata (sred- 
stva. oprema, osoblje, znanje, vještine) koje —> 

DRUŠTVO izdvaja ili investira da bi rješavalo socio- 
biologijske probleme što otežavaju njegovo nor- 
malno i efikasno funkcioniranje. 

Aktivnosti i usluge kroz koje se odvijaju procesi 
zdravstvene zaštite mogu se grupirati u šest katego- 
rija i oblika: prevencija, dijagnoza, liječenje. rehabi- 
litacija, njega-zaštita i zdravstveno obrazovanje. Li- 
ječnik koji postavlja dijagnozu i medicinska sestra 
koja nadzire i njeguje pacijenta dio su zdravstvenog 
sustava. Ali majka koja liječi dijete, iako akter u 
procesu zdravstvene zaštite, nije dio zdravstvenog 
sustava. To je važno za raspravu o efikasnosti zdrav- 
stvenog sustava. Naime. zdravstvena se zaštita pruža 
i izvan z., a Z. pruža i usluge koje nemaju karakter 
zdravstvene zaštite: prehrana pacijenta, smještaj, 
osobne usluge itd. 

Sve aktivnosti z. nemaju karakter izravnog pruža- 
nja zdravstvenih usluga. Obrazovanje zdravstvenih 
radnika i istraživanja dvije su komponente internih 
procesa u z. koje služe kao svojevrsna infrastruk- 
turna podrška izravnom radu s pacijentima. Ako 
neki zdravstveni sustav nema vrijeme, sredstva i 
tehnologiju predviđene za obavljanje tih aktivnosti. 
to se odražava u padu buduće kvalitete pruženih 
usluga. 

Zdravstveni sustav, kao društveni podsustav, nije 
sposoban za samoreprodukciju. Kako nije autono- 
man, mora se oslanjati na financijsku (> FINANCIJE 1 
POREZI), pravnu, administrativnu i drugu podršku 
društva u kojem djeluje. Društvena i ekonomska 
logika z. vrlo je jednostavna: [. liječnik ulaže svoje 
vrijeme i sposobnosti pružanja usluga pacijentu te 
tako propušta priliku da to vrijeme i sposobnosti 
uloži u druge aktivnosti, 2. za uloženo vrijeme ili 
postignute rezultate organizacije zdravstvenog osigu- 
ranja i/ili pacijent mu nadoknađuje novac, i 3. 
osiguravajuće društvo to čini jer je ugovorno osigu- 
ralo pacijenta od zdravstvenog rizika i za to dobilo 
novac (premiju). 

Novčana naknada nije, međutim, jedina podrška 


FUNKCIONIRANJE VLASTI 


koju zdravstveni sustav traži od društva. M. G. Field 
ostale oblike podrške svodi na četiri skupine: 1. 
legitimnost i mandat, 2. zdravstveni radnici, 3. znanje 
i 4. ekonomska sredstva. 

1. Zdravstveni sustav mora uživati legitimnost i 
imati mandat za svoju djelatnost. Oni moraju biti 
usaglašeni s općim vrijednosnim sustavom i kultu- 
rom. Mandat nameće odgovornost, ali često odo- 
brava i kvazimonopol za pružanje zdravstvenih uslu- 
ga. Zdravstvena zaštita se stoga zasniva na svojevr- 
snom društvenom ugovoru koji uključuje pravo dru- 
štva da zakonski (> ZAKON) regulira pružanje zdrav- 


stvenih usluga i vrši kontrolu. 
2. Zdravstveni sustav treba inpute znanja i tehno- 


logije. Ti inputi nisu nedodirljivi i vječni već su 
otvoreni za stalne provjere kroz istraživanje i isku- 
stvo. Znanstveni pristup djeluje kao najefikasnija 
metoda rješavanja zdravstvenih problema. Znanje je 
jedini, u načelu neograničeni, oblik podrške koju u 
—> JAVNOSTI uživa zdravstveni sustav. 

3. Zdravstveni sustav zavisi od osoblja koje je 
obrazovano, izvježbano i vrijednosno pripremljeno 
za izvršavanje profesionalnih uloga. 

4. Suvremeni zdravstveni sustavi trebaju velika 
novčana sredstva za normalno funkcioniranje. Eko- 
nomski resursi su osnovni ograničavajući faktor efi- 
kasnog funkcioniranja zdravstvenog sustava. 

Zdravstveni sustav nekog društva može se defini- 
rati kao društveni mehanizam koji opće resurse i 
inpute (mandat, znanje, osoblje i sredstva) pretvara 
u specijalizirane outpute u vidu zdravstvenih usluga 
usmjerenih na zdravstvene probleme datog društva 
(M. G. Field). 

Uz pojmove zdravstvenog sustava i zaštite po- 
trebno je odrediti i pojam medicine. Konvencionalna 
definicija medicine kao znanosti i vještine dijagnosti- 
ciranja bolesti, liječenja i njege bolesnika te smanje- 
nja boli i unapređenja zdravlja, nije dostatna. Nai- 
me, historijski promatrano, postoje različiti odnosi 
društva prema bolesti: 

Jens I 


Religijski odnos prema bolesti je pasivan i fatali- 
stički. U njemu se tok bolesti prepušta božjoj volji i 
providnosti. Magijski pristup bolesti je neefikasan 
ali je aktivan. Kroz rituale vrač-izlječitelj pokušava 
učiniti nešto za pacijenta. Pastoralni odgovor pruža 
umirenje i podršku bolesniku. Odnos majke i djeteta 
je prototip pastoralnog odnosa, no elementi pastoral- 
nosti prisutni su u suvremenim konceptima socijalne 
podrške u bolesti. Medicinski odnos predstavlja pri- 
mjenu empirijski ili znanstveno potvrđenog znanja 
na patološka stanja, koja su također shvaćena u 
znanstvenom smislu. On inzistira na aktivnom, inter- 
vencionističkom pristupu. Shvaćanje bolesti kao pri- 
rodnog i sociopsihologijskog fenomena stvorilo je od 
tzv. zapadne medicine dominantni obrazac odnosa 
prema bolesti u razvijenim zemljama. Međutim, čak 
i u čistoj znanstvenoj medicinskoj praksi vrlo se 
često isprepliću predznanstveni, religijski, magijski i 
pastoralni elementi. 

Kriteriji i pokazatelji vrednovanja efikasnosti 
zdravstvenog sustava i medicine nisu vrijednosno 
neutralni ni egzaktni. Oni mogu mjeriti različite 
aspekte funkcioniranja z., te različite ishode i učinke: 
u kojoj mjeri zdravstvena djelatnost zadovoljava 
zdravstvene potrebe stanovništva: da li je osigurana 
—> PRAVEDNOST i/ili ravnopravnost (> JEDNAKOST) 
korisnika pri pružanju zdravstvenih usluga: kakva je 
kvaliteta zdravstvene zaštite; da li je društvena eko- 
nomičnost i rentabilnost zdravstvene djelatnosti 
slična onoj u drugim zemljama: da li i koliko zdrav- 
stvena djelatnost unapređuje zdravlje, zdravstvenu 
sigurnost i kvalitetu života stanovništva (> SIGUR- 
NOST I BLAGOSTANJE). 


FUNKCIONIRANJE VLASTI 


Z. se kao društveni podsistem usmjerava zdrav- 
stvenom politikom. U širem smislu zdravstvena poli- 
tika može značiti politiku i praksu unapređenja 
zdravlja. U užem smislu ona označava politiku us- 
mjerenu razvoju z., tj. razvoju sustava zdravstvene 
zaštite, zdravstvenog osiguranja, zdravstvenog obra- 
zovanja i medicine kao znanosti i struke. Pođemo li 
od pojma zdravlja, lako zaključujemo da je najbolja 
zdravstvena politika — efikasna socijalna i razvojna 
politika. Jer, pojam zdravlja. shvaćen u bilo kojem 
nadbiologijskom smislu (npr. u smislu definicije 
Svjetske zdravstvene organizacije) toliko je širok da 
praktično nema ni jednog segmenta javne politike 
koji ne bi imao svoje pozitivne ili negativne zdrav- 
stvene posljedice. Svjetska zdravstvena organizacija, 
naime. zdravlje određuje kao stanje potpunog fizič- 
kog. duševnog i socijalnog blagostanja. Dosljedno 
takvom shvaćanju zadatak bi z. i zdravstvene politike 
bio uključivanje zdravstvenog interesa u svaki seg- 
ment razvojne, socijalne (> SOCIJALNA POLITIKA). 
ekologijske (> SUŽIVOT S PRIRODNOM OKOLINOM) i > 
KULTURNE POLITIKE. GCL 


KLJUČNI POJMOVI: ZDRAVSTVENI SUSTAV. ZDRAVSTVENA POLI- 
TIKA. ZDRAVSTVENA ZAŠTITA. ZDRAVSTVENA DJELATNOST. ZDRAV- 
LJE. MEDICINA 


LITERATURA: E. Freidson, Profession of Medicine. New York 
1970: M. G. Field. The concept of the health system at the 
macrosociological level, »Social Sciences and Medicine«, 7, 1973. 
str. 763-785; E. G. Jaco. Patients. Phvsicians and Iilness. New 
York 1979: S. Letica. Zdravstvena politika u doba krize, Zagreb 
1989, 


ŠKOLSTVO (engl. education, njem. Erziehungi Bil- 
dung, franc. education). Ljudsko biće se rada s 
najmanjim brojem urođenih oblika ponašanja, ali s 
najvećim mogućnostima da uči. Zato je učenje pro- 
ces koji traje čitav život. Sadržaj ljudskog učenja su 
znanje, vještine i razvoj sposobnosti (obrazovanje). 
te vrijednosti, stavovi. interesi i navike (odgoj). 
Edukacija (odgoj i obrazovanje) je organizirano 

učenje. Š. je institucionalizirana edukacija kojom su 
osigurani uvjeti za efikasno učenje (zgrada, oprema, 
program, udžbenici, nastavnici). 

U zapadnoj tradiciji š. svećenici su dugo bili jedini 
pismeni i učeni ljudi. Širenjem i održavanjem vjere 
oni su postali prvi profesionalni odgajatelji. Sistema- 
tičan odgoj i obrazovanje u srednjem vijeku imalo je 
jedino plemstvo. Ostali su staleži odgajani kroz 
bogoslužje. Prve škole (župne škole) su organizirane 
da bi se svećenički podmladak omasovio i osposobio 
za pomaganje pri crkvenim obredima. Kad su u njih 
uzgred uključivana i djeca mještana, one su se 
kasnije razvile u pučke škole, a svećenički se stalež 
educirao u crkvenim školama u biskupskim sredi- 
štima (katedralne škole, kasnije sjemeništa) iz kojih 
su se razvile više teološke škole ili fakulteti. Na 
Istoku se š. razvijalo intenzivnije i raznovrsnije i bilo 
je vezano uz džamije (medrese). 

Razvoj svjetovnog š. vezan je uz gospodarstveni 
razvoj i pojavu građanskog staleža. Osim osnovnih 
pučkih škola u kojima se stječu elementarna znanja, 
gradske uprave otvaraju više škole u kojima se stječe 
humanistička i prirodoslovna naobrazba (studium 
generale). Iz tih škola su se razvile gimnazije. Bio je 
to svojevrsni predstudij za studij na posebnim filozof- 
skim, teološkim, pravnim i medicinskim učilištima. 
Ujedinjenjem nastave na tim školama nastaje stu- 
dium universale, tj. sveučilište. Fakulteti su posebne 
škole unutar sveučilišta. Svršeni polaznici sveučilišta 
dobivaju diplomu, dokaz o stečenom znanju, što im 
omogućuje poseban položaj u društvu. Od kraja 19. 
st. u razvijenom dijelu svijeta obrazovanje je pravo 
svakog građanina (> PRAVA ČOVJEKA I DRŽAVLJANI- 
NA). Danas obavezno obrazovanje traje od 8 do 12 
godina. Javno (državno) školovanje u pravilu je 
besplatno. 

Š. neke > DRŽAVE čine sve škole koje su program- 
ski više ili manje povezane zbog ostvarivanja zajed- 
ničkih ciljeva edukacije. U najširem značenju ono 
uključuje sve odgojno-obrazovne institucije, od 

predškolskih do ustanova za obrazovanje odraslih, 
privatne i javne škole te svjetovne i vjerske škole. 
Postoji i vojno školstvo, kompanijski (tvornički) 
sistem obrazovanja za specifične potrebe poduzeća, 
te specijalne škole za osobe sa smetnjama u psiho-fi- 
zičkom razvoju. U užem značenju pod školskim 
sistemom neke države pretpostavlja se osnovno, 
srednje i visoko školstvo. Produžavanjem osnovnog 
obrazovanja skraćuje se trajanje srednjeg. Obavezno 
obrazovanje u pravilu traje duže od osnovnog i 
obuhvaća i dio ili čitavo srednje obrazovanje. U 
Hrvatskoj i Jugoslaviji obavezno je samo osnovno 
obrazovanje. Srednje škole mogu biti pretežno struč- 
ne, općeobrazovne ili umjetničke. Poneki školski 
sistemi žele povećati udio općeg obrazovanja i u 
stručnim školama radi lakšeg snalaženja u promjenj- 
ljivom svijetu rada. Visokoškolski sistem čine više, 
visoke škole i fakulteti. Razlika među njima je u 
trajanju i u mjeri u kojoj programi, osim za praktici- 
ranje struke, polaznike spremaju i za znanstveno-is- 
traživački rad. Više i visoke škole mogu biti u sastavu 
sveučilišta ili izvan njega. 

Ciljevi edukacije izlaze iz ljudskih potreba. Edu- 
kacijom se njihovo zadovoljenje nastoji pospješiti. 
Ljudske potrebe klasificiraju se u ekonomske, soci- 
jalne i samoaktualizirajuće. Zato je i ciljeve odgojno- 
-obrazovne djelatnosti moguće podijeliti u ekonom- 
ske, socijalne i humanističke. Te ciljeve nastoje 
ostvariti svi koji su zainteresirani za tu djelatnost: 
pojedinci — sudionici obrazovanja, > DRŽAVA i dru- 
štvo. Edukacijski ciljevi tvore hijerarhijski sistem 
koji nije fiksan. Svaki akter ili interesent u obrazova- 
nju ima svoju individualnu hijerarhiju ciljeva koja se 
mijenja u funkciji promjena u zadovoljavanju potre- 
ba. U pravilu, pojedinac na prvo mjesto stavlja 
humanističke ciljeve (realizaciju svoje ličnosti), pri- 
vreda u tržišnim okolnostima daje prvenstvo eko- 
nomskim ciljevima, dok je > DRUŠTVO, tj. oni nje- 
govi dijelovi koji imaju dominantnu moć, najviše 
zainteresirano za socijalizirajuće djelovanje eduka- 

cije kao faktora socijalne stabilnosti i kontinuiteta. 
Valja razlikovati proklamirane ciljeve odgoja i obra- 
zovanja od stvarnih. Što je društvo manje demokra- 
tično (> DEMOKRACIJA), to je veći raskorak između 
stvarnih i proklamiranih ciljeva. 

U trenutku kada socijalna i ekonomska efikasnost 
edukativne djelatnosti pada ispod društvenih očeki- 
vanja, dolazi do krize obrazovnog sistema koja se 
pokušava ublažiti reformama. Reforme obrazovanja 
imaju dva glavna aspekta: vanjska ili društvena 
reforma zahvaća način reguliranja odnosa između 
obrazovanja i njegove okoline. dok se unutrašnja ili 
pedagoška reforma odnosi na promjene u program- 
skom. metodičko-tehnološkom i organizaciono-insti- 
tucionalnom podsistemu edukativne djelatnosti. Is- 
kustvo pokazuje da su očekivanja od obrazovanja u 
pravilu pogrešna i nerealna. Ono ne može biti opći 
lijek za glavne društvene probleme današnjice. U 
pravilu se prihvaća logički pogrešan zaključak koji 
formira javno mnijenje (> JAVNOST) o obrazovanju: 
naime, budući da je obrazovanje nužan uvjet razvo- 
ja. zaključuje se da je i odlučujući. NP 
KLJUČNI POJMOVI: OBRAZOVANJE. ODGOJ. ŠKOLSKI SISTEM. 
DRŽAVA. DRUŠTVO. DEMOKRACIJA 


LITERATURA: Pedagoška enciklopedija (red. N. Potkonjak. P. 
Šimleša). Beograd/Zagreb 1989: N. Pastuović. Edukološka istraži- 
vanja, Zagreb 1987: S. Flerc. Proturječja suvremenog obrazovanja, 
Zagreb 1986. 


SOCIJALNA POLITIKA (engl. social policy, 


njem. Sozialpolitik, franc. politique sociale) u najši- 
rem smislu označuje svjesnu i organiziranu djelatnost 
—> DRŽAVE, te drugih subjekata (> SUBJEKT) političke 
moći i društvenih institucija u određivanju ciljeva. 
načela, prioriteta, sredstava i nosilaca socijalne sigur- 
nosti. Suvremena socijalna politika nastaje u građan- 
skim državama kao interna potreba razvoja moder- 
nog građanskog društva (> DRUŠTVO) i njemu primje- 
renih klasnih odnosa stvaranjem sistema socijalne 

sigurnosti. Začetkom suvremene socijalne politike 
smatra se uvođenje općeg socijalnog osiguranja (> 
SIGURNOST I BLAGOSTANJE). 

Socijalna politika se od globalne i ekonomske 
politike razlikuje svojim sadržajima od kojih su 
najčešći: ljudske potrebe, radni i životni uvjeti, 
osiguranje prilikom različitih rizika i poteškoća, 
osmišljavanje socijalnih promjena i ublažavanje soci- 
jalnih protuslovlja, socijalne inovacije, poticanje i 
usmjeravanje socijalnog razvoja. S obzirom na to 
socijalna politika se u znanosti određuje kao: 1. 
kolektivna ili društvena potrošnja; 2. politika život- 
nog standarda; 3. briga za društvene djelatnosti 
(obrazovanje, zdravstvena i dječja zaštita, mirovin- 
sko i invalidsko osiguranje, osiguranje u slučaju 
nezaposlenosti i dr.); 4. socijalna zaštita prilikom 
prirodnih nepogoda (zemljotresi, poplave i sl.) ili 
osobnih nevolja (bolest. invalidnost, starost. smrt); 
5. oblik i način usmjeravanja društvenog razvoja 
komplementaran ekonomskoj politici. 

Socijalna politika koja je podređena ekonomskim 
ciljevima smjera prije svega stvaranju i reprodukciji 
radne snage, te povećanju proizvodnosti rada. Pre- 
vladavajući cilj politički utilitarne socijalne politike 
je očuvanje socijalnog mira, postojeće > VLASTI i 
poretka. Različite koncepcije i prakse socijalne poli- 
tike izraz su različitih ustrojstava društva i razumije- 
vanja funkcija države. Rezidualni (liberalistički i 
neoliberalistički) model socijalne politike utemeljen 
je u ideji da se pojedinac treba sam brinuti o 
zadovoljavanju vlastitih potreba. Društveni problemi 
i sukobi koji nastaju zbog nemoći pojedinca ili grupe 
da zadovolje svoje potrebe (> INTERES) načelno se 
prevladavaju autonomnim djelovanjem ekonomskih 
zakonitosti. Država treba jedino jamčiti ravnoprav- 
nost sudionika u ekonomskim, socijalnim i političkim 
odnosima, te omogućavati dosljedno djelovanje trži- 
šnih zakonitosti. 

Djelovanje države u socijalnoj sferi je nužno tek 
kada ekonomski mehanizmi i porodična solidarnost 

građaninu ne jamče osnovnu sigurnost. Redistribu- 
tivni model socijalne politike je svojstven suvreme- 
noj »državi blagostanja«. U tom se modelu socijalna 
funkcija države shvaća kao rezultat i izraz ekonom- 
skog prosperiteta i ukupnog civilizacijskog razvoja. 
Sukladno tom shvaćanju država je dužna, ne zadirući 
u bit ekonomskih i političkih odnosa, preraspodjelom 
nacionalnog dohotka svim građanima jamčiti 
osnovnu socijalnu sigurnost, jednaku mogućnost za- 
dovoljenja osnovnih osobnih i zajedničkih egzistenci- 
jalnih potreba, te osiguravanjem socijalnih prava 
(zdravstvena zaštita, pravo na obrazovanje i sl.) 
pružiti priliku da prema vlastitim sposobnostima 
sudjeluju u tekovinama općeg napretka društva. 

U dosadašnjim realsocijalističkim porecima (> 
REALNI SOCIJALIZAM) prevladavao je birokratsko-ad- 
ministrativni model socijalne politike utemeljen na 
ideji da se ukidanjem privatnog vlasništva nad sred- 
stvima za proizvodnju i dominacijom komunističke 
partije i države u svim sferama zajednice mogu 
najprimjerenije zadovoljiti i individualne i zajed- 
ničke potrebe. Iz tog je ideologijskog stava (> 
IDEOLOGIJA) proizašao voluntarizam u određivanju i 
izboru ciljeva socijalne politike. 

U drugoj polovici 20. st. socijalna politika postaje 
empirijska znanost, te se kao posebna nastavna 
disciplina počinje predavati na mnogim sveučili- 
štima. Prema suvremenim shvaćanjima glavni je 
subjekt globalne, a time i socijalne politike, gra- 
đanin i njegova udruženja. Respektirajući pluralizam 
(> POLITIČKE STRANKE) kao načelo strukturiranja 
ekonomskih, političkih i socio-kulturnih odnosa i 
ustanova u suvremenim porecima, ta shvaćanja po- 
laze od jedinstva ekonomskog i socijalnog razvoja, 
te od integracije socijalne i ekonomske politike u 
cilju poticanja i usmjeravanja društvenih promjena i 
razvoja. Pluralizam interesa i političkih subjekata 
iziskuje demokratsko usklađivanje, određivanje i 
izbor ciljeva, sadržaja, metoda i sredstava socijalne 
politike. MMi 

KLJUČNI POJMOVI: DRŽAVA. DRŽAVA BLAGOSTANJA. INTERES. 
SIGURNOST I BLAGOSTANJE | 


LITERATURA: Zbornik pojmova iz socijalne politike, Beograd 
1973: D. Lakićević, Uvod u socijalnu politiku, Beograd 1982. 


ORGANI REPRESIJE (vojska, policija), pojam 
koji se odnosi na djelatnost i mjere državnih organa 
koji prinudom suzbijaju, prigušuju ili sprečavaju po 
poredak opasne djelatnosti koje prijete izvana ili 
iznutra. 


VOJSKA (engl. army, njem. Heer, franc. armee) 
je naziv za kopneni dio oružanih snaga, a često i za 
cjelokupnu oružanu silu. Unatoč činjenici da je 
upotreba > RATA U svjetskim okvirima danas nemo- 
guća, odnosno nepoželjna, v. i njezina sila i dalje 
predstavljaju značajno sredstvo djelovanja kojim 
operira svaka politika. V. nije više neograničen 
arbitar u rješavanju > SUKOBA među narodima, ali 
su vojni instrumenti u vrlo širokom smislu dio općeg 
instrumentarija > MOĆI kojim raspolaže određena > 
DRŽAVA. O njenom karakteru, društveno-političkom 
uređenju i socijalnim odnosima ovisi i dalje moguća 
konkretna primjena vojne represije. 

različiti i prvenstveno ovise o odnosu koji postoji 
između politike i v. Vojna represija, odnosno vojna 
sila interpretira se kao: (1) obrambeno sredstvo 
postavljeno da štiti teritorij i nacionalnu sigurnost 
države, (2) sredstvo zastrašivanja koje će odvratiti 
protivnika od napada, (3) značajan element nacional- 
nog prestiža države na međunarodnom planu (> 
VANJSKA POLITIKA). bilo u odnosima sa susjednim 
državama ili šire, (4) organizirana sila u rukama 
vladajuće > KLASE koja treba održavati red na 
unutrašnjem planu i pomoći ostvarenje proklamirane 
politike dominirajuće strane, (5) organizirana >SILA 
za vođenje ratnih operacija. | 

Moguće je predvidjeti situacije u kojima v. izvr- 
šava nekoliko navedenih ciljeva istodobno; to jača 
njezine pozicije u društvenom životu pojedine zemlje 
a odražava se i na međunarodne odnose. 

Moderna v. stvara se u okvirima apsolutizma 
kada i nastaje država u pravom smislu riječi; tada se 
organizira stajaća vojska kao instrument rata, uvijek 
pripravan da ga započne. Od tog vremena tendencija 
ka militarizaciji društva ili organizaciji društva »sa 
vojničkim idealom reda« postaje bitna značajka poli- 
tike moderne države. Pravo prvenstva koje vojni 
interesi, pod različitim izgovorima, dobijaju u državi 
dovodi do toga da se svaka armija održava na vojni 
i na militaristički način. 

Ova razlika je osnovna i presudna. Vojni način 
(znilitary way; W. Mills, A. Vagts) odlikuje se prven- 
stveno koncentracijom ljudi i sredstava radi postiza- 
nja specifičnih ciljeva moći s najvišom efikasnošću. 
tj. s najmanjim ljudskim gubicima i trošenjem dru- 
štvenog bogatstva. On je ograničena domašaja, sve- 
den na jednu funkciju i znanstven je u svojim bitnim 
kvalitetama. Militaristički način, odnosno militari- 
zam. predstavlja niz običaja. interesa. prestiža, po- 
stupaka i ideja koje jesu u vezi s armijama i ratovima, 
ali koji nadilaze stvarne vojne potrebe. 

Militarizam je zapravo tako konstituiran da može 
čak i ometati stvarne vojne ciljeve. Njegov je utjecaj 
neograničen po dometu: on može prožeti cijelo —> 
DRUŠTVO i prevladati u svim sferama društvenog 
života — od privrede do umjetnosti. 

Moderni militarizam (militaristički način) ima spe- 
cifična obilježja. Zbog okolnosti da moderne armije 
nisu više zauzete borbom ili se to u suvremeno doba 
dešava sasvim rijetko, one sve više postaju sklone 
zaboraviti svoju pravu namjenu — čuvanje granica 
države od vanjske agresije. Ponašaju se kao da su 
potpuno izvan postojećih političkih prilika i odnosa 
snaga. kao da postoje samo zbog sebe samih. V. koja 
postoji samo zato da služi vojnicima. a ne ratu i 
obrambenim ciljevima militaristička je. 

Militarizam nije, dakle, suprotnost pacifizmu (—> 
MIR). Suprotnost pacifizmu je ljubav prema ratu. 
obožavanje agresivnosti. A militarizam je nešto više 
od toga. On obuhvaća svaki sistem mišljenja i vred- 
novanja i svaki kompleks osjećanja što vojne institu- 
cije i metode postavljaju izvan metoda civilnog živo- 
ta, unoseći vojni mentalitet i način djelovanja i 
odlučivanja u civilne sfere i u cjelokupan život —> 
NACIJE. Civilni militarizam (civilijanizam) može se 
definirati kao bespogovorno prihvaćanje vojnih vri- 
jednosti, etosa, principa, stavova: kao postavljanje 
vojnih institucija 1 shvaćanja iznad svih drugih u 
državi: kao nalaženje herojstva pretežno u vojnoj 
službi i akciji. uključujući tu i rat — čijoj pripremi 
moraju biti posvećeni glavni interesi i bogatstva 
nacije. S »vojničkim militaristom« (soldier militarist) 
»civilni militarist« (civil nulitarist) dijeli prezir prema 
civilnoj politici. > PARLAMENTARIZMU. —> POLITIČKIM 
STRANKAMA, mržnju prema civilnoj pluralističkoj 
vrhovnoj > VLASTI. trgovini. radu i diplomaciji. 

Drugim riječima, v. koja je strukturirana na 
vojni, a ne na militaristički način. ograničena je u 
svom utjecaju na politički sistem i globalno društvo. 
U tom slučaju njena je uloga stvaranje i efikasna 
upotreba konstitutivnih elemenata vojne organizaci- 
je. priprema za rat koji realno slijedi i o čijoj pripravi 
i vođenju odluku donose isključivo civilni organi 
državne strukture. 

Ipak, u današnjem svijetu postoji 170 nezavisnih 
država; njih pedesetak je pod vlašću vojnih režima 
ustrojenih na militaristički način. Na političku pozor- 
nicu izlaze jake, iako često odiozne čelne ličnosti 
vojnih —> DIKTATURA. Oružane snage tih zemalja 
raspolažu znatnim financijskim resursima koje pri- 
svajaju iz državne blagajne koristeći ih bez ikakvih 
ograničenja. One. međutim, predstavljaju organiza- 
ciju u svijetu u kojemu je organizacija prava rijet- 
kost. Tako latinoameričke, arapske i afričke v. nisu 
uzor stroge i djelotvorne discipline, ali u većini tih 
zemalja ne postoji ni jedna druga organizirana struk- 

tura koja bi im mogla konkurirati u borbi za vlast i 
moć. 

Iz resursa, kojima upravlja, vojni establishment 
izvlači kompenzacijsku moć nad vojnicima. To pred- 
stavlja veoma djelotvorno izražavanje moći u svim 
siromašnim ruralnim društvima. Stupiti u vojnu slu- 
žbu znači učiniti velik korak prema gore na ljestvici 
ekonomskog blagostanja i statusnih simbola. Kondi- 
cionirana moć obimno se koristi raspolaganjem i 
davanjem najrazličitijih beneficija. No, najvažnija 
sposobnost militarističkog načina jest da se obilato 
iskorištava moć u svrhu suzbijanja nesloge i sumnje 
u samoj vojnoj organizaciji i izvan nje. Konačni 
rezultat svega toga je da je moć vojnog establi- 
shmenta postala glavna prijetnja civilnoj i demokrat- 
skoj vlasti. 


POLICIJA (engl. police, njem. Polizei, franc. 
police) izvor je latinski — politia — gdje označava 
upravu grada, državu, ustav. Danas predstavlja pose- 
ban naoružani odjel državne > UPRAVE koji je ovla- 
šten da održava javni red i > MIR, osigurava državni 
poredak, sprečava društveno nedopuštena ponaša- 
nja, te sudjeluje u otkrivanju učinilaca prekršaja i 
krivičnih djela. 

Služba policije jedna je od najstarijih u ljudskom 
—> DRUŠTVU, odnosno u > DRŽAVI, a u izvjesnom 
smislu, kao elementarni oblik društvene kontrole, 
starija je i od nje same. Kao posebna organizacija 
javlja se u srednjovjekovnim gradovima-državicama, 
doduše još u labavoj, tj. nestalnoj i povremenoj 
organizacijskoj formi, da bi tek u apsolutnoj > MO- 
NARHIJI kasnog feudalizma postala institucionalizi- 
rani mehanizam upotrebe sile i prinude. 

Demokratska država svodi p. u suvremene okvire 
i podvrgava je, kao pravna država, kontroli > ZA- 
KONA. Uz uvjet da je društvo stabilno, a libe- 
ralna i demokratska tradicija snažna, p. je uglavnom 
ograničena na zaštitu javnog reda i poretka, zatim 
opće, osobne i imovinske sigurnosti. Građanin je 

uglavnom relativno efikasno zaštićen od policijske 
samovolje i grubosti u smislu zloupotrebe službenog 
položaja. 

No. kad je režim ugrožen. osobito u totalitaristič- 
kim (> TOTALITARIZAM) i socijalističkim državama 
(> REALNI SOCIJALIZAM), uobičajeni rutinski zadaci 
p.. kao što su prevencija i suzbijanje kriminaliteta i 
delinkvencije, postaju sekundarni. Tada je redovito 
upravo policijski aparat najuporniji i najbeskrupulo- 
zniji branitelj poretka i preuzima sve više poslova iz 
djelokruga njegove direktne obrane. Pritom i inače 
značajne i teško mjerljive policijske diskrecione nad- 
ležnosti postaju široke i nekontrolirane. 

Pripadnici p. po pravilu su uniformirani, hijerar- 
hijski organizirani i lako naoružani, obučeni, tj. 
istrenirani ili izdrilani za primjenu prinude manjeg 
obujma, jer je njihov osnovni zadatak primjena 
prinude na pojedinog ili pojedine prijestupnike. Me- 
dutim, kako je p. istodobno i predstraža poretka, 
ona se u vrijeme smanjene i narušene društvene 
stabilnosti posebno priprema kako bi se mogla su- 
protstaviti i masovnim uličnim neredima i demonstra- 
cijama koje je teško kontrolirati primarnim kompe- 
tencijama. P. tada intenzivno prikuplja podatke i o 
protivnicima režima ili vladajućih krugova i ometa ih 
u njihovoj djelatnosti zakulisno ili javno, direktno ili 
indirektno, ne birajući sredstva često i pod plaštem 
borbe protiv terorizma (> TEROR) i unutrašnje sub- 
verzije. 

P. je u pojedinim državama različito organizirana. 
Najčešće je centralizirana i podvrgnuta jedinstvenoj 
upravi odgovarajućeg resora centralne —> VLASTI. 
Tamo gdje je decentraliziranija i podređena lokalnim 
organima vlasti, postoje, za uzvrat, parapolicijske 
snage kojima raspolaže centralna vlast. 

Danas mnogi sociolozi, pravnici i politolozi na 
Zapadu tvrde da se p. militarizira i da u njoj jača 
militolatrija (misli se na propagiranje vojnih vrijed- 
Mosti i ideala). Dok su vojni troškovi i budžeti 
manje-više poznati, do podataka koliko na svoje 

tajne i polulegalne djelatnosti troši tehnološki osu- 
vremenjen i kadrovski osposobljen policijski aparat 
teško je doći ili su izuzetno vješto prikriveni u 
budžetu (> FINANCIJE I POREZI) perifernih ministar- 
skih resora. : 

U posljednjih desetak godina i na Zapadu i na 
Istoku ulažu se ogromne svote u istraživanja i razvoj 
nove opreme za policijske snage (tzv. »manje smrto- 
nosna policijska oružja«). Ti novi pronalasci namije- 
njeni su u prvom redu postizanju još veće efikasnosti 
P. i širenju njenog područja djelovanja. Kad se 
primijeni u praksi. nova tehnologija bitno utječe na 
tradicionalni način rada p. 

Jedna od osnovnih zadataka moderne policijske 
tehnologije je poboljšavanje brzine reagiranja p. 
Upravo se brzina retleksa organiziranih policijskih 
snaga uzima kao mjerilo njihove funkcionalne efika- 
snosti. S tim je povezan još jedan zabrinjavajući 
trend — potpuno prihvaćanje tzv. policijske preventi- 
ve. Riječ je o praćenju svakidašnjih aktivnosti širokih 
slojeva stanovništva. Pretraživanje stanova i kuća. 
prisluškivanje telefona i otvaranje privatne pošte 
samo su neke od metoda takvoga preventivnog poli- 
cijskog djelovanja. Prikupljene su informacije inače 
rezultat različitih policijskih i nepolicijskih operacija, 
a njihovo ujedinjavanje i kompjutersko uskladištenje 
na jednom mjestu znatno povećava mogućnost unu- 
trašnje kontrole i > MANIPULACIJE. > JAVNOST rijet- 
ko. ili gotovo nikad. nema mogućnosti da provjeri 
opseg prikupljanja podataka o građanima, osobito 
zato što se sve takve policijske aktivnosti obično 
provode krajnje diskretno i tajno. II 
KLJUČNI POJMOVI: ORU ŽANA SILA. STAJAĆA VOJSKA. VOJNI REŽI- 
MI. MILITARIZAM. PREVENCIJA. PRINUDA. MANIPULACIJA. REPRESIJA 


LITERATURA: R. Mils. Elita vlasti, Beograd 1964: E. Kučuk. 
Militarizam, Beograd 1977: J. K. Galbraith, Anatomija moći, 
Zagreb 1988: C. Enloe. Policija. vojska i etnicitet, Zagreh 1990: 
J.J. Wiatr. Sociologija vojske. Beograd 1987: D. Lakičević. 
Organi unutrašnjih poslova, Zagreb 1985. 

VANJSKA POLITIKA (engl. foreign policy. njem. 
Aussenpolitik, franc. politique 6&trangere) je organizi- 
rana djelatnost > DRŽAVE, odnosno njenih za to 
određenih organa, na određivanju ciljeva, te donoše- 
nju i izvršavanju odluka vezanih uz odnose s drugim 
državama. Temeljni je cilj vanjske politike izgradnja 
što povoljnijih odnosa vlastite države s međunarod- 
nim okruženjem radi osiguranja njenog opstanka, 
teritorijalnog integriteta. nezavisnosti. vanjske (na- 
cionalne) sigurnosti. te postizanja trajnih pogodnosti 
radi razvoja zajednice. Osim tih najopćenitijih. poje- 
dina država formulira i čitav niz specifičnih ciljeva 
pod nazivom nacionalni interesi, proizašlih iz geopo- 
litičkog položaja zemlje, ideoloških i političkih opre- 
djeljenja, stupnja ckonomskog razvoja. nacionalnog 
i kulturnog nasljeđa i dr., čime se sugerira njihova 
trajna vrijednost po određenu državnu zajednicu. U 
stvarnosti, medutim, nacionalni interesi su promje- 
njive kategorije čiji karakter bitno ovisi o vladajućem 
režimu i političkom sistemu u konkretnoj zemlji. 

Državni mehanizam koji se bavi odlučivanjem o 
vanjskoj politici njenim kreiranjem i provođenjem 
na međunarodnom planu uključuje lica i institucije 
ovlaštene > USTAVOM, > ZAKONOM ili drugim propi- 
som za tu djelatnost. Na njegovu vrhu se nalazi šef 
države (predsjednik države ili šef vlade) s najširim 
ovlaštenjima u pogledu zastupanja zemlje i formuli- 
ranja ciljeva vanjske politike. Uz njega o vanjskoj 
politici odlučuju i drugi organi izvršne vlasti: vlada u 
kojoj posebna ovlaštenja i zaduženja ima ministar 
vanjskih poslova. Ministarstvo vanjskih poslova 
predstavlja središnji dio vanjskopolitičkog mehani- 
zma države. U njemu se obavlja ili se kroz njega i 
diplomatska predstavništva u inozemstvu (ambasade, 
konzulati) kanalizira većina vanjskih poslova koji 
obuhvaćaju: zastupanje i predstavljanje zemlje, pre- 
govaranje i sklapanje međunarodnih sporazuma, za- 
štitu građana i imovine u inozemstvu. promatranje 1 
obavještavanje: prikupljanje. obradu i pohranjivanje 
podataka. pripremanje odluka. te propagandne ak- 

tivnosti. Ovisno o unutrašnjoj organizaciji. pojedini 
poslovi se povjeravaju i drugim ministarstvima (npr. 
obrane, financija) ili specijaliziranim agencijama (0- 
bavještajnim, propagandnim, kulturnim i sl.). 

Uz izvršnu, o vanjskoj politici odlučuje i zakono- 
davna vlast. > PARLAMENT je uglavnom nadležan za 
kontrolu vođenja vanjske politike, ratifikaciju medu- 
narodnih sporazuma, te donošenje važnih odluka 
kao što je objava rata i sklapanje mira, pristupanje 
vojnim savezima ili ekonomskim integracijama i sl. 
U pojedinim zemljama odluke koje utječu na među- 
narodni položaj zemlje moraju se potvrditi referen- 
dumom. Uz nabrojane. formalno ovlaštene vanjsko- 
političke odlučioce, na edluke o vanjskoj politici 
utječe i niz neformalnih aktera kao što su: > POLI- 
TIČKE STRANKE, privredne korporacije i > INTERESNE 
GRUPE. 

Postupci koje države primjenjuju radi postizanja 
vanjskopolitičkih ciljeva kreću se od uvjeravanja i 
pregovaranja pa do primjene prijetnji. kazni i otvo- 
rene sile u odnosima s drugim državama. a posredo- 
vani su upotrebom diplomatskih, političkih, ekonom- 
skih i vojnih sredstava (instrumenata). Diplomacija 
kao djelatnost predstavljanja interesa zemlje u ino- 
zemstvu, vođenja međunarodnih pregovora, postiza- 
nja sporazuma i mirnog rješavanja sporova predstav- 
lja najrasprostranjeniji vanjskopolitički postupak, a 
kao služba osnovno nekonfliktno sredstvo komunici- 
ranja među državama. 

Drugu skupinu postupaka čine jednostrane akcije 
kojima jedna država nastoji drugu stranu privoliti ili 
prinuditi na određeno ponašanje. Osnovni su: upo- 
treba ekonomskih sredstava za postizanje vanjskopo- 
litičkih ciljeva (diskriminatorne carine, uvjetovanje 
tranzita preko domaćeg teritorija, kvantitativna trgo- 
vačka ograničenja, embargo na izvoz nekih proiz- 
voda, ekonomska blokada, ekonomska pomoć. do- 
djeljivanje statusa najpovlaštenije nacije, itd.) te 
propaganda kao oblik verbalne i slikovne interven- 
cije u unutrašnje poslove druge države kojom se 

stanovništvo nastoji pridobiti za stavove propaga- 
tora. 

Posebnu skupinu postupaka čine oni u kojima se 
na otvoren ili prikriven način primjenjuje sila i 
oružana sredstva. Zastrašivanje (ili odvraćanje) 
predstavlja pasivan oblik upotrebe vojnih sredstava 
kojim država nastoji potencijalnog protivnika već u 
mirnodopskim uvjetima uvjeriti u vlastitu obram- 
benu moć i na taj ga način odvratiti od mogućeg 
napada. U aktivne oblike upotrebe vojnih sredstava 
spadaju pojedinačni akti nasilja, ili njihovo pomaga- 
nje, kao što su sabotaže, diverzije i teroristički 
napadi, te oružana pomoć (jednoj od strana u unutra- 
šnjem sukobu) i oružane intervencije (slanje vojnih 
snaga na tuđi teritorij). Ograničeni rat (može biti 
ograničen s obzirom na ciljeve, sredstva razaranja i 
teritorij operacija) i > RAT su ekstremni postupci 
rješavanja konflikata među državama. 


MEĐUNARODNI ODNOSI (engl. internatio- 
nal relations, njem. Internationale Beziehungen, 
franc. relations internationales) u užem smislu su 
ukupnost svih prekograničnih političkih, ekonom- 
skih, kulturnih i ostalih aktivnosti jedne zemlje. 
Razlikuju se od drugih društvenih odnosa po tome 
što nastaju kao rezultat političke diobe jedinstvenog 
svjetskog prostora na države, te zbog nemogućnosti 
društvenih zajednica organiziranih u države da na 
prostoru koji zauzimaju same osiguraju sve pretpo- 
stavke svog materijalnog i kulturnog razvoja. Različi- 
tost prirodnih uvjeta i sirovinskih bogatstava za 
razvoj proizvodnje, različitost geografskog i promet- 
nog položaja, nejednaka znanja i upotrebe tehnologi- 
ja, različitost proizvodnje i karaktera tržišta, itd., 
uvjetuju postojanje većeg ili manjeg stupnja međuo- 
visnosti teritorijalnih zajednica. One stupaju u među- 
sobne odnose kako bi kompenzirale nedostatke ili 
ostvarile > INTERES iz postojanja međuovisnosti, što 
može voditi međusobnoj suradnji ukoliko su interesi 
komplementarni ili sukobu, ukoliko su isključivi. 

Međunarodni odnosi, u širem smislu. znače cjelinu 
odnosa u međunarodnoj zajednici koje istodobno 
određuje: 

— ukupnost prekograničnih odnosa u koje stupaju 
subjekti međunarodnih odnosa; 

— ukupnost utjecaja međunarodnih faktora na te 
odnose: 

— stanja, procesi i pojave na međunarodnom 
planu nastali kao rezultat djelatnosti subjekata i 
utjecaja faktora. 

Najznačajniji subjekti međunarodnih odnosa su 
države. Do početka 20. st. to su gotovo i jedini 
subjekti nakon čega u krug nosilaca međunarodnih 
aktivnosti ulaze i međunarodne vladine i nevladine 
organizacije, međunarodni pokreti. crkvene organi- 
zacije, te transnacionalne privredne organizacije. 
Danas, sa sve većom deetatizacijom međunarodnih 
odnosa i međuovisnošću svijeta. tendencija rasta 
broja subjekata međunarodnih odnosa sve je izraže- 
nija. Subjekti i njihove aktivnosti kojima voljno i 
svjesno stvaraju i mijenjaju međunarodne odnose 
stoje pod stalnim utjecajem brojnih faktora. Geo- 
grafski, prometni. demografski. nacionalni, privred- 
ni, vojni. tehnološki i dr. faktori bitno utječu na 
položaj pojedine države u međunarodnom okruže- 
nju. na karakter odnosa među subjektima, te na 
karakter i dinamiku procesa u međunarodnoj zajed- 
nici. ps 
KLJUČNI POJMOVI: DIOBA VLASTI. DIPLOMACIJA. ZAJEDNICA. 
RAT. MIR 


LITERATURA: V. Dimitrijević. R. Stojanović. Međunarodni 
odnosi, Beograd 1979; V. Ibler (ur.), Međunarodni odnosi, 
Zagreb 1971; R. Vukadinović, Medunarodni politički odnosi, 
Zagreb 1980; J. Frankel. /nternational Politics, London 1976. 

NAČINI ZAŠTITE 
SUBJEKTA 


PRIRODNO PRAVO (engl. natural right, njem. 
Naturrecht, franc. droit naturelle) je pravo što ga 
svaki čovjek ima na osnovi prirodnoga reda stvari. 
odnosno na osnovi ljudske prirode. Prirodno pravo 
je još u antici smatrano osnovom svakog pozitivnog 
prava (koje je na djelu u državi, a usvojeno na 
propisan način; -+ ZAKONODAVSTVO). Prirodno pravo 
je u raznim epohama smatrano utočištem i osloncem 
nasuprot pozitivnoga prava, izvorom ideje —> PRA- 
VEDNOSTI koja jamči ljudima život primjeren njihovu 
dostojanstvu. Prirodno pravo se, naročito u fazi 
građanskih revolucija (> POLITIČKA REVOLUCIJA) 1s- 
kazalo i kao bitan čimbenik delegitimiranja (> LEGI- 
TIMIRANJE PORETKA) starog režima. 

Ključni je problem svake teorije prirodnog prava 
jasnije određivanje prirodnog poretka na koji se ono 
pozivlje. Već kod grčkih sofista i Platona pa kod 
Aristotela ali i u neoplatonizmu i kršćanskoj skola- 
stici priroda važi (unatoč značajnim razlikama) kao 
sadržaj hijerarhijski stupnjevanoga poretka (kozmos. 
odnosno postanje). U takvome poretku svakome je 
biću, po njegovoj biti, pridano odgovarajuće mjesto. 
Prirodno pravo je stoga i naravno pravo jer odgovara 
ljudskoj naravi. U skladu sa svojom naravi čovjek. 
posredstvom svijesti i slobode, umski poima svrhoviti 
poredak prirode kao izvor načela što ih treba ostvariti 
u vlastitoj egzistenciji. 

Problem je ovakva shvaćanja, od samih početaka, 
u tomu što su načelno nejasni kriteriji na osnovi 
kojih se određuje što su normativni aspekti prirode 
(tj. oni koji trebaju postati normom ljudskog djelo- 
vanja) nasuprot faktičkima. Pored toga poteškoća je 
i u odvajanju prirodnih aspekata ljudske naravi od 
povijesno stečenih u društvu (»umjetnih«), a bez 
toga je teško pojmovno odrediti značenje ove sintag- 
me. 

Novovjeko prirodno pravo nastoji, polazeći od 
modernog poimanja znanosti. izbjeći neke od nave- 
denih poteškoća konstituirajući se kao racionalno 
prirodno pravo. Ono polazi od prirode kao u osnovi 


NAČINI ZAŠTITE SUBJEKTA 217 


218 


matematički opisive materijalne kauzalne sveze. Čo- 
vjek je pojmljen kao umno biće. ali i kao biće > 
INTERESA, odnosno potrebe. Obvezatnost prirodnog 
sistema iskazuje se pritom kao obvezatnost uma, čija 
je druga strana u uređenju > ZAJEDNICE ( > AUTORI. 
TET). Prirodno stanje koje prethodi civilnome, a 
koje kao uporište koriste sve moderne teorije prirod- 
nog prava. razumljeno je kao stanje u kojemu um 
još nije zavladao. kao stanje kaosa koji ne odgovara 
čovjekovoj egzistenciji (s Rousseauovim shvaćanjem 
kao izuzetkom). Prijelaz iz metodički pretpostavlje- 
nog (a ne povijesno postojećeg) prirodnog stanja u 
civilno je moguć samo posredstvom društvenog ugo- 
vora. Taj ugovor — također uzet kao metodička 
osnova moderne države — polazi od pretpostavke da 
ljudi pristaju na podredivanje zakonima i vlasti uz 
uvjet da im se jamče temeljna (prirodna) prava (> 
PRAVA COVJEKA | DRŽAVLJANINA). odnosno sigurnost 
koje u prirodnome stanju nemaju (što je posebice 
očito kod Th. Hobbesa i B. Spinoze). 

Na ovaj način prirodno pravo ima u modernome 
postavu dvojaku funkciju — ono delegitimira stari 
poredak (tj. svaki poredak koji ne počiva na umstve- 
nim načelima koja odgovaraju umno posredovanoj 
prirodi). ali. takoder, i legitimira novi poredak koji, 
po nosivoj metodičkoj pretpostavci, počiva na dru- 
štvenom ugovoru. Od H. Grotiusa na dalje ljud- 
skome je razumu pripisana sposobnost propitivanja 
zakonitosti prirode kao božjeg djela čime se racio- 
nalna osnova novovjekog prirodnog prava jasno 
utemeljuje ali, dijelom. ostaje podložnom istim pri- 
govorima kakvi su metodički formulirani u odnosu 
na klasično prirodno pravo. Moderno prirodno pravo 
završava s Fichteovom filozofijom prava (te, u konze- 
kvencijama. s Hegelovom). J. G. Fichte dovodi u 
sumnju samu instituciju ugovora pripisujući subjektu 
pravo da ugovor razvrgava po vlastitu nahođenju. 

čime se čitava pravna konstitucija koja polazi od 
prirodnog prava iskazuje nemogućom. 

Prirodno pravo se ponovo aktualizira nakon dru- 
goga svjetskog rata. kao osnova za procese protiv 
nacionalsocijalističkih vođa kao ratnih zločinaca. Bu- 
dući da su nacionalsocijalisti došli na vlast nakon 
izbora. te kasnije uspjeli nametnuti niz propisa. pa i 
zakona, koji su omogućili ne samo represiju. nego i 
istrebljenje milijuna ljudi. trebalo je naći pravnu 
osnovu za suđenje ratnim zločincima koji su, strogo 
formalno. poštovali zakonske norme. Inicijalna je 
osnova pronadena u prirodnom pravu (a to se neri- 
jetko rabi i kao osnova međunarodno-pravnih nor- 
mi). Slično se u novije vrijeme pokušavalo postići i 
u odnosu na druge diktatore, ali za to nije mogao biti 
postignut konsenzus kakav je postojao neposredno 
poslije posljednjega svjetskog rata. 

Suvremene > DRŽAVE ni svojim samorazumijeva- 
njem više ne počivaju na pretpostavci društvenoga 
ugovora ni prirodnog prava. No, ostaje pretpostavka 
konsenzusa o > ZAJEDNICI koji nerijetko ispunjuje 
istu funkciju. U suvremenim okolnostima na pri- 
rodno pravo se opet češće pozivlju politička gibanja 
i snage koje nastoje pokazati ilegitimnost pojedinih 
poredaka ili svjetskog poretka u cjelini (posebice je 
to karakteristično za ekologijski i mirovni pokret 
posljednjih desetljeća; > DRUŠTVENI POKRETI). Na 
prirodno pravo su se pozivala i brojna nastojanja da 
se dokrajči poredak > REALNOGA SOCIJALIZMA, jer u 
takvome tipu poretka ni osnovna prava nisu bila 
zajamčena. U suvremenim etičkim konceptima pri- 
rodno pravo se proširuje i na nerođena, pa i nezačeta 
bića (u smislu prava na prirodnu okolinu prije svega), 
ali i na životinje, pa i biljke. ŽPp 
KLJUČNI POJMOVI: DRŽAVA. ZAKONODAVSTVO, LEGITIMIRANJE 
PORETKA, USTAV 


LITERATURA: E. Bloch. Prirodno pravo i ljudsko dostojanstvo, 
Beograd 1977; L. Strauss, Prirodno pravo i istorija, Sarajevo 1970. 


NAČINI ZASTITE SUBJEKTA 


219 


220 


GRAĐANSKA NEPOSLUŠNOST (engl. civil di- 


sobedience, njem. ziviler Ungehorsam, franc. deso- 
beissance civile) označava javan. nenasilan, svjestan 
i politički čin oprečan > ZAKONU. Cilj tog čina je da 
izazove promjenu zakona ili političke djelatnosti > 
VLASTI (J. Rawls). 

Ideja potječe iz angloameričke političke tradicije. 
Jedan od njenih najranijih primjera datira iz vremena 
prije američkog građanskog rata kad je proglašen 
Fugitive Slave Act (Akt o odbjeglim robovima) 
prema kojem je pomaganje odbjeglim crnim robo- 
vima predstavljalo zločin. Poslije drugoga svjetskog 
rata najpoznatiji primjeri građanske neposlušnosti u 
SAD su borba Martina Luthera Kinga za prava 
Crnaca i protesti protiv rata u Vijetnamu. 

Činom građanske neposlušnosti krši se ili isti 
zakon protiv kojeg se protestira (direktna građanska 
neposlušnost). ili neki drugi zakon (indirektna gra- 
danska neposlušnost). Nekad postoje čvrsti razlozi 
da se zakon protiv kojeg se protestira ne prekrši: 
npr. ako vlast donese neodređen i strog zakon protiv 
izdaje, bilo bi neprikladno počiniti izdaju kao način 
protivljenja, a i kazna bi bila mnogo teža nego što bi 
pojedinac bio spreman prihvatiti. U nekim slučaje- 
vima ne postoji ni način direktnog suprotstavljanja 
politici vlasti: npr. u slučaju neslaganja S > VANJSKOM 
POLITIKOM države ili s političkom djelatnosti vlasti u 
drugom dijelu države. U takvim slučajevima čin 
građanske neposlušnosti može se sastojati u kršenju 
prometnih propisa blokiranjem prometnica »de- 
monstracijama sjedenja«, u kršenju zakona o pri- 
stupu na tuđe zemljište, itd. Građanska neposlušnost 
je politički čin zato što se obraća većini koja ima 
političku moć i zato što se taj čin rukovodi i oprav- 
dava političkim načelima, tj. načelima > PRAVEDNO- 
STI za koja se pretpostavlja da su općevažeća u 
jednom demokratskom društvu (> DEMOKRACIJA) i 
na osnovu kojih građani reguliraju svoje političke 
djelatnosti i tumače —> USTAV. Trajno i namjerno 
kršenje osnovnih načela pravednosti, a pogotovo 

povrede temeljnih prava i sloboda (> PRAVA ČO- 
VJEKA I DRŽAVLJANINA), može izazvati otpor. Sudje- 
lujući u činu građanske neposlušnosti manjina prisi- 
ljava većinu da razmotri, s obzirom na zajednički 
osjećaj za pravednost, želi li priznati legitimne za- 
htjeve manjine (> LEGITIMIRANJE PORETKA). Gra- 
danska neposlušnost je javan čin jer se obraća 
općim, javnim načelima pravednosti i zato što se 
javno vrši. Zbog toga, između ostalog, građansku 
neposlušnost ne karakterizira nasilje. Ipak. ima mi- 
šljenja (B. Barry, L. D. Eriksson) da građanska 
neposlušnost može uključivati određeni oblik nasilja, 
ali ono mora biti prvenstveno simbolično: građanska 
neposlušnost ne bi. na primjer, bila dizanje u zrak 
električne centrale ili sabotaža njenog fukcioniranja. 
ali uništenje jednog simboličnog predmeta može 
sasvim biti u skladu s kriterijem građanske neposlu- 
šnosti. Na osnovu navedenih karakteristika građan- 
sku neposlušnost treba razlikovati kako od legalnih 
oblika protesta tako i odbijanja poslušnosti savjesti i 
drugih oblika otpora. 

Mogu se razlikovati dvije teorije opravdanja gra- 
danske neposlušnosti. Jedna je radikalna; prema 
njoj se zakonima duguje poslušnost samo ako su 
pravedni, a budući da svi zakoni nisu pravedni 
samim tim što su pravno važeći. svi ljudi imaju pravo 
na neposlušnost nepravednim zakonima. Ta teorija 
traži od nas da na osnovi nepravednosti zakona 
izravno zaključujemo o opravdanosti neposlušnosti 
tim zakonima. Druga je umjerena; prema njoj za- 
koni mogu biti nepravedni, ali ih usprkos tome, osim 
izuzetno, treba poštovati, jer zakonitost sama po 
sebi jamči ostvarenje specifičnih pravnih vrijednosti 
društvenog reda i mira. Ta teorija. za razliku od 
prve, traži od nas da specificiramo pretpostavke 
građanske neposlušnosti. Prema J. Rawlsu one su 
sljedeće: prva se odnosi na oblike nepravde. Građan- 
ska je neposlušnost tako opravdana u slučajevima 
bitnih i očitih nepravdi, ukoliko se krši načelo jedna- 
kog prava na slobodu (> SLOBODA) i načelo jednakih 

mogućnosti (> JEDNAKOSI). a to znači ako je na 
primjer nekim manjinama uskraćeno pravo glasa. 
rad u državnim službama, posjedovanje vlasništva. 
sloboda kretanja ili ako se vrši represija nad nekim 
religioznim sektama. Neki su mišljenja (B. Barry) da 
je građanska neposlušnost opravdana i u slučajevima 
teških ekonomskih nepravdi. Druga pretpostavka 
građanske neposlušnosti je iscrpljenost svih legalnih 
oblika za uklanjanje nepravde. Treća pretpostavka 
je granica korištenja građanske neposlušnosti, a da 
ne dođe do općeg nepoštivanja ustava i zakona. 
Neki smatraju (J. Raz) da pravo na građansku 
neposlušnost ne postoji u demokratskim državama, 
jer je pretpostavka demokratskog uređenja da je 
pravo na političku participaciju adekvatno zaštićeno 
pravnim poretkom (> ZAKONODAVSTVO), već da ono 
postoji samo u nedemokratskim državama. Taj argu- 
ment protiv građanske neposlušnosti u demokratskim 
državama može izgledati pogrešan barem iz dva 
razloga. Prvo, kao što je rečeno, pretpostavka gra- 
danske neposlušnosti nisu samo nepravde u politič- 
koj. nego to mogu biti nepravde i u socijalnoj i 
ekonomskoj sferi. Drugo. jedna demokratska država 
koja u načelu isključuje pravo na građansku neposlu- 
šnost može time izgubiti osnov da bude smatrana 
demokratskom. Građanska neposlušnost je sredstvo 
koje učvršćuje demokratsko uređenje, iako je po 
definiciji nelegalno. Zajedno sa slobodnim i redovi- 
tim —> IZBORIMA i neovisnim pravosuđem ovlaštenim 
da tumači ustav i zakone. ona učvršćuje i podržava 
demokratske institucije. Suprotstavljajući se ne- 
pravdi u granicama poštivanja prava, ona sprečava 
odstupanja od načela pravednosti i ispravlja ih kad 
se dogode. Konačno. izgleda da građanska neposlu- 
šnost nije spojiva s nedemokratskim, nego sa demo- 
kratskim državama: ako se, na primjer, misli da 
prirodni poredak opravdava temeljni zakon, a da 
suveren vlada kao božji poslanik, podanici imaju 
samo pravo molitelja. a ne i pravo na neposlušnost. 
Oni mogu zastupati svoj slučaj. ali ne smiju biti 

neposlušni ako im se molba odbaci jer bi to značilo 
da su neposlušni ne samo legalnom već i legitimnom 
vrhovnom autoritetu. Medutim. ako se društvo tu- 
mači kao jedna shema suradnje među ravnopravnim 
ljudima, oni koji trpe nepravdu ne trebaju biti 
poslušni (J. Rawls). TI 


KLJUČNI POJMOVI: ZAKON. DRŽAVLJANIN, DEMOKRACIJA. 
DRŽAVA 


LITERATURA: J. Raz. The Authority of Law. Essays on Law and 
Moralitv. Oxford 1979: J. Rawls. A_Theorv of Justice, Oxford 
1972, str. 363—91 (Prijevod J. Rawls. Teorija građanske neposlu- 
šnosti. u: M. Matulović. (ur.). Ljudska prava. Zbornik tekstova 
iz suvremenih teorija ljudskih prava. Rijeka 1989, str. 63-81). 


PRAVA ČOVJEKA I DRŽAVLJANINA (engl. 
human and civil rights, njem. Menschen- und Staats- 
brirgerrechite, franc. droits des homme el du citoven) 
su oznaka onih prava što ih sva ljudska bića imaju 
samom činjenicom da egzistiraju kao takva (prava 
čovjeka), a politička ih zajednica ustanovljuje za 
zaštitu pojedinaca u njihovoj slobodnoj djelatnosti 
(prava državljanina). Prava čovjeka se u načelu 
pozivlju na > PRIRODNO PRAVO. dok su prava držav- 
ljanina odatle izvedena i načelno kodificirana pozitiv- 
NIM —+ ZAKONODAVSTVOM. 

Historija prirodno-pravnih teorija (od stoika do 
Fichtea) ujedno je i povijest nastojanja oko jamstva 
za prava čovjeka i državljanina. Prekretnice u usta- 
novljenju liste općeobvezatnih prava čovjeka i držav- 
ljanina čine Magna Charta Libertatum (1215. god.). 
Petition of Right (1628. god.) i Habeas Corpus Act 
(1679. gad.). Sve su to pravni akti — povelje — što 
ih suvereni donose pod političkim pritiskom »odo- 
zdo«, ali koji sadržajem postaju mjerom za kasnije 
dokumente. U punome smislu prava čovjeka i držav- 
ljanina postaju značajna u 18. st.. u razdoblju gra- 
danskih revolucija. To pokazuju najznačajniji doku- 
menti tog vremena: Bill of Righrs države Virginije 
(1776. god.) i. posebice, francuska Deklaracija o 
pravima čovjeka i državljanina (1789. god.). Ovdje 

je riječ o deklaracijama koje ulaze u > USTAVE novih 
država i postaju. pozivajući se na > PRIRODNO 
(naravno) PRAVO, elementima pozitivnog prava. 

Kasnije dolazi do sve češćeg kodificiranja, ali i 
širenja kataloga prava čovjeka i državljanina (npr. u 
Deklaraciji o pravima radnog i eksploatiranog naroda 
iz razdoblja sovjetske revolucije 1918), te do sve 
većeg značenja međunarodnih deklaracija i paktova, 
kao što su Opća deklaracija o ljudskim pravima OUN 
od 10. 12. 1948, ili Međunarodni pakt o državljan- 
skim i političkim pravima od 16. 12. 1966, koji je 
ratificirala i SFRJ. 

Prava čovjeka polaze od — kako to i prve deklara- 
cije jasno kazuju — prirodnih, urođenih, nezastarivih, 
neotuđivih prava svakog čovjeka nasuprot hetero- 
nomnoj (državnoj) moći, ali i nasuprot svim drugim 
pojedincima. Dapače, tek ta prava konstituiraju 
osobu kao pravni i politički subjekt. Kako tek su- 
bjektu može biti zadana neka obveza, prava su 
pretpostavka obveza pojedinaca. Jer tek je zajam- 
čeno pravo pretpostavka opravdivosti obveza što se 
postavljaju pojedincima. Obrnuto stajalište zastupa 
konzervativna doktrina (> KONZERVATIVIZAM) po 
kojoj tek izvršenje obveza legitimira prava. Mini- 
malna prvotna lista prava, koja se nastavlja na 
liberalnu tradiciju (> LIBERALIZAM) posebice na 
Lockea, sadrži pravo na život, slobodu, stjecanje 
vlasništva, pravo na težnju ka sreći vlastitim nači- 
nom, te pravo na sigurnost. 

Prvotno postavljena prava su po obliku negativna 
prava, tj. prava nasuprot državi, prava koja nastoje 
oko zaštite samostalnog prostora egzistencije koji 
pojedinac uređuje po vlastitom nahođenju. Pozitivna 
prava su ona koja se reliziraju udjelom pojedinca u 
uspostavi i funkcioniranju temeljnih ustanova poli- 
tičke zajednice. Budući da subjektom prava može 
biti pojedinac kao čovjek — dakle konkretno ljudsko 
biće — prava čovjeka i državljanina nazivlju se još i 
ljudskim pravima. Prava konkretnih osoba kreću se 
od prava na fizičku nepovredivost do prava na 

iskazivanje vlastitog mišljenja u > JAVNOSTI. Prava 
—> DRŽAVLJANINA su prava na sudjelovanje u konsti- 
tuciji političke zajednice, uz mehanizam zaštite svih 
postupaka koji su državljanima za to nužni (tradicio- 
nalna prava zbora i dogovora, slobode komunicira- 
nja, zaštite u slučaju upravnih i sudskih postupaka, 
itd.). 

U našem stoljeću klasičan katalog prava čovjeka i 
državljanina postaje sastavnim dijelom većine —> 
USTAVA. Sve se više raspravlja i o proširenju tih 
prava, te se uvodi i »druga generacija« prava, prije 
svega socijalnih i ekonomskih (npr. pravo na zaposle- 
nje ili obrazovanje). Opća deklaracija OUN je pritom 
posebice važan čimbenik jer upostavlja načela koja 
postaju uglavnom općeobvezatnima. Na tu se Dekla- 
raciju oslanja čitav sistem posebnih konvencija koje 
se odnose na zabranu genocida (1948). ropstva i 
njima sličnih postupaka (1956). rasne diskriminacije 
(1956), itd. Posebice je važna Evropska konvencija o 
ljudskim pravima (1950), uz koju se vezuje najprije 
Evropska komisija za ljudska prava (1954), te Evrop- 
ski sud za ljudska prava (1959) kojemu se mogu 
obraćati i pojedinci. Prava čovjeka i državljanina 
tako postaju sve više naddržavno zaštićenima i stoga. 
barem djelomice, osigurana od jednostrane interpre- 
tacije pojedinih država. 

U novije vrijeme prava čovjeka se proširuju i 
pravima »trcće generacije« izvedenima umnogome iz 
razvijene ekologijske svijesti. Riječ je o pravima ne 
samo postojećih ljudi, nego i nerođenih, pa i nezače- 
tih, kao i o pravima svih živih bića (životinja i biljnih 
vrsta). Prava državljanina se postupno proširuju 
pravom na privatnost u odnosu na podatke pohra- 
njene u različitim računarskim sistemima (od policij- 
skih, preko sistema osiguravajućih zavoda i zdrav- 
stvenih ustanova, do onih bankovnih). te pravom na 
udio u odlučivanju o barem nekim elementima rad- 
nih odnosa. Istovremeno očito raste pritisak na 
režime u kojima su takva prava negirana, kao npr. 
sistem aparthcida, niz afričkih diktatura, a što je 

svakako utjecalo 1 na okončavanje realnog socijali- 
zma. 

Prava čovjeka i državljanina koja se utemeljuju 
na prirodnome pravu su. u načelu. osobna, indivi- 
dualna prava. Kolektivna prava se počinju razmatrati 
tek u našem stoljeću; ponajprije pravo nacija na 
samoodređenje (Wilson i Lenjin 1917). U suodnosu 
kolektivnih prava iskazuje se kao bitno pitanje strik- 
tna zaštita pojedinca i manjina (nastalih rođenjem, 
ili optiranjem). ŽP 


KLJUČNI POJMOVI: PRIRODNO PRAVO. SLOBODA, VLASNIŠTVO. 
LIBERALIZAM 


LITERATURA: D. Mrđenović (ur.). Temelji moderne demokrati- 
je. Izbor deklaracija i povelja o ljudskim pravima 1215-1989, 
Beograd 1989; M. Matulović (ur.), Ljudska prava, Rijeka 1989. 


ANARHIJA (grč. anarchia, engl. anarchy, njem. 


Anarchie, franc. anarchie). Pojam potječe iz latinizi- 
rane verzije originalnog grčkog pojma. Još je Homer 
odsustvo > VLASTI, vladavine i > ZAKONA označio 
kao anarhiju. Grčki filozofi upotrebljavali su ovaj 
pojam za označavanje kaosa, izobličene demokracije 
odnosno kao sinonim za bezvlašće i odsustvo zakona. 
U pejorativnom značenju, kao bezvlašće, kaos i 
odsustvo zakona, pojam a. je upotrebljavan u sred- 
njem vijeku, potom i u ranoj novovjekovnoj francu- 
skoj i engleskoj političkoj teoriji. U istom značenju 
a. se pominje i u vrijeme francuske revolucije 1789. 
god., kao i u literaturi o revoluciji. 

P. J. Proudhon (1809-1865) bio je prvi socijalni 
teoretičar koji se nazvao anarhistom i nasuprot tradi- 
cionalnoj pejorativnoj upotrebi pojma a. prvi ga. 
1842. god. u knjizi Što je vlasništvo, vrijednosno 
pozitivno upotrijebio, označavajući njime jedan hu- 
manistički ideal pravednog društva. Za razliku od 
mnogih svojih sljedbenika, Proudhon je imao jasnu 
sliku kompleksnosti društva, društvenih struktura i 
autonomije društvenih podsistema. Otuda je za njega 
a. u doslovnom značenju, > DRUŠTVO, odnosno > 


NAČINI ZAŠTITE SUBJEKTA 


ZAJEDNICA bez bilo kakve izvanjske prinude, u pr- 
vom redu, humanistički ideal pravednog društva čija 
realizacija nije stvar neposredne budućnosti. Za raz- 
liku od tog ideala »čiste« a., Proudhon je smatrao da 
se politička zajednica kao konfederacija suverenih 
komuna može neposredno ostvariti. U njegovoj ver- 
ziji a. komuna je primarna i izvorna politička zajed- 
nica koja, zajedno sa radničkim asocijacijama, tvori 
neprinudnu zajednicu — konfederaciju komuna. 

U politici neposredna > DEMOKRACIJA, a u ekono- 
miji mutualistička privreda zasnovana na radničkom 
samoupravljanju dva su temeljna konstitutivna ele- 
menta poretka a. U tim okvirima kretali su se 
Proudhon i svi njegovi anarhistički nastavljači. Raz- 
like su nastajale u pogledu shvaćanja vlasničkih 
odnosa u okvirima mutualističke privrede. Naime, 
komunistički anarhisti kao M. Bakunjin i P. Kropot- 
kin zalagali su se za potpuno odsustvo > VLASNIŠTVA, 
dok je sam Proudhon bio pristalica mješovite pri- 
vrede i grupnovlasničkih odnosa u okvirima radnič- 
kih asocijacija. U pogledu strukture političke zajed- 
nice u svim varijantama a. komuna je osnovni nosilac 
političkog procesa. Razlike se javljaju u stupnju 
odstupanja od »čistog« ideala a., odnosno stupnja 
uključivanja predstavničke demokracije u politički 
proces utemeljen na načelu neposrednog sudjelova- 
nja svih građana u političkom procesu. U osnovi, 
ponavlja se podjela linijom anarho-komunisti, s jed- 
ne, a prudonisti s druge strane, ali i kod svakog 
anarhiste, s obzirom na načelo jedinstva teorije i 
prakse, postoji različiti stupanj odstupanja od ideala 
s obzirom na konkretne okolnosti. 

Kao konstitutivno načelo poretka, Proudhonovo 
shvaćanje a. ostvareno je u Pariškoj komuni 1871. 
god. Posredstvom tog iskustva Proudhonove ideje 
posredno i neposredno sve do danas utječu na čitav 
spektar socijalističkih ideja i participativnih teorija i 
pokreta. Historijski najznačajniji prudonovac u tom 
smislu bio je K. Marx; u svom spisu Građanski rat u 
Francuskoj (1871) u cjelini je preuzeo Proudhonove 

ideje o komuni i radničkom samoupravljanju a da 
Proudhonovo ime nije ni spomenuto. Medu anarhi- 
stima sljedeće generacije najznačajniji sljedbenik 
Proudhona bio je ruski revolucionar M. Bakunjin 
(1814-1876) u zadnjoj fazi svoga rada koja je okru- 
njena knjigom Državnost i anarhija (1873). Bakunjin 
preuzima od Proudhona ideju o strukturiranju dru- 
štva odozdo prema gore kao konfederalne organske 
zajednice asocijacija i komuna. Riječ je o društvu 
bez države i političke prinude, bez privatnog vlasni- 
štva i pozitivnog prava. Umjesto tržišta funkciju 
povezivanja ekonomije ima »identitet interesa i soci- 
jalnih težnji«. U toj holističkoj viziji nema mjesta za 
autonomiju društvenih podsistema, kao ni za razma- 
tranje konkretnih oblika operacionalizacije načela 
bezvladavinskog principa konstituiranja društvene 
zajednice. 

A. kao načelo konstituiranja zajednice pojavljuje 
se, ponovo na nivou humanističkog ideala pravednog 
društva, pod imenom anarhističkog komunizma u 
djelu ruskog anarhiste P. Kropotkina (1842-1921). 
Anarhistički komunizam temelji se na zajedničkom 
vlasništvu sredstava za proizvodnju i na principu 
raspodjele prema potrebama. Globalno društvo je 
mozaik potpuno suverenih i u svakom pogledu samo- 
dovoljnih komuna. Asocijacije djeluju unutar komu- 
na, ali su u svojoj djelatnosti potpuno samostalne. 
Princip odlučivanja je opća suglasnost, a umjesto 
tržišta djeluje naturalna razmjena. Kako je podjela 
rada ukinuta, ne postoji ekonomija u modernom 
smislu. Kao princip konstitucije zajednice, a. ne 
znači samo odbacivanje svih oblika prinude i za njih 
vezanih institucija nego i njihovu pozitivnu zamjenu. 
—> DRŽAVA je zamijenjena komunom, pravo etosom 
(čudoređem). politika neposrednom participacijom 
svih građana u donošenju odluka. Tako totalno 
sveobuhvatno samoupravljanje postaje, zapravo, je- 
dinim društvenim odnosom. Međutim, konkretiza- 
cija ovih načela izostala je, uprkos Kropotkinovoj 
obimnoj publicističkoj djelatnosti u vezi revizioni- 

stičke interpretacije francuske revolucije 1789. i Pari- 
ške komune u duhu neodarvinističke antimaltuzijan- 
ske antropologije uzajamne pomoći. 

U nešto drugačijem svjetlu operacionalizacija po- 
retka a. javlja se u Kropotkinovoj kritici > BOLJŠEVI- 
ZMA. Nakon oktobarske revolucije, on postaje oštar 
kritičar samog principa diktature proletarijata i etati- 
stičkog socijalizma. Kao rješenje krize komunizma u 
Sovjetskoj Rusiji Kropotkin predlaže uvođenje rad- 
ničkog samoupravljanja (umjesto diktatorskih ovla- 
štenja uprave) i participativnu demokraciju u obliku 
sovjeta. Predaju tvornica na upravljanje radnicima, 
dakle zahtjev za radničkim samoupravljanjem kao 
dominantnim odnosom u ekonomiji i direktnom 
demokracijom na lokalnom nivou — uz organe države 
i državne vlasti — postavljaju i drugi anarhistički 
kritičari boljševizma kao L. Fabbri, P. Aršinov, E. 
Goldman, A. Pestana, V. M. Eichenbaum, A. Ber- 
kman, itd. Time je, premda prešutno, napušten 
anarhistički zahtjev za a. u idealnom obliku kao 
neposrednom, potpunom i sveobuhvatnom direk- 
tnom demokracijom uvijek i svuda bez obzira na 
okolnosti. 

Najznačajniji pokušaj operacionalizacije načela 
a. predstavlja Program Generalne konfederacije rada 
(1936), španjolske organizacije koja je tada okupljala 
oko dva milijuna članova. Program inzistira na stva- 
ranju društva bez države, prava i drugih vrsta prinu- 
de. Kao sredstvo predviđa komune i druge suplemen- 
tarne organizacije, uključujući federacije komuna i 
proizvođačkih asocijacija. Nagrađivanje je prema 
potrebama, a čitav komplicirani mehanizam socijal- 
nog života se regulira bez tržišta, novca i prinude — 
putem ugovora i radnih bonova. Komuna je autoh- 
tona samoupravna i slobodna institucija na temelju 
neposrednog, direktnog i totalnog samoupravljanja. 
Komunalni savjet se konstituira na delegatskom prin- 
cipu izaslanika teritorijalno-interesno-proizvodnih 
grupa gdje je participacija u odlučivanju neposredna, 
dakle nema izvršnih organa. Praktično ostvarenje 

Programa pokušano je usred španjolskog građanskog 
rata 1936. Stvorene su mnogobrojne poljoprivredne 
komune, a pokušao je i uvođenje radničkog samou- 
pravljanja u industriji i željeznici Katalonije. Ostaje 
otvorenim pitanje u kojoj mjeri je ostvarenje načela 
a. u ovom obliku kontradruštva u okviru globalnog 
društva bila stvar izuzetnih okolnosti i energije pro- 
buđene građanskim ratom. LS 


KLJUČNI POJMOVI: DEMOKRACIJA, KOMUNA, KONFEDERACIJA, 
POLITIČKA REVOLUCIJA 


LITERATURA: L. Sekelj, O anarhizmu, Beograd 1987; P. Kro- 
potkin, Anarhizam i moral, Beograd 1984; M. Bakunjin, Država 
i sloboda, Zagreb 1979. 


IZVANREDNO STANJE (engl. state of emergency, 


njem. Ausnahmszustand, franc. &tat extraordinaire), 
ili starijoj terminologiji »opsadno stanje« označava 
situaciju aktualnog ugrožavanja državne egzistencije 
ili situaciju znatnog remećenja javne sigurnosti (> 
DRŽAVA). Uzroci nastupanja te situacije mogu biti 
vanjski i unutrašnji: rat, oružana pobuna, građanski 
rat, prirodne katastrofe, i dr. Kako izvanrednost i 
težina zadatka po definiciji nadilazi mogućnosti nor- 
malnih državnih i pravnih instituta, u izvanrednom 
stanju vrši se koncentracija moći i širenje nadležnosti 
pojedinih organa državne > VLASTI. Nosilac širokih 
nadležnosti postaje organ za koji se pretpostavlja da 
će biti u stanju efikasno djelovati u izvanrednim 
uvjetima. Budući da je neposredna državna moć i 
inače koncentrirana u egzekutivi, u izvanrednom 
stanju se po pravilu proširuju kompetencije egzeku- 
tive ili jednog njenog dijela. 

Cilj i zadatak izvanrednog stanja je isključivo 
ponovno uspostavljanje ugroženog ustavnog i prav- 
nog poretka. Suspendiranje pojedinih dijelova ustava 
(nekih osnovnih prava i sloboda, diobe vlasti, fede- 
ralnih nadležnosti u složenim državama) legitimno je 
samo ukoliko ima za cilj uspostavljanje cjeline važe- 

nja > USTAVA. Organ izvanrednog stanja ne može, 
bez obzira na širinu nadležnosti, uspostavljati novi 
ustavni poredak ; on služi samo da ukloni prepreke i 
da omogući neometano funkcioniranje starog. 

Iz ovog proizlazi da je upotreba pojma izvanredno 
stanje smislena samo u političkim uređenjima koja 
poznaju podjelu nadležnosti. Tamo gdje jedna in- 
stanca i inače ima neograničene nadležnosti, mjere 
izvanrednog stanja ne mogu se jasno razlikovati od 
normalnog pravnog reguliranja. Organ s neograniče- 
nim ovlaštenjima tu se pojavljuje kao izvor pravnog 
poretka, a ne kao njegov zaštitnik u situacijama 
aktualnog ugrožavanja. 

U političkoj se publicistici ta razlika obično ozna- 
čava kao razlika između komesarske i suverene > 
DIKTATURE. Komesarski diktator je već u rimskom 
pravu bio opunomoćen (commissarius) da u kriznim 
situacijama djeluje u ime države a ne u svoje ime. 
Suverena diktatura (klasičan primjer je diktatura 
proletarijata) nastaje kada se izvanredne mjere kori- 
ste za uspostavljanje suštinski novog poretka, u 
kome organ diktature ne štiti ugroženo, nego proi- 
zvodi novo. 

Smisao pravnog reguliranja izvanrednog stanja 
jest očuvanje minimuma redovnosti u izvanrednim 
uvjetima. Taj je uvjet zadovoljen ukoliko se tim 
pravnim reguliranjem nadležnom organu omogućuje 
efikasno otklanjanje uzroka izvanrednog stanja, i 
ukoliko se efikasno sprečava da taj organ zloupotri- 
jebi izvanredna ovlaštenja. 

Pravna teorija 19. st. preporučivala je detaljno 
pravno uređivanje izvanrednog stanja (koje je nazi- 
vano političkim opsadnim stanjem). Time se nepo- 
sredno umanjivala opasnost zloupotrebe koncentri- 
rane moći, ali se rizik posredno uvećavao, budući da 
je nedovoljnost i neefikasnost preventivno katalogizi- 
ranih mjera i njihovih nosilaca često vodila uvođenju 
ad hoc rješenja, koja su izmicala svakoj kontroli. 

Druga krajnost sadržana je u shvaćanju o načelnoj 
nepoželjnosti preventivnog pravnog reguliranja iz- 

vanrednog stanja. Polazeći od efikasnosti kao osnov- 
nog načela, posredstvom generalnih i nespecificiranih 
ovlaštenja ostavlja se mogućnost da u izvanrednim 
okolnostima djeluje onaj državni organ koji u tom 
trenutku raspolaže najefikasnijim sredstvima, i da 
situaciono koristi ona sredstva koja su najprimjere- 
nija prirodi problema. Time egzekutiva praktično 
dobija neograničene nadležnosti. 

U suvremenim pravnim teorijama prevladava 
shvaćanje neophodnosti pravnog reguliranja izvan- 
rednog stanja. Prije svega, odbačena je tradicionalna 
predstava u skladu s kojom je izvanredno stanje 
identično sa suspendiranjem osnovnih prava i slo- 
boda (> PRAVA ČOVJEKA I DRŽAVLJANINA). Iako se 
neka prava i slobode u izvanrednim okolnostima po 
pravilu ograničavaju ili u potpunosti stavljaju izvan 
snage, organ izvanrednog stanja dužan je obrazložiti 
svrsishodnost obima trajanja suspendiranja prava i 
sloboda. 

Situacija koja služi kao opravdanje za proglašava- 
nje izvanrednog stanja najčešće izmiče objektivnom 
utvrđivanju, te je podložna interpretaciji (osim u 
slučaju rata ili oružane pobune). Zato je neophodno 
da organ koji proglašava izvanredno stanje ne bude 
identičan s organom koji u izvanrednom stanju do- 
bija izvanredna ovlaštenja. Prirodi stvari primjereno 
je da narodno predstavništvo, po mogućnosti kvalifi- 
ciranom većinom, proglašava izvanredno stanje i 
prenosi nadležnost na organ koji je ustavom ovlašten 
da djeluje u izvanrednim uvjetima. 

Budući da sam pojam izvanrednog stanja sadrži 
nemogućnost normalnog rada > PARLAMENTA, po- 
željno je predvidjeti »parlament izvanrednog stanja«, 
kao neki vid kompenzacije za narodno predstavni- 
štvo. Taj umanjeni parlament treba da odlučuje o 
dužini trajanja izvanrednog stanja i o mjerama koje 
predlaže ovlašteni organ, a koje nadilaze ustavne 
okvire. 

Akutnu ugroženost državnog opstanka ili javnog 
reda i mira treba razlikovati od ustavnih i političkih 

kriza do kojih dolazi ukoliko neki državni organi ili 
političke institucije ne mogu ili ne žele izvršavati 
svoje ustavom definirane zadatke. U takvim slučajc- 
vima nije opravdano proglašavanje izvanrednog sta- 
nja. 

Ustavne krize, koje ne ugrožavaju državni opsta- 
nak nego samo destabiliziraju politički sistem. mo- 
raju se rješavati ustavnim sredstvima. Najpoznatiji 
primjer ustavne krize koja je na neopravdan način 
poslužila kao povod uvođenju izvanrednog stanja je 
unutrašnja blokada rada Reichstaga posljednjih go- 
dina Weimarske Republike. 

U engleskom i sjevernoameričkom pravosudu 
nema preciznog reguliranja izvanrednog stanja. Raz- 
log leži u postojanju izuzetno osjetljive političke 
kulture, što čini izlišnim detaljno normiranje. Iako 
se u oba pravna poretka predvida širenje nadležnosti 
u slučaju izvanrednih okolnosti (u SAD je nejasno 
da li je nosilac tih nadležnosti predsjednik ili Kon- 
gres), time nije ukinut princip diobe vlasti, niti je 
suspendiran pravni poredak. Tako je parlament. uz 
sudsku kontrolu (> PRAVOSUĐE), u Engleskoj sa- 
stavni dio određivanja izvanrednog stanja. 

U švicarskom i finskom ustavu nedostaje preven- 
tivno reguliranje izvanrednog stanja. U oba svjetska 
rata švicarski je Bundesrat predstavljao organ izvan- 
rednih ovlaštenja, koji je imao nadležnost da suspen- 
dira osnovna prava i slobode. Isključivo parlament 
ima pravo kontrole djelovanja tog organa. Zahvalju- 
jući finskom običajnom pravu, kojim se za važne 
odluke predviđa dvotrećinska većina, isključena je 
opasnost jednostavne zloupotrebe izvanrednih ovla- 
štenja. 

U Francuskoj je od 19. st. o izvanrednom stanju 
odlučivao parlament. Izvanrednim mjerama mogu 
biti djelomično ili potpuno ograničene lične slobode, 
sloboda štampe i okupljanja, pravo sudaca i nepovre- 
divost stana. Članom 16. ustava iz 1958. god. je. 
suprotno francuskoj ustavnoj tradiciji, predsjednik 
ovlašten da poduzme izvanredne mjere u slučajevima 

ugrožavanja državnog poretka, nacionalne nezavi- 
snosti, teritorijalnog integriteta i ispunjavanja među- 
narodnih obveza, čime se pojavljuje kao vrhovni 
arbitar izvanrednog stanja. ZD 


KLJUČNI POJMOVI: UGROŽAVANJE DRŽAVNE EGZISTENCIJE, ŠI- 
RENJE NADLEŽNOSTI, KOMESARSKA I SUVERENA DIKTATURA, SU- 
SPENDIRANJE OSNOVNIH PRAVA, NEAUTENTIČNO IZVANREDNO STA- 
NJE, USTAVNA KRIZA 


LITERATURA: F. Neumann, Demokratska i autoritarna država, 
Zagreb 1974; C. Schmitt, Pojam politike, Zagreb 1943. 

JAVNOST (engl. publicity, njem. Offentlichkeil, 
franc. publicite) leksički označava svojstvo onoga što 
je javno (lat. publicus). U engleskom i francuskom 
se javlja i u suženom značenju kao publicitet tj. skup 
djelatnosti kojima se zaokuplja pažnja publike. 

J. znači: 1. skup svih pojedinaca koji svoju pozor- 
nost usmjeravaju na pitanja općeg interesa (publika); 
2. sferu saobraćanja među pripadnicima publike 
(okupljanje, udruživanje. komunikacijska sredstva), 
u kojoj se može formirati stav, nazor ili htijenje koje 
prihvaćaju mnogi (javno mnijenje): 3. organizacijski 
princip djelovanja organa koji su uspostavljeni radi 
vođenja brige o pitanjima općeg interesu (u slučaju 
političke javnosti — država). 

Navedena tri značenja j. podrazumijevaju da su 
razlučena dva vida životne djelatnosti pripadnika 
društva: djelatnost na zadovoljavanju vlastitih i poro- 
dičnih životnih potreba (privatni interesi, građansko 
društvo), te osiguranje općih društvenih uvjeta za 
njeno nesmetano obavljanje (> INTERES, > DRŽA- 
VA). Uobičajene oznake »javne funkcije«, »javna 
vlast«, »Javni organ« ili »javno pravo« ukazuju na to 
da politička sfera i njeni organi trebaju u svojem 
djelovanju biti podređeni iskazanoj volji državljana 
(> DRŽAVLJANIN), koji se ovdje pojavljuju kao 
publika. 

J. se institucionalizira: 1. posredstvom niza normi. 
koje osiguravaju da djelovanje državnih organa bude 
otvoreno uvidu publike (javnost parlamentarnih i 
sudskih rasprava, mogućnost provjere ispravnosti 
djelovanja izvršne vlasti putem javnog postupka), 2. 
postojanjem institucija autonomnog saobraćanja pu- 
blike (sloboda javnog okupljanja i udruživanja, slo- 
boda štampe i ostalih vidova javnog komuniciranja, 
te osiguranje tajnosti privatnog komuniciranja), 3. 
političkim pravima državljana (slobodni, opći, nepo- 
sredni i tajni > IZBORI uz jednako pravo glasa, 
opoziv. referendum i plebiscit). 

Sva ta institucionalna jamstva imaju svrhu da 
državljaninu omoguće da djeluje kao publika. koja 

kontrolira državu i određuje njeno djelovanje, a da 
je pritom država ne ometa. Javno djelovanje držav- 
ljana je odlučujuće za ostvarivanje republikansko-de- 
mokratskog karaktera političkog poretka, jer se kon- 
centriranoj moći integriranog sklopa državnih institu- 
cija može ravnopravno suprotstaviti samo društvo 
integrirano kao publika. Budući da se > DRUŠTVO 
kao cjelina uspostavlja samo posredno, razmjenskim 
međuodnosom pojedinaca rukovođenih privatnim, a 
ne nekim općedruštvenim interesom. građani nisu 
neposredno pripravljeni za bavljenje općim pita- 
njima u području politike. Da bi to postali, moraju 
se uključiti u neprestano javno raspravljanje, u 
kojem se sučeljavaju njihova partikularna i subjek- 
tivna stajališta, nazori i htijenja. Tek u javnoj komu- 
nikaciji može se osvijestiti potencijalni opći, ili barem 
većinski interes. Rezultat tog procesa komunikacije | 
osvještavanja (koji se kasnije politički odjelovljuje 
kroz izbore i ostale oblike političkog izjašnjavanja) 
nosi biljeg uvjetovanosti subjektivnim nazorima i 
posebnim interesima, a određuje ga i okolnost da 
većina građana nema ni intelektualnih ni socijalnih 
uvjeta za racionalno promišljanje spornih pitanja na 
kojima se j. angažira. Stoga taj način osvještavanja 
koji se ostvaruje u j. zovemo javnim mnijenjem 
(riječ »mnijenje« označava ne posve sigurnu spozna- 
ju, onu koja ne može pretendirati na opće važenje 
po umskim kriterijima). 

Premda u j. dominiraju privatni interesi građana 
nasuprot državi, j. je i sama rezultat rascjepa između 
prvenstva privatnog interesa i nužnosti da se privat- 
nici kao cjelina, kao »društvo«, suoče s državom. 
Zbog toga je u publici još prije građanskih revolucija 
došlo do podjele rada između pasivnih promatrača i 
aktivnih oblikovatelja i zastupnika javnog mnijenja 
(> POLITIČKE STRANKE, udruženja, klubovi i druge 
forme organiziranog okupljanja, te osobe koje u 
privatnoj komunikaciji svojom informiranošću, spo- 
sobnošću izražavanja i utjecajem na druge postaju 
neformalne »vođe mnijenja«). Pojedinac koji ne 


pripada toj eliti publike formira svoje stavove i 
mnijenja oslanjajući se na utjecaje aktivne elite (> 
ARISTOKRACIJA). Njegova ovisnost o tom utjecaju 
povećava se s povećanjem složenosti javnih pitanja i 
“poslova koje vrše javni organi. 

Aktivna uloga publike u cjelini slabi i zato što se 
izgubio privid da je jednostavnim okupljanjem pri- 
vatnih interesenata i njihovim javnim raspravljanjem 
moguće doći do jedinstvenog, općeg interesa. Intere- 
sni konflikti se više ne mogu riješiti autonomnim 
formiranjem volje u samoj publici, nego među njima 
aktivno posreduje država. Kompromis se sve više 
postiže neposrednim utjecajem > INTERESNIH GRUPA 
na državnu > UPRAVU, koja aktivnim zadiranjem u 
područje proizvodnje utječe na pregovaračke pozi- 
cije tih grupa. J. ostaje sfera u kojoj različite elitne 
grupe (sindikati, asocijacije poslodavaca, vodstva 
stranaka i dr.) vrše masovnu mobilizaciju odgovara- 
jućih segmenata publike da bi pojačali svoje pozicije. 
Publika se tako svodi na rezonantnu kutiju (J. 
Habermas), koja reagira, ali aktivno ne oblikuje 
političke odluke. 

Tvorenje javnog mnijenja, koje je u doba liberal- 
nog kapitalizma naglašeno branjeno od pritiska drža- 
ve, u društvu postliberalnog (monopolističkog, 
državnog, »kasnog«) kapitalizma gotovo neprimjetno 
pada pod utjecaj sila što potječu iz same sfere 
proizvodnje. To se, prije svega, odnosi na činjenicu 
da su mediji javnog općenja podvrgnuti funkcional- 
nosti robne privrede (tako da se postupno depolitizi- 
raju i orijentiraju na masovnu prodaju s profitom), 
zatvarajući javno komunikacijsko polje u monopoli- 
zirane okvire. SD 


KLJUČNI POJMOVI: PUBLIKA. DRŽAVA, DRUŠTVO. INTERES. 
JAVNO MNIJENJE 


LITERATURA: J. Habermas, Javno mnenje, Beograd 1969; 
R. Sennett, Nestanak javnog čovjeka, Zagreb 1989; Lj. Tadić, 
Ogled o javnosti, Nikšić 1987; M. Pupovac, Politička komuni- 
kacija, Zagreb 1990; T. Jantol. Socijalizam i javnost, Zagreb 
1980. 


KOMUNICIRANJE 


239 


240 


KOMUNICIRANJE 


POLITIČKI GOVOR (engl. political speech, njem. 


politische Sprache, franc. parole politique) predstav- 
lja jednu od mogućih govornih manifestacija jezika 
neke komunikacijske zajednice. Od drugih vrsta 
govora (npr. znanstvenog, pravnog, umjetničkog ili 
svakodnevnog) razlikuje se po jezičnim obilježjima. 
te semantičkim i pragmatičkim svojstvima. U politič- 
kom govoru posebno su važni komunikacijski kon- 
tekst, komunikacijska namjera govornika i strategija 
njihova povezivanja, a ona opet ovisi o svrsi svakog 
konkretnog političkog govora. Svrha konkretnog, pa 
i tog govora, je da formira ili/i kontrolira političko i 
društveno ponašanje ljudi, njihove socijalne, poli- 
tičke i ideološke stavove i svijest, te da determinira 
njihove socijalne i političke odluke i izbor. Politički 
govor u krajnjoj konzekvenciji ima za cilj da ideje, 
interesi, namjere i volja političkog govornika budu 
od strane političkih slušalaca prihvaćene kao njihove. 

Jezična obilježja političkog govora dijele se u 
dvije skupine: sociolektalna i govornička. Sociolek- 
talna obilježja nazivaju se 1 sociolektom ili jezikom 
politike, a označavaju ona obilježja jezika koja se 
razvijaju unutar jedne domene društvenog djelova- 
nja — političke komunikacije, i unutar jedne socijalne 
skupine — političkih djelatnika. Ovisno o odnosu 
između domena političke komunikacije i političkih 
djelatnika s jedne strane i ostalih domena društvenog 
djelovanja svih ostalih članova nekog društva s druge 
strane, moguće je razlikovati bar tri vrste jezika 
politike: ekskluzivni. totalitarni i demokratski. 

O ekskluzivnom jeziku politike govorimo onda 
kada je on prvenstveno rezerviran za političke djelat- 
nike i kad isključivo funkcionira kao neka vrsta 
profesionalnog žargona koji je slabo dostupan dru- 
gim članovima društva. Takav se jezik razvija i 
održava na štetu svojih širih komunikacijskih obilje- 
žja. Zato je visoko statusno obilježen, a nisko komu- 
nikativan. Politički govori izrečeni takvim ekskluziv- 
nim jezikom bit će prihvaćeni zbog jezika samog, a 
ne zbog toga što se u njima kaže. 


O totalitarnom jeziku politike govori se onda kada 
se jezik, koji su političari razvili u području političke 
komunikacije pretvara u jezik kojim se komunicira i 
unutar političke javnosti i javnosti u cjelini. Takav 
jezik politike moguć je u društvima u kojima vlada- 
juća politička grupa stvara nova jezična obilježja 
političke komunikacije i ujedno ih pretvara u sred- 
stvo dominacije i vladanja. Osim što je totalitaran 
jer se nastoji proširiti na sve domene društvenog 
djelovanja (> TOTALITARIZAM), on je i ekskluzivan. 
Vladajuća politička grupa u pravilu isključuje svaki 
drugi tip jezika politike iz područja i političke i 
cjelokupne javnosti. Stoga je politički govor koji se 
izriče takvim jezikom indikator totalitarnosti i nasil- 
nosti određene politike. Nije bitan zbog toga što se 
u njemu kaže, zbog onoga kako se to kaže. pa ni 
zbog toga što je izrečen određenim jezikom. 

O demokratskom jeziku politike govorimo onda 
kada se jezik razvija i funkcionira unutar političke 
komunikacije i medu političarima ali pod utjecajima 
drugih područja društvenog djelovanja (znanosti, 
privrede, svakodnevice, itd.), kada je dostupan go- 
tovo svima i kada ga prihvaćaju gotovo svi članovi 
političke zajednice. Stoga su politički govori izrečeni 
takvim jezikom prihvatljivi bilo zbog onoga što se u 
njima kaže, bilo zbog načina na koji se to kaže, bilo 
zbog toga tko to kaže. U strogom smislu riječi 
politički govor je moguć tek unutar i posredstvom 
demokratskog jezika politike. 

Govornička jezična obilježja mogu biti raznovr- 
sna. Politički govor može biti više ili manje emotivan, 
ekspresivan, iterativan, ekstenzivan, koherentan i 
tome slično. On postaje emotivan bilo tako da se u 
njemu upotrebljavaju riječi s potencijalno velikim 
emotivnim efektom kod slušaoca, bilo tako da govor- 
nik intonacijom i govorničkim afektom daje govoru 
obilježja emotivnosti. Emotivnost je u prvom redu 
odlika različitih tipova populističkim političkih govo- 
ra. Ekspresivan je onaj politički govor kojeg odlikuju 
bogatstvo i raznolikost vokabulara ili dinamičnost i 

raznolikost rečenica. Ekspresivnost može biti indivi- 
dualna odlika govornika kao i njegova jezična strate- 
gija. Iterativnost političkog govora znači da se u 
govoru ponavljaju važne riječi ili rečenice, bilo u 
istom ili parafraziranom obliku. Iterativnost može 
biti način na koji govornik traži »izlaz« prema novom 
govoru, ali se tako često širi ili provjerava prihvatlji- 
vost poruka. I ekstenzivnost može biti individualna 
karakteristika govornika, ali i smišljena strategija 
kojom se želi poništiti učinak nečeg što je već kazano 
ili udaljiti sugovornika od osnovne teme. Osigurava 
se dugim rečenicama, pozivanjem na sporedne teme, 
prošlost ili moguću budućnost, itd. Koherentnost 
također ukazuje na individualnu sposobnost govor- 
nika da svoj govor učini skladnom cjelinom. Među- 
tim ona može biti i sredstvo prikrivanja sadržajne 
nekoherentnosti i proturječnosti. Svaki je dobar 
politički govor situiran i usklađen u odnosu prema 
slušaocu, u odnosu prema vremenu ili u odnosu 
prema temi. Situiranost prema slušaocu nalaže da 
govornik poznaje njegove jezične sposobnosti i pre- 
ferencije. Identifikabilan je onaj politički govor u 
kojem govornik pravilnom upotrebom pojedinih 
vrsta riječi (npr. zamjenica ili lokalizama) proizvodi 
takav učinak kod slušaoca da ovaj ima osjećaj kao da 
on to sam govori ili bi govorio. Dakako, upotreba 
svakog od ovih obilježja u političkom govoru odre- 
đena je njegovom svrhom a ne samima sobom. 
Semantička obilježja političkog govora nisu tako 
raznovrsna kao jezična i pragmatička. Semantički 
sloj je zapravo najtanji sloj u političkom govoru, a 
iskazuje se kroz veću ili manju definiranost, informa- 
tivnost i ideologičnost sadržaja dijelova ili cjeline 
političkog iskaza (> IDEOLOGIJA). Sadržaji pojedinih 
riječi, fraza i cjeline političkog govora najčešće ne- 
maju čvrstih granica 1 u pravilu se upotrebljavaju kao 
relativno nedefinirane. To dolazi otuda što je sadržaj 
političkog govora veoma osjetljiv na kontekst komu- 
nikacija, te na prošla i moguća značenja. Politički 
govori u pravilu nisu informativni. Međutim, kada 


politički govornik posegne za nekom informacijom, 
ona njegov govor može učiniti natprosječno informa- 
tivnim, premda je informativnost sadržaja političkog 
govora razmjerno kratkotrajna. Ideologičnost je če- 
sta odlika sadržaja političkog govora, jer njegovi 
sadržaji, osobito oni ključni, zapravo nemaju zna- 
čenjskog odnosa ni prema onom o čemu se govori, 
ni prema onome kome se govori. Ti sadržaji neri- 
jetko znače sami sebe, a to je jedno od osnovnih 
obilježja ideologičnosti. 

Pragmatička svojstva političkog govora mogu se 
razvrstati u tri skupine: svojstva iskaza, svojstva 
govornika (i auditorija) i svojstva konteksta. Svako 
od ovih svojstava govornoj radnji može davati dje- 
latnu snagu i učinkovitost. Od mnogih svojstava 
govornika (i auditorija) koja političkom iskazu mogu 
osigurati djelatnu snagu navest ćemo samo neka: 
karakterne i moralne osobine, ugled i pouzdanost, 
umješnost i znanje govornika, te spremnost i osjetlji- 
vost auditorija na određenu vrstu političkih poruka. 
Svojstva konteksta koja mogu utjecati na djelatnu 
snagu političkog govora su: opće stanje političkih 
odnosa u nekom društvu, distribucija socijalne i 
političke moći, stanje i odnosi između socijalnih i 
drugih interesa, pogodnost komunikacijske situacije, 
te podložnost kontroli komunikacijskih medija (> 
JAVNOST). 

Argumentacija u političkom govoru uvelike je 
različita od drugih vrsta praktičkog, a posebice teorij- 
skog argumentiranja. Veoma ćemo rijetko u politič- 
kom govoru naći jasno razlikovanje između postu- 
paka argumentacije i postupaka komunikacije. Jed- 
nako nejasna je razlika između pojedinih faza argu- 
mentacije: argumentanda, argumentacije i argumen- 
tata. Argumentacijska shema političkog govora go- 
tovo nikad nije potpuna tj. sastavljena je od sljedećih 
argumenata: ishodišna informacija, zaključak, pra- 
vilo zaključivanja, podupiranje pravila zaključivanja, 
operator ograničenja zaključka i iznimni uvjeti u 
kojima zaključak ne važi. Na primjer: Jurin bicikl 

stoji pred ulazom u školu. Stoga: Jura je (vjerojatno) 
u školi, jer je uobičajeno da Jura dolazi u školu 
biciklom, budući da: Jura nema auto i nerado ide 
tramvajem, osim ako: Jura svoj bicikl nije zaboravio 
pred školom. Najčešća argumentacijska shema u 
političkom govoru je neka vrsta skraćenog zaključka 
(entimem), koji se sastoji od sljedećih elemenata: 
argumenta. zaključka i izrečenog ili neizrečenog 
pravila zaključivanja. U ovoj vrsti argumentacijske 
sheme kao argumenti najčešće se koriste različite 
vrste primjera. Na primjer: za vrijeme njegova man- 
data cijene su porasle za 15%. Dakle, njemu se ne 
smije dati još jedan mandat. Ili: za vrijeme njegova 
mandata jesu porasle cijene. ali je povećana zaposle- 
nost i ukupan obim proizvodnje. Dakle, njemu treba 
dati još jedan mandat. Zbog čestog brisanja razlike 
između argumentacije i komunikacije kao argumenti 
u političkom govoru se mogu pojaviti gotovo sva 
njegova  pragmatička svojstva: svojstva iskaza 
(»Tako uvjerljivo govori«), svojstva govornika (»On 
je čestit i pouzdan«) i svojstva konteksta (»Nije 


vrijeme za drugačiju politiku«). To. dakako, politički 
govor i političku komunikaciju čini iznimno važnom 
i riskantnom djelatnošću. kako za govornika tako i 
za auditorij. ur 

NOMOTEHNIKA (od starogrčkog nomos zakon. u 


širem smislu propis i tehne, vještina. umijeće). 


I. Pisano pravo je oblik komunikacije između 
onoga koji ga stvara i onog (onih) kome je upućena 
određena poruka. Radi se o ponašanjima fizičkih i 
pravnih osoba (tzv. dispozicija) koje prati jedna ili 
više pretpostavki za primjenu pravila ponašanja (tzv. 
hipoteza. stručni lat. termin: conditio iuris). Ovisno 


O prirodi dispozicije mogu biti propisom predviđene 
i neke štetne posljedice za onoga koji se vlada 
protivno postavljenom pravnom pravilu (sankcija). 
Zbog tog odnosa između davaoca i primaoca poruke 
ne treba zaključiti da je cjelokupan život čovjeka u 
organiziranoj društvenoj zajednici obuhvaćen propi- 
sima koji ga na nešto sile (prinudno pravo u varijan- 
tama obveza činjenja, propuštanja ili trpljenja) ili 
mu omogućavaju određeno ponašanje samo ako je 
to propisom predviđeno. Načelom ustavnosti i zako- 
nitosti pravna država (> DRŽAVA) povlači jasnu 
granicu između položaja nosilaca vlasti i građana: 
pojedinac ili pravna osoba smije činiti sve što mu 
pravni poredak ne brani, a mora činiti. propuštati ili 
trpjeti ono što mu je naređeno propisom. Organi 
vlasti i drugi nosioci javnih ovlaštenja smiju ili 
moraju djelovati isključivo prema opsegu ovlaštenja 
ili obveza što im daju > USTAV i > ZAKON. odnosno 
drugi propisi utemeljeni na tim najvišim pravnim 
aktima. Za svakog donosioca propisa vrijedi stara 
latinska izreka Legem patere quam ipse fecisti (poštu, 
zakon koji si sam stvorio). 

2. N. kao skup znanstvenih spoznaja i iskustvenih 
pravila ima temeljnu svrhu da propis ili kakav drugi 
opći akt bude ispravno sastavljen. To je posao 
iskusnog pravnika s poželjnim što višim stupnjem 
pravničkog obrazovanja i temeljitim poznavanjem 
prilika društvene sredine u kojoj živi. Budući da u 
pravnom sustavu svake suvremene države postoje 
brojne grane prava. a mnoge se od njih i međusobno 
dodiruju, teško je od pojedinca očekivati sveznadar- 
stvo i zanemariti njegovu subjektivnu profesionalnu 
sklonost za neku užu oblast društvenih odnosa koja 
iziskuju pravnu regulaciju ili njene izmjene. Posebne 
poteškoće nastupaju kad pravnik treba izraditi propis 
o nečemu što svojim sadržajem leži izvan pravničkih 
znanja i traži suradnju s drugim stručnjacima (npr. 
opisni tekst standarda za neku stvar. tehnička termi- 
nologija u građevinarstvu, izmjeri u katastru zemlji- 
šta i dr.). Tu je vrlo često potreban stručni timski rad 

u koji se nomotehničar uključuje ne samo poznava- 
njem pravila izrade propisa nego i upozoravanjem na 
nejasnoće, praznine i suprotnosti u tekstu, pogotovo 
u odnosu prema drugim važećim propisima s kojima 
mora biti u skladu. 

Takav je grupni rad poznat i u svijetu i kod nas, 
napose u obliku stalnih ili prigodnih komisija i sličnih 
tijela, osobito kad se radi na nacrtima odnosno 
prijedlozima ustava i zakona ili propisa vlade (mini- 
starskih vijeća). 

3. Struktura propisa u velikoj je mjeri ovisna o 
količini odredaba koje iziskuje predmet (objekt) 
regulacije. 

Nepisano je opće pravilo da propis mora započeti 
uvodom u kojem se označuje izvor ovlaštenja za 
njegovo donošenje (propis s punim nazivom, naziv 
službenoga glasila u kojem je objavljen. te broj i 
godina objave). U istoj se rečenici nastavlja s nazi- 
vom donosioca propisa, a kad je taj dužan prethodno 
pribaviti mišljenje ili suglasnost nekog drugog orga- 
na, treba navesti i naziv tog organa. 

Drugi nužni dio propisa čini završna odredba 
kojom se utvrđuje dan stupanja na snagu. Po doma- 
ćem pravu (ustavi federacije, republika i pokrajina) 
zakoni, podzakonski propisi 1 drugi opći akti stupaju 
na snagu osmog dana nakon objave u službenom 
glasilu. Nije protivno ustavu bude li dan stupanja na 
snagu pomaknut na neko kasnije vrijeme (petnaest 
dana, jedan ili više mjeseci, pa i određeni datum). U 
hitnim se slučajevima tolerira pri donošenju zakona 
da on stupi na snagu čak i danom objave, a povratno 
(retroaktivno) djelovanje pojedinih odredaba zakona 
dopustivo je samo iz posebno opravdanih razloga. 
Posve je izuzetan ustavima utvrden slučaj obveznog 
povratnog djelovanja propisa kojima se utvrđuju 
kažnjiva djela i sankcije za njih ako je mlađi povolj- 
niji za okrivljenog, a postupak pokrenut. ali ne i 
okončan, prije stupanja na snagu mlađeg propisa 
(krivična djela, prekršaji, privredni prijestupi, disci- 
plinski kažnjiva ponašanja). 


Posebnost je zakona što umjesto takvog uvoda 
nazivu i tekstu prethodi akt o proglašenju (promulga- 
cija). To je obično rezervirano za inokosnog ili 
kolegijalnog poglavara države, eventualno uz prema- 
potpis (tzv. kontrasignatura) nekog drugog visokog 
funkcionara (predsjednika parlamenta ili vlade, mini- 
stra pravosuđa kao »čuvara državnog pečata« i sl.). 
U domaćem pravu akt proglašenja (»ukaz«) sadržava 
oznaku odredbe ustava na temelju koje je predsjed- 
ništvo federacije, republike ili pokrajine nadležno 
proglasiti zakon. navodi se skupštinsko vijeće (ili 
više njih) koje je usvojilo zakon i dan sjednice na 
kojoj je to učinjeno. Među formalnosti ukaza spa- 
daju datum potpisivanja ukaza i poseban broj pod 
kojim je evidentiran izvornik ukuza i teksta zakona, 
te potpis ovlaštene osobe s oznakom funkcije. Slična 
pravila vrijede 1 kad skupština općine donosi statut 
ili odluke, ali bez posebnog akta proglašenja. 

4. Pri opsežnim zakonima. drugim propisima ili 
općim aktima treba paziti na posebnosti strukture 
teksta koji bi trebao obuhvatiti neku široku pravnu 
cjelinu (npr. porodični odnosi, izmjera zemljišta i 
katastar, nasljedno pravo. porezi građana, a napose 
i sudski krivični, parnični. izvanparnički i izvršni, te 
Opći upravni postupak). Takvi se propisi, naročito 
zakoni, mogu dijeliti u tematske cjeline na »dijelove« 
s kratkim naslovom i tekućim rednim brojem (I. 
I. ..X, dili »Prvi dio« »Drugi dio«...) s kratkim 
naslovom ispod teksta. 

U takvim se zakonima dijelovi raščlanjuju po tzv. 
glavama. One su obilježene rimskim brojem I do A u 
neprekinutom nizu 1 s podnaslovom ispod brojke. 1 
podnaslovi mogu biti podijeljeni na uže jedinice 
označene velikim slovom A (do X) i kratkim tekstom 
pokraj ili ispod slova (pri slovima se obično izbjega- 
vaju ona s dijakritičkim znakom). Najužu grupaciju 
čine tzv. točke (brojke) s kratkim nazivom sadržaja. 
U nekim kodifikacijama ima osnovna jedinica, tj. 
»član«, također svoj naslov (tipično za posebni dio 
krivičnih zakona). 

I »član« kao osnovna jedinica može biti sažet u 
jednoj jedinoj rečenici bez obzira na opseg cjelokup- 
nog teksta. Važno je da misao bude određena (npr: 
»Nastava u osnovnim školama na području općine. . . 
počinje 5. rujna ... godine«). Jedinstvo odredene 
poruke ne smeta da član ima i više stavaka. U 
takvom je slučaju preporučljivo da svaki stavak bude 
obilježen rednim brojem u oblim zagradama (Zapor- 
kama) radi lakšeg pronalaženja i kasnijeg citiranja u 
nekom konkretnom pravnom aktu. U nekom stavku 
može doći i do nabrajanja: to su obično različite 
pretpostavke (hipoteze) za primjenu dispozicije koja 
je u početku rečenice takvog stavka. pa onda taj 
početak završava znakom dvotočke (:) a nabrajanje 
se tehnički može obaviti sistemom točaka s brojkama 
(1. do X), zarezom na kraju točke i znakom točke (.) 
na završetku posljednje. Stvar je jedinstva misli tog 
člana da li će nakon takvog stavka slijediti još koji. 
Alternativno je primjenljiv i sistema alineja. I tu 
završava početni dio rečenice dvotočkom nakon koje 
novi redak započinje crticom (-). pretposljednja ali- 
neja treba veznik (i, te. kao i) da bi završna bila 
zaključena znakom točke. Iznimno. radi li se o 
nabrajanju koje nije okončano jer se ono provodi 
primjera radi (lat: exempli gratia) završna će točka 
odnosno alineja okončati riječima »i slično«. Pri 
korištenju bilo koje od tih dviju metoda važno je s 
gledišta razumijevanja da početni dio rečenice sadrži 
glagol (jer taj povezuje sve točke odnosno alineje u 
jedinstvu misli). te da svaka točka odnosno alineja 
započinju novim retkom (»uvlaka« kao grafičko-ti- 
skarski termin). I time se postiže bolja preglednost 
teksta. 

Pri izboru strukture propisa potrebno je računati 
i S tehničkim mogućnostima tiska. Sva službena 
glasila tiskana su u formatu stranice s dva stupca tako 
da u jedan redak stane razmjerno malo riječi. Time 
se doduše postizava veća preglednost. ali su ponekad 
nužne i iznimke kad redak teče sirimom čitave stra- 
nice (brojčani dio budžeta i završnog računa. pone- 


kad složene matematičke operacije ili formule. 
obrasci tiskanica u službenoj upotrebi i sl.). Dvostu- 
pačnost je posebno osjetljiva pri objavi ratificiranih 
međunarodnih ugovora jer u jednom stupcu treba 
biti tekst na domaćem jeziku, a u drugom na nekom 
stranom jeziku. i to tako da ne dode do prenošenja 
na drugu stranicu člana, rečenice ili njezinog dijela 
samo s jednog dijela stupca s prethodne stranice. 

5. Prijelazne odredbe zakona i drugih propisa 
često iziskuju posebno mjesto u tekstu (ponekad i 
pod naslovom »Prijelazne i završne odredbe«). Bude 
li novim propisom izmijenjena organizacija neke 
službe ili ona uopće prestaje postojati, potrebno je 
odgovoriti na raznovrsna pitanja: da li će i tko će 
preuzeti poslove i u kom roku; što će biti s radnicima 
u nekom organu ili organizaciji: iko će preuzeli 
pokretnu i nepokreinu imovinu. Medu izuzetno 
važne spadaju i odredbe kojima treba utvrditi da li 
će nedovršen sudski ili upravni postupak okončati 
prema novom propisu ili prema propisu koji je bio 
na snazi u vrijeme kad je postupak započet. a 
odgovor često zavisi 1 od toga u kom se stadiju 
postupka nalazi konkretan pravni slučaj. Ponekad se 
u prijelaznim odredbama nalaze i takve koje jedan- 
put priznaju odredenim kategorijama građana prava 
koja su stečena po ranijem propisu. a drugi put im 
prestaju. eventualno istekom odredenog roka do 
kojeg ih mogu ostvarivati. 

Kad se mijenja propis višeg reda (ranga). a 
postoji i propis nižeg koji je sadržajno ovisan o 
višem, potrebno je predvidjeti obvezu da taj bude 
usklađen u postavljenom roku. Nema li potrebe za 
novim propisom nižeg reda ili je taj u izrazitoj 
suprotnosti s novim propisom višeg reda. unosi se 
medu prijelazne odredbe tzv. derogativna klauzula 
(»prestaje važiti«), ponekad s rokom do kojeg će se 
primjenjivati stariji propis nižeg reda ili samo neke 
njegove odredbe. Već je u starom rimskom pravu 
bilo poznato načelo (ex posterior derogat priori (pro- 
pis donesen kasnije ukida prethodni), ali to opće 

pravno načelo može biti oživotvoreno na tri načina: 
pojedinačnim nabrajanjem propisa koji prestaju va- 
žiti ili formulacijom da »prestaju važiti propisi koji 
su u suprotnosti s ovim. . .« ili prešutno — da se ne 
kaže ništa. No i šutnja ima u pravu svoje značenje. 
U posljednjem spomenutom slučaju vrijedi citirano 
opće pravilo: dosljedna provedbi ideje o pravnoj > 
DRŽAVI ne može dopustiti primjenu propisa koji više 
nije u suglasnosti s novim propisom višeg reda ako 
ovaj ne bi izrijekom i za naročite situacije predvidio 
da smije biti primijenjen. 

Na kraju se mogu spomenuti i slučajevi tako 
kratkih propisa (pa i zakona) koji osim završne 
odredbe o stupanju na snagu imaju samo jednu 
prethodnu — da određeni propis prestaje važiti. To se 
ponekad događa kad je taj propis ispunio svrhu zbog 
koje je bio donesen. 

6. U suvremenim su prilikama razmjerno rijetki 
dugovječni propisi, u prvom redu zakoni, pa po- 
sredno i podzakonski propisi i drugi opći akti kad su 
sadržajem vezani odredbama zakona. Pojava učesta- 
lih izmjena i dopuna postojećih izvornih tekstova 
nije nikakva osobitost pravnog sustava u Jugoslaviji, 
pogotovo s obzirom na njezin oblik složene države i 
položaj lokalne samouprave. Izmjene i dopune izvor- 
nog teksta najčešće pogađaju materijalno pravo i 
djelatnosti koje nemaju nikakvih pravnih učinaka 
(tehničke operacije i sl.), rjeđe organizacijsko pravo, 
a najrjeđe procesno. Tehnika je dosta različita. 
Postane li neka odredba suvišnom, ona se »briše« 
(zapravo ukida). To može biti učinjeno i s dijelom 
rečenice, ako ona time ne gubi nužne riječi da uopće 
ostane rečenicom. Želi li se u nekoj rečenici zamije- 
niti neka riječ ili više njih drugima, tekst izmjene 
obično glasi: riječ ». . .« zamjenjuje se riječju »...«, 
brojka »300 dinara« zamjenjuje se brojkom »3 000 
dinara«. Tome uvijek prethodi oznaka člana, stavka, 
točke, alineje i dr. u kojoj se nešto mijenja. Slično 
je i s dopunom: »u članu 13. nakon stava 3. dodaje 
se novi stav 4. koji glasi: (slijedi tekst)«. Tako se 


nedirnutoj riječi ili riječima mogu dodavati nove 
kojima se rečenica proširuje. Ponekad se čitav član 
zamjenjuje novim, pa se tada broj člana ne mijenja. 
Dodaje li se nakon nedirnutog člana novi, dobiva isti 
broj s dodatkom slova: »nakon člana 40. dodaje se 
novi član 40-a koji glasi: ...«. 

Poteškoće s izmjenama i dopunama izvornog tek- 
sta nastaju obično kod propisa koji se često mijenja- 
ju. Što su češći takvi zahvati, to je većma otežano 
snalaženje jer treba imati pri ruci sva službena glasila 
u kojima su objavljene izmjene i dopune. Izlaz iz 
neprilike (i moguće pogrešne primjene propisa) leži 
u izradi službeno pročišćenog teksta, ali je i za to 
potrebno ovlaštenje. Najviša predstavnička tijela 
povjeravaju taj posao zakonodavnopravnim komisi- 
jama, a samo ovlaštenje je redovito jedna od zavr- 
šnih odredaba teksta koji mijenja ili dopunjuje pret- 
hodni. Pri mnogobrojnim izmjenama i dopunama 
koje se namjerava provesti u nekom većem (opsežni- 
jem) zakonu ili drugom propisu korisno je naprosto 
donijeti integralno novi propis, a raniji staviti izvan 
snage. 

7. U pravu postoji razvijena stručna terminologi- 
ja: pravnik ju uči već u vrijeme studija baš onako 
kao što to rade liječnik, arhitekt ili matematičar. 
Postoje brojni zakoni koji već u početnim odredbama 
određuju pravno značenje određene riječi. To su tzv. 
zakonske definicije koje obvezuju. Propisi o proi- 
zvodnji, prodaji i upotrebi otrovnih tvari u poljopri- 
vredi i šumarstvu moraju određeno opisati što valja 
razumjeti npr. pod riječima »herbicidi«, »pesticidi« i 
sl. Riječi »porodica« ili »porodično domaćinstvo« 
mogu biti višeznačne: u zakonima o stambenim 
odnosima zakonska je definicija različita od one u 
zakonima o porezima građana ili zakonima o miro- 
vinskom i invalidskom osiguranju. I često upotreblja- 
vana riječ »organ« može dobiti različita tumačenja. 

Propisi se ne pišu jedino za one koji ih trebaju 
primijeniti u odnosima između vlasti i građana. Čim 
je u središtu pažnje čovjek, potrebno je da propis 

bude sastavljen tako da ga i onaj tko je elementarno 
pismen može pročitati i razumjeti — a to je najvažnije. 
(Ponekad to vrijedi i za službene osobe!) Kratke i 
odrešite rečenice često kažu više nego rečenički 
sklopovi s brojnim interpunkcijama ili nerazumljivim 
izrazima. To zbunjuje i one koji primjenjuju propis: 
preostaje im da ga pokušaju tumačiti, ali tumačenja 
u pravu ima toliko raznovrsnih da mnogi pravni pisci 
nalaze korisnim predstaviti sistem i mehanizam tuma- 
čenja kao znanost. Ponekad su za javnost dovoljni i 
simboli (prometni znakovi na cestama vizualno upu- 
ćuju na opisni sadržaj teksta zakona ili drugog 
propisa). 

Narativni stil nekog pravnog akta može izazvati 
dvojbu da li se utvrđuje neka obveza ili ovlaštenje. 
U deklaracijama i rezolucijama ili preporukama nije 
lako odvojiti prikrivene pravne imperative od politič- 
kih. moralnih i sličnih poruka. Tudice nisu poželjne 
ako za njih postoji domaća riječ. Dok — primjera radi 
u Francuskoj i Saveznoj Republici: Njemačkoj — 
postoje posebne državne komisije stručnjaka koje 
odstranjuju tuđice ili arhaizme iz pravnog rječnika. 
domaće pravo obilato koristi strane riječi premda 
postoje narodne. Iznimku bi smjele činiti samo takve 
tuđice koje su udomaćene od pamtivijeka ili one 
koje moraju biti korištene u skladu s međunarodnim 
ugovorima. HI 


KLJUČNI POJMOVI: ZAKON. DRŽAVA. VLASI. USTAV 


LITERATURA: S. Blagojević, B. Ivanović, Pravno normiranje, 
Titograd 1984; 1. Borković. Postupak i tehnika izrade pravnili 
propisa. Zagreb 1987: V. Ivančević, Nomotehnika — ogledi, Zagreb 
1988: Š. Ivanjko. /zdelova samoupravnih splošnih aktov (Osnove 
nomotehnike), Ljubljana 1982; N. Visković, Jezik prava, Zagreb 
1989: M. Vuković. Đ. Vuković. Izrada pravnih propisa. nomoteli- 
nika. Zagreb 1981: M. Zečević. Proces stvaranja opštih akata. 
Beograd 1978. 


CENZURA (lat. censura, engl. censorship, njem. 
1 Zensur, franc. censure) je institucija kontrole koja 
sprečava objavljivanje nepoželjnih sadržaja komuni- 

kacije te tako predoblikuje suženu > JAVNOST. Pro- 
nalazak štamparije (Guttenbcrg. 1440. god.) koji se 
poklopio sa kontroverzama koje su izazvale rene- 
sansa i reformacija veoma je brzo natjerao vlasti da 
uspostave instituciju c. Sprega crkvene i svjetovne > 
VLASTI. naročito ojačana nakon pojave novih filozof- 
skih, političkih i moralno-etičkih učenja koja su 
upravo zahvaljujući štampi prodrla u najudaljenije 
krajeve kulturne Evrope 15, 16. i 17. st., ima od 
sredine 16. st. za posljedicu velik broj ekstremno 
rigoroznih mjera c. Njihova je svrha zaustavljanje 
započetog i neminovnog procesa kritičkog sagledava- 
nja dotada neprikosnovenih dogmi i istina svemoćnih 
—> AUTORITETA: svjetovnih u liku okrunjenih glava i 
crkvenih u liku pape. U 16. st. c. se definira kao 
postupak kojim se rukopis prije objavljivanja pod- 
nosi na ocjenu vlasti, u pravilu organu > UPRAVE, 
koji može zabraniti njegovo objavljivanje. C. je, 
dakle, tada shvaćena kao prethodna dozvola i pred- 
stavlja najstariji način kontrole pisane riječi. Bula 
Leona X, rimskog pape, od 1515. god. utvrđuje 
odredbu po kojoj se u svim katoličkim zemljama — 
državama Evrope ne smije štampati ni jedna knjiga 
bez prethodnog odobrenja za tu svrhu imenovanih 
inkvizitora i cenzora. Prvi indeks knjiga, koje su 
cenzori zabranili. pojavljuje se u Francuskoj 1543. 
god. Sredinom 16. st. najvažnije odredbe o štampar- 
stvu i o zabrani knjiga sakupljene su u glasovitim 
odlukama Tridentskog sabora (1564. god.). Tadašnji 
papa Pio VI tvorac je indeksa zabranjenih knjiga 
(Index Tridentinus) na kojemu su se našle mnoge 
slobodoumne knjige toga vremena. Situacija se nije 
umnogome promijenila ni kasnije. Dapače. sredinom 
18. st. u Francuskoj su postojali cenzori čak i za 
pojedine grane nauke. Svaki štampani materijal mo- 
rao je imati kraljevu dozvolu izraženu znamenitom 
formulom Car tel est notre plaisir (Jer je to naša 
volja). Pod utjecajem engleskih mislilaca (Blacksto- 
ne, Bolingbrooke, Milton...) koji su iznosili sve 
prednosti —> SLOBODE štampe djeluju i francuski 

mislioci prve polovice 18. st. (d'Alambert, Montes- 
quieu, Voltaire, Mirabeau...). Njihova se kritika 
društva, zavijena u ruho morala enciklopedijskih 
publikacija, postupno pretvara u manje ili više otvo- 
renu političku kritiku. U tom je smislu Robespierre 
djelatnost francuskih enciklopedista označio kao »u- 
vodno poglavlje revolucije«. Francuska revolucija iz 
1789. god. u svome najznačajnijem dokumentu medu 
ostalim pravima proklamira i slobodu štampe kao 
slobodu od prethodne kontrole. Od tog vremena 
započinje ustavno (> USTAV) i zakonsko (> ZAKON) 
reguliranje slobode štampe shvaćene kao odsustvo 
režima prethodne kontrole. Tamo gdje ona još po- 
stoji cilj joj je sprečavanje da se određena informa- 
cija saopći javnosti. Također joj je cilj sprečavanje 
posljedica koje bi takvo saopćenje moglo imati po 
vrijednosti koje određeni društveni poredak garan- 
tira i štiti. Vremenom c. prestaje biti središnji pro- 
blem slobode javnog informiranja, na što je utjecalo 
širenje sloboda i > PRAVA ČOVJEKA I DRŽAVLJANINA. 
U Hrvatskoj i Jugoslaviji c. je dugo bila sastavni dio 
zakonodavstva koje je reguliralo štampu. Puna slo- 
boda štampe u Hrvatskoj je prvi puta nakratko bila 
uvedena 22. ožujka 1848. god. Za monarhijske Jugo- 
slavije (1918-1941) pravni propisi c. poznaju kao 
izuzetak. Tako je ustavotvorac iz 1931. god. predvi- 
dao uspostavljanje c. »samo za vrijeme rata ili 
mobilizacije i to za stvari zakonom unaprijed određe- 
ne«. No, politički poredak apsolutizma i oktroirane 
ustavnosti u praksi je zauzimao najrestriktivnije 
mjere prema slobodi štampe. Ustavni i zakonski 
propisi nove Jugoslavije, koji su sukcesivno, u neko- 
liko navrata regulirali materiju slobode štampe, od- 
nosno slobode informiranja, nisu sadržavali odredbe 
o c. Umjesto toga je i u Jugoslaviji, kao i u drugim 
zemljama > REALNOG SOCIJALIZMA, djelovao siste- 
matiziran niz političkih i ideologijskih (> IDEOLOGI- 
JA) mjera koje su, doduše ne pravnim sredstvima, 
sprečavale slobodu javnog komuniciranja i stvarala- 
štva. Prihvaćanje takvih, izvanjski zadanih, mjera 


kao vlastita stava dovodi do autocenzure. Sloboda 
iskazivanja mnijenja tako je zamijenjena za neke 
»važeće« ideologijske vrijednosti (> TOTALITARI- 
ZAM) ili koristi. Na taj način sami stvaraoci, ili 
potencijalni sudionici procesa komuniciranja, odu- 
staju od svojih (načelno normiranih) prava u ime 
»viših vrijednosti«. AB 


KLJUČNI POJMOVI: SLOBODA. PRAVA ČOVJEKA [ DRŽAVLJANINA, 
USTAV, KRITIČKA JAVNOST 


LITERATURA: D. Barrelet. La liberte de Vinformation, Paris 
1973; V. Bogdanov, Povijest novinstva Hrvatske, Zagreb 1962; V. 
Čok, Javno informisanje — pravni vid stvaranja i kretanja informa- 
cija, Beograd 1977. 


IDEOLOGIJA (engl. ideology, njem. Ideologie, 
franc. idćologie) je riječ i pojam moderne povijesti 
relevantan prije svega u političkom životu, te u 
filozofiji i socijalnoj i političkoj teoriji. Odnosi se na 
karakter i način pojavljivanja i artikuliranja svijesti, 
teorije i ideja u širem smislu u > DRUŠTVU. Ovisno 
O autoru, taj pojam ima negativan, neutralan ali i 
pozitivan smisao. Neki taj pojam s pravom povezuju 
s Baconovim idolima. Taj neologizam prvi je upotri- 
jebio Destutt de Tracy u djelu Elementi ideologije (5. 
sv. 1801-1815). Njemu i francuskim materijalističkim 
filozofima s kraja 18. st. (Condillac, Cabanis i dr.) i. 
je doslovno značila znanost o idejama, tj. predstav- 
ljala je pokušaj da se analizom duhovnih aktivnosti 
čovjeka, njihovih sadržaja i predodžbi (idees) utvrde 
praktična pravila, primjenjiva u odgoju, pravu i 
političkom životu. Pojmu je ironičan smisao pridao 
Napoleon omalovažavajućim stavom spram ideolo- 
ga kao od života udaljenih metafizičara i teoretiča- 
ra. 

Kompleksan smisao i razradu dobiva pojam i. u 
djelima Marxa i Engelsa. Tu je moguće razlikovati 
njegova dva osnovna značenja. On se, kao prvo, 
odnosi na onaj dio ljudskog stvaralaštva u društvu 
koji ne reproducira materijalni život (»moral, religi- 

ja, metafizika i ostala ideologija... .«), dakle na du- 
hovnu proizvodnju, a osnovu ima u podjeli rada na 
tjelesni i duhovni. U tom smislu govori Marx 0 
pravnoj i političkoj nadgradnji za razliku od ekonom- 
ske baze ili osnove. Kao oblik svijest i. je za Marxa 
»izokrenuta svijest«. To značenje zadobila je i. u 
Marxovoj kritici mladohegelovske filozofije, čiji se 
spekulativni pristup zbilji razgolićuje kao izokretanje 
zbiljskih odnosa naglavce (»kao u canimeri obscuri«), 
tj. kao izvođenje realiteta iz pojmova i tretiranje tih 
pojmova kao pokretača povijesti. 

Ideologijski karakter svijesti postaje transparen- 
tan kada se svijest o određenoj zbilji konfrontira s 
društvenim položajem onoga tko je njen nosilac 1 
kada se tako uoči bitna neprilika spoznaje društva — 
zainteresiranost onoga tko spoznaje za sliku o sebi i 
o društvu u kojem živi. Kao od osnove povijesnoga 
života osamostaljena i otudena svijest, i. parcijalni 
interes prikazuje kao opći. ono što je povijesno 
proizvedeno (za K. Marxa prije svega građanski 
svijet) proglašava prirodnim i otuda nepromjenjivim, 
a povijesni život sam ne vidi u nastajanju i promjeni 
nego fiksnim. I. je za K. Marxa u zadnjoj instanci 
točna ali ne i istinita svijest o postojećem. Istinsku 
svijest predstavlja za njega jedna kritička i filozofska 
znanost. 

U marksizmu na kraju prošlog i početkom ovog 
stoljeća javlja se pojam proleterske i čak marksi- 
stičke ideologije, koji se teško može povezati s 
pokazanom Marxovom intencijom. Naročito je V. I. 
Lenjin naglašavao da je moguće razlikovati samo 
građansku i socijalističku ideologiju. Time je i. dobila 
izrazito klasno i političko značenje. Kao teorijski i 
čak znanstveno razrađeno socijalno i političko staja- 
lište ona fiksira političke ciljeve neke > KLASE ili 
partije (> POLITIČKE STRANKE) i određuje putove i 
sredstva njihovog ozbiljenja. 

U 20. st. pojam i. vrlo je različito tumačen, što 
svjedoči o njegovoj teorijskoj izazovnosti. U diskusi- 
jama se osobito razmatra odnos i. i znanosti (posebno 


sociologije), te odnos i. spram utopijskih vrijednosti, 
i mišljenja i znanja uopće. Kod najvećeg broja 
marksističkih autora ona je shvaćena negativno, tako 
da pripadnici »frankfurtske škole« (M. Horkheimer, 
Th. W. Adorno, H. Marcuse i dr.) vlastitu orijenta- 
ciju razumiju upravo kao kritiku i. Tu pojam i. 
dobiva sve kompleksnije značenje: u socijalno-psiho- 
logijskom smislu proširio ga je E. Fromm. ispreplete- 
nost i. i društva istraživali su Adorno i Marcuse, a na 
čitavu znanstveno-tehničku zbilju proširio ga je J. 
Habermas. 

K. Mannheim uveo je razlikovanje partikularne i 
totalne ideologije. U potonjem slučaju mislio je na 
univerzalnost ideološkog karaktera svijesti i teorije u 
modernim društvima. Upozorio je na stalešku veza- 
nost i. i konfrontirao je s utopijom. Kao neobjek- 
tivnu spoznaju predmeta, koja ga zapravo prikriva, 
razumije i. H. Kelsen. I. se predstavlja kao pred- 
metni izričaj, a ima neteorijske sastojke, misli Th. 
Geiger, a H. Albert vidi teškoće u odvajanju normat- 
vnih i činjeničnih sudova u i. 

Suvremena američka socijalna teorija razumije i. 
nadasve funkcionalistički: kao svaki javno izraženi 
sistem znanja; kao svaki sistematski skup vjerovanja, 
mnijenja ili stajališta i svako organizirano prezentira- 
nje mišljenja, stajališta i vrijednosti spram političko- 
-socijalnih fenomena. I. je u ovih autora (T. Parsons 
i dr.), nadalje. sistem ideja, mnijenja, stajališta i 
vrednovanja koji legitimira vlastito političko djelova- 
nje i ujedno omogućuje da se tuđe djelovanje proci- 
jeni kao ispravno ili pogrešno. Takav sistem oprav- 
dava postojeće društveno stanje ili nudi ciljeve i 
sredstva za njegovu promjenu. Važna je funkcija i. 
u identifikaciji i stabiliziranju određene društvene 
grupe. Tako, razumljene, i. daju konzistenciju dru- 
štvenom djelovanju i vode ga, a ujedno zadovolja- 
vaju važnu potrebu čovjeka za kontinuitetom. orijen- 
tacijom i sigurnošću u svijetu. Osim toga. i. rastere- 
ćuje i stabilizira ljudsko ponašanje i daje mu fleksibil- 
nost i mogućnost variranja. 

Funkcionalističko tumačenje i. razvija dalje N. 
Luhmann. I. shvaća kao sistem vrijednosti koji omo- 
gućuje razlučivanje posljedica djelovanja i izbor 
prihvatljivih posljedica. Mogućnosti djelovanja tako 
su sužene ali pregledne i podložne odlučivanju. 

Negativni smisao imala je i. i u diskusiji o kraju 
ideologije u SAD (D. Bell), koja je završila tako da 
je i kraj ideologije proglašen i. 

Bez obzira na to smatramo li je pozitivnim, 
negativnim ili neutralnim fenomenom, i. je neizo- 
stavni moment suvremenih društava. Razumijevanje 
i. određeno je teorijskim ali i političkom stajalištem 
interpretatora. HB 


KLJUČNI POJMOVI: IDEJA, EKONOMSKA OSNOVA, PARCIJALNO. 
OPĆE, TOČNA SVIJEST, UTOPIJA, ZNANOST, VRIJEDNOSTI 


LITERATURA: K. Marx, F. Engels, Njemačka ideologija, Beo- 
grad 1974; K. Manhajm, Ideologija i utopija, Beograd 1968; J. 
Habermas, Znanost i tehnika kao ideologija, Zagreb 1986: D. 
Bell, The End of Ideology, New York 1963; 1. Paić, Proizvodnja 
ideologije, Beograd 1984. 


MANIPULACIJA (engl. manipulation, njem. Mani- 
pulation, franc. manipulation) u domeni političke 
komunikacije znači postupak ili niz postupaka potči- 
njavanja komunikacijske procedure (redoslijed go- 
vornika, iskaza, tema), komunikacijskih kanala i 
medija (javne komunikacije, javno mnijenje, sred- 
stva javnog komuniciranja) i komunikacijskih subje- 
kata (interesi, namjere, želje, potrebe, stavovi, svi- 
jest) određenoj vrsti interesa. 

Politička komunikacija može se odvijati pomoću 
sljedećih mehanizama: > SILE, > MOĆI, > INTERESA 
i diskursa (> POLITIČKI GOVOR). Ukoliko je kriterij 
ispravnosti ili neispravnosti neke govorne ili nego- 
vorne radnje sila, ona se u komunikacijskim odno- 
sima manifestira kao tabu ili izostanak komunikacije. 
Ukoliko je kriterij ispravnosti ili neispravnosti takve 


političke radnje moć, ona se u komunikacijskim 


odnosima manifestira kao ckskomunikacija i komu- 
nikacijska dominacija. Interes kao kriterij manife- 
stira se kao komunikacijski konflikt, komunikacijski 
kompromis ili kao m. Ako je kriterij diskurs, manife- 
stira se kao argumentacija. 

Osnovu m. u političkoj komunikaciji predstavljaju 
različite vrste interesa: politički, socijalni ili ekonom- 
ski. Zbog toga u predinteresnim društvima odlika 
političke komunikacije nije m., nego su to u prvom 
redu tabu i ekskomunikacija. Zbog razmjerno neja- 
sne granice između argumentacije i komunikacije, te 
elemenata argumentacijskog postupka. i argumenta- 
cija može biti pogodno područje m. ili bar pomoć u 
m. 

M. u domenu procedure moguća je u određivanju 
tema za političku diskusiju (dnevnog reda) i njihova 
redoslijeda. Da li će neka tema biti uvrštena u 
dnevni red i koji će redoslijed unutar njega imati 
može biti presudno za pobjedu. dominaciju ili ops- 
trukciju neke političke radnje, programa ili poteza. 
Poslovnik rada političkih skupova ili političkih tijela, 
također može biti pogodno područje m. Ista je stvar 
i s tumačenjem pojedinih odredbi poslovnika ili 
drugih normativnih akata. Primjer su tumačenja o 
vrsti glasanja (prosta većina ili vrste kvalificirane 
većine). I redoslijed govornika je pogodno područje 
m. jer iskazi izgovoreni određenim redoslijedom 
mogu dobiti ili izgubiti na važnosti. Osim toga, 
pojavljivanje određene osobe — govornika u nekoj 
fazi diskusije također može biti presudno za njen 
daljnji tok i eventualni završetak. Pogodna područja 
m. mogu biti glasanje i glasačke strategije. Naime, 
predviđanjem glasačkog stava ili birača ili njihovih 
predstavnika u —> IZBORIMA ili u > PARLAMENTU 
mogu se stvarati glasačke koalicije, a nerijetko i 
grupacije za opstrukciju ishoda glasanja. Dakle, 
koliko god bila neophodna i nužno neutralna, proce- 
dura ili njeni elementi mogu biti pogodno sredstvo 
m. To zacijelo najbolje znaju oni koji su na neki 
način postavljeni u ulogu čuvara procedure. 

Veoma raširena vrsta m. u političkoj komunikaciji 
je ona u domenu javnosti. Manipuliranje javnim 
mnijenjem. odnosno dominantnim stavovima poli- 
tičke > JAVNOSTI, karakterističan je slučaj takve m. 
Ona se provodi u prvom redu kontrolom dominan- 
tnih komunikacijskih medija, odnosno diktiranjem 
sadržaja u medijima kao što su novine i televizija. 
Javna komunikacija je za to veoma pogodna jer 
javnost ne može imati neposredne oblike kontrole 
medija; osim toga, čak i unutar relativno autonomnih 
javnosti, potrebno je određeno vrijeme da bi se m. 
otkrila. Osim toga, pozicija kontrole i pozicija moći 
pruža mogućnost manipulatorima i njihovim gospo- 
darima da isključuju ne samo određene vrste sadržaja 
nego i određene javne djelatnike (novinare, političke 
grupe). Pogodan prostor ove vrste m. pružaju norme 
javne komunikacije kojima se reguliraju viši interesi 
društva ili pak nepovredivost privatnosti (> PRAVA 
ČOVJEKA I DRŽAVLJANINA). 

Manipuliranje subjetima (> SUBJEKT) političke 
komunikacije moguće je tek ukoliko se znaju njihovi 
interesi, namjere. želje. potrebe. stavovi ili dominan- 
tni tipovi svijesti grupa kojima pripadaju. Tako u 
danom političkom kontekstu. na primjer, radnički 
interesi mogu biti iskorišteni za etabliranje određene 
vrste politike ili učvršćivanje određenog tipa političke 
vlasti. a da sami ti interesi uopće nisu zadovoljeni. 
Potrebe građana. osobito u lokalnim zajednicama, 
takoder mogu biti sredstvo kojim se. a nerijetko i 
protiv njih. dospijeva do određenog političkog cilja. 
Stavovi i svijest socijalnih i političkih grupa veoma se 
često pretvaraju u objekt m.. osobito ako je riječ o 
moralnim ili naizgled trajnim etičkim stavovima ko- 
lektiva. te elementima kolektivne, etničke, nacio- 
nalne svijesti (tradicionalizam. antisemitizam, kultu- 
ralizam. itd.). Personalizacija i kolektivizacija odre- 
đenih političkih ideja i programa veoma su pogodni 
mehanizmi manipuliranja subjektima političke ko- 
munikacije. Oni dovode do uvjerenja da političke 
ideje ili politički programi nisu važni po sebi, već 


zbog osobe ili kolektiva koji ih zastupa ili prihvaća. 
Izmedu strategije političke komunikacije i m. u 
političkoj komunikaciji postoji tanka i nerijetko ne- 
primjetna linija, pa zbog toga strategija ponekad ima 
obilježja m., a m. strategije. Ipak, u strategiji namje- 
ra, koliko se god drugačije manifestirala, nije druga- 
čija od one koju govornik ili djelatnik posjeduje. 
Pokušaji da se onemogući ili ograniči m. tj. da se 
zaštite potencijalni manipulirani, prihvatljivi su uko- 
liko se provode u uvjetima zagarantirane javne i 
demokratske kontrole takvih pokušaja. Sve drugo 
može prerasti u m. u ime njenog onemogućavanja ili 
ograničavanja. MP 


KLJUČNI POJMOVI: KOMUNIKACIJA. SILA, JAVNOST, INTERES 


LITERATURA: M. Pupovac, Politička komunikacija. Zagreb 
1990; W. L., Riker. The Art of Political Manipulation, New Haven 
& London 1986. 


SILA/NASILJE (engl. force/violence, njem. Kraji/ 
Gewalt, franc. forcelviolence) jest oznaka ispoljava- 
nja političke moći, odnosno način komuniciranja 
koji počiva na tomu da korisnik sile može nasilnim 
djelovanjem izazvati bol, oštećenje ili strah kod 
onoga kojemu se silom/nasiljem prenosi poruka. 
Politička sila se najčešće smatra potencijom. moguć- 
nošću da se zabranjuje ili naređuje, kojom u pravno 
uređenim prilikama legitimno raspolaže samo vlast. 
Ove primitivne poruke koje se prenose silom u 
osnovi su ne samo svakog političkog sistema, nego u 
mnogome i odgojnih odnosno socijalizacijskih proce- 
sa. Nasilje označuje povređivanje osobe ili osoba 
kako bi ju (ih) se natjeralo da djeluju na osnovi 
zahtjeva korisnika sile. Nasilje počiva na fizičkoj 
ranjivosti ljudske osobe, te na psihičkoj sposobnosti 
da se boji boli na osnovi spoznaje o nasilju nad 
drugima (> TEROR). 

Pored političkog nasilja često se koriste i sintagme 
seksualno nasilje (npr. silovanje). obiteljsko nasilje, 
nasilje na sportskim terenima i oko njih, itd. U 

novije je vrijeme često korištenje odredbe struktu- 
ralno nasilje kao oznake za sistem u kojemu doduše 
nema direktnog oštećivanja konkretnih osoba, ali su 
zbog nejednakih životnih šansi brojni pojedinci una- 
prijed nasilno onemogućeni u razvijanju svojih po- 
tencijala. 

Sila je vezana uz svaku > VLAST, no ona je 
najčešće nazočna u zajednici samo kao latentna. 
Njezino je aktualiziranje posebice karakteristično za 
rat, revoluciju, državni udar, socijalne i druge nemire 
i sl. U takvim slučajevima uporabljeno nasilje naj- 
češće nije individualno usmjereno, nego je upereno 
protiv čitavih skupina (socijalnih, nacionalnih, gene- 
racijskih, kulturnih, religijskih). a pojedince zahvaća 
u pravilu slučajno. žp 


KLJUČNI POJMOVI: TEROR. DRŽAVA, VLAST, KOMUNIKACIJA 


LITERATURA: G. Sorel, Revolucija i nasilje, Zagreb 1980: D. 
Simeunović, Političko nasilje, Beograd 1989. 


INTERPRETACIJSKE 
KATEGORIJE 
POLITIKE 


UVAŽAVANJE (lat. consideratio, engl. considera- 
tion, njem. Achrung, franc. consideration) se može 
definirati kao uzimanje u obzir tuđeg postojanja 1 
djelovanja kao istovrsnog i načelno jednako vrijed- 
nog ili barem procjenjivog unutar istog sustava vri- 
jednosti. Prema sadržaju i smislu pojam u. veoma je 
blizak pojmovima priznavanje (lat. recognitio, engl. 
recognition, njem. Anerkennen, franc. reconnaissan- 
ce), poštovanje (lat. respectus, engl. respect, njem. 
Respekt, franc. respect) i cijenjenje (lat. aestimatio, 
engl. esteem, njem. Wertachtung, franc. estime), s 
kojima se, unatoč mogućih razlika, u jeziku politike 
ponekad sinonimno upotrebljava. Također, sino- 
nimno s pojmom uvažavanja sebe samoga (samouva- 
žavanje, samopoštovanje) ponekad se upotrebljava i 
pojam dostojanstvo (lat. dignitas, engl. dignily, 
njem. Wiirde, franc. dignite). Premda je riječ o 
teorijski relativno slabo obrađivanom pojmu, to je 
kategorija koja predstavlja nužnu pretpostavku poli- 
tičkog i pravnog subjektiviteta (> SUBJEKT) i uopće 
svakog svrhovitog djelovanja u društvu slobodnih i 
jednakih razumnih bića. U svojem latinskom izvor- 
niku većina gore navedenih pojmova sadržava i 
spoznajno značenje, u smislu »promatranja«, »raz- 
gledanja«, »razmatranja« itd. 

Povijesno, pojam u. postaje značajan u novom 
vijeku, naročito afirmacijom liberalnih pretpostavki 
(> LIBERALIZAM). Oslobađanjem čovjeka od stale- 
ških, cehovskih, obiteljskih i drugih veza politička 
zajednica biva svedena na zbir pojedinaca kojima 
njihovi životni ciljevi, svrha postojanja i uloge u 
društvu više nisu unaprijed određeni i zadani odozgo, 
već ih oni samostalno određuju. Ponašanje individua 
i njegovi motivi više nisu podložni samorazumljivim 
i unaprijed postavljenim kriterijima (kasta, religija. 
tradicija), već potrebuju opravdanje i potvrdu, koju 
mogu dobiti jedino u. i priznanjem od strane svojih 
suvremenika. Pojedinac u takvim uvjetima postaje 
političkim subjektom upravo kroz priznanje svoga 
subjektiviteta od strane drugih političkih subjekata 

(intersubjektivnost). Jednako tako i političke > ZA- 
JEDNICE stječu politički subjektivitet tek ukoliko ih 
kao takve priznaju (uvažavaju) druge političke zajed- 
nice — npr. država koja nije međunarodno priznata 
nije država u punom smislu te riječi. 

Značaj u. može se promatrati kako iz perspektive 
cjeline političke zajednice, tako i iz perspektive 
pojedinačnog političkog subjekta. 

Iz prve perspektive može se konstatirati da tek 
postojanje više subjekata koji se međusobno uva- 
žavaju omogućuje ravnopravno odnošenje, kao i 
dijalog i komuniciranje unutar političke zajednice. 
U. je zato uvjet postojanja komunikacijske zajedni- 
ce, a nužno potrebno i da bi na apstraktnoj razini 
bila priznata > JEDNAKOST političkih djelatnika. U 
politici, u. na razini cjeline je uvjet za pluralizam 
(> POLITIČKE STRANKE) i > TOLERANCIJU. a u pravu 
za stvaranje pojma pravnog subjekta i pojma ugo- 
vora. 

Pojedinom političkom djelatniku tek u. od strane 
drugih omogućuje i u. sebe samoga (samopoštova- 
nje). Posjedovanje samopoštovanja je pak uvjet 
racionalnog ponašanja uopće, jer tek djelatnik koji 
smatra da su njegovi životni ciljevi i planovi prihva- 
ćeni od strane drugih i kao takvi vrijedni provođenja 
ima motiva da se za njih i založi. U. je toliko 
značajno za pojedinca da neki autori smatraju da 
upravo želja za u. čini čovjeka (tzv. antropogena 
želja za u.), te čak identificiraju čovjeka s u. (»Čo- 
vjek je Uvažavanje« — G. W. F. Hegel). 

Želju za u. treba razlikovati od ambicije i samo- 
ljublja. Za razliku od sebične želje za potvrdom 
svoje vrijednosti nasuprot, pa i na račun drugih, 
želja za (samo)uvažavanjem sadrži tek prirodnu želju 
za održanjem i potvrdom, koja je moguća jedino uz 
priznavanje iste takve želje drugih (slično tome 
Rousseau razlikuje amour-propre i amour de soi). 
Nužnost uzajamnosti (reciprociteta) uvažavanja is- 
tiče naročito Hegel na primjeru hipotetičkog odnosa 
podložitelja i podložnoga, gospodara i sluge (Herr 

und Knechi), gdje bi borba za priznanjem vodila do 
toga da gospodar bude priznat (uvažavan) od strane 
sluge, no ne i obratno. To međutim vodi u kontradik- 
ciju: priznavanje od strane nepriznatog je bezvrijed- 
no, jer je ravno priznanju od strane nežive stvari. 
Tek priznanje, i to od druge osobe, omogućuje da se 
postane osobom. Neki autori stoga smatraju da je 
kako samouvažavanje, tako i međusobno u. moguće 
jedino na načelima kantovske moralnosti, koja na- 
laže da drugoga uvijek treba smatrati za svrhu po 
sebi, a nikada kao puko sredstvo (dužnost čovjeka 
prema samome sebi kao slobodnom i moralnom biću 
— homo noumenon). 

Dio se autora zadovoljava osiguranjem tzv. for- 
malnih pretpostavki za u. i samopoštovanje, koje se 
u modernim društvima sastoje u priznavanju svima 
jednakog skupa tzv. osnovnih prava (> PRAVA ČO- 
VJEKA I DRŽAVLJANINA), u jednakosti pred zakonom, 
te u instituciji političkog pluralizma i slobodnog 
tržišta. Neki autori, međutim, smatraju da je samo- 
poštovanje po sebi jedno od najvažnijih, ako ne i 
najvažnije društveno dobro, iz čega proizlazi i obveza 
države da stvori uvjete u kojima će svatko uživati 
stvarno u. i priznanje svoje jednake vrijednosti od 
strane drugih (> DRŽAVA). Uspostavljanje takvih 
uvjeta pritom se dosta različito interpretira, od za- 
htjeva za umjerenom ekonomskom redistribucijom i 
socijalnim reformama, do revolucionarnog impera- 
tiva — rušenja svih odnosa u kojima je čovjek »prezre- 
no, poniženo i ugnjeteno biće« (K. Marx). U posljed- 
njem slučaju međutim pokazalo se da globalna inter- 
vencija u ustrojstvo političke zajednice može. čak i u 
ime ljudskog dostojanstva i samopoštovanja, dovesti 
do potpuno suprotnih učinaka od željenih. AU 


KLJUČNI POJMOVI: SUBJEKI. ZAJEDNICA. PLURALIZAM. DR- 
ŽAVA 


LITERATURA: I. Kant. Metafizika ćudoreda, Sarajevo 1967: G. 
W. F. Hegel. Fenomenologija duha, Zagreb 1955; A. Kožev. 
Fenomenologija prava, Beograd 1984; J. Rawls. A _Theorv of 
Justice, Oxford 1971. dijelom prevedeno u: »Naše teme«. 5. [990: 
E. Bloch, Prirodno pravo i ljudsko dostojanstvo, Beograd 19 

INTERES (lat. inter-esse, engl. interest, njem. Interes- 


se, franc. intćret); latinski pojam označava »biti 
između«, tj. posredovanje između potrebe i njenog 
zadovoljavanja; u današnjem značenju pojam se 
pojavljuje tek krajem 13. st. i označuje svijest 
individue ili skupine ljudi o nekoj potrebi. I. ozna- 
čuje usmjerenost djelovanja koja proizlazi iz osvije- 
štene potrebe i njezine mogućnosti realizacije u 
odnosu s drugima. 1. je socijalno posredovana svijest 
o potrebi. Izvorno značenje i. dano je rimskom 
pravnom formulom id quod inter est koja je označa- 
vala ono što je između stanja prije i stanja poslije 
neke štete. Tako se kao pravni termin i. pojavljuje u 
nekim evropskim jezicima u kontekstu dužničko-vje- 
rovničkih odnosa u značenju kamate. Kao gubitak i 
šteta na strani dužnika kamata se, međutim, za 
vjerovnika iskazuje kao korist, pa se u tom smislu 
značenje pojma postupno razvija, te danas općenito 
znači usmjerenost > SUBJEKTA da djelovanjem po- 
stigne neku korist. 

U modernom smislu i. se pojavljuje kao oznaka 
utemeljnosti djelovanja subjekta. Od Hobbesa i 
Spinoze, preko Lockeovih početnih liberalnih kons- 
trukcija, do kasnog > LIBERALIZMA, i. se općenito 
smatra legitimnim utemeljenjem (> LEGITIMNOST) 
djelovanja subjekta, prije svega individualnog su- 
bjekta. U odnosu na tako postavljeno individualno 
djelovanje određuje se, ponajprije u liberalnome 
svjetonazoru, i područje državnog i javnog djelova- 
nja. Privatnost (oslonjena na privatno > VLASNIŠTVO) 
smatra se u modernoj epohi isključivom sferom 
djelovanja individue. 

Kasnija razmatranja uvode stoga, pod pretpostav- 
kom već načelno izborene djelotvornosti privatnog 
interesa, vezu između privatnog i općeg, te zajednič- 
kog interesa. Od Rousseaua nadalje, opći interes je 
onaj koji je sadržajno vezan za dobrobit > ZAJEDNI- 
CE. dok se zajednički interes formalno izjednačuje s 
interesom većine (> DEMOKRACIJA). Ako su dva 
vida egzistencije pojedinca, privatna i javna, načelno 

odvojena, i. je onaj koji između njih posreduje. 
Tako je za liberalnu doktrinu i. posredovanje između 
proizvodne i političke ili društvene i državne sfere. 
Nasuprot liberalnoj doktrini G. W. F. Hegel smatra 
da je opći interes nadređen pojedinačnim i posebni- 
ma, a ne izveden — kao zajednički interes kod 
liberala - kompromisom između načelno jednakovri- 
jednih i. pojedinaca i skupina. Tržišno posredovanje 
proizvodnog djelovanja koje je u osnovi modernog 
poimanja i., dovest će kod Marxa i njegovih nasljed- 
nika do uvjerenja da upravo i. osigurava materijali- 
stičko razumijevanje društva. Nastojeći u interpreta- 
ciji svesti sve ključne socijalne pojave (uključujući i 
»nadgradnju«) na odgovarajuće ponajprije klasne 
interese (> KLASA), ova teorija uspostavlja obrazac 
za razumijevanje socijalnih, političkih i kulturnih 
procesa koji nailazi na poteškoće u analizi niza 
realnih odnosa. Njihovo svođenje na postojeće ili 
čak pretpostavljene klasne interese gubi iz vida kako 
oni doista funkcioniraju u realnosti. 

Neovisno o radikaliziranju ovih stajališta (poznato 
je Lenjinovo korištenje stare izreke »Ljudi bi opovr- 
gavali i geometrijske aksiome kada bi oni zadirali u 
njihove interese«) suvremene analize političkih i 
socijalnih procesa ne mogu mimo pojma i. To se 
jasno iskazuje u analizi > INTERESNIH GRUPA koja 
ima velik utjecaj na suvremenu politologiju. Znače- 
nje i. za spoznaju društvene pozicije pojedinca i 
socijalnih skupina ali i za procjenu vlastitih i tuđih 
djelovanja, navodi moderne i suvremene teorije u 
političkom i etičkom području na analizu mogućeg 
bezinteresnog ponašanja > SUBJEKTA spram okoline 
kakvo je u estetičkom području već pretpostavljeno 
u poznatoj Kantovoj formulaciji o »bezinteresnom 
sviđanju«. Mogućnost uspostavljanja zajednice na 
bezinteresnom ponašanju pojedinaca navodi npr. J. 
J. Rousseaua, a zatim i druge teoretičare da politički 
subjekt definiraju kao > DRŽAVLJANINA (citoyen) 
koji je određen upravo svojom nevezanošću za real- 
ni, socijalni, nacionalni, obrazovni i drugi i. Na drugi 

način to se kao problem pojavljuje u aktualnim 
političkim teorijama J. Rawlsa i R. Nozicka. U etici 
taj se problem iskazuje u pretpostavci o savjesti kao 
»nepristranom sucu« koja omogućuje da se sudi i o 
vlastitim činima. Kao utemeljenje tih čina ona vidi 
racionalno utemeljene i. ili strasti, koje se od i. 
razlikuju upravo time što nisu svodive na racionalnu 
osnovu. 

I. se kao racionalno utemeljni mogu komunikaci- 
jom posredovati i drugima, te u suvremenoj diskusiji, 
kod Habermasa prije svega, važnu ulogu imaju 
»interesi podobni za poopćivanje« koji tek mogu 
utemeljiti norme što počivaju na »umskom konsenzu- 
su«. Veza spoznaje i i. na taj se način dvostruko 
uzimlje u obzir, kao utjecaj, čak smetnja spoznaji 
zbog zainteresiranosti subjekta ali i kao spoznaja, 
koja dovodi do razumski utemeljene norme bez koje 
nema suvremene društvenosti, ako je utemeljena na 
i. koji se može poopćiti. I. se, ukratko, nadaje. 
pored strasti, prava | potreba kao jedan od atributa 
na osnovi kojih se uopće može pojmiti pozicija 
pojedinca (ili skupine) u društvenom kontekstu, uz 
uvjet da se pretpostavi specifična konstitucija indivi- 
due kao djelatnika na realizaciji (po pretpostavci 
spoznatljivih) vlastitih interesa. Žp 


KLJUČNI POJMOVI: POLREBA. KLASA. INDIVIDUA. PRIVATNOSI 


LITERATURA: T. Hobz, Levijatan. Beograd 1961 : 1. Locke. Dve 
rasprave o vladi, Beograd 1978: J. Habermas, Problemi legitima- 
cije u kasnom kapitalizmu, Zagreb 1982; A. Bibič, Interesi in 
politika, Ljubljana 1981. 


MOC (engl. power, njem. Machi, franc. pouvoir) je 
pojam koji se u društvenim znanostima često nekri- 
tički koristi u istom značenju kao i pojmovi vlast, 
autoritet i sila. 

Kao što je životna snaga najiskonskiji dio svake 
egzistencije, tako je i društvena moć neizostavan dio 
i bitan uvjet opstanka svakog pojedinca, grupe i > 


INTERPRET \CIJSKE KATEGORIJE POLITIKE 


DRUŠTVA. Nitko ne može izbjeći borbu za postignuće 
dobara i poželjnih vrijednosti u društvu. To je 
osnovni razlog opstojanja m. u društvu. Borba je 
sudbina ljudskog roda jer se ljudi međusobno razli- 
kuju u željama, interesima i strastima, posebno po 
duhovnoj i intelektualnoj snazi, karakteru, izdržlji- 
vosti i neumoljivosti. Zato jedni postižu više od 
drugih, pa nadmoći i utjecajem određuju ponašanje, 
čak i sudbine drugih ljudi. 

Drugi ključni razlog nemogućnosti uklanjanja 
borbe iz društvenog života leži u činjenici da se 
ogromna razlika između ljudskih potreba i količine 
proizvedenih dobara i resursa ne može poništiti. 
Borba za nikad dostatna sredstva, poželjna mjesta i 
dio čovjekove naravi i njegova društvenog življenja. 
Sva društva, koja su dospjela do civilizacije, i to one 
najviše, uklanjaju nemilosrdnu borbu za opstanak i 
goli život. Medutim, ni jedno od njih nije moglo 
uništiti i spriječiti > SUKOBE 1 borbu za sve moguće 
postojeće i idealne društvene vrijednosti. 

Upravo zbog opstojanja društva kojem je imanen- 
tna unutrašnja borba, pojedincu u životu nije do- 
voljno steći snagu i određen stupanj sposobnosti: 
potrebna mu je m. kao aktivna i djelujuća snaga 
kojom želi izboriti prednost i nadmoć u odnosu na 
svoje suparnike. Tako društveni sukobi prisiljavaju 
pojedince i grupe da stječu intelektualnu. gospodar- 
sku i, nadasve. političku moć. Temeljan oslonac 
borbe u društvu leži u ljudskoj prirodi; ona instin- 
ktivno navodi pojedinca na osvajanje m., i gospod- 
stvo nad slabijima. Bez obzira na to kako ćemo 
objasniti uzroke i povode ponašanja ljudi s pozicija 
m., treba reći da m. u sebi nosi tri karakteristike: m. 
teži za širenjem do granica druge m. M., nadalje. 
korumpira, a apsolutna m. apsolutno korumpira. 
Čovjek podređen m. ne vodi se svojom savješću niti 
svojim moralom, već voljom jačega. On gubi svoju 
samosvijest i dostojanstvo i ravna se prema volji 
jačega. Treća karakteristika m. je u da podređene 

čini malodušnima, bezvoljnima i krajnje pasivnima 
onesposobljavajući ih za životnu borbu (Lord Ac- 
ton). 

M. je stvarni utjecaj, kojega posjeduju pojedinci 
i grupe, što pretpostavlja određeni stupanj vjerojat- 
nosti da će u nekom društvenom odnosu oni i u 
slučaju otpora nametnuti drugima svoje ideje, inte- 
rese ili volju (M. Weber). Različite su vrste otpora 
što ga slabiji pružaju jačima: od prihvaćanja ideja i 
— INTERESA samo na temelju uvjerljivih argumenata 
ili boljeg iskustva, do pokoravanja uz dobru novčanu 
nadoknadu. 

—> SILA je najoštriji izraz m. kojim se ljudima 
oduzima sloboda odlučivanja i djelovanja; a oslanja 
se na fizičko nasilje kojim se ugrožava tjelesni 
integritet, pa i život. Silom se čovjeku nameće njemu 
izvanjska volja i zakon kojega ovaj mora izvršavati 
poput stroja ili robota. No, sila je ipak manje 
efikasna od m. novca i m. uvjeravanja. Čovjek joj je 
podložan dok je zbiljski djelatna kao fizičko nasilje, 
no kad ono popusti ili prestane, čovjek počinje 
djelovati shodno svom unutrašnjem i vlastitom izbo- 
ru. Treba dodati da je sila i veoma skupo sredstvo m. 
i da je > VLAST mora izbjegavati ako ne želi doživjeti 
propast. Hod društava ka > JEDNAKOSTI i > SLOBODI, 
hod ka kompleksnijim civilizacijskim odnosima, pi- 
sao je F. Neumann, iziskuje uporabu efikasnijih i 
jeftinijih instrumenata m., a ta su novac i uvjerava- 
nje. 

Razvitak je društva uvjetovan podjelom rada i 
izdvajanjem funkcionalno nezavisnih podsustava m. : 
gospodarstvo, politika, socijalni i pravni poredak. 
Društvena je moć strogo podijeljena i funkcionalno 
raspodijeljena na gospodarsku moć (> KLASE i sloje- 
vi), političku moć (> POLITIČKE STRANKE i birokraci- 
ja), i socijalnu i intelektualnu moć (socijalni i kul- 
turni staleži u sferi potrošnje). 

Gospodarska moć privrednih tvrtki i korporacija, 
kao i klasa, uvjetovana je elementarnom ekonom- 
skom činjenicom da raspolaganje materijalnim dobri- 

ma, posjedima, bogatstvom i vlasništvom, na tržištu 
gdje ljudi konkuriraju jedni drugima, stvara speci- 
fične životne pogodnosti za stjecanje ili gubitak, 
bogatstva, zaposlenja ili vlasništva (M. Weber). U 
gospodarstvu je rascjep i sukob poduzetničke i rad- 
ničke klase bio u demokratskim zapadnim zemljama 
(> DEMOKRACIJA), za razliku od nerazvijenih, od 
svoga početka veoma oštar, ali uvijek dinamičan i 
komplementaran. Taj sukob, međutim, nije u tim 
zemljama doveo do revolucionarnog nasilja ni do > 
DIKTATURE jedne skupine gospodarske moći nad 
drugom. 

Razvitak modernog društva krenuo je u odvajanje 
rada od proizvodnje smjerom koji je uvjetovao da 
proizvodni odnos postane produžetkom znanošću 
stvorene tehnologije, a ta je automatizacijom i robo- 
tizacijom uvelike smanjila potrebu za fizičkom rad- 
nom snagom. Nestajanjem klase fizičkih radnika 
nastupa razdoblje stabilnog društva srednje klase i 
takve njezine gospodarske moći koja se pokazala 
najboljom podlogom za demokratsku politiku i domi- 
naciju znanstvenotehnologijske moći u modernom 
društvu. 

Političku moć dijele političke stranke i državna 
birokracija (Q> UPRAVA). Političke su stranke mo- 
derni kolektivni vladari. grupe moći u čistom obliku, 
koje svoje postojanje duguju čvrstoj organizaciji 
vlasti za koju se bore danas većma demokratskim 
sredstvima pridobijanja članstva i glasača na izbori- 
ma. Politička je moć, funkcionalno gledano, transfor- 
mirana socijalna ili gospodarska moć koja se kroz 
političku utakmicu usmjerava na osvajanje vlasti. 
Bez samostalnosti političke moći i političke sfere 
došlo bi do stapanja društva i države i do nužne 
pojave diktature i totalitarizma, odnosno monopol- 
skog odnosa u raspolaganju klasičnim sredstvima 
državne prinude. 

Politička moć stranaka je uvijek djelomična i 
odgovara nekom posebnom interesu ili ideologiji, 
dok je vlast oblik cjelovite m. zajednice kao takve. 

Politička vlast je stoga u svome legitimnom izdanju 
kolektivna moć koju priznaju i prihvaćaju podanici i 
koja jedina posjeduje pravo organiziranja i uporabe 
fizičke sile. Politička moć stranaka teži tome da u 
borbi zadobije pravo na posjed ukupne m. zajednice, 
jer time postiže punu legitimnost i legalnost. Tako 
dolazi do stapanja m. pobjedničke političke stranke 
i državne birokracije, odnosno do pretvaranja poli- 
tičke moći u pravni poredak. 

Moderno društvo ide k tomu da da sve veću 
važnost i sve kompleksnije zadatke skupinama koje 
se razlikuju prema obliku i stupnju potrošnje materi- 
jalnih i kulturnih dobara i koje posjeduju različitu m. 
ugleda i prestiža. Te grupe vladaju u obrazovnim, 
znanstvenim, kulturnim i zabavljačkim institucijama, 
a nadasve u javnim medijima. M. sile i novca 
moderno društvo zamjenjuje m. koju nosi znanost i 
tehnologijsko znanje, kao i m. uglednika koji vladaju 
javnim medijima i sredstvima manipuliranja i propa- 
gande. ZL 


KLJUČNI POJMOVI: SILA, VLAST, NOVAC, POLITIČKE STRANKE 


LITERATURA: M. Veber. Privreda i društvo, Beograd 1976: F. 
Neumann, Demokratska i autoritarna država. Zagreb 1974; T. 
Bottomore, Politička sociologija. Zagreb 1987; J. K. Galbraith, 
Anatomija moći, Zagreb 1987. 


VLAST (lat. potestas, engl. domination, njem. Herr- 


schaft, franc. puissance) je značajka hijerarhijski 
raščlanjenih društava u kojima je ustanovljena rela- 
tivno trajna struktura odnosa nadređenosti i podre- 
đenosti. Pojam v. nije u društvenim znanostima 
dovoljno strogo određen. Najčešće se v. ne luči 
dovoljno strogo od > MOĆI. Razlikujući pojmovno 
moć iv. M. Weber određuje v. kao »vjerojatnost da 
odredivi broj osoba posluša zapovijed određenog 
sadržaja«. Dok moć označava vjerojatnost da se 
vlastita volja nametne drugim ljudima bez obzira na 
čemu ta vjerojatnost počiva, osobitost je v. da 
zahtijeva i postiže povinovanje određenoj zapovije- 

sti. Povinovanje se postiže, ako je nužno, nasiljem ili 
bar prijetnjom nasiljem (> SILA/NASILJE). Weberovo 
sociologijsko određenje pojma v. je dovoljno op- 
sežno da sadržajno obuhvaća odnos nadređenost-po- 
dredenost u različitim sferama > DRUŠTVA. Weber, 
ali i brojni drugi znanstvenici rabe istovjetan izraz 
(Herrschaft, domination) opisujući odnos nadrede- 
nost-podređenost u vjerskim zajednicama (crkvene 
vlasti) ili u ekonomiji. Povijesno je porijeklo ovakve 
uporabe pojma v. vrijeme u kojemu su crkvene ili 
cehovske uprave svojim zapovijedima kod članstva 
priskrbljivale poslušnost legitimno primjenjujući pri- 
nudu. Stanoviti oblici prinude su, npr. u privatnoj 
ekonomiji. dozvoljeni i danas. Utoliko se ovakva 
uporaba pojmova može razumjeti. Ipak, strogo 
uzevši pojam v. se smisleno može rabiti jedino za 
državu kao instituciju koja u moderno vrijeme ima 
jedina monopol sredstava prinude (policija, sudstvo, 
vojska; > ORGANI REPRESIJE ; > PRAVOSUĐE) primje- 
nom kojih može iznuditi poslušnost na.određenom 
teritoriju, prijeteći neposlušnima ne samo oduzima- 
njem —> SLOBODE nego i fizičkim uništenjem. U 
drugim sferama društvenog života odnos nadređeni — 
podređeni primjerenije iskazuje pojam gospodstvo 
koji iskazuje potčinjavanje i upućuje na nepostojanje 
prava uporabe sile. Svojstva su v. teritorijalnost. 
monopol prinude i trajnost. U ustrojstvu v. valja 
razlikovati gospodare (vlastodršce) koji imaju moć 
da određuju ciljeve v. i izabiru sredstva njihove 
realizacije i upravni aparat (> UPRAVA) koji izvršava 
odluke vlastodržaca. Postojanje izvršavajućih uprav- 
nih organizacija. napose policije i vojske, jedna je od 
osnovnih pretpostavki stabilnosti, trajnosti i efika- 
snosti svake v. Članovi upravnog aparata mogu na 
različite načine biti motivirani na lojalnost vlastodr- 
šcima: interesno, ideologijski ili emocionalno. Naj- 
češći motiv lojalnosti su, čini se, > INTERESI. 

Ni jedna v. koja želi trajno osigurati svoj kontinui- 
tet to ne može postići isključivo primjenom nasilja. 
Ona mora osigurati podršku onih nad kojima vlada. 

odnosno uvjeriti ih da je moralno opravdana (> 
LEGITIMIRANJE PORETKA). V. koja ne osigura svoju 
legitimnost je nesigurna, te je suočena s nužnošću 
stalne primjene fizičkog nasilja nad podvlašćenima. 
Tijekom povijesti v. je različito ideologijski opravda- 
vana — voljom božjom, narodnom voljom, transcen- 
dentalnim ciljevima što ih navodno ozbiljuje (»povi- 
jesna misija«). 

Obzirom na legitimnost M. Weber razlikuje tri 
tipa v.: tradicionalnu. karizmatsku i legalnu. Tradi- 
cionalnoj vlasti svojstven je osobni > AUTORITET 
vlastodršca. Pokoravanje se duguje osobi koja vlada 
sukladno tradicionalnoj svijesti o granicama vlasti 
odnosno sukladno običajima. Mogući je otpor poda- 
nika opravdan samo protiv gospodara koji ne vlada 
sukladno tradiciji. ali ne i protiv vladavinskog po- 
retka u cjelini. Karizmatska se vlast temelji na 
emocionalnoj predanosti vođi za kojega podanici 
vjeruju da je obdaren nadnaravnim osobinama, od- 
nosno osobinama koje nisu svojstvene prosječnom 
čovjeku. Takvoj se osobi priznaje pravo da bude 
vođa zato što ju se smatra »bogomdanom« ili pak 
uzornom. Karizmatski vlastodržac, koji želi zadržati 
vlast, mora svakodnevno svojim sljedbenicima doka- 
zivati da je vlastitim osobinama legitimiran da vlada. 
Karizmatska je vlast relativno kratkotrajna. Naime, 
pokret kojemu je na čelu karizmatski voda se vreme- 
nom institucionalizira, a vjera u izuzetne sposobnosti 
vođe slabi. Tako dolazi do »obezličenja karizme« 
kojim se karizmatska vlast preobražava u tradicio- 
nalnu ili u legalnu. Legalna je vlast karakteristična za 
modernu ustavnu > DRŽAVU. Legitimnost državnog 
monopola nasilja u suvremenoj državi je utemeljena 
u vjeri građana u racionalnost objektivnih bezličnih 
pravnih pravila kojima su podređeni građani, članovi 
upravnog aparata i vlastodršci. Legalna je vlast 
rezultat dugotrajnog povijesnog razvoja. Ona je 
specifičan proizvod preobražaja zapadnoevropskog 
društva i zapadne kulture u kojoj je ustrojstvo 
zajednice raščlanjeno na pravno razlučenu »javnu« i 

»privatnu« sferu, odnosno privatnu i javnu imo- 
vinu 

Postojanje moćnog upravnog aparata omogućava 
vlastodršcima da razmjerno dugo vladaju i bez 
oslonca na politički relevantan sloj stanovništva (vla- 
dajuću klasu, birače). Degenerativne preinake u 
sistemu dovode do birokratizacije v. Posljedica je 
birokratizacije v. patologijsko povećanje upravnog 
aparata, njegovo jačanje i osamostaljenje od birač- 
kog tijela. Birokratizacija se očituje i kao politička 
pasivizacija stanovništva, odnosno njegova apstinen- 
cija od sudjelovanja u političkom životu zajednice. 
Birokratizacija je osobito svojstvena političkim siste- 
mima u kojima nisu institucionalizirani mehanizmi 
koji osiguravaju sudjelovanje javnosti u donošenju 
političkih odluka i kontroli rada uprave. RB 


KLJUČNI POJMOVI: LEGITIMNOST, TRADICIONALNA VLAST, KARI- 
ZMATSKA VLAST, LEGALNA VLAST 


LITERATURA: R. Blažević. Politička vladavina, Rijeka 1988. E. 
Pusić, Nauka o upravi, Zagreb 1986: Lj. Tadić. Nauka o politici, 
Beograd 1988: M. Veber. Privreda i društvo, Beograd 1976. 


PRIJATELJ — NEPRIJATELJ (engl. friend-foe, 
njem. Freund-Feind, franc. ami-ennemi) je jedan 
od temeljnih kriterija političkog života. Sintagmu je 
uveo njemački politički teoretik C. Schmitt koji 
polazi od činjenice da u svim razdobljima ljudske 
povijesti, pa čak i u razdoblju najmodernije tehnolo- 
gije, postoji grupiranje ljudi na prijatelje i neprijate- 
lje. Cjelokupna je povijest obilježena »asimetričkim« 
političkim jedinstvima djelovanja koja sadrže snažne 
naboje suprotnosti. Ona obilježavaju grupe koje se 
međusobno oštro isključuju i koje, svaka za sebe. 
postavljaju zahtjev na istinu. Najpoznatiji pojmovni 
parovi u povijesnom svijetu su: Heleni-barbari. 
kršćani-pogani, te pojmovni parovi koji nastupaju u 
pojmovnom polju čovječanstva: čovjek-nečovjek. 
nadčovjek-podčovjek. Postoje međutim, i određena 
razdoblja svjetske povijesti koja su uspjela stvoriti 

snažna politička jedinstva. U njima su oštre suprotno- 
sti prijatelj-neprijatelj neutralizirane i relativizirane. 
a međusobni prijepori rješavaju se po unaprijed 
zadanim pravilima. Ta snažna politička jedinstva 
poznajemo kao polis, narod, partija, stalež, društvo, 
crkva, država i dr. Karakteristika tih jedinstava je da 
ona snažno vežu pojedinca i traže od njega eks- 
tremne žrtve — sve do žrtve vlastitog života. Napušta- 
nje tih jedinstava proglašava se izdajstvom i ne samo 
da se ono oštro kažnjava nego se i pojedinac sam 
nakon napuštanja osjeća potpuno izgubljenim. 
Prema C. Schmittu, političko razlikovanje prijate- 
lja od neprijatelja nema nikakvo vlastito područje 
nego označava samo stupanj intenziteta asocijacije 
ili disocijacije ljudi čiji motivi mogu biti religiozni. 
nacionalni. privredni ili neke druge vrste. Taj kriterij 
političkog — i to Schmitt odlučno naglašava — ne 
vrijedi kao određenje političkog uopće, nego važi 
samo za politička jedinstva. Među ljudskim savezima 
politički postaju samo oni koji u ekstremnim slučaje- 
vima mogu razlikovati u prostoru političkog polja 
prijatelja od neprijatelja. Da bi mogli razlikovati 
političko svrstavanje na prijatelje i neprijatelje, po- 
treban je određeni kriterij. Schmitt određuje neprija- 
telja kao boreću cjelinu pojedinaca koji stoje nasu- 
prot isto takvoj cjelini. U tom smislu neprijatelj je 
javni, a ne privatni protivnik. Stoga Schmitt pravi 
razliku između javnog (4ostis, polemios) i privatnog 
(inimicus, ehtros) neprijatelja; prvi je neprijatelj u 
političkom smislu kao neprijatelj jedne grupacije. 
jednog naroda (> NACIJA) ili > DRŽAVE; a drugi je 
protivnik ili suparnik kakvih imamo u svakom pod- 
ručju djelovanja. Te međusobno boreće cjeline bile 
su u novom vijeku države i one su od 17. pa sve do 
20. st. pokrile područje politike. Kao politička jedin- 
stva važe. dakle, samo ona koja imaju najvišu legi- 
timnu vlast, a ona se očituje u mogućnosti objave > 
RATA. — Nakon što je mjerodavno političko jedinstvo 
države koncem 19. st. dovedeno u pitanje, najčešće 
zbog jakih potestas indirectae društva, političko nema 


INFERPRETACIJSKE KATEGORIJE POLITIKE 


više svoje jednoznačno vlastito područje. Sada pod- 
ručje političkog postaje otvoreno za različita pod- 
ručja i potencijalno može obuhvatiti sve. Procesi 
asocijacije i disocijacije mogu se u svim područjima 
razvijati do stupnja političkog intenziteta. Naravno, 
u različitim vremenima mogu se pojaviti različiti 
procesi kao politički. No političko, prema Schmittu. 
posjeduje uvjetnu autonomiju koja se pokazuje u 
stupnju intenziteta prijateljstva ili neprijateljstva. Iz 
tog kriterija političkog jedinstva izvodi zaključak da 
je konkretna suprotnost utoliko političnija ukoliko 
se ona približava krajnjoj točki grupiranja na prijate- 
lja i neprijatelja. Tu je političko izjednačeno s 
egzistencijalnim i intenzivnim. 

Tim određenjem kriterija poliučkog vanjski od- 
nosi među političkim jedinstvima dobivaju određenu 
prednost, tako da odnose u okviru jednog političkog 
jedinstva možemo nazvati samo u sekundarnom smi- 
slu političkim. U njemačkoj političko-pravnoj termi- 
nologiji policijska znanost bavila se državnim uredce- 
njem. održavanjem poretka i njegovim usmjerenjem 
na dobrobit građana. Riječ politika odnosila se više 
na kabinetsku politiku, na »visoku politiku«, tj. na 
vanjsku politiku. Obje riječi Polizei i Politik potječu 
od grčke riječi polis, te ukazuju na bliskost veza 
vanjske i unutrašnje politike. To razlikovanje bilo je 
normalno u 17. i 18. st. Tek s 19. st. i to posebno s 
—> LIBERALIZMOM, dolazi do izbijanja unutrašnje 
politike u prvi plan, a pitanja unutrašnjeg ustavnog 
uređenja dobivaju posebnu težinu. O tome svjedoče 
mnoga djela u drugoj polovici 19. st. 

Koncepcija prijatelj-neprijatelj kao kriterij poli- 
tičkog naročito je plodna u razdoblju bitnih pro- 
mjena političkih asocijacija i disocijacija. Npr. dugo- 
trajnom procesu formiranja polisa kao političkog 
jedinstva prethodilo je razdoblje burnih političkih 
procesa koji se mogu promatrati ovom formulom. 
Isto vrijedi ne samo za razdoblje konfesionalnih 
ratova koji su iznijeli potrebu za apsolutnom monar- 
hijom, nego i za razdoblje razrješenja države koje se 

zbiva pod snažnim pritiskom moćnih snaga društva. 
Sve lijeve i desne političke koncepcije odlučno parti- 
cipiraju na shvaćanju političkog kao beskompromi- 
sne borbe izmedu prijatelja i neprijatelja. Formalizi- 
rani par prijatelj-neprijatelj dopušta nam da uokvi- 
rimo polje političkog djelovanja, a da pri tome ne 
moramo odmah imenovati supstancionalne nosioce 
ove borbe. Ipak redukcijom političkog na »prijepor- 
no« Schmitt je svojom teorijom prijatelja-neprijate- 
lja u osnovi izgubio cjelinu političkog polja. zp 


KLJUČNI POJMOVI: RAT, MIR, JEDINSTVO, POLITIKA 


LITERATURA: Politička teorija Carla Schmitta, »Politička _mi- 
sao«, 1. 1989; C. Schmitt. Pojam politike, Zagreb 1943. 


ZAJEDNICA (grč. koinonia, lat. comnuinitds, engl. 


community, njem. Gemeinschaft, franc. communau- 
te) je temeljni okvir života ljudi, poprište svih politič- 
kih procesa. Z. je »umjetna« okolina ljudi, ona koju 
su sami stvorili. Ona označuje činjenicu da veći broj 
ljudi svjesno djeluje na istome prostoru, u isto 
vrijeme, s istim ciljevima ili > INTERESIMA, nasuprot 
istim opasnostima i protivnicima. Ovo djelovanje 
može biti aktualno, ali i latentno — kao pripravnost 
na djelovanje u slučaju potrebe, na osnovi prihvaća- 
nja istih vrijednosti. Utoliko je z., kako to termin u 
našem jeziku iskazuje, osnovana na tomu da su ljudi 
zajedno, tj. za-jedno, da dakle dijele neku vrijednost, 
interes, osjećaj, potrebu ili prihvaćeni sistem pravila. 

Z. je termin koji se veoma široko koristi u politici 
i teoriji politike, ali mu je značenje upravo stoga 
razmjerno teško odrediti. S druge strane, to je 
pojam koji — za razliku od većine što ih koristi 
suvremena politika — u osnovi zadržava određenja 
koja su mu pridavana još u antici. Već Aristotel 
ustvrđuje da svaka z. postoji za neko dobro, te 
upravo odredba tog dobra određuje i samu z. Uz to 
Aristotel već — mjerodavno i za gotovo sve kasnije 
teorije — ukazuje na to da je z. uvjet ljudske 

egzistencije, jer ljudima nije dano da preživljuju 
sami. Biće zajednice — kao oznaka čovjeka u odnosu 
s drugim ljudima — postaje stoga pretpostavkom 
svake politike, kao što, na ovaj način, politika tj. 
nastojanje oko z. postaje okvirom svake ljudske 
egzistencije. 

U novome vijeku — posebice od Hobbesa — z. se 
poima u paru s pojmom —> DRUŠTVA, s time da z. 
označuje političku, a društvo prije svega proizvodnu 
sferu. S druge strane, z. se razgraničuje — posebice 
od Machiavellija — od > DRŽAVE kao instrumenta 
održavanja zadanih odnosa i u z. i u društvu. Subjek- 
tom z. smatra se, od Rousseaua, > DRŽAVLJANIN 
(citoyen) kao apstraktna, po definiciji moralna oso- 
ba. Ta je apstraktnost odredbe subjekta z. nužna 
zato što je to uvjet jednakosti u pravima, bez čega 
nema moderne z., koja je moguća samo ako se 
apstrahira od različitosti emprijski danih ljudskih 
osoba. 

Z. se zasniva upravo na zajedničkom dobru (bo- 
num conmumnune) kao nosivoj pretpostavci. Bitno poli- 
tičko pitanje svake z. je pitanje o formuliranju i 
prihvaćanju zajedničkoga dobra. Već Platonov lik 
Trasimah ustvrđuje u Politei (Državi) da je zajed- 
ničko dobro naprosto interes jačih. Čak i ako se 
takvo stajalište negira, problemom ostaje odgovor 
na pitanje tko određuje zajedničko dobro. Jer, i 
kada se — u stilu novovjekog racionalizma — tvrdi 
kako ono slijedi iz umskih postulata, u realnosti je 
pitanje čiji um, odista, određuje zajedničko dobro 
dane z. Ako se pak pretpostavi z. s bogom, koja je 
ujedno i z. vjernika, kako to čini kršćanstvo, onda se 
pitanje o zajedničkom dobru svodi na interpretaciju 
Božje volje. 

Zbog ovih razloga moderno poimanje zajedničkog 
dobra i z. polazi najčešće od proceduralnih odredbi 
načina na koji se zajedničko dobro uspostavlja, a ne 
od preliminarnog postavljanja sadržaja tog dobra. U 
tom kontekstu se formulira liberalni svjetonazor koji 
polazi do primata pojedinca i njegova dobra, a z. 

shvaća kao okvir koji mora omogućiti pojedinčevo 
slobodno traganje za vlastitim dobrom i načinima 
njegova uživanja. Jedino je ograničenje pritom pravo 
i drugih pojedinaca da traže svoje dobro, što tako 
pretpostavljenoj z. daje znatno veću ulogu no što ju 
priznaju liberali (> LIBERALIZAM). S druge strane, 
demokratske teorije (> DEMOKRACIJA), prije svega 
J.J. Rousseau, zajedničko dobro poimaju kao opću 
volju koja je usmjerena upravo na dobro z. kao 
cjeline. Pojedinci se pritom pojavljuju tek unutar z. 
kao subjekti. 

Z. se također često pojavljuje kao ideal kojemu 
politički pokreti teže. Problem — koji omogućuje 
manipuliranje ovim pojmom — jest u tom što ovi 
pokreti z. tumače neovisno o unutrašnjem ustroj- 
stvu. Oni se stoga češće razlikuju po svojim shvaća- 
njima lika idcalne z. no po svojim izvedbenim svoj- 
stvima. To važi kako za različite utopijske teorije, 
tako i za politička nastojanja da se utopijska slika 
budućnosti realizira djelovanjem u sadašnjosti (> 
SOCIJALIZAM; > KOMUNIZAM). 

Z. se uspostavlja na različitim razinama (od obi- 
teljske do svjetske), no najčešće se govori o držav- 
nim, nacionalnim, kulturnim, ekonomskim zajedni- 
cama. Sve one pretpostavljaju prihvaćenu odredbu 
zajedničkog dobra (izvedenu na odgovarajućoj razi- 
ni). Tako se prelimirano prihvaćena koncepcija za- 
jedničkoga dobra nađaje kao metodička pretpo- 
stavka na kojoj z. počiva (> PRIRODNO PRAVO). Ona 
poprima funkciju primarnog konsenzusa, tj. sugla- 
snosti o osnovnim vrijednostima za koje ima smisla 
biti zajedno. Konsenzus istovremeno znači da se 
neka pitanja zajedničkoga života (upravo ona koja 
su i sadržaj konsenzusa) povlače iz javne rasprave i 
zadržavaju u indiskutabilnim pretpostavkama javno- 
sli. pa i same 2. Stoga se nestabilnost 2. uvijek isku- 
zuje upitnošću onoga što bi imalo biti konsenzusom, 
tj. neupitnom pretpostavkom njezina postojanja. 

Suvremeni koncepti z. polaze od dobrobiti kao 
njezina osnovnog čimbenika. s time da se dobrobit 

shvaća i kao materijalno blagostanje i kao nazočnost 
bitnih > PRAVA ČOVJEKA I DRŽAVLJANINA. Time se 
klasično odjeljivanje društva i z. djelomice gubi, a 
slično — s posve drugim konzekvencijama — čine i 
suvremeni totalitarni poreci (> TOTALITARIZAM). 
Konfliktne teorije (od klasne teorije do stratifikacij- 
skih), zastupaju stajalište po kojemu se ideja z. 
pojavljuje kao ideologija koja zakriva faktičku podi- 
jeljenost u svakidašnjem životu njezinih članova. Z. 
u načelu počiva na > SOLIDARNOSTI kao uzajamnosti 
prava i skrbi, tj. na voljnome pristanku da se živi s 
drugima na identičnim načelima koja odgovaraju 
svima. U svakome drugom slučaju taj se pojam 
zlorabi (što je u svakidašnjem govoru često), a s 
njime i odgovarajući načini političkoga djelovanja. 

fr 
KLJUČNI POJMOVI: DRUSTVO. DRŽAVA. SOLIDARNOST, KONSEN: 
ZUS, ZAJEDNIČKO DOBRO 


LITERATURA: J.J. Rousseau. Društveni ugovor, Zagreb 1978: 
Ž. Puhovski. fnreres i zajednica, Zagreb 1975. 


AUTORITET (engl. arahority, njem. Autoritdir, franc. 
autorite) je sposobnost obvezivanja drugih bez nepo- 
srednog korištenja sile, argumentacije, ili procedure. 
A. označuje osobinu čovjeka (ili institucije) na 
osnovi njegova ranijeg djelovanja koja mu — u očima 
okoline — daje mogućnost da lakše bude u pravu na 
osnovi toga što je često već bio u pravu (ili je imao 
sposobnosti da se nametne). A. označuje (već u 
izvornome obliku. lat. auctoritas) nagovor. preporu- 
ku. privolu, jamstvo, ugled, i sl. U tom smislu a. 
označuje vezu među pojedincinfa, odnosno između 
institucije i pojedinaca koja samo jednu stranu su- 
bjektivira (> SUBJEKT), dok je druga u poziciji 
objekta. Recipijent a. jest onaj tko ne samo da čini 
ono što a. od njega zahtijeva. nego to rado čini. Jer, 
u odnosu spram a. (autoritarnom odnosu) pojedinci 
zapravo delegiraju svoju razumnost osobi kojoj je a. 
priznat. 


te 

A. djeluje na svoje objekte utjecajem (> Moć), 
tj. tako da mijenja preferencije onoga na koga 
utječe, ali ne i njegovu autonomiju. Važno je ovaj 
odnos razlikovati spram > MANIPULACIJE koja znači 
takav odnos u kojemu se ne mijenjaju preferencije 
objekta, ali se mijenja njegova autonomija (tako što 
se smanjuje, reducira). Utjecaj, dakle, funkcionira 
argumentima ili preuzimanjem nositelja a. kao su- 
bjekta koji svojim iskazom nadomješta argumente. 
On nastoji kod objekta (uvjeravanja ili a.) promije- 
niti red preferencija, dok manipulacija nastoji izbjeći 
sučeljavanje s preferencijama adresata, tj. ostaviti ga 
u uvjerenju da poruka kojom se manipulira upravo 
odgovara preferencijama objekta, a da se te prefe- 
rencije u osnovi izigraju. 

U historiji političke teorije a. je bio često ospora- 
van pojam; ponajprije stoga što je teško odrediv, ali 


“i zato što je odnos spram samog pojma bio u pravilu 


i neposredno politički profiliran. Najradikalniju poli- 
tičku kritiku a. formuliraju anarhisti (> ANARHIZAM) 
koji, smatrajući državu institucijom a., upravo stoga 
i odbijaju svaku mogućnost postojanja države u 
utopijskoj zajednici. Međutim. država koja uživa a. 
može biti samo ona država koja je u visokome 
stupnju legitimna (> LEGITIMIRANJE PORETKA), [j. 
takva država koja je prihvaćena kako po proceduri 
funkcioniranja, tako i po utemeljenju. Nastavljajući 
ovu tradiciju »nova ljevica«, u šezdesetim godinama 
ovog stoljeća postulira »antiautoritarnost« kao poli- 
tički ideal. 

Anarhisti zapravo nastavljaju raniju prosvjetitelj- 
sku i liberalnu kritiku a. crkve kao institucije i odatle 
izvedeni zahtjev za uspostavljanje laičke države. U 
oba slučaja, međutim, razvija se koncept kritičkog 
autoriteta koji i sam nailazi na ozbiljne poteškoće (u 
prosvjetiteljskom pojmu razuma, odnosno u liberal- 
nom poimanju vlasništva kao osnovama kritike cr- 
kvenog autoriteta). Marx i posebice Engels pronalaze 
uzrok političkog autoriteta u društvenome, točnije u 
autoritarnosti proizvodnih odnosa. Kasnije (lenjini- 

stičke) interpretacije ovih analiza omogućuju konsti- 
tutivnu autoritarnost > REALNOG SOCIJALIZMA. 

U suvremenome političkom životu česte su ten- 
dencije autoritarne države, naime takve države u 
kojoj se tradicionalni izvori prava nadomještaju au- 
toritetom vođe. Riječ i a. vođe djeluju unaprijed kao 
iskaz volje puka koji regularno nije ni imao moguć- 
nost izjašnjavanja, ili je do nje došlo u posve nepri- 
mjerenim uvjetima (u odsutnosti smirene i argumen- 
tirane rasprave, bez mogućnosti javne protimbe, pod 
visokim emocionalnim pritiskom na stanovnike. 
itd.). U takvim se uvjetima i može poseći za plebisci- 
tom koji bi pokazao da puk odista slijedi a. vođe (> 
IZBORI), no riječ je zapravo o plebiscitarnome ponav- 
ljanju već predodređenih stavova. Oni su nametnuti 
propagandom proširenom karizmom vode ili njego- 
vim a. 

A. u politici u načelu djeluje isključujuće. On 
navodi na političko djelovanje koje unaprijed isklju- 
čuje svako drugo moguće djelovanje kao opravdano. 
pa čak i opravdivo. A. djeluje i u brojnim drugim 
područjima ljudskog iskustva, no u drukčijim for- 
mama — u suvremenim uvjetima svi su prinuđeni 
prepustiti odlučivanje i o veoma važnim aspektima 
vlastita života, ako je riječ o područjima kojima se 
ne bave, a. stručnjaka. Nasuprot tomu demokratska 
konstitucija zajednice polazi od pretpostavke da je 
nastojanje oko zajednice briga sviju koju ne treba 
prepustiti nikakvu a. koji proizlazi iz minulih zasluga, 
ili iz pretpostavljene (npr. etničke, klasne, religijske, 
kulturne) pripadnosti kolektivu u čije ime govori 
ovlašteni a. ŽP 


KLJUČNI POJMOVI: UTJECAJ, MANIPULACIJA, AUTONOMIJA, LE- 
GITIMNOST 


LITERATURA: Lj. Tadić, Autoritet i osporavanje, Beograd 1987; 
F. Neumann. Demokratska i autoritarna država, Zagreb 1974. 

Mir 14-16, 127 


—Moć 18, 19. 69, 95, 122, 175, 177, 


231, 258, 261, 270-274, 284 
Monarhija 57, 60-66, 99, 143, ISI, 

180 

apsolutna 64, 112, 114, 137,171, 

208 

aristokratska 67 

parlamentarna 66 

ustavna 65 


N 


Nacija 35, 45, 81, 82, 83—86, I4I, 
145 
Nacionalizam 35-36, 86 
Nacionalsocijalizam 39, 40. 43-47, 
219 
(—> Fašizam) 
Napredak 40, 41 
Narod (> Puk) 
Nasilje 124, 126, 131, 132, 133, 221, 
261-262, 275 
(—> Sila) 
Neprijatelj 73, 132, 278 
(> Prijatelj — neprijatelj) 
Nomotehnika 244-252 


0) 


Obitelj 78-79 

Obveza 29, 34, 80, 194, 224, 283 

Oligarhija 68 

Omasovljenje 83 

Ombudsman 116 

Opće pravo glasa 25 

Opozicija 106, 110, 155 

Opoziv 103, 108 

Optiranje 96 

Organi represije 62, 72, 166, 205 
(> Policija; —> Vojska) 


P 


Parlament 54, 82, 99, 101, 102, 107, 
110, 122, 142. 145-149, 151, 155. 
171. 180, 212. 232. 233 


289 


290 


Parlamentarizam 107-111, 148 

Parlamentarna vlada (> Vlada) 

Participacija 6, 123-124, 167, 179, 
228 

Patriotizam 84, 142 

Plebiscit 106. 132, 285 

Pluralizam 49, 54, 69, 96, 100, 154 
155, 161 

Podanik 57, 63, 64, 78, 138, 143,222 

Poliarhija 69 

Policija 71, 126, 180, 208-210 

Polis 53, 279 

Politička reprezentacija 48, 49, 107, 
108 

Politička revolucija 35. 38, 131-133, 
151, 155 

Političke stranke 35, 68, 71, 72, 96. 
102, 107, 108, 110, 150-156. 174, 
1791213 

Politički govor 77. 240-244, 258 

Politika. pojam XIII-XVI. 128, 161. 
278-279 

Populacijska politika 188—191 

Populizam 32, 86 

Porez 13, 146, 183, 185-186 

Prava čovjeka i državljanina 6, 21, 
25, 42, 43, 99, 118. 124, 138, 166. 
178. 223-226. 232. 254 

Pravednost 7, 9-12. 31, 114. 139, 
217, 220, 221, 222 

Pravo 9, 21, 33, 34, 56, 59, 64, 114, 
157, 175, 176, 224 

Pravosuđe 114-117, 138, 146, 180, 
233 

Predstavnička vladavina 107, 108, 
109, 110 

Predstavnički mandat 107-108 

Prijatelj - neprijatelj 95, 277-280 

Prirodno pravo 10, 156-157, 176. 
177, 217-219, 223, 224 

Prirodno stanje 23-24, 218 

Privatnost 29, 79, 225, 268 

Procedura 11, 59, 60, 77, 96, 99, 
139, 172, 258, 259 

Proletarijat 88 

Propaganda 72, 125. 189, 212-213 


Propis 111. 113. 245, 246, 248. 249, 
250, 251, 252 

Prosvjetiteljstvo 64, 284 

Publika 237, 239 

Puk 53, 55. 57, 80-83, 112, 138, 155 


R 


Racionalizam 33, 34, 176 

Radni odnosi 123, 191-195, 225 

Rasizam 45 

Rat 14, 15, 16. 20, 95. 127-131, 205, 
278 

Realni socijalizam 22, 42—43, 73, 
74, 85-86. 89. 110, 141, 148, 173, 
204, 209, 219, 254-255 

Referendum 105-106, 108 

Republika 55-56. 64, 65, 67, 114 

Restauracija 35 


S 
Samoupravljanje 123, 228, 229, 230 
Sigurnost 5, 22-25, 137, 141, 181, 
218 
Sila 19, 95, 137, 139, 157, 205, 213, 
258, 261-262, 272 
(> Nasilje) 
Senat 147-148 
Sindikat 68, 152. 160. 162 
Skupštinski sistem 147 
Sloboda 3-5, 8, 21, 29, 30, 31, 157, 
161 
individualna 32, 178 
negativna 3, 29, 31 
pozitivna 3, 31 
štampe 253-254 
Sloj 86, 87 
Socijalizam 5, 36-37, 54-55, 115, 
139-140, 159 
Socijalna politika 13, 25, 140, 181, 
190, 202-205 
Solidarnost 12-14, 283 
Spontanost 34 
Stalež 62, 86, 87, 151 
Status 69 


Subjekt 3. 48. 77-78. 80. 95, 156, 
191, 192, 193, 214, 224, 260-261. 
265, 268. 281 

Suglasnost 33, 34, 37, 97, 174, 228 

Sukob 16, 95-97, 100, 127, 154,271 

Suverenost 34, 48, 49, 81, 141, 143- 
145. 177, 182, 185 
monarha 64 
nacionalna 35, 145 
pučka 65, 99, 101, 107. 108, 139, 
144, 171 

Svjetonazor 45, 90-91. 97, 129 


Š 
Školstvo 181. 199-202 


T 


Teror 35, 45-46, 71, 72, 73, 100, 
124-126, 261 

Terorizam 124, 125-126, 209 

Tiranija 56-59, 61, 99, 112 

Tolerancija 19-22, 30 

Totalitarizam 44. 70-74, 100, 101, 
150, 154, 209, 241 

Tržište 7, 21, 23, 24, 158, 166. 182, 
188, 228 


U 


Ugovor 158 

Uprava 64, 113, 116, 138, 155, 179, 
180-182, 208, 253, 273, 275, 277 

Ustav 65, 99, 111, 112, 117, 144, 
145, 171-174, 224, 225, 230, 254 

Utilitarizam 11 

Uvažavanje 11, 96, 265-267 


V 


Vanjska politika 180. 211-213 

Vazal 61 

Većina 53, 54. 81, 97, 99. 102, 110, 
152 

Vlada 110-111. 138, 145, 148, 211 
parlamentarna 107, 110 
skupštinska 111. 148 
u sjeni 110 

Vladavina prava 7, 112, 115, 138 

Vlasništvo 5. 24. 29, 36, 37, 63. 64, 
70. 87. 138. 156-160. 165-166, 
221 

Vlast 4. 56. 59, 60, 61, 62, 63. 64, 
65, 98. 112, 122, 143, 144, 153, 
157, 164, 171. 172. 209, 226, 261, 
274-277 
despotska 58 
karizmatska 100, 106, 276 
legitimna 98, 99 
legalna 100, 276-277 
tradicionalna 10%, 276 

Vojska 65, 127, 131, 132, 133, 180, 
205-208. 213 

Vrlina 9, 11. 53, 66 


Zajednica 9, 12, 23, 45, 81, 82, 98, 
99, 137, 162, 163, 165, 167, 227, 
265. 280-283 

Zakon 5, 33, 64, 65, 100, 108. 111, 
112. 113, 114. 117, 137, 138. 145, 
146, 171, 174-180. 195, 220. 221, 
226, 247, 249, 250 

Zakonodavstvo 111-114, 138, 149, 
192, 223 

Zdravstvo 181, 195-199 

